
Capitolul 1 


Walter Mosca simţi neliniștea şi copleşitoarea senzaţie 
de singurătate pe care le încerca întotdeauna cînd se întorcea 
acasă. Revăzu ruinele din împrejurimile Parisului şi peisajul 
atît de familiar. Aflat pe ultima sută de metri a călătoriei 
sale, abia își putea stăpîni nerăbdarea de a ajunge la capătul 
ei, în inima orașului distrus pe care nu crezuse că îl va mai 
revedea. Drumul spre Germania îi devenise mai familiar 
decît propriul său ţinut şi propriul său oraş. 

Trenul se legăna din pricina vitezei. Era o garnitură mili- 
tară ce transporta schimbul de soldaţi către garnizoana 
Frankfurt. Dar jumătate din vagon era ocupată de angajaţii 
civili recrutați din State. Mosca îşi atinse cravata de mătase 
și zimbi. Avea un sentiment bizar. Se simţea mai apropiat de 
casă, acum, că avea lingă el soldați americani. Își închipui că 
şi ceilalţi civili simțeau la fel. 

La fiecare capăt al vagonului era cîte o lumină slabă. Fe- 
restrele erau astupate, de parcă vagonul ar fi fost construit în 
așa fel ca ocupanţii lui să nu poată vedea ruinele ce se întin- 
deau de-a lungul drumului. Compartimentele erau dotate cu 
bănci lungi de lemn ce lăsau un coridor extrem de îngust de 
trecere pe lîngă ele. 

Mosca se întinse pe bancheta lui şi își puse la cap, drept 
pernă, rucsacul lui albastru. În lumina chioară abia îi putea 
distinge pe ceilalți civili. 

Călătoriseră împreună pe acelaşi vas al Marinei Militare 
şi, ca şi el, toți păreau emoţionaţi şi nerăbdători să ajungă la 
Frankfurt. Vorbeau tare, pentru a se putea înţelege, din cauza 
zgomotului făcut de roţile trenului. Mosca auzea vocea do- 
minatoare a domnului Gerald, care era civilul cu cel mai 
mare grad dintre toţi. Îşi adusese cu el un set de crose de 
golf, iar la bordul vasului le făcuse tuturor cunoscut că gra- 

dul lui era echivalent cu cel de colonel. Era un individ jovial 
şi fericit. Mosca şi-l imagină jucînd golf pe ruinele unui oraș, 
trimițind mingea peste străzile nivelate de bombe, apropiin- 
du-se de o grămadă de cărămizi şi moloz şi plasîndu-şi balo- 
nul în vîrful unui craniu. 

Viteza trenului se micşoră cînd trecu printr-o staţie pus- 
tie. Afară era noapte şi în vagonul orb era întuneric. Mosca 
atipi, auzind ca prin ceaţă vocile celorlalți. Cînd trenul 
părăsi staţia, prinse din nou viteză şi hurducăielile îl deştep- 
tară de-a binelea. 


Civilii vorbeau mai încet. Mosca se ridică pentru a-i ob- 
serva pe soldaţii de la capătul vagonului. Cîţiva dormeau pe 
banchete. Se vedeau însă trei cercuri luminoase în jurul a 
trei partide de cărţi, dînd acelui colț al vagonului un aer 
prietenos. Își aduse cu nostalgie aminte de viaţa pe care-o 
dusese şi pe care o părăsise cu numai câteva luni înainte. Îi 
văzu pe soldaţi cum beau din gamelele lor. Mai mult ca sigur 
că nu era apă. Îi văzu cum își desfac rațiile şi ronțăie batoane 
de ciocolată. „Un soldat este întotdeauna gata“ — gîndi 
Mosca cu un rînjet pe buze. „Are permanent pătura în spate, 
lumînările în raniţă, apă sau ceva mai bun în bidon şi un pa- 
chet de cărti în buzunar. E gata oricînd pentru șansă sau ghi- 
nion“. 

Mosca se întinse la loc pe banchetă şi încercă să adoarmă, 
dar corpul îi era la fel de înțepenit şi de rigid ca şi lemnul 
tare de sub el. Trenul luase viteză şi mergea acum foarte re- 
pede. Se uită la ceas. Era aproape de miezul nopţii şi mai aveau 
de mers încă opt ore pînă la Frankfurt. Se ridică în capul oa- 
selor, scoase din rucsac o sticlă şi începu să bea, cu capul 
sprijinit de fereastră, pînă simţi cum tot corpul i se detensio- 
nează. Își dădu mai tîrziu seama că adormise așa, căci, cînd 
se uită din nou spre capătul vagonului unde stăteau soldaţii, 
nu văzu decît un singur cerc luminos ; dar în bezna din spa- 
tele lui mai auzi încă vocile lui Mr. Gerald şi ale altor civili. 
Probabil că băuseră şi ei, pentru că vocea domnului Gerald 
perora cu un ton condescendent, explicîndu-le celorlalți cum 

avea să-şi folosească puterea ce-i va fi dată pentru a-şi clădi 
baze eficiente imperiului său de hirtii. 

Din cercul de lumină de la capătul vagonului se desprin- 
seră două lumînări. Flacăra lor pîlpîi nesigură de-a lungul 
culoarului și-l scoase pe Mosca din moțăială cînd trecu pe 
lîngă el. Soldatul care ţinea lumînările avea pe faţă o expre- 
sie de rea-voinţă şi de ură prostească. Strălucirea gălbuie a 
luminii estompa culoarea vineţie a feţei buhăite de alcool şi 
dădea ochilor posaci un aer înghețat şi periculos. 

— Hei, soldat, se auzi vocea domnului Gerald, ce-ai zice 
să ne laşi şi nouă o lumînare ? 

Supusă, luminarea poposi lîngă grupul de civili. Vocea le 
crescu în intensitate, ca şi cum ar fi prins cu toţii curaj de la 
flacăra tremurătoare. Încercară să-l includă pe soldat în 
conversaţia lor, dar el refuză să răspundă. Își ţinea lumînarea 
pe banchetă și își ascundea fata în întuneric. Ceilalţi uitară 
de el şi începură să discute despre altceva ; o singură dată 
domnul Gerald, plasîndu-se în lumina lumînării ca pentru a 
arăta că era om de încredere, i se adresă condescendent, dar 
cu sinceră afecţiune : 

— Să ştii că am fost şi noi în armată. Apoi, rîzînd către 
ceilalți : Slavă domnului că s-a terminat. 

Un alt civil interveni : 

— Nu fi aşa de sigur ; ne-au mai rămas încă rușii. 

Uitară din nou de soldat pînă ce deasupra şi peste vocile 
lor, peste zgomotul trenului ce traversa în goană continen- 
tul, soldatul tăcut strigă deodată, cu o voce de betiv arogant, 
care trăda însă şi o oarecare panică : 

— Tăceţi, tăceţi, nu mai vorbiti atita, puneţi dracului 
lacăt la gura voastră împuţită ! 

Se lăsă un moment de tăcere, datorat surprizei şi stînje- 
nelii, apoi domnul Gerald își plasă din nou capul în lumină 
şi îi vorbi încet soldatului : l 

— Ai face mai bine să pleci la capătul tău de vagon, 
fiule. 

Nu primi nici un răspuns, așa că își reluă discursul din 
punctul în care fusese întrerupt. 

Dintr-o dată tăcu şi se ridică în picioare, luminat din plin 
de flăcările pilpîitoare. Rosti în şoaptă, fără a fi speriat, dar 
manifestînd o teribilă surpriză : 


— Doamne, am fost rănit. Soldatul ăla mi-a făcut ceva. 


Mosca se ridică deodată şi de pe celelalte banchete 
răsăriră şi alte figuri întunecate. Una dintre ele lovi o 
lumînare care se stinse atingînd podeaua. Domnul Gerald 
vorbi din nou, cu groază în voce : 


— Soldatul ăla m-a înjunghiat. 
Căzu din zona luminoasă în întunericul de pe banchetă. 


Din celălalt capăt se apropiară în grabă doi militari. La 
lumina felinarelor lor, Mosca zări licărul treselor de ofiţer 
pe umerii unuia dintre ei. 

Domnul Gerald continua să repete, în neştire. 

— Am fost înjunghiat, soldatul ăla m-a înjunghiat. 

Groaza din voce îi dispăruse şi rămăsese numai surpriza 
şi uimirea că i se întîmplase așa ceva. Mosca îl văzu stînd pe 
banchetă, apoi, în lumina celor trei lumînări, văzu gaura din 
pantalon, sus pe coapsă, şi o pată mare care se tot lăţea în 
jurul ei. Locotenentul se aplecă deasupra lui, apropie 
luminarea şi dădu un ordin soldatului care venise cu el. 
Acesta se răsuci pe călctie, alergă spre capătul vagonului şi 
se întoarse cu pături şi cu o trusă de prim-ajutor. Aşternură 
păturile pe podea şi-l întinseră pe domnul Gerald peste ele. 
Soldatul începu să taie tot cracul pantalonului, dar domnul 
Gerald îl opri : 

— Nu. Rulează-l ; o să-l peticesc eu. 

Locotenentul studie rana. 

— Nu e cine ştie ce, constată el. Înfășoară-l într-o 
pătură. 

Pe faţa tînără şi impasibilă, ca şi în voce, nu i se putea citi 
nimic altceva decît o amabilitate impersonală. 

— O să anunţăm să ne aștepte o ambulanţă la Frank- 
furt, pentru orice eventualitate. O să telegafiez la prima 
oprire. 

Se întoarse spre ceilalți şi întrebă : 

— Unde e individul ? 

Soldatul beat dispăruse; scrutînd întunericul, Mosca 
văzu o formă chircită pe colțul banchetei din faţa lui. Nu 
scoase nici O vorbă. 

Locotenentul se deplasă pînă în capătul vagonului şi se 
întoarse înarmat cu pistolul. Cercetă tot vagonul cu lanterna 
sa pînă cînd dădu peste forma umană ghemuită. O ţintui cu 
fasciculul luminos, își scoase pistolul din toc şi i-l băgă în 
spate. Soldatul nu se mișcă. 

Ofiţerul îl izbi cu duritate : 

— Ridică-te, Mulrooney ! 

Soldatul deschise ochii. Mosca simţi cum îl cuprinde mila 
cînd îi văzu privirea tîmpă, de animal îndobitocit. 

Locotenentul rămase cu lumina îndreptată în ochii sol- 
datului, orbindu-l. Îl obligă pe Mulrooney să se ridice. Cînd 
văzu că mîinile lui sînt goale, își prinse pistolul la loc în toc. 
ÎI întoarse brutal cu spatele la el şi-l percheziţionă. Nu găsi 
nimic, aşa că inspectă bancheta. Mosca văzu cuțitul pătat de 
sînge. Locotenentul apucă obiectul şi-l împinse pe soldat 
către celălalt capăt al vagonului. 

Trenul începu să încetinească pînă cînd se opri. Mosca se 
duse la capătul vagonului, deschise uşa și privi afară. Îl văzu 
pe locotenent cum se îndreaptă spre telegraf. În afară de el, 
nu se vedea nimeni. Oraşul francez din spatele gării era întu- 
necat şi încremenit. 

Mosca se întoarse la locul lui. Prietenii domnului Gerald 
erau în jurul lui liniştindu-l, iar acesta vorbea iritat : 

— Ştiu că e numai o zgirietură, dar de ce a făcut nebunia 
asta ? 

Cînd ofițerul se întoarse, comunicînd că îi va aștepta o 
ambulanţă la Frankfurt, domnul Gerald i se adresă : 

— Crede-mă, locotenente, că n-am făcut nimic ca să-l 
provoc. Întreabă pe oricare dintre prietenii mei. N-am făcut 
nimic, dar absolut nimic ca să-l fac să procedeze aşa. 

— E nebun şi asta-i tot, îl temperă ofițerul. Aţi avut no- 
roc, domnule ; aşa cum îl știu eu pe Mulrooney, vă viza, de 
fapt, testiculele. 

Nu se ştie de ce, asta păru să-i înveselească pe toţi, ca şi 
cum seriozitatea intenţiei făcea evenimentul și mai intere- 
sant şi zgîrietura de pe coapsa omului şi mai importantă. Lo- 
cotenentul își aduse sacul de dormit şi-l aşeză pe domnul 
Gerald pe el. 

— Într-un fel, vă rămîn îndatorat, explică el gestul. Am 
încercat să mă descotorosesc de Mulrooney din prima zi în 
care a venit în plutonul meu. Cîţiva ani buni de-acum va fi 
pus la adăpost. 

Mosca nu fu în stare să adoarmă. Trenul se puse în 
mișcare şi el se duse din nou la uşă. Se sprijini de ea privind 
peisajul întunecat pe care-l traversau. Îşi aminti același sau 
aproape același peisaj trecîndu-i încet prin faţa ochilor în 
timp ce el călătorea în spatele unui camion, într-un tanc, 
mergea pe jos sau se tîra pe pămînt. Crezuse că nu va mai re- 
vedea niciodată acest pămînt şi se întreba acum de ce totul 
luase o turnură atît de urîtă. Visase atît de mult să se ducă acasă 
și acum plecase din nou. În trenul întunecat, își aduse aminte 
de prima lui noapte acasă. 

Pe pancana mare, pătrată, se putea citi : „Bine ai venit acasă, 
Walter“. Mosca observă pancarte asemănătoare, cu nume di- 
ferite pe ele, agăţate pe alte două uşi de apartament. Cînd 
intră, primul lucru pe care-l văzu fu fotografia lui înainte de 
a pleca dincolo de ocean. Apoi maică-sa şi Gloria năpădiră 
pe el, iar Alf îi strînse mîna. 

Se dădură toti la o parte și se lăsă un moment de tăcere 
stînjenitoare. 

— Ai îmbătrînit, observă maică-sa şi rîseră toţi. Nu, 
vreau să spun cu mai mult de trei ani. 

— Nu s-a schimbat, interveni Gloria. Nu s-a schimbat 
deloc. 

— Eroul cuceritor se întoarce, declamă Alf. la uitaţi-vă 
la toate panglicile astea. Ai făcut ceva nemaipomenit, Wal- 
ter ? 

— Nimic deosebit, rosti Mosca. Majoritatea femeilor 
din W.A.C.| au acelaşi gen de decoraţii. 

Își scoase tunica şi maică-sa i-o luă. Alf se duse în 
bucătărie și reveni cu o tavă cu băuturi. 

— Hristoase ! exclamă uluit Mosca. Credeam că i-ai pier- 
dut un picior. 

Uitase complet că maică-sa îi scrisese despre Alf. Dar 
frate-său așteptase, cu siguranță, acest moment. Își suflecă 
cracul pantalonului. 

— Drăguţ, observă Mosca. Un noroc chior, Alf. 

— La naiba! îl contrazise Alf. Mi le-aș fi dorit pe 
amîndouă întregi. Nu tu o eczemă, nu tu unghii încarnate — 
ştii doar cum €... 

— Desigur, îl ironiză Mosca. 

Atinse cu mîna umărul fratelui său și zîmbi. 

— Și l-a pus special pentru tine, Walter, îi spuse maică-sa. 
De obicei, cînd stă acasă nu şi-l pune, deşi ştie că nu-mi 
place să-l văd fără el. 

Alf își ridică paharul. 

— Pentru eroul cuceritor, toastă el. 

Se întoarse spre Gloria şi zîmbi. 

— Pentru fata care l-a așteptat. 

— Pentru familia noastră, punctă Gloria. 

— Pentru toti copiii mei, încheie mama lui cu afecțiune. 

O incluse cu privirea ei şi pe Gloria. Se uitară toţi la 
Mosca, aşteptînd. 

— Lăsaţi-mă să-l beau pe ăsta şi după aceea o să pot să 
mă gîndesc. 


1 Women Army's Corps — Corpul Feminin Auxiliar al Armatei (n. tr.). 

Izbucniră cu toţii în rîs şi-şi goliră paharele. 

— lar acum, la masă! anunță maică-sa. Ajută-mă să a- 
ranjez masa, Alf. 

Cei doi se îndreptară spre bucătărie. 

Mosca se așeză într-un fotoliu. 

— O călătorie foarte, foarte lungă, zise el. 


Gloria se duse pînă la polița de deasupra căminului şi 
luă în mîini fotografia înrămată. Cu spatele la el, spuse : 


— Veneam în fiecare săptămînă aici şi priveam fotogra- 
fia. O ajutam pe maică-ta să pregătească cina, mîncam 
împreună şi stăteam aici, în această cameră, uitîndu-ne la 
poza asta şi discutînd despre tine. Timp de trei ani, în fiecare 
săptămînă, ca şi cei care se duc regulat la cimitir, iar acum 
te-ai întors şi nu mai seamănă deloc cu tine. 

Mosca se ridică şi se îndreptă spre Gloria. Îşi puse braţul 
în jurul umerilor ei şi privi şi el fotografia, întrebîndu-se ce îl 
enerva. 

Ridea în hohote cu capul pe spate şi se aşezase astfel 
încît dungile albe şi negre, ale diviziei sale, să se vadă foarte 
bine. Faţa era tînără, pe ea strălucea inocenta naivităţii. 
Uniforma i se potrivea de minune. Stînd în căldura soarelui 
sudic, fusese modelul soldatului care se fotografia pentru a 
lăsa o amintire familiei care-l adora. 

— Ce zîmbet cretin, observă Mosca. 


— Să nu rîzi de ea. A fost singurul lucru de care ne-am 
agăţat toată vremea asta. Tăcu un moment. Ah, Walter, cum 
mai plingeam uneori cînd tu nu ne scriai, de fiecare dată 
cînd auzeam zvonuri despre cîte o navă cu trupe care s-a scu- 
fundat sau despre o mare bătălie. În ziua Debarcării!, nu ne-am 
dus la biserică. Mama ta a rămas pe canapea, iar eu m-am 
aşezat aici, lîngă radio. Am stat așa toată ziua. N-am plecat 
la lucru. M-am tot plimbat pe diverse posturi de radio ; ime- 


1 Ziua „Z“, 6 iunie 1994, ziua debarcării aliate pe coasta Normandiei 
(n.t). 

diat ce se termina un buletin de ştiri, încercam să prind alt 
post, deși avea să-mi spună acelaşi lucru. Mama ta a rămas 
încremenită, cu o batistă în mînă, dar n-a plins. În noaptea a- 
ceea am dormit aici, în camera ta, în patul tău şi am luat po- 
za ta cu mine. Am pus-o pe toaletă şi i-am spus noapte bună, 
apoi am visat că n-o să te mai văd niciodată. Iar acum eşti aici, 
Walter Mosca, în carne şi oase, şi nu semeni deloc cu cel din 
poză. 

Încerca să rîdă, dar plîngea. 

Mosca se simţi nelalocul lui. O sărută blînd. 

— Trei ani înseamnă mult, rosti el. 

Se gîndi : „În ziua Debarcării eram într-un oraş englez și 
mă îmbătam. Îi ofeream unei blondine, după cum pretindea 
ea, primul pahar cu whisky şi prima tăvăleală. Sărbătoream 
ziua, dar mai mult faptul că n-am participat la ea.“ 

Simti dorința aprigă de a-i mărturisi Gloriei întregul 
adevăr : că nu se gindise la ele în ziua aceea şi nici la altceva, 
dar nu rosti decît atît : 

— Nu-mi place poza... Şi, pe deasupra, cînd am intrat ai 
spus că nu m-am schimbat deloc. 

— Nu e distractiv, să ştii, îl admonestă Gloria. Cînd ai 
trecut pragul uşii arătai exact aşa cum eşti în poză. Dar cînd 
m-am uitat la tine mai atent, mi s-a părut că ţi s-a schimbat 
întreaga fizionomie. 

Maică-sa strigă din bucătărie : 

— E gata! 

Se duseră în sufragerie. 

Pe masă erau toate mîncărurile lui favorite : friptură în 
sînge cu cartofi pai, salată verde şi o felie groasă de brînză. 
Faţa de masă era albă ca neaua. Cînd termină de mîncat, ob- 
servă şerveţelul de lingă farfurie, rămas neatins. Masa fusese 
bună, dar nu atît de bună pe cît visase el. 

Alf îl interogă : 

— Ei, e mare diferență faţă de haleala de la popotă, nu ? 

— Mda, recunoscu Mosca. 

Scoase din buzunarul cămășşii o ţigară de foi scurtă, 
groasă şi negricioasă. Pe punctul de a şi-o aprinde, observă 
că e privit de toţi ceilalţi cu uimire. 

Zimbi şi spuse : 

— Sînt băiat mare acum. 

Își aprinse trabucul, exagerînd plăcerea. Toţi patru iz- 
bucniră în rîs. Dispăru ultima urmă de stinghereală datorată 
faptului că venise înapoi acasă atît de diferit ca înfăţişare şi 
maniere. Surpriza lor, apoi amuzamentul de propria lor sur- 
priză cînd își aprinsese tigara dărîmară bariera dintre ei. Se 
îndreptară către living, cele două femei îmbrăţișindu-l de 
mijloc şi Alf ducînd tava cu whisky şi bere. Femeile se aşe- 
zară lingă Mosca, pe canapea, iar Alf le dădu tuturor paha- 
rele cu băutură şi se aşeză vizavi, într-un fotoliu. Lustra din 
tavan arunca o lumină galbenă, blîndă, peste toată încăpe- 
rea. Cu tonul neutru şi pe jumătate glumeţ pe care îl folosise 
întreaga seară, Alf spuse : 

— lar acum va fi prezentată povestea lui Walter Mosca. 

Mosca sorbi din pahar. 

— Mai întîi cadourile, începu el. 

Merse la rucsacul ce zăcea încă lîngă uşa de la intrare, 
scoase din el trei cutiuțe învelite în hîrtie maro şi dădu 
fiecăruia cîte una. Cît timp ei desfăcură pachetele, mai bău 
un pahar. 

— Hristoase ! exclamă Alf. Ce dracu sînt astea ? 

Ridică patru cilindri enormi din argint. 

Mosca rîse. 

— Patru din cele mai bune trabuce din lume. Făcute 
special pentru Hermann Göring. 

Gloria își deschise pachetul şi icni de uimire. Într-o cu- 
tiuță de catifea neagră se afla un inel. Cu un smarald pătrat, 
verde închis, înconjurat de mici diamante. Se ridică şi se 
agăţă de gîtul lui, după care se întoarse pentru a-i arăta biju- 
teria mamei lui. 

Aceasta însă era fascinată de cascada de mătase vişinie 
care se revărsa din pachetul ei şi cădea în valuri mari pe po- 
dea. Se aplecă şi o culese de pe jos. 

Era un enorm steag pătrat, iar în mijloc, pe un fond cir- 
cular alb, se întindea păianjenul negru al zvasticii. Încreme- 
niră toţi. În liniștea acestei odăi, ei văzură acum, pentru 
prima dată, simbolul dusmanului. 

— Pe naiba, întrerupse Mosca tăcerea, n-a fost decît o 
poantă. De fapt, altceva trebuia să observi. 

Ridică o cutiuţă de pe podea. Maică-sa o deschise. 
Văzînd diamantele cu reflexe alb-albăstrii dinăuntru, își ri- 
dică ochii și-i mulțumi. Împături uriașul drapel într-un mic 
pătrat, apoi se duse şi luă rucsacul fiului ei, spunînd: 

— Îl despachetez eu. 

— Sînt nişte cadouri superbe, spuse Gloria. De unde le-ai 
luat ? 

Mosca zîmbi şi răspunse : 

— Le-am jefuit. 

Subliniase cuvîntul cu o nuanţă comică, ca să-i facă să 
rîdă. 

Maică-sa se întoarse în cameră cu un teanc de fotografii 
în mînă. 

— Astea erau în bagajul tău, Walter. De ce nu ni le arăţi 
şi nouă ? 

Se instală pe canapea şi începu să le examineze, una cîte 
una. Pe măsură ce se uita la ele, le trecea mai departe Glo- 
riei şi lui Alf. Cît timp comentară şi puseră întrebări, Mosca 
își mai turnă un pahar. Văzu apoi cum maică-sa se albeşte la 
faţă, find una din poze. O clipă, Mosca se sperie la gîndul 
că îi mai rămăseseră din fotografiile pornografice. Era sigur 
însă că le vînduse pe toate pe vas. O văzu pe maică-sa dindu-i 
fotografia lui Alf şi se mînie pe sine însuşi pentru spaima pe 
care o simţise. 

— Măi, măi, asta ce mai e ? exclamă Alf. 

Gloria se duse lingă el şi privi fotografia. Mosca observă 
cele trei perechi de ochi cum se întorc spre el aşteptînd. 

Se aplecă spre Alf şi, cînd văzu despre ce era vorba, se 
simţi ușurat. Își aduse aminte. Poza fusese făcută pe cînd 
călărea un tanc. 

Pe fotografie se vedea faţa încrîncenată a unui neamţ cu 
o bazuka, zăcînd sfîrtecat în zăpadă. Din dreptul corpului lui 
izvora o dungă întunecată. Deasupra cadavrului era chiar el, 
Mosca, privind drept spre aparat, cu automatul aruncat ne- 
glijent peste umăr. Părea total nelalocul lui în echipamentul 
de iarnă. Sub tunică îi atîrna, ca o fustă, pătura, în care 
dăduse găuri pentru cap şi braţe. Părea că stă acolo ca un 
vînător norocos care era gata să-şi ducă acasă prada. 

Din păcate, în fotografie nu apăreau tancurile în flăcări 
de pe cîmpie şi nici corpurile arse şi împrăștiate în bucăţi, ca 
niște gunoaie pe cîmpul înălbit. Neamţul ştiuse să se folo- 
sească de arma lui. 

— Tovarășul meu a făcut poza asta cu Laika împuţitului 
de neamt, explică Mosca. 

Se întoarse la băutura lui, dar îi văzu că mai aşteaptă. 

— Prima mea victimă, explică el cu un ton de glumă. 

Şi totuşi era ca şi cum ar fi spus : „Turnul Eiffel“ sau „Pi- 
ramidele“, referindu-se la un fundal ca oricare altul. 

Maică-sa se uita la celelalte fotografii. 

— Asta unde a fost făcută ? întrebă. 

Mosca se aşeză lingă ea şi explică : 

— La Paris, în prima mea permisie. 

Își petrecu braţul în jurul mijlocului ei. 

— Şiasta ? 

— La Vitry. 

— Şi asta ? 

— La Aachen. 

Şi asta ? Și asta ? Şi asta ? Numi toate orașele şi povesti 
de fiecare dată cîte o mică istorioară amuzantă. Băutura îi 
crease o stare de bună dispoziţie, dar în acelaşi timp se 
gîndea : „Asta a fost la Nancy, unde am aşteptat două ore pe 
linia frontului să fim măcelăriți ; asta a fost la Dombasle, 
unde l-am găsit pe neamţul ăla mort, gol, cu ouăle cît două 

mere. Placarda de pe uşă zicea : «Neamţ mort înăuntru». Și 
nu mintea. Se întreba şi acum de ce se ostenise cineva s-o 
scrie, măcar și în joacă. lar asta a fost la Hamm, cînd am pus 
mîna pe prima puicuţă după trei luni şi am tras prima dată 
dintr-o ţigară cu drog. lar asta şi asta, şi asta au fost ne- 
număratele oraşe în care nemtii, bărbaţi, femei şi copii, 
zăceau printre dărîmături informe ce emanau o duhoare 
pestilenţială“. 

În toate, fundalul aducea cu un deşert. El, cuceritorul, 
stătea pe rămășițele pulverizate de fabrici, case, oase 
umane — copleşitoare ruine ce se vedeau pretutindeni ca 
niște dune de nisip mişcător. 

Mosca se reaşeză pe canapea. Pufăi din ţigară. 

— Ce-ati zice de nişte cafea ? sugeră el. O fac eu. 

Se duse în bucătărie, urmat de Gloria. Aşezară împreună 
ceştile, tăiară prăjitura cu frişcă pe care ea o scoase din frigi- 
der şi, cît timp fierbea cafeaua pe aragaz, fata se agăţă de 
gîtul lui, murmurînd : 

— Dragule, te iubesc, te iubesc. 

În living, fu rîndul lor să-şi depene istorisirile. Cum Glo- 
ria n-a avut nici O întîlnire cu vreun bărbat în trei ani ; cum şi-a 
pierdul Alf piciorul într-un accident de camion, Într-o tabără 
din sud a armatei ; în fine, cum s-a reangajat maică-sa ca 
funcţionară la un mare magazin universal. Avusese fiecare 
parte de aventurile lui, dar, slavă Domnului, războiul se ter- 
minase, familia supravieţuise întreagă, mai puţin piciorul 
pierdut al lui Alf, dar care, vorba acestuia, cu mijloacele mo- 
derne de transport nu mai era o problemă ; iar acum erau cu 
toţii aici, în siguranţă, în această încăpere mică. 

Inamicul era departe, zdrobit pentru totdeauna şi nu le 
mai dădea nici un fior de teamă. Fusese înconjurat, ocupat, 
iar acum se descompunea măcinat de foame şi boli, fără a 
mai avea măcar tăria fizică şi morală de a-i ameninţa. Cînd 
Mosca adormi pe scaun, ceilalţi, care-l iubeau cu toții, îl ad- 
mirară Cîteva minute în tăcere, emoţionaţi pînă la lacrimi, 
aproape nevenindu-le să creadă că el se perindase prin atît 

de multe locuri şi se întorsese, miraculos, acasă, la cuib, fără 
să fi fost atins de nimic. 


Abia în a treia noapte Mosca o prinse singură pe Gloria. Cea 
de-a doua noapte o petrecuseră în casa ei, unde maică-sa şi 
Alf detaliaseră planul nunţii lor, cu tatăl şi cu sora ei. N-o 
făcuseră pentru că ar fi fost băgărețţi, ci datorită bucuriei lor 
și entuziasmului cu care porniseră la drum, pentru ca totul 
să iasă bine. Hotărîseră cu toţii ca nunta să aibă loc cît mai 
curînd, după ce Walter avea să-şi găsească o slujbă. Mosca se 
conformase fără obiecțiuni acestei idei. Alf îl surprinsese. A- 
cest frate al lui, timid altădată, devenise un bărbat echilibrat, 
înţelept, pe care te puteai baza și care își juca perfect rolul 
de cap al familiei. 

În acea a treia noapte, maică-sa ieșise pe afară împreună 
cu Alf, care îi adresase, la plecare, un zîmbet parşiv şi-i spu- 
sese : 

— Uită-te la ceas căci ne întoarcem la unsprezece. 

Maică-sa îl împinsese pe Alf pe ușă, afară, şi-i zisese : 

— Dacă pleci cu Gloria, nu uita să încui ușa. 

Mosca se amuzase de îndoiala din vocea ei, ca şi cum a-i 
lăsa singuri în casă contravenea bunului ei simţ. 


„Doamne, Dumnezeule“, exclamă el exasperat, şi se 
întinse pe sofa. 

Încercă să se relaxeze, dar se simtea prea tensionat, așa 
că se ridică şi-şi turnă ceva de băut. Se postă în fata ferestrei 
și zimbi, întrebîndu-se cum va fi. Ei doi petrecuseră cîteva 
nopţi împreună într-o cameră de hotel înainte ca el să plece 
peste ocean, dar acum nu-şi mai amintea cum se simţise. 
Dădu drumul la radio şi se duse în bucătărie ca să se uite la 
ceas. Era aproape opt şi jumătate. Ticăloasa întirziase o 
jumătate de oră. Se întoarse la fereastră, dar era deja prea 
întuneric afară ca să mai distingă ceva. Se răsuci pe călciie şi 
auzi un ciocănit în uşă, apoi Gloria păşi înăuntru. 

— Bună, Walter, salută ea. 

Mosca observă un uşor tremur în vocea ei. Gloria îşi 
scoase haina şi rămase într-o bluză, închisă doar cu cîțiva 
nasturi mari, şi într-o fustă plisată. 

— În sfîrşit, singuri, remarcă el zimbind. 

Se întinse la loc pe canapea. 

— Pune şi tu nişte băuturi, comandă el. 

Gloria se aşeză lîngă el pe canapea şi se aplecă să-l 
sărute. Mosca își puse mîinile pe unul din sînii ei şi se săru- 
tară o bună bucată de timp. 

— Vin băuturile, rosti ea într-un tîrziu şi se desprinse de 
lîngă el. 

Băură. Radioul cînta discret şi o veioză îşi arunca lumina 
gălbuie, dulce, peste întreaga cameră. El aprinse două ţigări 
şi-i dădu şi ei una. Fumară în tăcere. Cînd el își strivi mucul 
în scrumieră, văzu că ea nu terminase încă. Îi luă ţigara și o 
stinse cu grijă. 

Mosca o trase în jos pe Gloria pînă ce ea ajunse de-a 
curmezișul corpului lui. li desfăcu nasturii bluzei ca să-și 
strecoare mîna pe sub sutien şi o sărută. Cealaltă mînă se fu- 
rișă, iscoditoare, pe sub fustă. 

Gloria se ridică în capul oaselor şi se îndepărtă de el. 
Mosca fu surprins de gest şi se alarmă. 

— Nu vreau să merg pînă la capăt, explică ea. 

Cuvintele ei copilăreşti îl iritară şi se întinse, nerăbdător, 
după ea. Gloria se ridică de pe canapea, îndepărtîndu-se . 

— Nu, vorbesc foarte serios, îl avertiză ea. 

— Ce dracu ! exclamă Mosca. În cele două săptămîni 
dinainte de plecarea mea a fost excelent. Ce te-a apucat acum ? 

— Ştiu, ştiu, îi zimbi ea moale. Dar atunci a fost altceva. 
Tu plecai, iar eu te iubeam. Dacă aş face-o acum m-ai des- 
considera. Nu te înfuria, Walter, să ştii că am discutat şi cu 
Emmy despre asta. Erai aşa de diferit cînd te-ai întors acasă, 
încît trebuia să mă sfătuiesc cu cineva. Am căzut amîndouă 
de acord că așa e cel mai bine. 

Mosca își aprinse o ţigară. 

— Sora ta e o proastă. 

— Te rog, nu vorbi aşa, Walter. Nu fac ce vrei tu tocmai 
pentru că te iubesc cu adevărat. 

Mosca se înecă cu o înghiţitură din băutura lui şi încercă 
din răsputeri să nu izbucnească în rîs. 

— Ascultă, dacă nu ne-am fi culcat împreună atunci, fii 
sigură că nu mi-aş fi amintit de tine şi nici nu ti-aş fi scris. N-ai 
fi însemnat nimic pentru mine. 

Văzu cum faţa ei se face roşie ca focul. Fata se îndreptă 
spre fotoliul din faţa lui şi se lăsă să cadă în el. 

— Eu te-am iubit înainte de asta, rosti ea. 

Mosca observă că buzele ei tremurau. Îi aruncă pachetul 
de ţigări, după care își goli paharul încercînd să-și facă or- 
dine în gînduri. 

Dorinţa îi dispăruse şi se simţi ușurat că se întimplase 
aşa. Habar n-avea din ce motiv. Nu se îndoia că ar fi fost ca- 
pabil s-o convingă sau s-o ameninte ca să-i facă pe plac. Ştia 
că era suficient să spună : „Ori facem asta, ori...“, ca ea să se 
supună. Mai ştia însă că fusese prea brutal şi că, folosindu-se de 
un pic de răbdare şi de ceva fineţe, seara putea să aibă un fi- 
nal plăcut. Cu toate astea, descoperi, surprins, că era un e- 
fort prea mare față de cît era el dispus să facă. Nu simțea 
absolut nici o dorinţă. 

— E-n regulă, acceptă el. Vino-ncoace. 

Ea veni ascultătoare. 

— Nu eşti supărat ? întrebă cu voce mică. 

El o sărută şi zimbi. 

— Nu, nu mai contează, o linişti el. 

Era adevărul gol-goluţ. 

Gloria își aşeză capul pe umărul lui. 

— Hai să stăm așa în seara asta şi să vorbim. De cînd te-ai 
întors n-am avut nici o clipă prilejul să discutăm. 

Mosca se sustrase propunerii ei. Se ridică şi se îndreptă 
spre cuier pentru a-i lua fetei haina. 

— Mergem la film declară el. 

— Dar vreau să stau aici protestă ea. 

Mosca deveni, voit, brutal. 

— Ori mergi la film, ori te întinzi pe spate. 

Ea se ridică în picioare şi-l privi ţintă. 

— Iar ţie nu-ţi pasă ce aleg, nu ? 

— Corect. 

Se aștepta ca ea să-și înșface haina din mîinile lui și să 
fugă. Gloria se mulțumi însă să aștepte supusă pînă cînd el 
își aranjă părul şi-şi făcu nodul la cravată. 

Plecară la film. 


O lună mai tîrziu, la ora prînzului, cînd intră în aparta- 
ment, Mosca îi găsi pe Alf, pe maică-sa şi pe sora Gloriei, 
Emmy, stînd la masa din bucătărie şi bînd cafea. 

— Vrei şi tu o cafea ? întrebă maică-sa. 

— Mda, dar lasă-mă mai întîi să mă spăl un pic. 

Se duse în baie, îşi dădu cu apă pe faţă şi scoase un rînjet 
sinistru. 

În bucătărie, toţi stăteau sorbind în liniște din cafea. Em- 
my deschise prima ostilitățile : 

— Nu te porti bine cu Gloria. Te-a așteptat trei ani, nu 
s-a dus la nici o întîlnire şi a pierdut o groază de ocazii. 

— O groază de ocazii pentru ce ? contraatacă Mosca. 
Apoi izbucni în rîs. O să ne descurcăm noi, numai că e ne- 
voie de ceva timp. 

— Aveai întîlnire cu ea aseară, dar n-ai apărut, continuă 
Emmy. Abia acum vii acasă. Nu-i bine ce faci. 

Maică-sa văzu că el e pe punctul de a se înfuria şi inter- 
veni împăciuitoare. 

— Gloria te-a aşteptat aici pînă la ora două noaptea; ai 
fi putut să dai un telefon. 

— Ştim cu toţii ce faci tu, spuse din nou Emmy. O 
părăseşti pe fata care te-a așteptat trei ani pentru a ieşi cu o 
tîrfă de prin vecini, una care a făcut trei avorturi şi numai 
Dumnezeu ştie ce-a mai făcut. 

Mosca dădu indiferent din umeri. 

— Nu pot să mă întîlnesc cu soră-ta în fiecare seară. 

— Nuuu, eşti prea important pentru aşa ceva. 

El descoperi cu surprindere că ea chiar îl ura. 

— A fost ideea tuturor să așteptăm pînă cînd o să capăt 
o slujbă stabilă, îi aminti Mosca. 

— Nu ştiam cît de porc o să fii, replică ea. Dacă nu vrei 
să te însori, spune-i-o Gloriei. Nu-ţi face griji, poate oricind 
s: găsească pe altcineva. 

Alf se hotări să spună şi el ceva : 

— Asta e o prostie. Sigur că Walter vrea să se însoare cu 
ea. Să privim altfel lucrurile. E clar că el găseşte situaţia un 
pic mai ciudată, dar va trece peste asta. Treaba noastră e să-l 
ajutăm. 

Emmy zise cu sarcasm : 

— Dacă Gloria s-ar culca cu el, totul ar fi perfect. Ches- 
tia asta te-ar aranja, Walter, nu ? 

— Spui timpenii, o întrerupse Alf. Hai să ne ocupăm un 
pic de problema principală. Esti furioasă pentru că Walter 
are o legătură şi nu se deranjează cel puţin să o ascundă. 
Bine... Gloria e prea nebună după Walter ca să renunțe la el. 
Cred că cel mai bun lucru ar fi să fixăm o dată pentru căsăto- 
rie. | 

— Şi soră-mea să meargă la lucru în timp ce el tăvăleşte 
toate tîrfulițele, aşa cum a făcut în Germania ? 

Mosca se uită la maică-sa cu o privire de gheață. Ea nu-i 
putu susține privirea. Se lăsă un moment de tăcere. 

— Da, recunoscu Emmy, maică-ta i-a povestit Gloriei 
despre scrisorile pe care le primeşti de la tipa aia din Germa- 
nia. Ar trebui să-ți fie ruşine, Walter, zău că ar trebui să-ţi fie ! 

— Scrisorile alea nu înseamnă nimic, rosti Mosca. 

Ceilalţi părură uşurați. 

— O să-şi ia o slujbă, interveni maică-sa, şi o să lo- 
cuiască împreună aici pînă ce îşi vor găsi un apartament al 
lor. 

Mosca luă o înghiţitură de cafea. O clipă fusese mînios, 
dar acum era nerăbdător să iasă din camera asta, să plece de 
lîngă ei. Toată porcăria asta mersese prea departe. 

— Dar va trebui să nu se mai afişeze cu putoriştile alea, 
avertiză Emmy. 

— Mai e un mic amănunt. Nu sînt pregătit să fixez o 
dată. 

Îl priviră toti cu surprindere. 

— Nu sînt sigur că vreau să mă căsătoresc, adăugă el cu 
un rictus. 

— Ce? izbucni Emmy. Ce ? 

Era atît de furioasă că nu mai putea să scoată o vorbă. 

— Și nu-mi mai tine predică cu împuţiţii ăştia de trei 
ani, continuă el. Ce dracu înseamnă pentru mine faptul că 
nu s-a regulat trei ani ? Crezi că de asta n-am dormit eu 
noaptea ? Ce dracu, crezi că i-a devenit chestia aia de aur 
pentru că nu şi-a folosit-o ? Am avut alte griji pe cap. 

— Walter, te rog, se alarmă maică-sa. 

— Rahat! exclamă el. 

Maică-sa se ridică de la masă şi se duse pînă la plită. Ştia 
că ea începuse să plîngă. Se ridicară brusc cu toţii. Spriji- 
nindu-se cu greu de masă, Alf strigă disprețuitor : 

— Bine, Walter, atunci să isprăvim cu măgăria asta ! 

— Eu cred că ai fost cocoloşit prea mult de cînd te-ai 
întors acasă, spuse şi Emmy. 

Nu-i rămăsese nimic de spus decît să le comunice exact 
ce simţea : 

— Pupaţi-mă-n dos ! 

Îi incluse pe toţi în privirea lui, deşi i se adresase de fapt 
lui Emmy. Se sculă şi el să plece, însă Alf se postă în faţa lui 
şi-i aruncă mînios : 

— Ai mers prea departe, dobitocule ! Cere-ţi scuze ! Mă 
auzi ? Cere-ţi scuze imediat ! 

Mosca îl împinse la o parte din drum şi văzu prea tîrziu 
că piciorul de lemn nu era montat. Frate-său se împiedică şi 
căzu, izbindu-se cu capul de podea. Amîndouă femeile ti- 
pară. Mosca îngenunche rapid ca să-l ridice. 

— Eşti OK ? întrebă el îngrijorat. 

Alf dădu afirmativ din cap, dar rămase cu faţa ascunsă în 
palme, aşezat în fund pe duşumea. Mosca ieși din casă. Avea 
să-și aducă mereu aminte de maică-sa stînd lîngă plită, 
plingînd și frîngîndu-şi mîinile. 


Cînd intră pentru ultima oară în apartament, Mosca o 
găsi pe maică-sa aşteptîndu-l — nu ieşise din casă toată 
ziua. 

— Te-a sunat Gloria, îl anunță. 

El dădu din cap în semn că a auzit. 

—  Împachetezi acum ? întrebă ea timidă. 

— Mda. 

— Vreisăteajut? 

— Nu. 

Se duse pînă în dormitorul lui şi scoase cele două gea- 
mantane noi pe care le cumpărase. Îşi înfundă o ţigară în 
colțul gurii, scotoci prin buzunare după un chibrit şi se 
îndreptă spre bucătărie pentru a lua unul. 

Maică-sa stătea încă pe scaun. O batistă îi acoperea faţa 
şi se auzea cum suspină încetişor. 

El își luă cutia de chibrituri şi dădu să iasă din bucătărie. 

— De ce mă tratezi aşa ? se tîngui maică-sa. Ce ţi-am 
făcut ? 

Nu simţea nici un pic de milă, lacrimile ei nu-l emoţio- 
nau, dar nu voia ca ea să facă o criză de isterie. Încercă să 
vorbească cît mai calm ca să nu-şi trădeze prin voce iritarea. 

— Nu mi-ai făcut nimic. Pur şi simplu plec, fără a avea 
vreo legătură cu tine. 

— De ce îmi vorbeşti mereu de parcă aș fi o străină ? 

Cuvintele ei îi atinseră o coardă sensibilă, dar nu fu capa- 
bil de nici un gest de afecţiune. 

— Sînt cam nervos, recunoscu el. Dacă nu ai treabă, ajută-mă 
la împachetat. 

Se îndreptă şi ea spre dormitor, unde începu să-i împătu- 
rească hainele cu grijă înainte ca el să le aranjeze în geaman- 
tane. 

— Ai nevoie de ţigări ? 

— Nu, o să-mi iau pe vapor. 

— Mă duc pînă jos să-ţi aduc cîteva. Nu poţi să ştii nici- 
odată... 

— Nu costă decît cîteva centime pe vapor, o opri el. 

Nu voia nimic de la ea. 

— Nu strică niciodată să ai nişte ţigări în plus, se 
încăpăţină ea şi plecă. 

Mosca se aşeză pe pat şi se uită la portretul Gloriei ce 
atîrna pe perete. Nu simţi nimic. Pur şi simplu, treaba nu 
mersese. Se gîndi la răbdarea lor şi îşi dădu seama cît de 
multe încercări făcuseră ei şi cît de puţin se străduise el. 
Căută să-şi imagineze ce i-ar putea spune maică-si ca să-i de- 
monstreze că nu-i putea fi de nici un ajutor şi că acţiunile lui 
își aveau rădăcinile în ceva pe care nici el, nici ea nu-l puteau 
controla. 

Telefonul din living începu să sune şi el se duse să 
răspundă. La capătul firului era Gloria, cu o voce imperso- 
nală, dar prietenoasă. 

— Am auzit că pleci mîine. Ne vedem diseară să-mi iau 
rămas bun sau să ţi-o spun acum, la telefon ? 

— Fă cum crezi, dar eu trebuie s-o iau din loc pe la 
nouă. 

— Ajung înainte. Nu-ţi face griji, vin doar să-ţi spun la 
revedere. 

Stia că era adevărat. Nu-i mai păsa de el, nu mai era el 
cel pe care-l iubea. Dorea să-şi ia la revedere dintr-o priete- 
nie care aducea mai mult a curiozitate. 

Cînd maică-sa se întoarse, el se răzgîndise. 

— Plec acum, mamă. A sunat Gloria. Vine pe aici di- 
seară, dar eu nu vreau s-o văd. 

— Adică pleci chiar acum ? 

— Da. 

— Dar ai fi putut măcar să-ţi petreci ultima seară acasă. 
Curînd vine şi Alf. Ai putea să aștepți ca să-ţi iei rămas bun 
de la el. 

— Adio, mamă. 

Se aplecă şi o sărută pe obraz. 

— Stai ! îl opri ea. Ţi-ai uitat rucsacul. 

Aşa cum procedase de atitea ori înainte, cînd el se ducea 
să joace baschet, şi, mai tîrziu, cînd plecase la armată, ea luă 
micul rucsac albastru şi începu să-l umple cu lucruri de care 
el avea nevoie. De data asta însă, în locul şorturilor din satin, al 
apărătoarelor din piele pentru genunchi şi al bascheţilor, ea 
puse înăuntru trusa de bărbierit, un schimb de lenjerie, un 
prosop şi săpun. După ce termină, luă o bucată de sfoară 
dintr-un sertar al scrinului şi legă rucsacul de mînerul unui 
geamantan. 

— Of, se văită ea, nu ştiu ce o să spună lumea. Or să 
creadă toţi că a fost vina mea că te-am făcut nefericit. Cel 
puțin, după cum ai tratat-o pe Gloria, ai putea măcar s-o vezi 
diseară, şi să-i spui adio, s-o vezi şi să fii drăguţ cu ea, ca să 
nu se simtă atît de îngrozitor. 

— E o lume dură pentru toţi, replică Mosca. 

O sărută încă o dată, dar ea se agăţă de braţul lui înainte 
de a putea face un pas. 

— Te întorci în Germania din cauza fetei ăleia ? 

Mosca îşi dădu seama că, dacă ar fi spus „da“, vanitatea 
maică-si ar fi fost satisfăcută, ştiind că nu din cauza ei pleacă. 
Dar nu putea minti. 

— Nu cred, răspunse el. Probabil că are de acum pe alt- 
cineva. 

Fu surprins că propriile sale cuvinte, rostite tare, cu 
toată sinceritatea, sunau fals, ca şi cum adevărul lor nu era 
decît o minciună spusă ca s-o rănească pe maică-sa. 

Fa îl sărută şi-i dădu drumul. Cînd ajunse în stradă, Mos- 
ca îşi ridică privirea şi o văzu în spatele ferestrei închise, 
tinînd lîngă faţă batista ei albă. Își lăsă valizele pe trotuar şi 
îi făcu semn cu mîna, dar ea nu mai era acolo. Se temu că va 
cobori pentru a face o scenă lacrimogenă în stradă, așa că luă 
valizele şi se îndreptă grăbit spre şoseaua principală în cău- 
tarea unui taxi. 

Maică:sa se aşezase pe canapea, plingînd de ruşine, de 
necaz şi de umilință. Undeva, în adîncul ei, simțea că supăra- 
rea i-ar fi fost, probabil, mai mare dacă fiul ei ar fi murit pe 
vreo plajă necunoscută si ar fi fost îngropat într-un pămînt 
străin, avînd la cap o cruce albă, printre alte mii de cruci 
identice. Cel puţin însă n-ar mai fi existat rușinea, iar ea s-ar fi 
resemnat pînă la urmă și ar fi fost chiar, într-o anumită 
măsură, mîndră. 

N-ar mai fi existat această amărăciune chinuitoare, acest 
sentiment că el plecase pentru totdeauna şi că ea nu mai pu- 
tea, dacă el ar fi murit, să plîngă la capul lui, să-l îngroape şi 
să-i ducă flori la mormânt. 


În trenul care-l ducea înapoi către ţara inamicului, 
moțţăind pe picioare, Mosca se legăna în ritmul mișcărilor 
vagonului. Se tirî, somnoros, pînă la bancheta sa şi se 
întinse. Stînd aşa, auzi însă gemetele rănitului, îi auzi 
clănțănitul dinţilor prin care protesta parcă împotriva furiei 
nebune a lumii. Mosca se ridică şi se îndreptă spre grupul de 
soldaţi. Cei mai mulţi dormeau. Nu mai exista decît un vag 
halo de lumină dat de pîlpîitul a trei lumînări grupate lao- 
laltă. Ghemuit pe o banchetă, Mulrooney sforăia, iar lîngă el 
doi soldaţi, cu carabinele puse alături, jucau rummy şi se 
înfruptau dintr-o sticluţă. 

Cu voce joasă, Mosca întrebă : 

— Poate vreunul dintre voi să-mi împrumute o pătură ? 
Tipului ăluia îi e frig. 

Unul dintre soldaţi îi aruncă o pătură. 

— Mulţumesc, rosti Mosca. 

Soldatul dădu din umeri şi zise cu indiferenţă : 

— Oricum, trebuia să stau treaz şi să-l păzesc pe laba- 
giul ăsta. 

Mosca îl privi pe Mulrooney. Faţa îi era golită de orice 
expresie. Încet, ochii i se deschiseră și se uită la Mosca cu o 
privire tîmpă. Înainte de a închide din nou ochii, Mosca avu 
senzaţia că recunoaște boala individului şi-l compătimi în si- 
nea lui : „Eşti un amărit de prost“. 

O luă spre celălalt capăt al vagonului, aruncă pătura 
peste domnul Gerald și se întinse la loc pe banchetă. De data 
asta adormi rapid şi uşor. Dormi fără vise pînă cînd trenul 
ajunse la Frankfurt şi cineva îl scutură ca să-l trezească. 


Capitolul 2 


Soarele matinal de iunie lumina fiecare colțişor al gării 
fără acoperiş, transformînd-o într-o vastă arenă deschisă. 
Mosca se dădu jos din tren şi trase pînă în fundul plămînilor 
aerul de primăvară ce începuse să miroasă a praf şi acru adus 
dinspre dărîmăturile şi ruinele oraşului din spate. Văzu, de-a 
lungul trenului, grupuri de recruți care se așezau, ordonat, în 
plutoane. Se îndreptă, alături de ceilalţi civili, spre autobu- 
zul care îi aştepta. 

Se deplasau prin mulțime ca nişte învingători, așa cum, 
pe vremuri, bogatii treceau printre săraci fără a se uita nici 
în dreapta, nici în stînga, pentru că ştiau că în faţa lor se va 
deschide o cărare. Cu corpuri şi fete cadaverice, cu haine 
zdrențuite, învinșii păreau a fi doar o masă informă de 
bărbaţi şi femei, obişnuiţi să trăiască în locuinţe mizere, să 
mănînce la cantinele de ajutor şi să facă loc supuși, as- 
cultători, uitîndu-se cu invidie la americanii bine îmbrăcaţi şi 
bine hrăniţi. 

La ieşirea din gară îi întîmpină o piaţă largă. Peste drum 
se afla Clubul Crucii Roşii. Pe treptele lui se întinseseră 
cîțiva soldaţi în haine kaki. Piaţa era străjuită de hoteluri re- 
construite ce adăposteau trupele de ocupaţie şi adminis- 
traţia. Între ele se mişcau diverse vehicule, iar taxiurile şi 
autobuzele militare umpleau bulevardele largi. Chiar dacă 
era foarte devreme, pe băncile din jurul gării se odihneau 
soldaţi, fiecare avînd lîngă el o Fräulein, cu inevitabila ei 
gentuţă. Aşa fusese mereu, nimic nu se schimbase. Soldaţii 
făceau o pauză între două trenuri, scurtă precum întîlnirea 
dintre soțiile aflate în suburbiile orașelor şi soţii lor nave- 
tiști. Agăţau cîte o puicuţă și îi făceau propuneri directe, 
într-un mod mai mult sau mai putin brutal. Asta era tot- 
deauna dilema : să petreci o noapte într-o gară murdară si 

friguroasă, dormind pe o bancă tare în aşteptarea trenului de 
a doua zi, sau să iei o cină bună, cu băutură şi țigări, după 
care să te vîri într-un așternut încălzit de cineva. fti ofereai şi 
tie şi-i ofereai şi ei cîteva clipe de plăcere sau, în cel mai rău 
caz, cîteva momente de plictiseală. De obicei, alegeau toti 
varianta a doua. 

Peste tot pe străzile ce înconjurau piaţa se aflau escroci, 
traficanţi de piaţă neagră şi copii care aţineau drumul sol- 
daților americani ce ieșeau din clădiri cu cutii pline de bom- 
boane, țigări, săpunuri, uitindu-se peste tot cu ochii în patru, 
la fel de prevăzători ca vechii prospectori care își cărau sacii 
cu praf de aur. 

În timp ce aştepta autobuzul, Mosca simți o mînă pe 
umăr. Se întoarse şi văzu un cap întunecat şi osos, cu o bo- 
netă a Wehrmachtului, devenită în aceste zile șapca standard 
a nemților. 

Cu voce joasă şi repezită, tînărul i se adresă : 

— Ai dolari americani ? 

Mosca clătină negativ din cap, se întoarse, dar simţi din 
nou mîna pe umăr. 

— Ţigări ? 

Mosca dădu să urce în autobuz. Mîna îl strînse cu putere. 

— Al ceva, orice, de vînzare ? 

Mosca rosti, scurt, în germană : 

— [a-ti imediat mîinile de pe mine. 

Omul făcu un pas înapoi, uluit, după care în ochi îi apăru 
o expresie de mîndrie disprețuitoare şi de ură. Mosca se urcă 
în autobuz şi se aşeză. Îl văzu pe neamt uitîndu-se la el prin 
fereastră, privind lacom la costumul său gri de gabardină, la 
cămașa lui albă imaculată, la culorile vii ale cravatei. 
Simţind sfidarea din căutătura lui, își dori o clipă să fi fost 
din nou îmbrăcat în zdrențele kaki ale uniformei. 

Autobuzul se îndepărtă încet de gară şi apucă pe unul 
din numeroasele bulevarde, ducîndu-i pe călători într-o altă 
lume. În afara acelei pieţe centrale, care exista acolo ca o 
fortăreață în mijlo«.+ | sălbăticiei, ruinele se întindeau 

oriîncotro îţi îndreptai privirea. Rămăseseră în picioare nu- 
mai cîteva rămăşiţe de clădiri: o bucată de zid, o uşă ce se 
căsca spre un spaţiu deschis, un schelet de oţel ce se înălța 
spre cer avînd agăţate de el, ca nişte bucăţi de carne, frag- 
mente de cărămizi, mortar şi sticlă. 

La periferia Frankfurtului, majoritatea civililor coborîră. 
Autobuzul își continua călătoria, cu Mosca şi o mînă de 
ofițeri înăuntru, pînă la aeroportul din Wiesbaden. În afară 
de domnul Gerald, Mosca era singurul civil care primise o 
repartizare precisă încă din State. Ceilalţi trebuiau să 
aştepte instrucţiuni la Frankfurt. 


După verificarea documentelor la aeroport, trebui să 
aştepte pînă după prînz avionul de Bremen. Cînd acesta 
părăsi pista aerodromului n-avu deloc senzaţia că se înălțase 
de la sol, nu simţi că avionul ar fi putut trece dincolo de mar- 
ginea continentului și nici că s-ar fi putut prăbuși. Văzu cum 
pămîntul se înclină oblic ca şi cum s-ar fi transformat în faţa 
ochilor lui într-un zid verde şi maro, apoi, cînd avionul luă 
înălțime, solul îi apăru ca o vale adîncă şi nesfîrşită. Curînd, 
vraja se destrămă şi se trezi că priveşte în jos, ca de la un 
balcon, către terenurile plate, cadrilate ca o faţă de masă. 


Acum, Că era atît de aproape de destinaţie, iar înapoierea 
sa era pe punctul de a se realiza, se gîndi la cele cîteva luni 
petrecute acasă şi se simţi, pe undeva, vinovat faţă de răbda- 
rea pe care i-o arătase familia. N-avea însă nici o dorinţă de 
a-i revedea. Privind cerul limpede şi nemărginit prin fereas- 
tra avionului suspendat în neant, își dădu seama că adevărul 
pe care i-l spusese mamei sale fusese o minciună. Se întor- 
cea, de fapt, datorită acelei fete din Germania, dar o făcea 
fără speranţa de a o găsi, fără a se aştepta că-și vor reface 
viaţa împreună, după aceste luni de despărţire, ci pentru că 
oricum trebuia să se întoarcă pe acest bătrîn continent. Nu 
mai spera ca ea să-l aştepte. Lumea în care o părăsise era o 
junglă deasă, în care o lăsase dezarmată, fără mijloace de 
subzistență, fără putinţa de a se apăra în faţa atacului anima- 
lelor sălbatice. Gîndul îi dădu o senzaţie de greață, şi otrava 

ruşinii şi amărăciunea puseră stăpînire pe el. Îi văzu limpede 
corpul, faţa, culoarea părului. Se gîndi intens la ea şi pentru 
prima oară în lunile de cînd plecase de lingă ea îi apăru în 
gînd numele ei, concret şi clar, ca şi cum l-ar fi rostit cu voce 
tare. 


Sediul poliţiei sărise în aer puţin înainte de ora prînzului 
acelei zile fierbinţi din vara anului trecut. În jeepul său, pe 
Hoch Allee, Mosca simţise cum se cutremură pămîntul. 
Ofiţerul pe care îl aștepta, un tînăr locotenent venit de 
curînd din State, apăruse cîteva minute mai tîrziu. Se îndrep- 
taseră împreună către cartierul general al Guvernămîntului 
Militar de pe Contrescarpe. Cineva strigase ştirea în gura 
mare, așa că plecaseră spre sediul poliţiei. Poliţia militară 
înconjurase deja zona. Jeepurile şi căştile ei albe blocaseră 
toate străzile ce duceau spre piață. Ofiţerul care-l însoțea pe 
Mosca îşi prezentase legitimatia şi fuseseră lăsaţi să treacă. 

Clădirea masivă, de un verde închis, se înălța la capătul 
lui Am Wald Strasse. Era un imobil mare, pătrat, cu o curte 
interioară pentru parcarea vehiculelor. Pe intrarea princi- 
pală mai ieşea încă un șuvoi de civili germani cu fețele şi 
îmbrăcămintea acoperite cu praf. Cîteva femei țipau isteric din 
cauza şocului. Mulțimea era împinsă în afara clădirii, dar 
aceasta părea tăcută şi neatinsă. 

Mosca îl urmase pe locotenent către una din intrările la- 
terale. Era o arcadă astupată aproape pînă sus de moloz. Se 
strecuraseră, tîrîndu-se, pînă în curtea interioară. Aceasta 
era umplută acum de un munte de dărîmături. Se vedeau în 
stradă trecînd acoperișurile unor vehicule, jeepuri şi ca- 
mioane, precum catargele navelor scufundate în ape puţin 
adînci. Pe înălțimea primelor trei etaje pereţii fuseseră spul- 
berati de explozie, lăsînd descoperită priveliştea birourilor, 
scaunelor şi a ceasurilor de perete din spatele lor. 

Mosca auzi un sunet pe care nu-l mai auzise înainte, un 
sunet ce devenise obișnuit în marile oraşe ale acestui conti- 
nent. I se păru o clipă că venea de pretutindeni. Era un țipăt 

animalic, monoton, jos şi constant, fără nimic omenesc. ÎI lo- 
caliză. Pe jumătate mergînd, pe jumătate tirîndu-se peste 
dărîmături, își croi drum către partea dreaptă a curţii. Văzu 
un gît roşu şi gras încadrat de gulerul verde al uniformei ger- 
mane de poliţie. Capul şi gîtul aveau rigiditatea mortii. 
Țipătul venea de dedesubtul cadavrului. Mosca şi locotenen- 
tul încercară să dea la o parte cărămizile, dar molozul începu 
să alunece în jos, peste mort. Ofiţerul se tîrî înapoi, prin ar- 
cadă, după ajutor. 

Pătrunzînd prin numeroasele arcade sau coborînd de pe 
zidurile dărîmate, salvatorii începură să umple curtea. Erau 
medici militari de pe la spitalele de campanie, îmbrăcaţi încă 
în halate rozalii ; soldaţi ; brancardieri nemti şi muncitori ve- 
niti să dezgroape cadavrele. Mosca se tîrî înapoi prin arcada 
pe sub care intrase. 

În stradă aerul era curat. Ambulantele formau un şir 
lung, iar de cealaltă parte stăteau, gata de intervenţie, 
maşinile de pompieri. Muncitorii începuseră să degajeze 
intrările spre curte, încărcînd molozul în camioane. Pe tro- 
tuarul de vizavi se pusese o masă pe post de centru de co- 
mandă. Mosca își văzu colonelul stînd acolo şi așteptînd, 
răbdător, cu un grup de ofițeri inferiori în jurul lui. Observă 
amuzat că își puseseră toţi căștile de oțel. Unul dintre ofițeri 
îi făcu semn. 

— Du-te sus şi păzeşte biroul nostru de informaţii se- 
crete, spuse el, dîndu-i lui Mosca centura cu pistolul lui. 

— Dacă se mai produce vreo explozie, ieşi de acolo cît 
poti de iute. 

Mosca intră în imobil prin uşa principală. Scara era plină 
cu bucăţi de tencuială. Urcă încet şi cu atenţie. O luă de-a 
lungul coridorului cu un ochi la tavan şi cu grijă să nu treacă 
pe sub locurile în care era desprins. 

Biroul se afla la jumătatea coridorului. Deschise uşa si 
văzu că nu mai exista decît jumătate din încăpere, cealaltă se 
afla, sub formă de moloz, în curte. Nu-i mai rămăsese nimic 
de păzit în afară de un seif cu dosare. Avea, în schimb, o mi- 

nunată perspectivă asupra spectacolului care se desfăşura 
jos. 

Se instală confortabil pe un scaun, scoase o ţigară din bu- 
zunar şi şi-o aprinse. Atinse ceva cu piciorul pe podea. Se 
uită în jos şi descoperi, surprins, două sticle cu bere răstur- 
nate. Luă una din ele ; era acoperită cu moloz și bucățele de 
cărămidă. Deschise sticla în broasca usii şi se reaşeză. 

Jos, în curte, peisajul era static şi, în aerul încărcat de 
praf, îi apărea aproape ca prin vis. Alături de cadavrul desco- 
perit de el, muncitorii nemți îndepărtau, cu grijă, cu mișcări 
încete, cărămizile. Deasupra lor, se contura în ceaţă silueta 
unui ofiter american, nemișcat, răbdător, cu pantalonii roz şi 
cu bluza verde înălbite de praf. Lîngă el se afla un sergent 
care ţinea în miini, în faţa lui, un recipient circular cu 
plasmă sanguină. Imaginea era multiplicată în toată curtea, 
ca într-un imprimeu. Praful de ciment pulverizat plutea 
peste ei în aerul luminos, apoi se aşeza uşurel pentru a se o- 
dihni pe părul şi pe îmbrăcămintea lor, albindu-le. 

Mosca îşi bău berea şi își fumă ţigara. Auzi pe cineva 
împiedicîndu-se pe coridor şi ieşi să vadă ce se întîmplă. 

La capătul culoarului lung, care se sfirşea şi dispărea acolo 
unde podeaua şi tavanul ajunseseră să se atingă, ieşea la lu- 
mină, din măruntaiele întunecate ale clădirii, un mic grup de 
bărbaţi și femei. Trecură pe lîngă el fără să-l vadă, orbiti şi 
ameţiţi de spaimă. Ultima din şir era o fată subtire, 
îmbrăcată cu pantaloni kaki şi o bluză de lină. Se împiedi- 
case şi căzuse — şi, pentru că nimeni nu se întorsese s-o 
ajute, Mosca se grăbi spre ea şi o ridică în picioare. Probabil 
că ar fi continuat să meargă mecanic, dar el întinse mîna în 
care ținea sticla de bere şi o opri. 

Își ridică privirea spre el şi Mosca văzu că faţa şi gîtul ei 
erau de un alb cadaveric, iar ochii — dilatati din cauza şocu- 
lui. Ea spuse, rugătoare, în germană : 

— Vă rog, lăsaţi-mă să plec, vă rog. 

Mosca își lăsă brațul să cadă. Femeia își continuă dru- 
mul. După numai cîțiva paşi însă, se prăbusi lîngă perete. 

Mosca se aplecă deasupra ei şi-i văzu ochii deschisi. Nu 
găsi altceva mai bun de făcut decît să-i pună sticla de bere la 
gură, dar ea o respinse. 

— Nu, refuză ea în germană. Sînt numai prea speriată ca 
să mai pot merge. 

Mosca desluși în vocea ei o abia perceptibilă nuanță de 
rușine. Aprinse o țigară şi i-o înfipse între buze, apoi îi ridică 
în braţe corpul subţire şi o purtă aşa pînă la un scaun din 
apropiere. 

Deschise şi cealaltă sticlă de bere. De data asta, ea sorbi 
cîteva înghiţituri. Sub ei, spectacolul se animase. Medicii 
stăteau aplecaţi şi mîinile lor lucrau febril ; lîngă ei, oamenii 
care tineau recipientele cu plasmă îngenuncheaseră pe 
dărîmături. Brancardierii își croiseră, încet, drum printre 
ruine, cărînd cadavre zdrobite şi acoperite de praf spre 
ieșirile de sub arcade. 

Fata se ridică în picioare. 

— Pot să merg acum. 

Dădu să iasă, dar Mosca îi blocă uşa. 

În germana lui stîngace, spuse : 

— Aşteaptă-mă afară. 

Ea clătină din cap. 

— Ai nevoie de o băutură, continuă el. De un şnaps, un 
snaps adevărat, cald. 

Fata negă din nou. 

— Nu mă gîndesc la prostii, spuse el în engleză. Sînt 
cinstit, jur. 

Și ca s-o dovedească își duse, cu un gest glumet, sticla de 
bere la piept. Ea zîmbi şi trecu pe lîngă el. Mosca îi privi si- 
lueta subţire cum se îndreaptă încet, dar ferm, de-a lungul 
coridorului, către scara acoperită de moloz. 

Așa începuse totul; cu morții, învingători și învinşi 
alături, căraţi pe tărgi jos, în curte, cu praful de cărămidă 
așezindu-li-se pe pleoape și cu mila şi ciudata tandrete pe 
care el, Mosca, le simţise pentru trupul fragil şi faţa ei deli- 
cată. Noaptea, în camera lui, ascultaseră un radio mic, lichi- 

daseră o sticlă de lichior de mentă, iar cînd ea încercase să 
plece, el o ţinuse acolo sub un pretext sau altul, pînă la ora 
interzicerii circulaţiei, cînd fusese nevoită să rămînă. Nu-l 
lăsase toată seara s-o sărute. 

S-a dezbrăcat singură sub cuvertură. După ce şi-a fumat 
ultima țigară şi a sorbit ultima înghiţitură de lichior, el a ve- 
nit lîngă dînsa. În pat, ea i s-a dăruit cu o intensitate a pasiu- 
nii care l-a surprins şi l-a încîntat. Cîteva luni mai tîrziu, ea 
i-a mărturisit că nu mai fusese cu un bărbat de aproape un 
an. El rîsese şi ea conchisese, cu un zîmbet trist : 

— Dacă un bărbat mărturiseşte așa ceva, toată lumea îl 
compătimeşte ; dacă o face o femeie, toți rîd de ea. 

El o înţelesese însă, în acea primă noapte, şi a mai 
înţeles şi altceva. Anume că ei îi fusese frică de el, marele i- 
namic, dar că muzica dulce a radioului, lichiorul, preţioasele 
și calmantele ţigări, sandvișurile savuroase cumpărate de el 
de la popotă... toate aceste lucruri de lux de care ea nu se 
mai bucurase de atîta vreme se combinaseră cu dorinţa ei 
sexuală şi atunci acceptase jocul, întîrziind pînă cînd îsi 
dăduseră amindoi seama că e prea tîrziu ca ea să mai plece. 
Totul fusese mai presus de voinţa lor, dar asta nu le împiedi- 
case plăcerea, pentru că fizic se potriveau, aşa că noaptea aceea 
devenise un lung tunel al plăcerii. A doua zi, în dimineaţa 
cețoasă, înainte de ivirea zorilor, pe cînd ea mai dormea 
încă, el își aprinsese o ţigară şi-şi zisese : „N-am voie să-mi 
pierd controlul“, gîndindu-se cu milă, dragoste şi ruşine la 
faptul că dorise să-i pedepsească corpul fragil şi întîlnise o 
putere neașteptată. 


Hella s-a deșteptat mai tîrziu, înspăimîntată. O clipă nu 
și-a amintit unde se afla, apoi se simţi rușinată că se predase 
aşa de uşor şi de neglijent, mai ales că el era un inamic. Pi- 
cioarele ei însă, împletite cu cele ale lui Mosca în patul 
îngust, îi dădură în întregul corp o senzaţie de caldă senzua- 
litate. Se ridică într-un cot ca să-i privească fața şi-şi dădu 

seama, stînjenită, că nu reţinuse clar figura lui, că nu știa 
exact cum arată. 

Gura inamicului era subtire, de-a dreptul ascetică. Faţa îi 
era ascuţită şi puternică. Somnul n-o relaxa deloc. Avea un 
fel de a dormi cu corpul rigid, atît de tăcut, de-abia respirînd, 
încît ea se întrebă dacă nu cumva trişa, urmărind-o cum îl 
studiază. 

Hella se dădu jos din pat cît putu de discret şi se îmbrăcă. 
Îi era foame. Văzu țigările lui pe masă, luă una și o aprinse. 
Avea un gust excelent. Privi pe fereastră şi, neauzind nici un 
zgomot pe stradă, își dădu seama că era foarte devreme. Ar fi 
vrut să plece, dar spera ca el să mai aibă prin cameră un rest 
de mîncare pe care să i-l ofere cînd se va trezi, dacă se va tre- 
zi. Se gîndi cu amărăciune, dar şi cu plăcere, că-şi câștigase 
cinstit acel blid cu linte. 

Se uită înapoi spre pat şi fu uluită să descopere că ochii 
americanului erau dechiși şi o studiau în tăcere. Se ridică 
brusc în picioare, simțindu-se în mod ridicol sfioasă, şi își 
întinse mîna ca să-și ia rămas bun. El rîse, se întinse după ea 
şi O trase spre pat. i vorbi, ironic, în engleză : 

— Sîntem prieteni prea buni pentru aşa ceva. 

Ea nu înţelese, dar simţi instinctiv că el se distra pe sea- 
ma ei, aşa că se supără. Spuse în germană: 

— Trebuie să plec. 

Nu-i dădu drumul mîinii. 

— Ţigară, porunci Mosca. 

Îi aprinse una. El se ridică în capul oaselor ca să o fu- 
meze. Pătura căzuse de pe el şi ea îi văzu cicatricea albă ce 
pleca de la pubis și i se oprea pe piept. Îl întrebă în germană : 

— Războiul ? 

El rîse şi arătă cu degetul spre ea, exclamînd : 

— Tu. 

O clipă, Hella crezu că o acuză direct, aşa că își întoarse 
faţa ca să n-o mai poată vedea. 

El își încercă germana stilcită : 

— Ţi-e foame ? 

Ea încuviință. Atunci, el sări, gol, din pat. Cu o sfiiciune 
care i se păru lui Mosca foarte amuzantă, ea se feri să-l pri- 
vească, cît timp se îmbrăcă. 

Gata de plecare, o sărută cu gingăşie şi-i spuse în ger- 
mană : 

—  Întoarce-te în pat. 


Hella nu dădu nici un semn c-ar fi înțeles, dar Mosca ştia 
că pricepuse ; numai că, din cine ştie ce motiv, nu avea de 
gînd să i se supună. Ridică din umeri şi plecă, alergînd pe 
scări. Urcă în maşină şi se îndreptă spre popotă, de unde luă 
un bidonaș cu cafea și cîteva sandvișuri cu omletă. Cînd se 
întoarse în cameră, o găsise lîngă fereastră, îmbrăcată. Îi 
dădu pachetul cu mîncare şi băură cafeaua. Ea îi întinse un 
sandvis, dar el clătină negativ din cap. Observă amuzat că, 
după o scurtă ezitare, ea nu i-l mai oferi a doua oară. 

— Vii şi diseară ? întrebă Mosca în germană. 

Ea făcu semn că nu. Se uitară unul la celălalt. Pe faţa lui 
nu se vedea nici o urmă de emoție. Ea simţi că întrebarea nu 
se va mai repeta, că el era gata să şi-o şteargă din minte şi 
din suflet, să uite cu totul noaptea petrecută împreună. Pen- 
tru că-i zgîndărise vanitatea şi pentru că el se dovedise un 
amant atent, ea spuse zîmbind : 

— Miine. 

Luă o ultimă gură de cafea, se aplecă să-l sărute şi ieşi. 

Îi povestise mai tîrziu tot ce simţise atunci. Să fi trecut 
trei, patru luni ? Fusese o lungă perioadă de mulțumire, 
tihnă, plăcere fizică şi confort. Şi într-o zi, cînd întră în casă, 
o găsi în postura clasică a soţiei, luptîndu-se cu o grămadă 
imensă și încîlcită de ciorapi. 

— Ah, rosti el în germană, iată şi buna noastră Haus- 
frau. 

Hella zîmbi timid şi-l privi ca şi cum ar fi încercat să-i 
pătrundă gîndurile, să-şi dea seama ce impresie îi făcuse. 
Acesta a fost începutul campaniei ei pentru a-l determina 
să-şi dorească să rămînă lîngă ea, să rămînă în ţara inamicu- 

lui împreună cu dînsa, care era şi ea un inamic. Deşi el îi 
înțelesese manevra, nu s-a simţit agresat. 

Urmă, mai tîrziu, bine cunoscutul asalt frontal, dat cu arma 
mortală a gravidităţii, dar el nu simţi nici milă şi nici dispreţ, 
ci numai iritare. 

— Descotoroseşte-te de el, o povăţui Mosca. Mergem la 
un doctor bun. 

— Nu. Vreau să-l las. 

Mosca ridică din umeri. 

— Eu mă duc acasă şi nimic nu mă poate opri. 

— Bine. 

N-a făcut nici o scenă şi nu l-a implorat să rămînă. I s-a 
devotat în continuare, din tot sufletul, pînă cînd, într-o zi, el 
nu se putu abtine să nu promită, deşi era conștient că spune 
o minciună : 

— O să mă întorc. 

Ea l-a privit intens, ştiind că el mintea, iar el văzu că ea 
îşi dăduse seama de asta. Asta a fost greşeala şi începutul tu- 
turor celor ce au urmat. După aceea, el a continuat să repete 
minciuna, uneori cu o fervoare fanatică, astfel încît, în final, 
ajunseseră amîndoi s-o creadă. În ce o privea, ea credea în 
această minciună cu acea încăpăţînare înnăscută, care îi era 
caracteristică. 

În ultima zi, el intră în camera lui şi văzu că ea îi 
pregătise deja bagajul, care fusese pus în picioare lîngă fe- 
reastră ca un manechin verde bine umplut. Era după-amiază 
și lumina palidă a soarelui de octombrie umplea camera. Ca- 
mionul pentru aeroport urma să plece seara. El drămui în 
minte timpul pe care îl mai avea de petrecut cu ea şi-i pro- 
puse : 

— Hai să facem o plimbare. 

Ea se opuse. Îl trase lîngă ea şi-l dezbrăcă, apoi se 
dezbrăcă pe sine. Mosca îi văzu umflătura uşoară a pîntecu- 
lui, care trăda prezența copilului. Nu simţea nici o dorință 
de a face dragoste, dar se forță pînă ce simţi nevoia s-o facă. 

Fu surprins de pasiunea ei flămîndă. Cînd se făcu ora cinei, 
se îmbrăcă şi o ajută şi pe ea să facă la fel. 

— Vreau să pleci acum, îi spuse. Nu vreau să mai aştepţi 
venirea camionului. 

— Bine, se supuse ea. 

Își strînse lucrurile într-o legăturică pe care şi-o puse în 
geamantan. Înainte de a pleca, el îi dădu toate tigările ş şi toti 
banii nemţeşti pe care îi avea. Părăsiră imobilul împreună. 
În stradă el îi spuse : 

— La revedere. 

O sărută. Văzu că ea nu-i în stare să scoată nici o vorbă 
şi că lacrimi îi curgeau şiroaie pe faţă. Fata se răsuci scurt pe 
călcîie şi o porni grăbită în josul străzii, către Am Wald 
Strasse, neobservînd nimic în jurul ei. Nu se întorsese ca să-l 
mai vadă încă o dată. 

O urmări cu privirea pînă ce o pierdu din ochi. Credea că 
e ultima oară cînd o mai vedea şi simţea o vagă uşurare că 
totul se terminase așa uşor, fără prea multă tevatură. Își 
aminti însă vorbele pe care i le spusese ea cu cîteva nopţi în 
urmă şi care nu puteau fi puse la îndoială : 

— Nu-ţi face griji pentru mine sau pentru copil. Să nu te 
simţi vinovat. Dacă n-o să te mai întorci, copilul mă va face 
fericită şi îmi va aduce mereu aminte de cît de bine a fost 
împreună. Încă un lucru: să nu te întorci pentru mine dacă 

n-o să ai chef. 

Atunci se simţise ultragiat de noblețea falsă a discursului 
ei, dar ea continuase : 

— O să te astept un an, poate doi. O să fiu fericită chiar 
dacă nu mai vii. O să-mi găsesc un alt bărbat şi o să-mi refac 
viața, căci aşa sînt oamenii. Să ştii că nu mi-e frică să las a- 
cest copil şi nici să am singură grijă de el. Înţelegi că nu mi-e 
frică ? 

El înțelesese. Pricepuse că nu-i era frică de durerea sau 
amărăciunea pe care el i le provocase şi nici de cruzimea şi 
lipsa de sensibilitate care deveniseră parte a ființei lui. Invi- 
dia însă, ceea ce ea nu înțelesese, şi anume că reușise să nu 

se teamă de propria ei fiinţă, că izbutise să se împace cu 
duritatea şi nebunia lumii din jurul ei și că își păstrase 
credinţa în darul iubirii, simțind mai multă amărăciune 
pentru el decît pentru sine. 


Prin faţa ochilor i se clătina un zid verde-maroniu, 
împiedicîndu-i vederea. La distanţă, în faţă, de o parte a 
avionului, erau grupuri de clădiri şi mici punctulețe — de 
fapt, oameni. Avionul se redresă şi Mosca văzu liniile drepte 
ale aerodromului, micul grup de construcţii ce adăposteau 
hangarele și imobilul alungit şi nu prea înalt al administraţiei 
licărind alb în lumina soarelui Observă în depărtare conturul 
sinuos al puţinelor clădiri înalte rămase intacte în Bremen. 
Simţi impactul lin şi ezitant al roţilor cu solul. Se trezi că-l 
inundă o dorință cumplită de a ieşi din aparatul de zbor şi de 
a descoperi că Hella îl aşteaptă. Cînd ajunse la ieşirea din 
avion era convins că o va găsi acolo. 


Capitolul 3 


Mosca dădu unui hamal neamt bagajele. Îl văzu pe Eddie 
Cassin venind spre el pe pistă ca să-l întîmpine. Își strinseră 
mîinile. Eddie îl salută cu vocea joasă şi modelată cu grijă, 
vibrînd de sinceritate, pe care o folosea cînd se simţea nela- 
locul lui : 

— Mă bucur că te revăd, Walter. 

— Mulţumesc că mi-ai aranjat slujba şi hîrtiile ca să pot 
veni aici. 

— Pentru nimic. Merită să am lîngă mine pe cineva din 
vechea gașcă. Am avut parte de cîteva momente bune 
împreună, Walter. 

Apucă unul din geamantanele lui Mosca. El luă cealaltă 
valiză şi rucsacul şi porniră spre capătul pistei. 

— Mergem la biroul meu să bem ceva şi să te întilneşti 
cu cîțiva tipi, îl informă Eddie Cassin. 

Cu brațul liber îl luă pe Mosca pe după umeri şi spuse cu 
cea mai naturală voce : 

— Măi, ticălos bătrîn, ştii că mă bucur din inimă că te 
văd ? 

Mosca avu sentimentul, pe care nu-l avusese la sosirea 
acasă, de a fi ajuns acolo unde trebuia. 

Trecură pe lingă un gard de sîrmă pînă ajunseră la o 
clădire mică din cărămidă, ce se afla la distanță față de cele- 
lalte instalaţii ale bazei. 

— Aici eu sînt stăpîn, se mîndri Eddie. Oficiul pentru 
Personal Civil. Eu sînt adjunctul șefului, un ofiţer care-şi pe- 
trece tot timpul zburînd. Pentru cinci sute de vărzari autoh- 
toni, din care o sută cincizeci sînt femei, eu sînt Dumnezeu. 
Ce zici de viaţa asta, Walter ? 

Imobilul avea un singur etaj. Pe lîngă biroul şefului exis- 
ta o anticameră imensă plină cu funcţionari nemti, care se 

foiau de colo-colo, şi cu o ceată răbdătoare de alţi nemți care 
așteptau să fie intervievaţi pentru diferite slujbe ; mecanici la 
atelierele de mașini, ajutoare de bucătar la popotă, curieri. Frau 
acolo, de-a valma, bărbaţi cu un aspect fioros, femei în 
vîrstă, tineri şi multe fete, unele dintre ele chiar foarte 
drăguţe. Cînd trecu Eddie, toţi se întoarseră spre el. 

Deschise ușa biroului său şi-l invită pe Mosca. Înăuntru 
se aflau două birouri, aşezate faţă în față, astfel ca ocupanţii 
lor să se poată privi. Unul din ele n-avea nimic altceva pe el 
decît o plăcută cu litere verzi şi albe, pe care se putea citi 
„Lt. A. Forte, C.P.O“, şi un mic teanc de hirtii ce își aşteptau 
rindul la semnat. Pe celălalt birou se odihneau două coşuri 
duble care debordau de hirtii. Exista şi aici o plăcută, 
aproape înecată de alte hirtii, împrăștiate peste tot, pe care 
se deslușeau cuvintele : „DI. E. Cassin, Adj. C.P.O.“ Într-un 
colţ al camerei era un alt birou, în spatele căruia o fată înaltă 
și îngrozitor de urîtă bătea la maşină. Ea se întrerupse din 
lucru pentru a-i spune : 


— Bună ziua, domnule Cassin. A telefonat colonelul şi 
mi-a transmis că vrea să-l sunati cînd vă întoarceţi. 


Eddie îi făcu cu ochiul lui Mosca și luă telefonul. În timp 
ce el vorbea, Mosca îşi aprinse o ţigară şi încercă să se re- 
laxeze. Se forţă să nu se gîndească la Hella şi-l privi pe Ed- 
die. „Nu s-a schimbat“, îşi zise. Acelaşi păr grizonat şi 
ondulat care-i încadra trăsăturile delicate, dar puternice, ale 
feței. Gura îi era senzuală ca a unei femei, dar nasul era lung 
și imperial, iar bărbia exprima hotăriîre. Avea ochii langu- 
rosi, iar griul părului bogat părea că i s-a întipărit şi pe pie- 
lea feței. Totuşi expresia generală era plină de tinereţe, de 
căldură sinceră ce mergea pînă la naivitate. Mosca ştia însă 
că, la beţie, acea gură senzuală, fin desenată, i se schimono- 
sea într-o linie uriîtă şi toată fata îi devenea cenușie, bătrînă 
și alterată. Deoarece viciul nu era susținut de forţă și pentru 
că bărbaţii își băteau joc de el, așa cum făcuse adeseori şi 
Mosca, toate cuvintele și acţiunile izvorîte din depravare se 
revărsau asupra femeii care îl însoțea sau asupra amantei de 

ocazie. Mosca îşi formase deja părerea lui despre Eddie Cas- 
sin. Îl considera un individ mîrşav cu femeile şi un betiv 
înrăit, dar şi un tip cu suflet, care şi-ar fi dat şi cămaşa pen- 
tru un prieten. Fusese suficient de isteț să nu se dea la Hella. 
Mosca simţi nevoia să-l întrebe dacă o mai văzuse sau dacă 
mai ştia ceva de soarta ei, dar nu se putu hotărî s-o facă. 

Eddie închise telefonul şi trase unul din sertarele birou- 
lui. Scoase dinăuntru o sticlă de gin și o cutie cu suc de grep- 
fruit. Se întoarse spre dactilografă şi-i spuse : 

— Ingeborg, du-te şi spală paharele. 

Ea luă Cîteva pahare, foste borcane de brînză cu 
smîntînă, şi ieşi din birou. Eddie se îndreptă spre o uşă ce 
dădea într-un birou mai mic din spatele lor. 

— Vino-ncoace, Walter, vreau să-ţi prezint niște prieteni. 

În încăperea alăturată, la un birou, stătea un individ 
scund, gras, cu o faţă buhăită, care îşi pusese un picior pe bara 
unui scaun şi care şedea aplecat în față astfel încît burdiha- 
nul i se revărsa peste coapse. Ţinea într-o mînă un Fragebo- 
gen, un chestionar, şi-l studia. În faţa lui, în poziţie de drepţi, 
se afla un neamţ scund şi îndesat ce-şi ţinea sub braţ inevita- 
bila bonetă verde-gri a Wehrmachtului. În cameră, lîngă fe- 
reastră, se mai afla un civil american desirat. Faţa prelungă, 
bărbia pătrată şi gura mică îl trădau ca făcînd parte din casta 
fermierilor, cu aerul lor plin de sine. 

Eddie i se adresă burduhănosului : 

— Wolf, el e un vechi amic de-al meu, Walter Mosca. 
Walter, Wolf este omul nostru însărcinat cu'securitatea. El îi 
verifică pe vărzari, înainte de a căpăta o slujbă aici, la bază. 

După aceste prezentări, Eddie continuă : 

— Tipul de lîngă fereastră e Gordon Middleton. N-avea 
nici o misiune precisă, aşa că a fost detaşat să dea o mînă de 
ajutor pe aici. Colonelul încearcă să se descotorosească de el 
şi de-asta n-are nimic special de făcut. 

Middleton nu se obosi să se scoale de pe scaun pentru a-i 
strînge mîna lui Mosca, așa că acesta dădu doar din cap, iar 

celălalt flutură din mîna lui lungă, ca a unei sperietoare de 
ciori, în chip de răspuns. 

Wolf îi arătă neamţului cu degetul să aştepte afară. Acesta 
își pocni călcîiele, se înclină scurt şi părăsi în grabă camera. 
Wolf rîse, aruncă chestionarul pe birou cu un gest de dispreţ 
şi exclamă : 

— N-a fost niciodată membru de partid, n-a făcut parte 
din S.A. şi nici din Hitlerjugend. Doamne, mor să întîlnesc 
un nazist. 

Izbucniră cu toţii în rîs. Eddie clătină, meditativ, din cap : 

— Toţi spun acelaşi lucru. Walter e un tip pe gustul tău, 
Wolf. S-a dovedit neîndurător cu vărzarii cînd am lucrat 
împreună la Guvernămîntul Militar. 

— Zău? 

Wolf îşi ridică o sprînceană stufoasă. 

— Eh, ăsta e singurul mod în care trebuie să te porţi cu ei. 

— Mda, îl aprobă Eddie, am avut necazuri mari acolo. 
Împuţiţii livrau cărbune către toate instalaţiile germane, dar 
cînd sosea momentul să livreze şi taberelor de refugiaţi evrei 
din Grohn, sîmbăta, fie că li se stricau camioanele, fie că ges- 
tionarul spunea că n-a mai rămas cărbune. Băiatul ăsta a re- 
zolvat problema. 

— Ei, mi-ar plăcea să aud cum, se arătă interesat Wolf. 

Avea o voce subţire, dizgraţioasă, şi un fel libidinos de a 
vorbi. În plus, mai avea și ticul de a da mereu din cap ca să-și 
asigure interlocutorul că-l înțelege perfect. 

Ingeborg intră cu paharele, sticla şi cutia cu suc. Eddie 
prepară patru pahare de băutură, dar unul tără gin, pe care i-l 
dădu lui Gordon Middleton, explicînd : 

— E singurul individ din forța de ocupaţie care nu joacă 
cărţi, nu bea şi nu aleargă după fuste. Asta-i motivul pentru 
care colonelul vrea să scape de el. Le face vărzarilor o impre- 
sie proastă despre noi. 

— Să auzim povestea, i-o reteză Gordon. 

Protestul fusese făcut cu o voce joasă şi tărăgănată, pe un 
ton care arăta însă blîndete și răbdare. 

— Ei bine, începu Eddie, s-a întîmplat că Mosca trebuia 
să facă în fiecare sîmbătă acel drum idiot pînă în tabără pen- 
tru a se asigura că ajunge cărbunele la destinaţie. Într-o 
sîmbătă, juca o partidă îndrăcită de cărţi şi i-a lăsat pe şoferii 
de pe camioane de capul lor. N-a ajuns nici o fărîmă de 
cărbune. A văzut negru în fața ochilor. N-am să uit asta nici- 
odată. L-am dus cu mașina pînă la locul în care fuseseră 
oprite camioanele și acolo el le-a ţinut şoferilor un mic „dis- 
curs“. 

Mosca se sprijini de birou, îşi aprinse o ţigară şi trase 
nervos din ea. Își aduse aminte de incident si îsi dădu seama 
ce poveste va scoate Eddie din el. Îl va caracteriza ca pe un 
individ nemilos, dar realitatea fusese alta. Le spusese şoferi- 
lor că, dacă nu doreau să se urce iar la volan, va avea el grijă 
să fie daţi afară fără preaviz. Dacă voiau să-şi păstreze slujba, 
singurul lucru pe care îl mai puteau face era să transporte 
cărbunele pînă la tabără, chiar dacă asta însemna să-l care în 
spate. Unul dintre şoferi nu-şi abandonase poziţia, aşa că îi 
notase numele într-un carneţel şi împărţise țigări celorlalți. 
Acum însă, Eddie povestea de parcă ar fi scos tot untul din ei. 

Eddie continuă : 

— S-a dus apoi la casa administratorului de la depozitul 
de cărbune și a avut cu el o mică discuţie în engleză, pe care 
am înţeles-o şi eu. Măgarul făcuse pe el de frică pînă să ter- 
mine Walter. După aia s-a pus pe treabă chiar din după-a- 
miaza aceea şi cărbunele a ajuns la destinaţie. Asta zic şi eu 
eficienţă ! 

Eddie dădu afirmativ din cap. 

Wolf continua să dea din cap în sus şi în jos în semn că 
înțelesese şi aproba. 

— De genul ăsta de oameni avem nevoie pe aici, rosti el. 
Ticăloşii ăştia n-ascultă decît de pistol. 

— Nu mai poţi face așa ceva acum, îl temperă Eddie. 

— Mda, acum îi învăţăm pe vărzari democraţia, observă 
Wolf cu o strimbătură ce-i făcu pe Mosca şi pe Eddie să rîdă, 
iar pe Middleton să zîmbească. 

Își terminară băutura. Eddie se ridică să se uite mai bine 
la o femeie care trecea prin dreptul lor în drumul ei spre 
poarta de ieşire. 

— Mai sînt şi cîteva puicuţe bune pe aici, observă el. Nu 
v-ar plăcea s-o călăriti p-asta ? 

— Asta eo întrebare bună de chestionar, remarcă Wolf. 

Fu pe punctul de a mai adăuga ceva, dar în acea clipă uşa 
dinspre coridor fu izbită de perete şi în cameră intră, împins 
de la spate, un puşti înalt şi blond. Avea cătuşe la miini si 
plîngea. Îndărătul lui se puteau vedea doi indivizi scunzi în 
costume de pînză de culoare închisă. Unul dintre ei făcu un 
pas înainte şi dădu raportul : 

— Herr Dolman, am pus mîna pe individul care a furat 
săpunul. 

Wolf izbucni într-un hohot de rîs. 

— Celebrul hoţ de săpun, repetă el pentru Eddie şi 
Mosca. Ne lipseau o groază de calupuri de săpun oferite de 
Crucea Roşie copiilor germani. Domnii aceștia sînt detectivi 
din oraș. 

Băiatului îi fură desfăcute cătuşele. Unul dintre detectivi 
își plasă arătătorul sub nasul lui, cu un gest aproape patern, 
şi spuse: 

— Fără şmecherii tîmpite, da ? 

Pustiul dădu afirmativ din cap. 

— Lasă-i cătuşele ! porunci aspru Wolf. 

Detectivul se dete înapoi. 

Wolf se apropie de băiat şi-i ridică capul cu mîna. 

— Ştiai că săpunul era destinat copiilor germani ? 

Pustiul lăsă capul să-i cadă la loc şi nu răspunse. 

— Munceai aici şi ti s-a acordat încredere. N-o să mai 
lucrezi niciodată pentru americani. Oricum, dacă semnezi o 
declaraţie prin care îți mărturiseşti vina, n-o să te trimitem 
în faţa justiţiei. Te învoieşti ? 

Băiatul încuviință tăcut. 

— Ingeborg! strigă Wolf. 

Dactilografa apăru de îndată. Wolf făcu semn cu capul 
celor doi bărbaţi. 

— Duceţi-l în celălalt birou, fata ştie ce are de făcut. 

Se întoarse spre Mosca şi spre Eddie. 

— Un fleac, le zise el şi le zîmbi prietenos. Un fleac care 
ne scuteste pe toţi de încurcături, iar puştiul nu-și ia decît 
portia lui de şase luni. 

Mosca interveni, deşi nu-i păsa prea mult de soarta băia- 
tului : 

— La naiba, doar ai promis că îi dai drumul. 

Wolf dădu din umeri. 

— Corect, dar altfel îl înhaţă copoii germani pentru co- 
merț la negru. Şeful poliţiei din Bremen mi-e bun prieten şi 
cooperăm. 

— Justiţia la lucru, murmură Eddie. Și ce dacă puştiul a 
furat nişte săpun ? Fă-l scăpat ! 

Wolf rosti iute : 

— Nu pot s-o fac. Ne-ar fura ca pe chiori dupaia. 

Își puse cascheta. 

— Ei bine, mă așteaptă o noapte plină. Trebuie să orga- 
nizăm o percheziţie asupra tuturor muncitorilor de la 
bucătărie înainte ca ei să plece acasă. Și mai e ceva. Le zimbi 
parşiv. Am primit o polițistă de la poliţia din Bremen pentru 
a inspecta muncitoarele şi de fiecare dată ies la iveală cîte o 
pereche de mănuși din cauciuc furate sau cîte un calup de 
săpun pentru soldaţi. Ar trebui să vedeţi unde ascund fe- 
meile alea cîte un pachet de unt. Pfui! Scuipă şi încheie: 
Sper să n-ajung niciodată să-mi fie chiar aşa de foame. 

După ce Wolf plecă, Gordon Middleton se ridică în pi- 
cioare şi spuse, cu vocea sa joasă, doar atît : 

— Colonelul îl place. 

Îi zîmbi lui Mosca ca și cum această stare de lucruri îl 
amuza şi nu-i provoca nici un resentiment. Înainte de a ieși 
şi el din birou, i se adresă lui Eddie : 

— Sper să prind un autobuz mai devreme. 

Se întoarse spre Mosca şi-şi luă la revedere de la el, sim- 
plu şi prietenos : 

— Ne mai vedem, Walter. 

Ziua de lucru luase sfîrşit. Mosca îi văzu, prin fereastră, 
pe muncitorii nemți bulucindu-se la poarta de ieşire, 
așteptiînd să fie inspectaţi şi verificați de poliţia militară 
înainte de a părăsi baza aeriană. Eddie se postă lîngă fe- 
reastră. 

— Bănuiesc că vrei să-ţi cauţi fata prin oraș, zise el şi 
zimbi cu o dulceaţă feminină şi o ezitare a buzelor tipică 
sexului slab. De fapt, ăsta-i motivul pentru care am alergat 
peste tot ca să-ți găsesc o slujbă aici după ce mi-ai scris. Mi-am 
imaginat că de vină e fata. Am greşit ? 

— Nu ştiu, răspunse Mosca. Cred că, în bună măsură, ai 
dreptate. 

— Vrei să rezolvăm mai întîi problema cazării tale în 
oraș ? Sau te duci s-o vezi chiar acum ? 

— Hai să terminăm cu cazarea mai întîi. 

Eddie rîse din inimă. 

— Dacă te duci acum, o prinzi acasă. Pînă ce se aran- 
jează cu cazarea, durează şi nu vei ajunge la dînsa mai de- 
vreme de ora opt. E posibil ca ea să iasă în oraş pînă atunci. 

Observă reacţia celuilalt cu atenţie. 

— Ghinionul meu, se mulțumi acesta să replice. 

Apucară fiecare cîte un geamantan, ieşiră din clădire şi 
se îndreptară spre locul în care Eddie îşi parcase jeepul. 
Înainte de a porni motorul, se întoarse spre Mosca : 

— Ştiu că n-o să întrebi, dar eu tin să te informez. N-am 
văzut-o niciodată cu vreun ofițer sau dînd tîrcoale cluburilor 
militare. Nici la brațul vreunui civil. De fapt, n-am văzut-o 
niciodată. 

Făcu o pauză lungă şi adăugă viclean : 

— Şi n-am crezut că ti-ar fi plăcut să-i port eu de grijă. 

După ce trecură prin Neustadt şi traversară podul, 
pătrunseră în oraşul propriu-zis. Mosca zări primul reper de 
care își amintea. Era un turn cu o clopotniţă, cu corpul ca o 
faţă umană roasă de boală, o biată construcţie de pietre ten- 
cuite ce susțineau o turlă înălțată spre cer. Depăşiră sediul 
masiv al poliției, ce-şi expunea încă privirii trecătorilor cica- 
tricele albe lăsate de explozie pe zidurile de un verde închis. 
O luară pe Schwachhauser Heer Strasse, către celălalt capăt 
la Bremenului, unde fuseseră suburbiile elegante ale oraşu- 
lui şi ale cărui case, rămase aproape neatinse, serveau acum 
drept încartiruiri şi locuințe pentru forțele de ocupaţie. 

Mosca medită la omul de lîngă dînsul. Eddie Cassin nu 
era un romantic. Din cîte ştia el, tipul era chiar opusul aces- 
tui gen. Îşi aminti că, pe timpul cît fuseseră soldaţi, Eddie 
descoperise în oraş o belgiancă foarte tînără şi extrem de 
bine dezvoltată, drăguță ca o păpuşă. O instalase într-o ca- 
meră mică, fără ferestre, şi dăduse o petrecere. Fata le făcuse 
pe plac la treizeci de soldaţi şi nu ieşise din cameră trei zile. 
Bărbaţii jucau cărţi în anticameră, o bucătărie, așteptind să 
le vină rîndul. Fata era atît de drăgălașă și de înzestrată încît 
toți o răsfăţau aşa cum își răsfață soţii nevestele însărcinate. 
Făceau cu rîndul în a-i prepara tava cu micul dejun compus 
din ouă, şuncă şi muşchiuleţ. De la cantină aduceau pachete 
cu mîncare pentru prînzul şi pentru cina ei. Ea ridea şi se 
distra grozav, aşa cum stătea goală, în pat, şi mînca de pe 
tavă. La orice oră a zilei era cineva în camera ei şi ea părea 
că are o afecţiune deosebită pentru fiecare. Avea o singură 
pretenţie. În fiecare zi, Eddie trebuia să stea cu ea mai mult 
de o oră. Ea îi spunea întotdeauna : „Tăticule“. 

— Pur şi simplu, era prea drăguță ca s-o păstrez numai 
pentru mine, explicase Eddie. 

Dar Mosca avea să-şi amintească mereu nota de satis- 
factie crudă din vocea lui. 

Cotiră din Kurfürsten Allee în Metzer Strasse, o arteră 
umbroasă după-amiaza datorită şirurilor de arbori mari şi 
stufoşi. Eddie parcă maşina în faţa unui imobil de patru 
etaje, cu un aspect de clădire nouă și o mică pajiște în față. ÎI 
informă pe Mosca pe un ton şmecheresc : 

—  ĂSta-i cel mai bun cantonament de burlaci pentru 
americanii din Bremen. 

Soarele de vară colora cărămizile casei în roşu aprins. 
Mosca își luă tot bagajul şi-l urmă pe Eddie spre clădire. 
Fură întîmpinaţi la uşă de administratoarea germană a blo- 
cului. 

— Dumneaei este Frau Meyer, spuse Eddie şi-şi petrecu 
brațul pe după mijlocul gazdei. 

Frau Meyer era o femeie de aproximativ patruzeci de ani, 
cu părul blond deschis, aproape platinat. Avea o siluetă 
splendidă, modelată în anii ei de serviciu ca profesoară de 
înot la Bunddeutscher Mădel Faţa avea un aer prietenos, dar 
oarecum vulgar, accentuat de dinţii albi, mari şi proemi- 
nenti. 

Mosca salută din cap, iar ea spuse : 

— Sînt încîntată să vă cunosc, domnule Mosca. Eddie 
mi-a povestit foarte mult despre dumneavoastră. 

Urcară scările pînă la etajul trei, unde Frau Meyer des- 
cuie ușa uneia din camere și-i dădu cheia lui Mosca. Încăpe- 
rea era mare. Într-un colţ era un pat îngust, iar în altul un 
dulap de haine imens, alb. Două ferestre largi lăsau să intre 
în cameră ultimele raze ale soarelui muribund. Restul odăii 
era gol. 

Mosca îşi aşeză bagajul pe podea. Eddie se trînti în pat şi 
i se adresă administratoarei : 

— Cheamă-l pe Yergen ! 

Frau Meyer răspunse : 

— O să aduc eu cearşafurile şi păturile. 

O auziră, cîteva clipe mai tîrziu, cum urcă scările. 

— N-arată prea bine, observă Mosca, uitîndu-se prin ca- 
meră. 

Eddie zimbi. 

___— Avem un magician în casă. Tipul ăsta, Yergen. El se 
pricepe să le aranjeze pe toate. 

Cît timp aşteptară, Eddie îi descrise cantonamentul. 
Frau Meyer era o bună administratoare. Avea grijă să fie 
întotdeauna apă caldă, cele opt cameriste să-şi facă treaba 
cum trebuie şi lenjeria să fie perfect curată. Frau Meyer lo- 
cuia în două camere, confortabil mobilate, la mansardă. 

— Îmi petrec majoritatea timpului acolo, continuă el, 
dar cred că ea îşi face de cap şi cu Yergen. Camera mea e la 
etajul de dedesubt, aşa că, slavă Domnului, n-o să ne călcăm 
pe picioare. 

Devenind din ce în ce mai nerăbdător, pe măsură ce as- 
finţitul lăsa loc umbrelor serii, Mosca îl asculta pe Eddie po- 
vestind mai departe despre cantonament ca şi cum ar fi fost 
proprietatea lui. Yergen le devenise indispensabil america- 
nilor încartiruiţi în Metzer Strasse. El ştia să aranjeze hidro- 
forul astfel încît să poată face baie şi cei cazați la ultimul 
etaj. Se pricepea să confecţioneze cutii pentru porțelanurile 
pe care le trimiteau americanii acasă, împachetate atît de 
grijuliu încît, recunoscătoare, rudele din America nu se 
plinseseră niciodată de vreo stricăciune. Făceau echipă bună 
împreună, el cu Frau Meyer. Numai Eddie însă era la curent 
cu faptul că, în timpul zilei, cei doi furau cu grijă din camere. 
Dintr-una luau o pereche de indispensabili, din alta o pereche 
de ciorapi, aici cîteva prosoape, dincolo cîteva batiste. Ame- 
ricanii erau distrati şi nu-şi supravegheau cu atenţie lucrurile 
personale. De pe urma lipsei acestora de atenţie se mai ale- 
geau şi cu cîte un pachet sau o jumătate de pachet de țigări. 
Toată treaba era făcută cu maximă discreţie. Nici măcar ca- 
meristele nu erau în cunoştinţă de cauză, ba, din contră, erau 
ținute din scurt pentru a nu li se reproşa nimic necinstit. 

— Pentru numele Domnului, ştii că am treabă ! exclamă 
Mosca. Adu-i mai repede aici pe vărzarii ăia. 

Eddie se duse pînă la uşa şi strigă : 

— Hei, Meyer, mișcă-te mai repede ! 

Se întoarse spre Mosca şi-i spuse şugubăţ : 

— Probabil că a tras o ciocăneală rapidă cu Yergen. Îl 
iubește. 

O auziră imediat cum coboară pe scări. 

Intră în încăpere cu un braţ încărcat de aşternuturi. În 
spatele ei venea Yergen, cu un ciocan în mînă şi cu cîteva 
cuie între buze. Era un neamt de vîrstă medie, scund, slăbuţ, 
dar viguros, îmbrăcat cu un sveter şi o cămașă kaki a armatei 
americane. Avea un aer de competenţă tăcută şi de demni- 
tate care ar fi inspirat oricui încredere dacă n-ar fi existat 
pungile şi încreţiturile de sub ochi, care îi dădeau un aspect 
de viclenie. 

Le strînse mîinile lui Eddie şi lui Mosca. Acesta din 
urmă făcuse gestul din politeţe. Ocupaţia îi făcuse pe nemti 
mai prietenoși, gîndi el. 

— Eu sînt „băiatul bun la toate“ pe aici, spuse Yergen. 

Rostise cuvintele cu o plăcere afectată. 

— Cînd vreţi să vă aranjaţi ceva, e suficient să mă che- 
mati. 

— O să am nevoie de un pat mai mare, începu Mosca. 
Apoi de ceva mobilă, un radio şi alte cîteva chestii la care o 
să mă gîndesc mai tîrziu. ; 

Yergen îşi descheie buzunarul de la cămaşă şi scoase un 
creion. 

— Bineînţeles că aceste camere sînt mobilate prost, rosti 
el ager. Regulamentele. Dar eu am ajutat şi alti camarazi de-ai 
dumneavoastră. Radioul să fie mare sau mic ? 

— Cît mă costă ? întrebă Mosca. 

— Între cinci şi zece cartușe. 

— Bani, i-o întoarse Mosca. N-am ţigări. 

— Dolari americani sau bancnote de ocupatie ? 

— Ordine de emisie. 

— Vă spun eu, cred că aveţi nevoie aici de un radio, 
cîteva veioze, patru sau cinci scaune, o canapea şi un pat 

mare. O să vă fac eu rost de toate astea şi discutăm prețul 
mai tîrziu. Dacă n-aveţi țigări acum, o să aştept. Eu sînt om 
de afaceri şi ştiu cînd să lucrez pe credit. În plus, sînteți prie- 
ten cu domnul Cassin. 

— E-n regulă, aprobă Mosca. 

Se dezbrăcă pînă la brîu şi-şi desfăcu rucsacul pentru a 
scoate un săpun şi un prosop. 

— lar dacă vreţi pe cineva să vă spele lenjeria, 
înştiințaţi-mă, interveni Frau Meyer. O să dau instrucţiuni 
unei cameriste. 

Femeia îi zîmbi. Îi plăcea bustul lui lung și cicatricea 
albă, ornamentală, de pe el, pe care o bănuia că îi coboară 
pînă sub pîntec. 

— Cît mă costă ? se interesă Mosca. 

Își deschisese unul din geamantane și scosese afară un 
schimb proaspăt de haine. 

— Oh, vă rog, nu e nevoie de plată. Dati-mi cîteva ba- 
toane de ciocolată pe săptămînă şi o să am eu grijă să fie 
mulțumite cameristele. 

— Bine, bine, spuse Mosca grăbit. 

Se întoarse către Yergen. 

— Vezi dacă poţi aduce mîine marfa. 

După ce nemţii plecară, Eddie clătină trist din cap, cu re- 
pros. 

— Vremurile s-au schimbat, Walter. Ocupatia a intrat 
într-o nouă fază. Îi tratăm cu respect pe cei ca Frau Meyer și 
Yergen, le strîngem mîna şi le oferim întotdeauna o ţigară să 
fumeze cît timp tratăm o afacere cu ei. Ei ne pot face multe 
servicii, Walter. 

— Dă-i dracului ! se stropşi Mosca. Unde-i baia ? 

Eddie îl conduse la capătul holului. Camera de baie era 
imensă. Avea trei dușuri, o cadă uriașă, cum Walter nu mai 
văzuse înainte, şi o nișă pentru toaletă lîngă care era o 
măsuță pe care erau aruncate în dezordine reviste şi ziare ve- 
nite din State. 

— Clasa întîi ! exclamă, admirativ, Mosca. 

Începu să se spele. Eddie se aşeză pe scaunul WC-u 
pentru a-i ţine companie. 

— Ai de gînd să-ţi aduci prietena aici ? întrebă el. 

— Dacă o găsesc şi dacă ar vrea să se întoarcă la mine, 
răspunse Mosca. 

— Te duci s-o vezi diseară ? 

Mosca se şterse cu prosopul şi-şi fixă o lamă în aparatul 
de ras. 

— Mda, admise el şi se uită înspre fereastra întredes- 
chisă. 

Afară se stingeau ultimele raze de lumină ale amurgului. 

— O să încerc diseară. 

Eddie se ridică şi se îndreptă spre ușă. 

— Dacă nu ţine, urcă pînă în camerele lui Frau Meyer 
cînd te întorci, ca să bei ceva. 

Îl bătu, prieteneşte, pe spate. 

— Dacă îţi iese pasienţa, atunci ne vedem miine dimi- 
neaţă la bază. 

Cu aceste cuvinte, ieşi din încăpere şi o porni în lungul 
holului. 

Rămas singur, Mosca simţi o dorinţă incontrolabilă de a 
nu-şi termina bărbieritul, de a se întoarce în cameră ca să se 
culce sau de a se duce sus să-şi petreacă seara bînd cot la cot 
cu Eddie. Simţea o ciudată ezitare de a părăsi clădirea în 
care se afla pentru a o căuta pe Hella, la al cărei nume se 
gîndea din nou acum, conştient. În loc de toate astea, ter- 
mină să se bărbierească şi-şi aranjă părul. Se duse la fe- 
reastră şi o deschise larg ; afară, strada era aproape pustie. 
Dar mai jos, înspre ruine, văzu o femeie îmbrăcată în negru, 
ca o pată întunecată în lumina ce se stingea, rupînd smocu- 
rile de iarbă care creșteau ici şi colo printre dărîmături. 
Reuşise să strîngă deja un brat. Şi lîngă el, aproape chiar sub 
fereastra de la care privea, văzu o familie, soţ, soţie şi doi co- 
pii mici, care construiau un zid. Băieţii aduceau cu mîinile 
fragmente de cărămizi recuperate din orașul ruinat, iar 
bărbatul şi femeia le ciopleau şi le frecau pînă cînd se potri- 

veau în zid. Scheletul casei îi încadra, întipărindu-se în min- 
tea lui Mosca. Pieri şi ultima sclipire de lumină a zilei, iar a- 
cum întreaga stradă şi oamenii de pe ea nu erau decît forme 
întunecate ce se mişcau printr-o beznă din ce în ce mai 
deasă. Mosca se întoarse în camera lui. 

Scoase o sticlă din valiză şi trase un gît zdravăn. Se 
îmbrăcă cu atenţie, gîndindu-se : „E prima oară cînd mă va 
vedea fără uniformă“. Îşi puse un costum gri deschis şi o 
cămașa albă. Lăsă în cameră totul aşa cum era — geamanta- 
nele deschise, dar nedesfăcute, hainele murdare pe podea, 
trusa de ras aruncată indiferent pe pat. Mai trase o duşcă din 
sticlă, apoi alergă pe scări şi ieşi afară în noaptea de vară 
fierbinte şi densă. | 

Se agăţă de un tramvai. Dîndu-şi imediat seama că este 
american, Încasatorul îi ceru o ţigară. Mosca îi dădu una şi 
începu să privească cu atenţie fiecare tramvai care trecea în 
direcție opusă, gîndindu-se că era posibil ca ea să fi părăsit 
deja locuinţa pentru a se duce undeva. Deveni atît de încor- 
dat şi de nervos încît tresărea adeseori cînd vedea spatele sau 
profilul vreunei fete ce-i semăna, gîndindu-se că putea fi 
chiar ea. 

Cînd cobori şi o luă pe jos de-a lungul străzii de neuitat 
pentru el, nu-şi aminti cum arăta casa şi începu să verifice 
toate listele de nume afişate pe ușa fiecărui imobil. De 
emoție citi unele greşit, dar, la a doua listă, dădu peste nu- 
mele ei. Ciocăni la ușă, aşteptă cîteva minute şi ciocăni din 
nou. 

Usa se deschise. Recunoscu, în lumina slabă a holului, pe 
bătrina proprietăreasă. Părul ei încărunţit care îi încadra 
fața, rochia neagră veche, şalul ponosit, toate îi dădeau acel 
aspect universal de femeie necăjită caracteristic bătrînelor 
de pretutindeni. 

— Da, răspunse ea, cine e ? 

— Frăulein Hella e acasă ? 

Mosca se trezi că vorbeşte germana cu uşurinţă şi 
fluentă. 

Bătrîna nu-l recunoscu şi nu-și dădu seama că nu era ger- 
man. 

— Vă rog să intraţi, rosti ea. 

El o urmă pînă ce ajunseră în dreptul camerei unde 
stătea Hella. Femeia ciocăni si anunţă : 

— Frăulein Hella, ai un musafir, un bărbat. 

El auzi, în sfîrşit vocea pe care o căutase. Tonul era co- 
borît şi träda surprinderea. 

— Un bărbat ? Aşteptaţi o clipă, vă rog. 

Mosca deschise uşa şi pătrunse în cameră. 

Stătea cu spatele la el şi își punea grăbită bigudiuri în 
părul proaspăt spălat. Pe masa de lingă ea era o bucată cenusie 
de pîine. Lîngă perete era un pat îngust cu o noptieră lîngă 
el. 

El urmări cum Hella termină de pus bigudiurile în păr, apoi 
cum apucă bucata de pîine şi resturile de pe masă pentru a le 
băga în dulap. Apoi se întoarse ; ochii ei se întilniră cu ai lui. 

El îi văzu faţa albă, cu oase ieşite în afară, de-a dreptul 
scheletică ; îi văzu corpul, mai fragil decît şi-l amintea. 
Miinile ei lăsară pîinea cenuşie să cadă pe pardoseala de 
lemn. Pe faţă nu i se citea nici un fel de surpriză. O clipă, el 
crezu că privirea ei trăda supărare şi Chiar o uşoară 
neplăcere. După aceea însă văzu pe faţa ei amărăciunea şi 
durerea. Se duse către ea, iar obrazul ei păru că se moto- 
tolește şi se încrețeșşte. Lacrimile din ochii ei o luară la vale 
în lungul ridurilor pînă ce atinseră palma lui, care-i apucase 
bărbia ascuţită. Îşi lăsă capul să-i cadă și și-l apăsă pe umărul 
lui. 

— Lasă-mă să te văd, rosti Mosca, dă-mi voie să te pri- 
vesc. 

Încercă să-i ridice faţa, dar ea continuă s-o ţină lipită de 
el. 

— Gata, linișteşte-te, o potoli. Am vrut să-ţi fac o sur- 
priză. 

Ea continuă să pliîngă, iar el nu avu altceva de făcut decît 
să aștepte. Aruncă o privire prin cameră. Văzu patul îngust, 

dulapul demodat, iar pe noptieră fotografiile pe care el i le 
dăduse, mărite şi înrămate. Lumina veiozei era zgîrcită, de 
un galben lesinat, deprimant. Pereţii şi tavanul se coşcoviseră 
sub greutatea ruinelor de deasupra lor. 

Hella îşi înălță capul. Pe jumătate rîdea, pe jumătate 
plingea. 

— Ahh, tu, tu ! exclamă ea. De ce nu mi-ai scris ? De ce 
nu m-ai înștiințat ? 

— Am vrut să-ţi fac o surpriză, repetă el. 

O sărută blind. Asa cum stătea, lipită de el, rosti cu o 
voce slabă, incoerentă : 

— Cînd te-am văzut, am crezut că ai murit, că visam ori 
că înnebunisem, nu ştiu exact, iar acum îmi dau seama că 
arăt groaznic, căci tocmai mi-am spălat părul. 

Examină rochia de casă de pe ea, deformată şi decolo- 
rată, şi îşi înălță din nou privirea spre el. 

Mosca îi văzu acum cearcănele întunecate de sub ochi, ca 
și cum de pe restul feţei îi dispăruse orice culoare şi se 
concentrase acolo pentru a-i colora pielea aproape în negru. 
Părul pe care îl simţea sub palma lui era lipsit de viaţă, încă 
ud, iar corpul ei presat de al lui era dur şi osos. 

Ea zîmbi și el îi văzu gaura din maxilar. O mîngfie pe obraz 
si-o întrebă : 

— Şiasta ? 

Hella păru stingherită. 

— Copilul, explică ea. Mi-am pierdut doi dinţi. 

Îi zîmbi din nou și-l întrebă pe un ton copilăros. 

— Arăt chiar asa de urită ? 

Mosca clătină încetişor din cap. 

— Nu,o mîngîie el, nu. 

Își aduse aminte. 

— Ce-i cu copilul ? Ai scăpat de el ? 

— Nu. S-a născut prematur şi n-a trăit decît cîteva ore. 
Am ieșit din spital acum o lună. 

Ştia că el nu crede nimic, aşa că se duse la noptieră şi luă 
niște hirtii legate la un loc cu o sfoară veche. Le frunzări şi-i 
dădu patru acte oficiale. 

— Citeşte-le, îl îndemnă ea. 

Nu era nici jignită, nici supărată, căci ştia că în lumea și 
în vremurile pe care le trăiau nu mai exista încredere şi tre- 
buia să aducă dovezi. 


Ştampilele oficiale şi sigiliile diverselor compartimente îi 
înlăturară orice dubiu. Acceptă evidenţa, aproape regretînd 
că ea nu minţise. 

Hella scoase din dulap un umeraş plin cu haine. Le ridică 
pe fiecare în parte. Era maiouri micuțe, bluziţe şi pantalo- 
nași. Materialele şi coloritul unora din ele i se părură fami- 
liare lui Mosca. Îşi dădu seama că, neavînd altceva la 
dispoziţie, ea îşi tăiase rochiile şi chiar lenjeria intimă şi le 
cususe pentru a se potrivi pe un corp mai mic. 

— Ştiam că va fi băiat, rosti ea. 


Brusc, Mosca se mînie. Se înfurie pentru că ea îşi pier- 
duse culoarea feţei, pentru că îi dispăruse carnea de pe coap- 
se şi de pe umeri, pentru că îi căzuseră dinţii şi pentru că îşi 
stricase hainele care îi stăteau atît de bine — şi nu primise 
nimic în schimb. În plus, ştia că îl adusese înapoi nevoia lui 
și nu a ei. 

— A fost o prostie, spuse el. O prostie nenorocită. 

Mosca se aşeză pe pat cu Hella lîngă el. O clipă se 
simțiră amândoi stingheriţi și se uitară la masa goală, la uni- 
cul scaun, la pereţii crăpați şi la tavanul surpat. Apoi, încet, 
ca într-un ritual al unui trib antic, prin care păgînii își ci- 
mentau relaţia cu un zeu obscur şi înspăimâîntător, nestiind 
dacă ceremonia le va aduce noroc sau dezastru, se întinseră 
pe patul îngust şi se împreunară, el cu o pasiune datorată 
băuturii, vinii şi remușcărilor, ea cu iubire, gingăşie şi cre- 
dinta absolută că acest act era benefic şi că avea să le aducă 
fericirea amîndurora. Ea acceptă durerea în corpul ei încă 


60 Mario Puzo 


nevindecat, îi acceptă cruzimea pasiunii, îi suportă lipsa de 
încredere în ea, în el şi în orice îl înconjura, pentru că exista 
un adevăr suprem și anume că, dintre toate ființele omeneşti 
pe care el le cunoştea, n-avea nevoie decît de ea, de credința 
ei, de corpul ei, de încrederea şi iubirea ei pentru el. 


Capitolul 5 


Pentru Mosca cea de-a doua vară de pace trecu ful- 
gerător. Munca de la baza aeriană i se părea extrem de uşoră. 
Avea senzaţia că fusese angajat acolo numai pentru a-i tine 
companie lui Eddie Cassin, pentru a-i asculta poveştile si 
pentru a-l acoperi cînd se îmbăta prea tare ca să mai vină la 
lucru. Eddie n-avea cine ştie ce de făcut. În fiecare dimi- 
neață, locotenentul Forte intra cîteva minute ca să semneze 
hîrtiile, apoi se ducea pînă la Biroul Operaţional să trans- 
pire puţin la bordul unui avion, după care îşi petrecea restul 
zilei discutînd cu colegii săi piloţi. După orele de serviciu, 
Mosca lua masa cu Wolf şi Eddie, iar uneori şi cu Gordon, la 
Rathskeller, popota pentru ofiţerii şi civilii americani din 
Bremen. 

Serile, el şi Hella şi le petreceau în camera lor. Stăteau 
lungiţi amîndoi pe canapea şi citeau, cu radioul pus pe un 
post german ce emitea muzică potolită. Cînd ultimele scli- 
piri ale asfințitului călduros de vară dispăreau, se uitau unul 
la celălalt, își zîmbeau şi se duceau la culcare. Lăsau radioul 
să cînte pînă noaptea tirziu. 

Etajul la care locuiau era liniştit, dar la nivelurile de jos 
petrecerile se țineau lanţ noapte de noapte. Sunetele radiou- 
rilor umpleau seara întreaga stradă, iar jeepurile încărcate 
cu americani în uniforme civile verde-oliv, ce țineau pe ge- 
nunchi nemţțoaice drăguţe şi desculțe, opreau în faţa imobi- 
lului cu scrîșnet de frîne şi tipete ascuţite din partea tinerelor 
femei. Rîsul general şi clinchetul paharelor ciocnite ajungeau 

înă la trecătorii care își întorceau capetele curioşi şi precauți. 
f auzeau mai tîrziu pe Eddie Cassin înjurînd beat în timp ce 
se lupta cu vreo prietenă în afara clădirii. Uneori, petrecerile 
se spărgeau devreme, lăsînd în urma lor doar adierea brizei 
de noapte, ce făcea să foşnească frunzele şi ramurile copacilor 

aliniaţi de-a lungul străzii şi a căror mireasmă era întinată de 
mirosul de moloz. 

Duminicile, Hella şi Frau Meyer preparau împreună cina 
în apartamentul de la mansardă al administratoarei. De obi- 
cei, găteau iepure sau rață. Eddie se ducea cu Mosca în afara 
orașului, pe la fermele din apropiere, pentru a cumpăra 
carne și legume. Îşi luau masa cu pîine neagră de prin partea 
locului şi o încheiau cu înghețată şi cafea de la popotă. După 
aceea, Hella şi Mosca îi lăsau pe Eddie şi pe Frau Meyer să-si 
termine băuturile şi ieșeau să facă un tur prin oraş şi dincolo 
de el, pe cîmpia verde de la țară. 


El cu ţigara în gură, Hella îmbrăcată cu una din cămășile 
lui albe, scrobite, cu mînecile suflecate pînă la cot, treceau 
braţ la braţ pe lingă sediul masiv al poliţiei, a cărui tencuială 
verde dezvăluia cicatricele cenuşii ale exploziei, apoi lăsau în 
urmă clădirea Glocke ce adăpostea acum Clubul Crucii 
Roșii Americane. În piaţa din faţa lui, copiii stăteau la pîndă 
şi cerşeau țigări şi ciocolată. Indivizi cu barbă, purtind bo- 
nete ale Wehrmachtului şi îmbrăcați în tunici militare vop- 
site, ocheau chiştoacele de țigări şi se repezeau asupra prăzii 
de îndată ce soldaţii care se vînturau pe acolo le azvîrleau. 
Militarii îşi pierdeau vremea plimbîndu-se alene. Le făceau 
cu ochiul femeilor şi agățau Frăuleinele care treceau pe acolo 
încetişor, de parcă ar fi mers pe o bandă rulantă, căci ele 
apăreau, înconjurînd clădirea, o dată şi încă o dată, pînă cînd 
totul arăta ca şi cum ai fi observat pe cineva cunoscut dîndu-se 
în lanţuri la bilci, faţa familiară apărînd inevitabil înaintea 
privitorilor atenţi, răbdători şi amuzaţi. În după-amiaza fier- 
binte de vară, piața era ca un bazar vesel şi prosper, ce făcea 
ca duminica să nu mai semene cu o duminică, răpindu-i at- 
mosfera ei tipică de liniște şi imobilism. 

La fiecare cîteva minute, în piaţă dădeau buzna autobuze 
mari, verzi, ale armatei şi camioane cu prelate pline de no- 
roi. Aduceau noi trupe de ocupaţie din cătunele de lîngă 
Bremen, iar unele chiar din zona Bremerhaven. Soldaţii 
arătau curati în tunicile lor kaki, cu pantalonii călcați cu 

dungă şi înfipţi cu eleganță în bocancii de luptă de culoare 
maroniu-închis, lustruiți de-ţi puteai face freza în ei. Erau 
trupe engleze ce transpirau în hainele lor grele, de postav, şi 
cu beretele lor. Mai erau marinari americani din Marina Co- 
mercială, care aveau un aspect sălbatic în pantalonii lor 
zdrențăroşi şi în bluzele lor murdare. Unii purtau bărbi mari 
și stufoase. Așteptau cu toţii răbdători ca poliţiştii militari să 
le verifice documentele înainte de a li se permite accesul în 
clădire. 

Din cînd în cînd, poliţiştii germani, în uniformele lor ase- 
mănătoare cu cele ale armatei, făceau ordine prin piaţă, go- 
nindu-i pe copiii cerşetori spre numeroasele străzi adiacente 
și înghesuindu-i pe ceilalți către colțul cel mai îndepărtat al 
pieţei. La scurt timp după aceea, le dădeau tuturor voie să 
şadă pe treptele clădirii ce adăpostea Centrul de Comuni- 
caţii German. „Domnişoarele“ își grăbeau pasul, dar nu erau 
niciodată deranjate. 

Mosca lua cîteva sandvișuri de la Crucea Roşie, după 
care îşi continuau drumul, amestecîndu-se în şuvoiul de oa- 
meni care se îndreptau spre Burger Park. 

Duminica, inamicul continua să-și facă tradiționala plim- 
bare. Bărbaţii mergeau cu acel aer de demnitate pe faţă al 
șefului de familie. Unii dintre ei își țineau pipele goale. Ne- 
vestele împingeau cărucioarele cu bebeluşi, iar copiii mai 
mari zburdau liniștiți şi oarecum obositori prin faţa lor. Soa- 
rele de vară poleia praful rătăcitor adus dinspre ruine de briza 
uşoară de amiază. De fapt, întregul oraş era inundat de o 
plasă fină de praf auriu. 

În sfîrşit, după ce traversau un deşert imens, roşiatic, de 
ruine, nimic altceva decît un tinut dezolant al caselor făcute 
una cu pămîntul, o zonă a cărămizilor sfărîmate, a prafului şi 
a fierului contorsionat, ajungeau dincolo de periferie, la 
țară, unde mergeau pînă oboseau, după care se aruncau în 
iarba verde şi deasă. Acolo se odihneau, dormeau şi îsi 
mîncau sandvişurile aduse cu ei, iar dacă zona era suficient 

de ferită, făceau dragoste liniștiți în mijlocul universului 
pustiu care părea să-i înconjoare. 

Cînd soarele îi privea de la linia orizontului, se întorceau 
în oraş. Peste deşertul dărîmăturilor se lăsa amurgul. Cînd 
ajungeau în piață, îi zăreau pe soldaţi cum părăsesc clădirea 
Crucii Roşii. Învingătorii îşi satisfăcuseră pofta de sand- 
vișuri, înghețată, Coca-Cola, ping-pong şi de discuţii profe- 
sionale, sterile şi prietenești, cu gazdele. Pe stradă, militarii 
trindăveau de parcă se aflau la colțul străzilor de acasă. 
Rîndurile de „domnişoare“ hoinare se subţiau, cuceritori şi 
cuceriţi dispărînd împreună de-a lungul străzilor laterale 
pline cu moloz pînă în camerele pe jumătate distruse din 
imobilele zguduite de explozii sau, dacă timpul presa, pînă 
în subsolurile ca niște peșteri. În piaţa întunecată şi aproape 
încremenită rămîneau cîţiva cersetori optimişti, cîte un copil 
şi „fetele“, de-acum obosite. Ca la finele unui carnaval, imo- 
bilele începeau să emane din pereţi o muzică confuză, ce 
plutea suav peste fețele încremenite din piaţă şi se strecura 
printre ruine pînă la Weser, ca şi cum apa ar fi fost un mag- 
net. Plimbîndu-se de-a lungul străzii, Walter şi Hella lăsau 
în urmă muzica şi se minunau de priveliștea oraşului de pe 
celălalt mal, ce părea, în lumina lunii, un imens schelet. 

În Metzer Strasse, Frau Meyer și Eddie Cassin își luau 
ceaiul, aşteptîndu-i cu prăjiturele ; uneori Eddie zăcea într-o 
toropeală de betiv pe canapea, dar revenea întotdeauna la 
viață cînd le auzea glasurile. După aceea luau cu toţii o 
portie de ceai împreună şi conversau potolit, simțind neo- 
bișnuita pace adusă de noaptea blindă şi o somnolență 
crescîndă ce preceda un somn sănătos şi fără vise. 


Capitolul 6 


În clădirea unde era cazat Mosca, camera de lîngă el era 
ocupată de un civil scund şi bine clădit care purta obișnuita 
uniformă verde-oliv, pe care era cusut un petic alb-albastru 
ce avea inscripţionate literele CAUD. Tipul era văzut destul 
de rar şi nimeni din cantonament nu-l cunoştea, dar noaptea 
tîrziu putea fi auzit învîrtindu-se prin cameră, cu radioul pus 
discret. Într-una din seri îl luă pe Mosca în jeepul lui. Se 
îndreptau amîndoi spre Rathskeller pentru cină. Numele lui 
era Leo şi lucra pentru Comitetul American Unit de Distri- 
buire, o organizaţie umanitară evreiască. Iniţialele de pe uni- 
formă figurau şi pe mașina lui, cu litere mari, albe. 

Pe drum, Leo îl întrebă pe Mosca cu o voce ascuţită cu 
accent englezesc : 

— Te-am mai întîlnit undeva ? Îmi pari familiar. 

— Am fost în Guvernămîntul Militar după război, 
răspunse Mosca, încredinţat că nu se cunoscuseră pînă atunci. 

— Aha, tu eşti cel care ai apărut în Grohn cu camioa- 
nele cu cărbuni, nu ? 

— Aşa e, răspunse Mosca, surprins. 

— Eram şi eu pe acolo, internat. N-ai făcut o treabă 
prea bună. Multă vreme de atunci încolo am rămas fără apă 
caldă. 

— O vreme am avut ceva necazuri, spuse Mosca, dar lu- 
crurile s-au îndreptat. 

— Da, ştiu. Metoda a fost cam fascistă, dar cred că era 
necesară. 

Luară cina împreună. În vremuri normale, Leo ar fi fost 
un individ gras. Avea o faţă cu oase mari şi un nas vulturesc. 
Partea stîngă a feţei se încrețea spasmodic. Se mișca nervos 
şi ager, dar cu stîngăcia şi lipsa de coordonare ale celui care n-a 

făcut niciodată vreun sport. Era, de altfel, complet ignorant 
în ceea ce privea acest domeniu. 

La cafea, Mosca îl întrebă : 

— Şi cu ce vă ocupati voi acolo ? 

— Aplicăm programul Comitetului pentru Refugiaţi. 
Distribuim ajutoare evreilor care așteaptă în lagăre plecarea 
din Germania. Am stat şi eu opt ani la Buchenwald. 

Cu multă vreme înainte, într-un timp uitat acum, acesta 
fusese unul din motivele majore pentru care se înrolase 
Mosca. Dorea să lupte împotriva lagărelor de concentrare. 
Doar că acum individul acela atît de admirat de Gloria, de 
maică-sa şi de Alf dispăruse şi nu mai rămăsese decît în foto- 
grafii. Dar amintindu-și toate acestea fu cuprins de o ciudată 
emotie. Se simţea stingherit şi ruşinat de faptul că acum nu 
mai dădea doi bani pe idealurile acelea. 

— Da, sublinie Leo. Am intrat cînd aveam treisprezece 
ani. 

Își suflecă mîneca. Ca și cum ar fi fost tipărit cu cerneală 
roşie, pe braţ se afla un număr de şase cifre, cu o literă înain- 
tea lui. 

— Tata a fost şi el acolo, cu mine. A murit cu cîțiva ani 
înainte de eliberarea din lagăr. 

— Vorbeşti foarte bine engleza, observă Mosca. Nimeni 
nu şi-ar închipui că ai fost german. 

Leo îi zimbi şi spuse cu vocea lui repezită : 

— Nu, nu sînt german. Sînt evreu. Făcu o scurtă pauză 
și reluă : Am fost german, bineînţeles, dar evreii nu mai pot 
fi germani. 

— Şi cum se face că n-ai plecat ? 

— Amo slujbă foarte bună aici. Am toate privilegiile de 
care se bucură americanii şi cîştig bani frumoși. În plus, nu 
m-am decis încă dacă să mă duc în Palestina sau în Statele 
Unite. E foarte greu să iei o hotărire. 

Conversară aşa multă vreme, fiecare cu băutura lui pre- 
ferată în față, whisky pentru Mosca şi cafea pentru Leo. La 
un moment dat, Mosca se trezi că îi explică celuilalt meca- 

nismul diverselor sporturi, încercînd să-l facă să simtă sen- 
zatia dată de mișcare, căci acest sentiment îi fusese furat lui 
Leo din cauză că-şi petrecuse copilăria şi adolescenţa în 
lagăr. 

El încercă să explice senzaţia aruncării mingii la coşul de 
baschet, emoția resimțită cînd îţi fentai adversarul și te ridi- 
cai uşurel în aer pentru a trimite balonul în coș, răsucirile ra- 
pide de trunchi şi alergarea pe podeaua caldă de lemn a sălii, 
dulcea oboseală şi transpiraţia, senzaţia magică de 
prospețime după duşul fierbinte de la sfîrșitul meciului. Apoi 
relaxarea mersului pe jos cu sacul de sport în spate şi fetele 
așteptîndu-te pentru o înghețată. În final, cufundarea totală 
într-un somn adînc şi minunat. 

Pe drumul de întoarcere, Leo se simţi dator să spună: 

— Sînt mereu pe drumuri, slujba îmi cere să călătoresc 
mult. În sezonul rece care vine însă, am să stau mai mult 
prin Bremen. O să ne cunoaștem mai bine atunci, nu ? 

— O să-ţi arăt cum se joacă base-ball, îi zîmbi Mosca. 
Asta ca să te pregătesc pentru Statele Unite. Și nu mai folosi 
expresia „pe drumuri“. Asta e germană. Spune : „pe drum“ 
sau „călătoresc“. 


După aceea, Leo venea uneori pînă la ei în cameră pen- 
tru a bea o ceaşcă de ceai sau de cafea. Mosca îl învăţă cum 
să joace cărţi — pocher, bacara şi rummy. Nu se arăta nicio- 
dată deprimat, dar nu avea răbdare să stea prea mult într-un 
singur loc şi viaţa lor tihnită nu-l atrăgea cu nimic. Leo şi 
Hella s-au împrietenit. Mai tirziu, el a început să susțină că 
ea era singura fată din lume care fusese în stare să-l înveţe să 
danseze ca lumea. 

Cînd sosi toamna, cu cortegiul ei de frunze căzute din co- 
paci ce formau o pătură verde-maro de-a lungul trotuarelor, 
aerul răcoros tulbură sîngele lui Mosca şi-l trezi din letargia 
verii. Deveni neliniștit. Minca mai des la.Rathskeller, se du- 
cea să bea la Clubul Ofiţerilor — toate fiind locuri în care 
Hella nu avea voie să intre, fiind germană. Se întorcea tîrziu 

acasă, turmentat. Mînca supa groasă, din conservă, pe care 
Hella i-o încălzea pe plita electrică şi adormea. Somnul îi 
era agitat pe tot parcursul nopţii. Adeseori se scula în zori şi 
urmărea norii cenușii fugăriți pe cer de vintul de octombrie. 
Îi observa pe muncitorii germani cum se îndreptau cu 
mișcări iuți către colțul străzii de unde luau tramvaiul pînă 
în centrul orașului. 

Într-o astfel de dimineaţă, Hella se deșteptă şi i se 
alătură la fereastră, în furoul pe care-l folosea drept cămașă 
de noapte. Îl apucă cu braţul pe după mijloc şi priviră 
amândoi strada. 

— Nu poti să dormi ? îl întrebă ea somnoroasă. Te scoli 
mereu îngrozitor de devreme. 

— Cred că trebuie să inventăm ceva. Viaţa asta de fa- 
milie mi-a devenit insuportabilă. 

Mosca se uită la stratul de frunze ce inundau Metzer 
Strasse, acoperind aleea murdară, pentru biciclişti, de dede- 
subtul copacilor. 

Hella se trase mai aproape de el şi-i şopti : 

— Avem nevoie de un copil, de un bebeluş minunat. 

— Hristoase ! exclamă Mosca. Fiihrerul v-a băgat în cap 
timpenia asta ! 

— Dar copiii erau doriţi şi iubiţi şi înainte de asta, pro- 
testă ea. 

Era furioasă că el îşi permitea să-şi bată joc de ceea ce ea 
îşi dorea atît de mult. 

— Ştiu că pare o tîmpenie să vrei copii. Fetele din Ber- 
lin rîdeau de noi, cele de la ţară, pentru că ne îngrijeam atita 
de bebelusi şi vorbeam tot timpul despre ei. 

Se îndepărtă de lingă el. 

— Bine, am terminat. Du-te la lucru. 

Mosca încercă s-o convingă. 

— Ştii că nu ne putem căsători pînă nu se ridică inter- 
dicţia. Tot ce facem noi aici este ilegal, mai ales şederea ta în 
această clădire. Dacă apar copii, va trebui să ne mutăm în 
cartierele germane, şi asta e o ilegalitate în ce mă privește. 

Există un milion de motive pentru care mă pot expedia îna- 
poi în Statele Unite fără a avea posibilitatea de a te lua cu 
mine. 

Fa îi zîmbi, cu o nuanţă de tristețe în ochi. 

— Ştiu că n-o să mă părăsești din nou. 

Mosca se simţi şocat şi surprins de siguranţa ei. Se 
hotărise de fapt să rămînă acolo, chiar şi sub identitate falsă, 
dacă apăreau încurcături. 

— Ah, Walter, nu vreau să fim ca şi cei de jos ; să bem, 
să dansăm la club, să ne culcăm împreună şi să n-avem altce- 
va care să ne menţină legaţi în afara noastră înșine. Felul în 
care trăim acum nu e suficient. 

Stătea acolo, cu furoul abia acoperindu-i şoldurile şi bu- 
ricul, fără demnitate şi fără ruşine. El simţi nevoia să 
zimbească. 

— Nu-i bine, remarcă el. 

— Ascultă-mă. Cînd ai plecat, am fost fericită că eram 
însărcinată. Am crezut că a dat norocul peste mine, pentru 
că apăruse o fiinţă în lume pe care o puteam iubi chiar dacă 
tu nu te mai întorceai. Pricepi ? Din toată familia mea nu 
mi-a mai rămas decît o soră, care e foarte departe. Ai apărut 
tu și, după ce-ai plecat, nu mi-a mai rămas nimeni. În toată 
lumea asta nu exista nimeni pe care să-mi facă plăcere să-l 
fac fericit, nimeni care să facă parte din viața mea. Nu cred 
că există ceva mai îngrozitor. 

Sub ei, cîțiva americani ieșiră din clădire în aerul rece. Îşi 
descuiară lacătele de securitate de la jeepurile lor şi porniră 
motoarele ca să le încălzească. Vuietul lor ascendent şi des- 
cendent pătrundea atenuat prin ferestrele închise. 

Mosca o apucă pe Hella pe după umeri. 

— Nu te-ai refăcut suficient. 

Îi privi corpul subțire şi dezgolit. 

— Nu vreau să ti se întîmple ceva. 

Un val de frică îl inundă. Îi era teamă că ea îl va părăsi 
din cine ştie ce motiv, că va privi singur de la fereastră în di- 
mineţile cenuşii de iarnă, avînd în spate o cameră pustie, şi 

că vina, într-un fel sau altul, va fi a lui. Se întoarse brusc spre 
ea şi îi spuse cu voce blîndă : 

— Nu fi supărată pe mine. Mai așteaptă un pic. 

Ea se ghemui la pieptul lui şi rosti încetişor : 

— În realitate, tie ţi-e frică de tine însuţi. Bănuiesc că 
eşti conştient de asta. Văd cum te porţi cu alţii şi cum eşti cu 
mine. Toată lumea crede că eşti atît de neprietenos, atît de... 

Căută cuvîntul care să nu-l supere. 

— ...atît de aspru. Ştiu că nu eşti aşa. Nu mi-aş putea 
dori un bărbat mai bun. Uneori, cînd le povestesc cîte ceva 
drăguţ despre tine, Frau Meyer şi Yergen se uită unul la al- 
tul. Oh, ştiu la ce se gîndesc ei ! 

Vocea îi era amară. Avea acea tristete a femeilor care 
vorbesc în propria lor apărare contra unei lumi care nu pri- 
cepe motivul iubirii lor. 

— Ei nu înţeleg. 

Mosca o luă în braţe, o aşeză pe pat şi trase pătura peste ea. 

— O să răceşti, spuse el grijuliu. 

Se aplecă s-o sărute înainte de a pleca la lucru. 

— Poţi să ai orice îţi doreşti, zise el şi-i zimbi. Mai ales 
ceva atît de simplu. Şi nu-ţi face griji că or să mă oblige să 
plec, indiferent ce s-ar întîmpla. 

— N-o să-mi fac, rise ea. Te aştept diseară. 


Capitolul 7 


Cînd trecu pragul clubului de noapte german, orchestra 
tocmai cînta o melodie îndrăcită de dans. Încăperea era 
lungă şi dreptunghiulară, fără nici un ornament, şi puternic 
luminată. Pereţii erau spoiți cu var, iar tavanul înalt şi boltit 
îi dădea un aspect de catedrală. încăperea fusese înainte sala 
de festivități a unei şcoli, dar restul clădirii dispăruse, spul- 
berat de obuze. 

Scaunele pliante erau tari, iar mesele — la fel de goale 
pe cît erau de severe în simplitatea lor. Nu existau nici un fel 
de decoraţii. Sala era plină. Oamenii se călcau pe picioare şi 
adeseori chelneii nu puteau duce comanda direct pe masă, ci 
trebuiau să se roage de cei din cale să dea băuturile mai de- 
parte. Wolf era de-al casei. Îi urmară cu toţii silueta masivă 
pînă la o masă de lingă perete. 

Wolf le oferi tuturor ţigări şi-i comandă chelnerului : 

— Şase şnapsuri ! 

În acelaşi timp, strecură restul țigărilor în mîna chelne- 
rului. 

— Să fie marfă curată! 

Chelnerul se înclină scurt şi alergă să execute comanda. 

Frau Meyer îşi răsuci pletele blonde pentru a inspecta lo- 
cul. 

— Nu-i prea frumos pe aici, spuse ea. 

Eddie o bătu uşor pe mînă. 

— Baby, aici e localul celor care au pierdut războiul. 

Mosca îi zîmbi Hellei. 

— Nu-i prea rău, nu ? 

Ea clătină din cap. 

— E o schimbare. Trebuia să vad cum se distrează 
conaţionalii mei. 


72 Mario Puzo 


Mosca nu remarcă nuanţa vagă de vinovăţie din vocea ei. 
Eddie însă înţelese pe loc şi gura i se rotunji într-un zîmbet. 
Găsise o armă şi se simţi brusc exaltat și plin de pasiune. 

— E o întreagă poveste cu locul ăsta, interveni Wolf. A 
fost nevoie să fie mituit ofițerul cu educaţia din Gu- 
vernămîntul Militar ca să dea un certificat că localul e nepo- 
trivit oricăror activităţi şcolare, iar după aceea l-au șperțuit 
şi pe ofițerul cu cultura pentru a obţine avizul de folosire în 
scopuri distractive. Nimeni nu ştie cît de sigură este clădirea. 
Oricum, nu mai contează, pentru că localul va fi închis peste 
cîteva zile. 

— Oh, de ce ? întrebă Hella. 

— Așteaptă şi ai să vezi, răspunse Wolf, zimbind cu un 
aer atotștiutor. 

Leo interveni cu umorul lui obișnuit : 

— Uitaţi-vă la ei. N-am văzut în viaţa mea oameni cu 
priviri mai triste şi care, în plus, să mai şi plătească ca să se 
plictisească. 

Izbucniră cu toţii în rîs. Chelnerul le aduse comanda. 

Eddie își ridică paharul. Faţa lui frumoasă luă o expresie 
glumeţ-serioasă : 

— Fericire celor doi prieteni ai noştri, un cuplu care se 
potriveşte perfect, toastă el. Priviţi-i. Pe de o parte, o 
prințesă dulce şi minunată. Pe de alta, o brută cu o căutătură 
fioroasă. Ea îi va cîrpi ciorapii şi-i va pregăti papucii în fie- 
care seară, iar drept recompensă va primi cîteva înjurături şi 
o palmă. Prieteni, mariajul ăsta va fi perfect. Va dura o sută 
de ani dacă n-o va ucide el primul. 

Băură toţi în cinstea lui Mosca şi a fetei, care se priveau 
de parcă ar fi deţinut un răspuns secret pe care nimeni altul 
de la masă nu-l putea ghici. 

Cele două perechi plecară să danseze pe micul ring din 
fața scenei înălțate la celălalt capăt al sălii. Wolf şi Leo 
rămaseră singuri. Wolf se uită jur-împrejur cu un ochi critic. 

Fumul de ţigară se ridica deasupra mulțimii de oameni, 
spre tavanul înalt şi boltit. Clienţii localului formau o mix- 

tură curioasă. Erau acolo cupluri de bătrîni care vînduseră, 
probabil, o piesă de mobilier şi hotăriseră că puteau să-şi per- 
mită o noapte de distracţie pentru a mai schimba monotonia 
mohoriîtă a vieţii lor ; traficanţi tineri de piaţă neagră, buni 
prieteni cu sergenţii americani de la popotă şi cu furierii, 
stăteau la masă cu fete care purtau ciorapi de nailon şi miro- 
seau a parfum ; bărbaţi mai în vîrstă, angajați în traficul cu 
diamante, blănuri, automobile și alte valori, erau însoţiţi de 
tinere îmbrăcate nu tocmai elegant, probabil amantele lor de 
multă vreme sau relaţii întîmplătoare şi tarifate. 

Încăperea dens populată nu era zgomotoasă, căci conver- 
saţiile se purtau în general cu voce scăzută. Băuturile erau 
comandate la intervale lungi, dar nu se vedea nicăieri nici un 
fel de mîncare. Orchestra făcea tot ce-i stătea în puteri ca să 
interpreteze melodiile în stil american de jaz. Bateristul îşi 
înclina capul dintr-o parte în alta într-o palidă imitatie a ar- 
tiştilor americani care simțeau nevoia să exteriorizeze pe 
toate căile ritmul lor interior. 


Wolf salută cîteva persoane de la alte mese, traficanţi de 
țigări cu care făcuse afaceri. Se gîndi că fuseseră identificaţi 
încă de la intrare ca americani, în mod curios mai mult dato- 
rită cravatelor lor decît din orice altă cauză. Ceilalţi erau la 
fel de bine îmbrăcaţi, dar, din cine ştie ce motiv, piaţa neagră 
nu putea furniza cravate, aşa că oamenii de aici purtau 
bucăţi de cîrpe ponosite pe post de eșarfă la gît. Wolf înma- 
gazină observaţia în minte. O nouă cale pentru a face ușor 
dolari. 


Muzica se opri şi toată lumea se întoarse la mese. Excitat 
de dans şi de contactul cu corpul lui Frau Meyer, Eddie o 
privi cu atenţie pe Hella cum se aşază şi se apleacă spre 
scaunul lui Mosca, cu mîna odihnindu-se pe umărul lui. Îi 
văzu în minte corpul alb şi tare, întins pe o pătură 
soldăţească maro, devenind tot mai apropiat de al lui şi simţi 
fața lui lingă capul ei frumos şi imobil. Se simţi de îndată si- 
gur de succesul lui, deşi nu ştia cum avea să se întîmple. Vi- 
ziunea îi fu spulberată de un şir de trei sunete poruncitoare, 

scurte, emise de o trompetă din zona cercului roz de lumină, 
singura culoare prietenească din încăpere, unde se afla or- 
chestra. 

Murmurul vocilor încetă. Luminile albe, strălucitoare, se 
micşorară, sala deveni cavernoasă, iar tavanul invizibil intră 
în semiobscuritate. 

Pe scenă își făcu apariţia un şir de fete dansînd atît de 
prost încît nu obținură la ieşire nici măcar cîteva aplauze de 
complezenţă. Le urmară un scamator şi apoi cîțiva acrobati. 
După aceea, veni o cîntăreață cu o siluetă voluminoasă şi o 
voce înaltă și slabă. 

— Ce porcărie ! exclamă Mosca. Hai să plecăm dracului 
de aici. 

Wolf clătină din cap şi-l temperă. 

— Mai aşteaptă un pic. 

Asistenţa nu-și pierduse răbdarea. Aștepta încă. Trom- 
peta trimise în eter un alt semnal şi luminile scăzură și mai 
mult, pînă la a lăsa încăperea în beznă ; scena se transformă 
într-un pătrat galben luminos. Din întunericul lateral apăru 
un individ scund, spilcuit, cu o fată rotundă, ca de cauciuc, 
tipică comediantului înnăscut. Fu primit cu o furtună de 
aplauze. 

Începu o conversaţie liberă cu lumea din sală, de parcă n-ar 
fi existat nici o barieră între ei. 

— Trebuie să-mi cer scuze că o parte a celebrului meu 
număr nu poate fi prezentată astă-seară. Nu-mi pot găsi 
nicăieri cîinele, pe Frederick. 

Se opri o clipă. Pe faţă i se citea amărăciunea. Aproape 
imediat, fizionomia i se schimbă căpătînd un aer de mînie. 

— E o adevărată ruşine. Mi-am antrenat zece cîini pînă 
acum şi toţi au dispărut. Au dispărut în Berlin, în Dusseldorf 
și acum aici. Întotdeauna e la fel. 

Pe scenă apăru, în fugă, o fată, care se opri lîngă el şi-i 
șopti ceva la ureche. Comediantul dădu afirmativ din cap şi 
se întoarse iute spre public. 

— Prieteni, conducerea m-a rugat să vă anunţ că se vor 
servi sandvişuri cu carne imediat după acest număr. 

Făcu cu ochiul. 

— Nu e nevoie de cartelă, dar au, desigur, un preţ exor- 
bitant. Acum, aşa cum spuneam... 

Se opri. Pe fată îi apăru o expresie comică de mirare, apoi 
de neîncredere şi, în sfîrşit, de înțelegere, fapt ce zgudui 
toată asistenţa într-un hohot de rîs. 

— Frederick, Frederick, dragule ! ţipă el şi ieşi în goană 
din scenă. 

Năvăli înapoi în cercul de lumină, mestecînd o bucată 
dintr-un sandviș. Cînd rîsetele încetară, el continuă trist : 

— Prea tîrziu. Dar mi-a fost prieten bun pînă în ultima 
clipă. Zău că e un sandviş gustos. 

Cu o imensă mușcătură, îl făcu să dispară aproape în 
întregime în gură. 

Așteptînd să se stingă aplauzele, îşi şterse gura cu dosul 
palmei şi scoase din buzunar o bucată de hirtie. 

Ridică o mînă cerînd linişte şi continuă : 

— Astăzi toată lumea își face griji în legătură cu calo- 
riile. Citesc aici că avem nevoie de o mie trei sute de calorii 
pentru a supravieţui şi că primim o mie cinci sute în raţia 
stabilită de Guvernămîntul Militar. N-am intenţia să critic 
autorităţile, dar vreau să evidenţiez astă-seară cît de grijulii 
trebuie să fim cu cele două sute de calorii suplimentare. Și a- 
cum Cîteva reguli simple. 

Debită toate bancurile vechi legate de calorii, dar cu atîta 
profesionalism încît hohotele de rîs să ţinură lanţ. La un mo- 
ment dat, fu întrerupt de o fată sumar îmbrăcată, care veni 
dansînd pe scenă şi se Învîrti în jurul lui. El o privi cu un ochi 
lacom şi apreciativ, după care scoase din buzunar un mor- 
cov, o căpăţină mică de salată şi o mînă de fasole verde. Le 
numără şi dădu din cap. Apoi înălță din umeri şi zise : 

— O să-mi fure cel puţin o mie de calorii. 

Fata se împinse în el. Comediantul îi explică prin panto- 
mimă care era necazul. Ea îşi băgă mîna între sîni şi scoase 

un ciorchine mic de struguri. El gesticulă, nu era suficient. 
Fa își alunecă degetele spre pantalonași, dar el o opri cu o 
privire de nobilă renuntare şi spuse tare : 

— Te rog, n-aş fi în stare. 

Fata părăsi, tristă, scena, braţul lui ţişni în sus şi declară : 

— Dacă aş fi avut măcar o friptură fierbinte. 

Hohotul de rîs ce urmă se ridică pînă la bolta înaltă a ta- 
vanului. 

Faţa omului de pe scenă exalta de bucuria puterii pe care 
o avea asupra lor. El imită, exuberant, cîteva personaje. ÎI 
portretiză pe Rudolf Hess, cu spume la gură, aiurind nebun, 
fugind într-un avion spre Anglia ; pe Goebbels, scuzîndu-se 
în fața nevestei cu cele mai ridicole şi oribile minciuni pen- 
tru o noapte petrecută altundeva ; pe Göring, promiţind că 
niciodată nu va cădea o bombă asupra Berlinului în timp ce 
se înghesuia sub o masă pentru a se feri de bucăţile de moloz 
ce cădeau peste el. Cînd comediantul părăsi scena, izbucni 
un ropot uriaş de aplauze, ce nu se potoli pînă cînd nu 
reapăru. Se auzi un murmur general şi se făcu linişte. 

Freza îi era aruncată peste ochi, iar pe buza superioară 
era ceva ce ar fi putut fi o mustață scurtă și îngustă. Adop- 
tase o expresie ce semăna izbitor cu poza marţială a lui Hit- 
ler. Se postă lîngă culise, cu un aer pe jumătate serios, pe 
jumătate amuzat. Radia putere şi magnetism. Stăpînea spec- 
tatorii cu privirea. Cu o voce tare, ce umplu tot spaţiul, 
clamă : 

— Măvreţi înapoi ? 

Se lăsă un moment de stupoare. Pe fața lui pudrată 
apăru, încet, acel rînjet mortal al anticristului victorios. 
Toată lumea pricepu. 

Sala explodă. Cîţiva bărbaţi săriră pe scaune şi pe mese, 
strigînd : 

— Da,da! 

Femeile aplaudară furtunos. Unii începură să bocăne cu 
picioarele, iar alții să izbească în mese cu pumnii. În sală se 

iscă o zarvă cumplită, reverberîndu-se şi amplificîndu-se de 
pereți şi de tavan. 

Wolf se ridică în picioare. Aruncă o privire circulară 
peste gloată pînă la scenă, cu un zîmbet sinistru pe față. 
Mosca înțelesese şi el şi se aşeză mai bine în scaun, sorbind 
din pahar. 

Frau Meyer îşi tinea ochii plecați deasupra mesei, 
încercînd să-şi reprime un zîmbet de satisfacţie. Eddie o 
întrebă : 

— Ce se întîmplă ? Ce dracu se petrece aici ? 

Frau Meyer îl calmă. 

— Nimic, nimic. 

Hella îl privi, peste masă, pe Leo. Faţa lui era imobilă, 
dar ticul de pe partea stîngă scăpase de sub control. Ea roşi 
și își clătină, inconştient, capul dintr-o parte în alta, ca şi 
cum și-ar fi declinat orice responsabilitate, orice amestec în 
ceea ce se întîmpla. Leo însă își mută privirea din ochii ei şi 
se uită din nou la scenă. 

Faţa comediantului revenise la normal, iar el își refăcuse 
freza iniţială. Iluzia dispăruse şi el primi aplauzele ca şi cum 
i-ar fi fost datorate drept tribut al plăcerii oferite de arta lui. 

Orchestra atacă o melodie. Wolf se aşeză dînd din cap ca 
şi cum ar fi înțeles multe. Perechile ieşiră pe ring să danseze. 
Mulţi se uitau la masa lor. Doi tineri de la masa alăturată le 
aduseseră pe fetele cu care erau în pragul isteriei din cauza 
glumelor spuse în şoaptă. 

Leo îşi fixă privirea asupra mesei. Îşi simţea faţa 
tresărind. Era mînios şi îl cuprinsese, inconştient, deznădej- 
dea. Spera ca vreunul dintre ceilalți să propună plecarea. 

Urmărindu-l cu atenţie, Mosca intui ce se petrecea în su- 
fletul lui şi le sugeră lui Wolf şi celorlalți : 

— Haideţi să plecăm. 

Cînd se ridică în picioare, văzu că unul dintre tinerii de 
lîngă el își întorsese scaunul ca să fie față în față cu masa lor 
şi îl privea acum pe Leo cu un zîmbet amuzat. Avea o frunte 
pleşuvă, faţa greoaie, cu trăsături grosolane și brutale. 


78 Mario Puzo 


Cu un gest al capului, Mosca i-l arătă pe individ lui Wolf 
şi-i spuse : 

— Hai să-l luăm şi pe tipul ăsta cu noi. 

Wolf îl studie pe Mosca de parcă ar fi văzut ceva ce 
bănuise şi spera că va găsi. 

— Bine. O să-mi folosesc legitimatia de la securitate ca 
să-l scot afară. Ai vreo armă cu tine pentru orice eventuali- 
tate ? 

— Doar o chestie d-aia mică, ungurească. 

Leo îşi înălță brusc privirea. 

— Nu! Nu vreau să se întîmple nimic. Haideţi să 
plecăm, pur şi simplu. 

Hella îl luă pe Mosca de braţ. 

— Da, să plecăm. 

Se sculară şi ceilalți. Wolf dădea din nou din cap În sus şi 
în jos de parcă ar mai fi înțeles ceva. Îl privi pe Leo cu milă 
şi dispreţ. ÎI văzu pe Mosca că se încruntă, dădu nepăsător 
din umeri şi apucă drumul spre ieşire. Cînd trecu pe lîngă 
masa alăturată, se aplecă peste ea, își apropie faţa de neamt 
şi-l privi în ochi. 

— Un îs prea tare poate fi teribil de nesănătos, mă 
înţelegi ? îl ameninţă el. 

Îi înfipse sub nas legitimatia, ştiind că neamţul putea s-o 
citească. Zîmbea cînd o luă după ceilalți. În urma lor nu se 
auzi nici un hohot de ris. 

Se întoarseră în camera lui Mosca pentru un pahar. Hella 
începu să pregătească sandvişuri cu şuncă pe reşoul electric 
aflat pe un trepied. 

Se aşezară în jurul mesei mari, pătrate, cu excepţia lui 
Eddie, care se întinse pe un şezlong într-un colţ al camerei. 
Mosca descuie dulapul vopsit în alb şi scoase dinăuntru bău- 
tură și țigări. 

De unde se afla, Eddie întrebă : 

— Cum au reusit ticăloşii ăştia să scape nepedepsiţi 
pînă acum ? 

— N-o să mai poată, îi răspunse Wolf. A mai zis el și 
altădată cîte ceva, dar astă-seară a mers prea departe. Şi to- 
tusi, cum vi s-a părut primirea care i s-a făcut ? 

Își mișcă fata albă şi buhăită în sus şi în jos, cu o expresie 
de îngrijorare amuzată. 

— Vărzarii ăştia nu învaţă niciodată. Ai crede, cînd îi 
vezi plimbîndu-se, că nu-şi vor mai dori să se bată în vecii ve- 
cilor. Ei însă ard de nerăbdare s-o facă. Au povestea asta în 
sînge. 

Mosca îi aruncă o privire şugubeață lui Leo: 

— Mi se pare că ar fi bine să te hotărăşti încotro pleci, 
în Palestina sau în State. 

Leo înălță din umeri şi luă o înghiţitură de cafea. 

"Wolf îl întrebă : 

— Te poţi duce în State ? 

— Oh, da. Pot să mă duc. 

— Atunci, du-te. 

Îl studie cîteva clipe. 

— Dacă povestea de astă-seară e un indiciu, ești prea 
pui pentru a rezista răzbunării lor. 

Leo îşi duse mîna spre partea stingă a feţei. 

— Las-o aşa, îl îndemnă Mosca. 

— Nu. Să nu mă înţelegi greşit, Leo, cînd îţi spun că ne- 
cazul cu rasa ta e că voi niciodată nu răspundeţi la lovitură. 
Unii cred că sînteţi un popor de laşi. Eu cred că e o chestie 
de civilizaţie. Precum astă-seară. Ne-ar fi ajutat întrucîtva 
dacă îl umflam pe tipul ăla şi-l bumbăceam o ţiră. Dacă vreo- 
dată o să obţineţi o ţară a voastră va fi numai graţie organi- 
zaţiilor voastre teroriste. Teroarea şi forța sînt arme 
redutabile. Ele sînt folosite de diverse organizaţii în oricare 
țară şi niciodată nu li se subestimează puterea. Mă surprinde 
să constat că nu cunoşti atîta lucru măcar, după toate cele 
prin care ai trecut. 

Încet, Leo își făcu auzită vocea : 

— Nu mi-e frică să plec în Palestina şi, pe undeva, ştiu 
că e de datoria mea s-o fac. Mă gîndesc însă cît de greu îmi 

va fi. lar acum, vreau doar plăcere. Numai la asta mă 
gîndesc. Și totuşi mă simt ruşinat că am astfel de gînduri. 
Dar am să plec. 

— Nu amina prea mult, îl povățui Wolf. Vărzarii ăştia 
nu se schimbă niciodată. Le-a intrat în sînge. Poţi s-o observi 
zi de zi. 

Leo continuă de parcă n-ar fi auzit nimic : 

— Cit priveşte teroarea şi forta, eu nu cred. Tatăl meu a 
stat cu mine în lagăr. Apropo, el era german. Numai maică- 
mea era evreică. Tata a fost prizonier politic şi s-a dus înain- 
tea mea. 

Pe faţă îi apăru din nou acel tic. Își puse mîna acolo pen- 
tru a-l linisti. l 

— A murit acolo, dar m-a învățat ceva înainte de a se 
stinge. Mi-a spus că voi fi liber într-o zi şi că nu va exista lu- 
cru mai îngrozitor pentru mine decît să ajung asemenea ce- 
lor care ne ţineau închişi acolo. Și acum îi mai cred. Mi-e 
cam greu, dar încă îl cred. 

Wolf dădu sceptic din cap. 

— Ştiu. Cunosc oamenii de genul tatălui tău. 

Vocea îi era albă. 

Hella şi Frau Meyer împărţiră sandvișurile. Leo îl refuză 
pe al lui. 

— Eu mă duc la culcare, anunță el. 

leşi din cameră. Îl auziră peste câteva clipe în camera de 
alături şi radioul lui pus pe un post german ce emitea muzică 
de coarde. 

Frau Meyer se duse lîngă Eddie şi-l împinse jucăușă. 

—  Încetează să visezi, îl admonestă ea. 

Eddie zimbi şi pe faţa lui frumoasă şi delicată apăru o ex- 
presie de gingăşie. Cînd Hella îngenunche lîngă plita elec- 
trică, el o privi pe deasupra paharului și gîndi: În camera 
asta o voi face“. În faţa ochilor îi apăru limpede fiecare piesă 
de mobilier, ca şi cum în încăpere n-ar mai fi existat nimeni 
în afară de el. Totdeauna făcea aşa. Mintea lui inventa scene 
cu femei de care nici măcar nu se apropiase înainte. 

Wolf se lupta să-şi ingurgiteze sandvişul. 

— E de-a dreptul distractiv să vezi ce idei le mai vin oa- 
menilor, rosti el, apoi vocea îi cobori. Indivizii care condu- 
ceau lagărul lui Leo erau, probabil, niște oameni obișnuiți, 
ca voi şi ca mine. Se mărgineau să execute ordinele. Pe tim- 
pul războiului, cînd am lucrat în contraspionaj, ne veneau 
mereu prizonieri. Maiorul se uita la ceasul lui şi spunea: 
„Vreau informaţia cutare sau cutare pînă la ora două“. O 
obțineam. 

Wolf acceptă un trabuc de la Mosca şi pufăi din el. 

— Înainte de a mă apuca de slujba de acum, am fost acasă 
în State şi am văzut cîteva filme de război. Ştiţi genul : eroul 
e torturat, dar moare în chinuri înainte de a începe să vor- 
bească. 

Wolf făcu un gest de exasperare cu tigara. 

— Desigur, n-aveau nici cea mai mică idee ce se 
întîmplă în realitate. 

Se opri şi se uită intens la Mosca. 

— Le e ruşine să admită. Un om nu se poate controla 
dacă i se aplică metodele corecte. Nici măcar unul. 

Mosca umplu paharele ; toată lumea moțăia cu excepţia 
lui Wolf. Frau Meyer se cuibărise pe genunchii lui Eddie, iar 
Hella se întinsese pe canapeaua de vizavi de pat. 

Wolf zîmbi. 

— Eu am o tehnică specială. Nu pun niciodată vreo 
întrebare fără să administrez o mică pedeapsă înainte. Ca în 
gagul ăla vechi cu perechea de proaspăt căsătoriţi. Soțul o 
bate uşor peste gură de îndată ce rămîn singuri şi-i spune: 
„Asta e pentru că nu ai făcut nimic, aşa că ai grijă ce faci“. E 
cam aceeași idee. 

Zimbi dezarmat. Faţa lui de un alb cadaveric respira jo- 
vialitate prin toţi porii. 

— Ştiu la ce vă gîndiţi. Vă spuneti că alături de voi se 
află un mare ticălos. Dar cineva trebuia să facă și treaba asta. 
Nu poţi cîştiga războaie fără ea. Credeţi-mă, nu simt nici una 

din satisfactiile sadice din filme. Dar e o chestie necesară. La 
naiba, am primit şi o decoratie pentru asta. 

Se grăbi să adauge cu sinceritate : 

— Bineînţeles însă că n-am fost niciodată atît de duri 
cum au fost nemţii. 

Eddie îşi înăbuși un căscat. 

— Totul e foarte interesant, dar eu cred că mă duc în ca- 
mera mea. 

Wolf rise defensiv. 

— Bănuiesc că e prea tîrziu pentru un curs. 

Îi lăsă pe Eddie și pe Frau Meyer să plece înaintea lui. Își 
termină băutura şi-i spuse lui Mosca : 

— Vino jos, vreau să discut ceva cu tine. 

Coboriră şi se suiră în jeepul lui Wolf. 

— Eddie se gîndeşte la o porcărie, rosti Wolf cu voce 
mâînioasă şi dispreţuitoare. 

— Era doar somnoros, îl apără Mosca. 

— Cum se face că porţi o armă ? 

Mosca dădu din umeri. 

— M-am obișnuit să am una mereu cu mine. Războiul 
nu s-a terminat de prea multă vreme. 

Wolf încuviință. 

— Nici mie nu mi-ar plăcea să ies noaptea pe afară fără s-o 
am. 

Se lăsă un moment de tăcere. Mosca se agită. 

Wolf scoase un nor de fum din trabucul lui. 

— Am vrut să fim singuri pentru că mi-a venit o idee 
cum să facem o grămadă de bistari. Bănuiesc că fiecare indi- 
vid din forța de ocupaţie își trage un pic de spuză pe turta 
lui. Eu am acum o mulțime de legături şi pot căpăta dia- 
mante contra ţigări şi chestii de genul ăsta. Te pot băga şi pe 
tine în afacere. 

— La naiba ! exclamă Mosca. Nu pot pune mîna pe atît 
de multe țigări. 

Wolf ezită o clipă şi continuă : 

— Ştii, s-ar putea ca într-o bună zi să ai nevoie de o 
grămadă de bani. De exemplu, dacă o prind pe Hella în ca- 
mera ta ai feştelit-o, căci o să fii trimis înapoi în State. 

Își ridică mîna. 

— Ştiu, ştiu, o să te dai la fund, la fel cum au făcut alţii. 
Dar o să ai nevoie de bani. Sau presupune că intri la înghe- 
suială şi trebuie s-o scoţi din Germania. Poţi să obtii docu- 
mente false, dar te costă cît o mînă şi un picior. În plus, 
oriunde te-ai duce, Scandinavia, Franţa, în orice alt loc, viaţa 
e din ce în ce mai scumpă. Te-ai gîndit vreodată la asta ? 

— Nu, recunoscu Mosca cu voce stinsă. 

— Ei bine, eu am o idee. Am nevoie de ajutor şi de aceea 
apelez la tine. Nu sînt filantrop. Eşti interesat ? 

— Zi-i înainte, îl încurajă Mosca. 

Wolf se opri din nou, pufăind din ţigară. 

— Ştii banii pe care-i folosim noi, emişi de armată ? 
Traficantii de pe piaţa neagră aleargă cu limba scoasă după 
ei. Îi negociază după aceea cu soldaţii pentru dispoziţii de 
plată. Dar trebuie s-o facă discret. Noi putem schimba toți 
banii care ne intră în miini în bancnote, ceea ce nu putem 
face cu vechile mărci de ocupaţie. 

— Şi ce-i cu asta ? 

— Păi acum urmează poanta. Se pare că, în ultimele 
săptămîni, traficanții nemți au pus mîna pe o grămadă de bani 
ai armatei. Eu scot un profit frumușel schimbîndu-i pe dis- 
poziţii de plată pentru ei. Apropo, o să te vîr şi-n treaba asta. 
Acum uite despre ce este vorba. Am fost incitat de ceea ce 
am observat şi am făcut ceva investigaţii pe cont propriu. 
Mi-a ajuns la urechi o poveste teribilă. Vaporul care a trans- 
portat banii armatei din State a acostat în Bremerhaven. 
Deşi toată chestia era strict secretă, ceva a transpirat, aşa că 
3 dispărut o ladă cu bani, peste un milion de bucăţi. Cei de la 
armată tac, pentru că, altfel, s-ar face de rîs. Ce zici de istoria 
asta ? 

Devenise foarte excitat. 

— Un milion de bucăţi, repetă el. 

Mosca se amuză de pofta din vocea lui Wolf. 

— Mda, o grămadă de bani, îi tinu el isonul. 

— Şi acum uite care e ideea mea. Banii ăştia sînt pro- 
babil împrăștiați prin toată țara, dar aici cred că trebuie să 
existe o bandă care are felia cea mai mare. Chestia e să-i 
găsim. E o lovitură tare. 

— Dar cum să-i găsim şi cum să le luăm banii ? 

— Găsirea banilor e treaba mea, dar am nevoie de tine. 
Nu e chiar atît de greu pe cît pare. Aminteşte-ţi că am expe- 
rienţă în scotocirea după informaţii şi am o groază de 
legături. O să te iau cu mine şi o să te prezint ca pe un inter- 
mediar al unui barosan care caută să vindă ţigări la dumping, 
cu trei-patru verzişori per carton. Or să muşte toţi cînd or să 
audă preţul. O să dăm astfel douăzeci sau treizeci de cartuşe. 
Marfa o aduc eu. O să se ducă vestea. O să le facem atunci 
cunoscut că trebuie să ne descotorosim de cinci mii de car- 
tuse într-o singură tranșă. O afacere zdravănă. O să in- 
ventăm şi o poveste. Dacă o să ţină, o să fim căutaţi ca să 
încheiem tîrgul. Ei or să apară cu hirtii în valoare de doud- 
zeci de mii de dolari. Noi o să-i luăm. N-or să se poată duce 
la poliţie, nici la a lor, nici la a noastră. Uite-așa, le-o tra- 
gem. 

Wolf făcu o pauză, pufăi nervos din trabuc şi aruncă res- 
tul în stradă. Apoi rosti încet : 

— O să fie ceva de lucru şi o să ne cam pierdem nişte 
nopţi prin oraș. lar pentru operaţia finală e nevoie de curaj. 

— Adevăraţi poliţişti şi tilhari, comentă Mosca. 

Wolf zîmbi. Celălalt aruncă o privire de-a lungul străzii 
întunecate, peste ruine. Văzu în depărtare un tramvai singu- 
ratic. Lumina lui se deplasa încet prin bezna orașului şi 
părea că îl desparte de restul lumii. 

Wolf îşi reluă discursul pe un ton serios : 

— Trebuie să ne pregătim viitorul. Uneori am senzaţia 
că viaţa pe care am dus-o înainte n-a fost altceva decit un vis, 
că n-a avut nimic serios în ea. Poate simţi şi tu la fel. Acum 
însă trebuie să fim gata pentru viaţa noastră adevărată şi 

treaba asta o să fie extrem de dură. E ultima noastră şansă de 
a ne aranja. 

— Bine, spuse Mosca, dar mie mi se pare îngrozitor de 
complicat. 

Wolf dădu din cap. 

— S-ar putea să nu ţină. Între timp însă o să-ţi pasez 
niște afaceri de schimb. Oricum, ai să obţii cîteva sute fru- 
musele, indiferent de ce se va întîmpla. Dacă avem noroc 
doar cît negru sub unghie, o să facem jumi-juma cinșpe', 
poate douăj' de miare. Poate chiar mai mult. 

Mosca se dete jos din jeep. Îl observă pe Wolf cum 
porneşte motorul, apoi cum dispare în noapte. Se uită în sus 
şi observă capul întunecat al Hellei în cadrul luminos al fe- 
restrei. Îi făcu semn cu mîna, intră în clădire și fugi sus pe 
scară. 


Capitolul 8 


Mosca se făcu covrig în jeepul parcat, încercînd să se 
apere de vîntul rece de octombrie. Metalul înghețat al şasiu- 
lui îi dădea frisoane în tot corpul. 

În susul străzii era o intersecţie importantă. Tramvaiele 
se clătinau în stînga şi în dreapta, iar vehiculele militare se 
opreau cîteva clipe pentru ca şoferii să descifreze lungile si- 
ruri de indicatoare ce-i îndrumau spre diversele sedii mili- 
tare din oraș. Pe toate cele patru laturi se vedeau dărîmături, 
dar ceva mai încolo începuseră să răsară căsuțe. Un mic cine- 
matograf nemtesc îşi deschisese porţile şi se putea vedea o 
lungă coadă de persoane ce-şi așteptau rîndul la intrare. 

Mosca era înfometat şi impacientat. Observă cum se hur- 
ducă încet pe drum cele trei camioane cu prelată, pline cu 
prizonieri germani de război, şi se opresc la intersecţie. Se 
gîndi că înăuntru se aflau, probabil, criminali de război. În 
spatele convoiului mergea un jeep cu doi paznici înarmaţi. 

Cînd îl văzu pe Leo ieşind pe uşa croitoriei, se îndreptă. 

Privirea le fu atrasă de o femeie, aflată pe trotuarul de vi- 
zavi, care fugea şi tipa. Ea părăsi trotuarul şi o apucă haotic, 
pe mijlocul străzii, către intersecție. Își flutura mîna cu dis- 
perare şi striga un nume, de neînțeles din pricina emoţiei. 
Din ultimul camion cu prizonieri se ivi o față care-i răspunse 
femeii, făcîndu-i semn cu mîna. Camionul luă viteză, secun- 
dat de jeep ca de un cîine de pază. Femeia îsi dădu seama că 
nu era nici o speranţă şi se opri. Căzu în genunchi și apoi se 
prăbuşi pe caldarîm, blocînd traficul. 

Leo se cățără în jeep. Uşorul tremur şi vibrația motoru- 
lui le dădu amândurora o senzaţie de căldură. Așteptară pînă 
cînd femeia fu tîrîtă de pe carosabil, apoi Leo puse maşina în 
mișcare. Nici unul dintre ei nu comentă cele văzute. Nu era 

treaba lor. Undeva, în mintea sa însă Mosca revăzu o vagă 
imagine familiară. 

Sfirşitul războiului îl prinsese la Paris, în mijlocul unei 
imense mulțimi. Încercarea de a scăpa de acolo fusese un 
coşmar. Fusese tirît împotriva voinței lui pînă în centrul 
aglomerației. Făcîndu-şi loc centimetru cu centimetru, un 
convoi de camioane pline cu francezi înainta prin gloata care 
invadase străzile, trotuarele și cafenelele. În camioane erau 
prizonieri de război eliberaţi, foşti condamnaţi la muncă 
forţată, consideraţi morţi. Veselia şi tipetele mulțimii aco- 
pereau strigătele de bucurie ale oamenilor din camioane. Ei 
însă săreau în sus şi se aplecau peste marginile camioanelor 
pentru a fi sărutaţi, pentru a primi florile albe ce li se ofe- 
reau şi pe care le aruncau, pe urmă, înapoi. Dintr-o dată, unul 
dintre ei sărise din camion, plutise cîteva clipe pe deasupra 
capetelor şi aterizase pe caldarîm. În aceeasi clipă, fusese 
îmbrățișat pătimaș şi posesiv de o femeie care-şi croise drum 
cu greu pînă la el. Din camion cineva îi aruncase o cîrjă şi-i 
strigase cîteva felicitări obscene care, în altă situaţie, ar fi 
făcut-o pe femeie să roşească. Ea însă rîsese alături de restul 
mulțimii care văzuse scena. 

Mosca simţi acum aceeaşi durere, același șoc şi aceeași 
vină pe care le simţise şi atunci. 

Cînd Leo opri jeepul în fața restaurantului, Mosca se 
dădu jos. 

— Nu prea mi-e foame, explică el. Te văd mai tirziu, acasă. 

Ocupat cu închiderea lacătului de siguranţă, Leo ridică 
surprins capul. 

— Ce s-a întîmplat ? 

— Oh, e numai o migrenă. O să-mi treacă dacă merg un 
pic pe jos. I se făcu frig şi aprinse o țigară ; fumul dens îi 
încălzi faţa. O luă de-a lungul străzilor mici şi tăcute ce nu 
puteau fi străbătute de vehicule din cauza dărîmăturilor ce 
debordaseră peste trotuare. Își croi drum printre pietre şi 
cărămizi, atent să nu cadă în grămezile de moloz. 


88 Mario Puzo 


Se simţea de-a dreptul rău cînd intră în cameră. Obrajii îi 
ardeau de febră. Se dezbrăcă fără să aprindă lumina, îşi a- 
runcă hainele la întîmplare pe canapea și se vîrî în pat. Avu 
aceeași senzaţie de rece şi sub pături. Ajungea pînă la el mi- 
rosul puturos al chiştocului de trabuc lăsat pe marginea me- 
sei. Se făcu colac ca să se încălzească, dar corpul îi era 
scuturat de accese de frig. Își simţea gura uscată, iar bubuitul 
din cap se transformă într-o pulsație monotonă, vag dure- 
roasă. 

Auzi o cheie răsucindu-se în broască. O văzu pe Hella 
intrînd în cameră. Se aprinse lumina. Ea veni şi se aşeză 
lînpă el. 

— Nu te simţi bine ? întrebă ea îngrijorată. 

Părea puţin mirată să-l vadă în starea asta. 

— O răceală banală, o linişti Mosca. Dă-mi nişte aspi- 
rine şi aruncă trabucul ăla. 

Hella se îndreptă spre baie ca s-aducă un pahar cu apă. I-l 
dădu şi îşi trecu palma peste fruntea lui, murmurînd : 

— E neobișnuit pentru mine să te văd bolnav. Să mă 
culc pe canapea ? 

— Nu. Mi-e al naibii de frig. Vino aici, lîngă mine. 

Ea stinse lumina și veni lîngă pat să se dezbrace. În ob- 
scuritate, el o urmări cum îşi atîrnă hainele pe spătarul unui 
scaun. Își simti corpul arzînd de febră şi dorință. Cînd se 
întinse lîngă el, o lipi de trupul său. O tinu cît putu de aproape, 
încălzindu-i cu arşița lui obrajii, gura, sînii şi pîntecul. 

Mai tîrziu, cînd se întoarse cu fața în sus să se odih- 
nească, își simţi sudoarea curgîndu-i printre picioare şi pe 
spate. Migrena îi dispăruse, dar îl dureau toate oasele. Se 
întinse peste corpul ei pentru a lua paharul cu apă de pe 
noptieră. 

Hella își plimbă degetele peste faţa lui fierbinte. 

— Dragule, sper că nu te-am făcut să te simti şi mai rău. 

— Nu. Mă simt mai bine. 

— Acum vrei să mă duc pe canapea ? 

— Nu. Rămii aici. 

Căută o ţigară. Dar după cîteva pufăituri o strivi de pe- 
rete şi urmări cu privirea snopul de scîntei roşii care căzu pe 
pătură. 

— Încearcă să adormi, îl sfătui ea. 

— Nupot! S-a întîmplat ceva deosebit azi ? 

— Nu. Tocmai luam masa cu Frau Meyer. Yergen te-a 
văzut venind şi a urcat să mă înștiințeze. A spus că nu arăţi 
prea bine şi mi-a sugerat să cobor repede. E un bărbat foarte 
grijuliu. 

— Am văzut ceva amuzant astăzi, rosti Mosca. 

Îi povesti păţania femeii. 

După ce termină, peste încăpere se lăsă o tăcere deplină. 
Hella medită : „Dacă aş fi fost eu în jeep, mai mult ca sigur 
că aş fi oprit s-o iau cu mine şi aș fi urmărit convoiul, 
încercînd s-o calmez. Bărbaţii sînt mai duri, au mai puţină 
milă decît noi“. 

De pe buze nu-i ieşi însă nici un sunet. Ca și în alte 
nopti, ea îşi trecu încet vîrfurile degetelor de-a lungul corpu- 
lui lui, urmărind cicatricea ce-i tăia trunchiul în două. Își 
plimbă degetele peste umflătura cusăturii, ca un copil care 
îşi trece jucăria peste o crăpătură în trotuar, privind hipnoti- 
zat ridicarea şi coborîrea ei. 

Mosca se ridică pînă cînd umerii i se sprijiniră de tăblia 
de lemn a patului. Își sprijini gîtul pe mîinile împreunate la 
ceafă ca o perniţă şi zise : 

— Am avut noroc că o am acolo unde n-o vede nimeni. 

— Eu o văd, îi răspunse Hella. 

— Ştii la ce mă refer. Ar fi fost cu totul altceva dacă era 
pe fată, nu ? 

Ea continuă să-i mîngiie cu degetele cicatricea. 

— Nu şi pentru mine. 

Febra îl făcea pe Mosca să nu se simtă în largul lui. 
Simţea degetele ei ca pe un balsam. Își dădu seama că ea va 
accepta modul lui de acţiune. 

— Să nu adormi, spuse el. Am vrut dintotdeauna să-ţi 
spun ceva, dar pînă acum n-am socotit că e suficient de im- 

portantă. Adoptă, glumet, intonaţia cîntătoare a celui care 
spune un basm unui copil. O să-ţi povestesc o mică isto- 
rioară, începu el. 

Căută pe noptieră o țigară. 


Stivele de muniții se întindeau pe kilometri întregi. Obu- 
zele erau aşezate în ciorchini. El, Mosca, se afla în cabina ca- 
mionului şi-i urmărea pe prizonieri încărcînd vehiculele din 
faţa lui. Oamenii purtau haine de postav verde cu dungi ver- 
ticale, iar pe cap aveau bonete lăbărțate din acelaşi material. 
S-ar fi putut „rătăci“ toti cu uşurinţă în pădurea din jurul lor 
dacă n-ar fi fost împiedicaţi de inscripția mare şi albă cu lite- 
ra „P“, vopsită pe spatele hainelor şi pe fiecare crac al panta- 
lonilor. 

De undeva din pădure se auziră trei sunete de tignal ce 
anunțau adunarea. Mosca sări din cabină şi strigă : 

— Hei, Fritz, vino-ncoa. 

Prizonierul, pe care îl numise supraveghetor peste cele 
trei camioane de care era răspunzător Mosca, veni la el, în 
pas alergător. 

— Avem timp să terminăm de încărcat înainte de a pleca ? 

Neamţul, un bărbat scund, de vreo patruzeci de ani, cu o 
față zbiîrcită, bătrînă şi tînără în același timp, luă cu demni- 
tate poziția de drepţi în faţa lui Mosca, înălță din umeri şi 
rosti în engleza lui stricată : 

— Noi tîrziu pentru papa. 

Își zîmbiră. Oricare alt prizonier l-ar fi asigurat pe Mosca 
că încărcarea va fi terminată, Chiar și numai pentru a-i 
rămîne acestuia în gratii. 

— Bine, aranjaţi ce aveţi, ordonă Mosca. Îi lăsăm pe 
ticăloși să-şi bată singuri capul cu restul. 

Îi dărui neamţului o ţigară, pe care acesta și-o strecură în 
buzunarul tunicii. Cu toate că regulamentul interzicea fuma- 
tul în zona de încărcare, Mosca şi alți soldaţi de pază nu se 
sinchiseau de el. 

— Bagă-i înăuntru şi pe restul oamenilor şi ia-mă şi pe 
mine, îi comandă Mosca prizonierului. 

Neamţul făcu stînga împrejur, strînse oamenii care înce- 
pură să se înghesuie în camioane. 

Porniră încet pe drumul noroios ce traversa pădurea. 
Curînd li se alăturară şi alte vehicule, pe măsură ce ajungeau 
la confluenţa cu alte drumuri. În cele din urmă, lungul 
convoi de camioane părăsi umbra pădurii şi apucă pe dru- 
mul de cîmpie îngălbenit de lumina soarelui de primăvară 
timpurie. Războiul era undeva, departe, pentru paznici şi 
prizonieri deopotrivă. Aici erau în siguranţă ; între ei se 
făcuse un pact. Se deplasau în tăcere şi aparentă tihnă din ti- 
nutul împădurit al depozitului de muniții către barăcile 
împrejmuite cu sîrmă ghimpată. 

Soldaţii din pază, bărbaţi ce fuseseră răniţi prea grav ca 
să se mai întoarcă în prima linie, se săturaseră pînă peste cap 
de război. Prizonierii își regretau soarta numai seara, cînd își 
zăreau gardienii urcînd în jeepuri pentru o mică plimbare în 
oraşul din apropiere. Feţele lor, în spatele sîrmei ghimpate, 
exprimau acea invidie plină de dorinţă a copiilor care-şi 
urmăresc părinţii pregătindu-se să iasă într-o seară în oraș. 

Dimineaţa, devreme, se îndreptau toţi către pădure. Pe 
timpul pauzelor, prizonierii se împrăştiau care încotro, se 
așezau pe iarbă şi mestecau bucăţi de pîine păstrate de la mi- 
cul dejun. Mosca îşi lăsa echipa să se odihnească mai mult 
decît se obișnuia în mod uzual. Fritz se aşeză alături de el pe 
grămada de carcase de obuz. 

— Nu-i o viaţă prea rea, Fritz, nu ? obişnuia Mosca să 
întrebe. 

— Putea fi şi mai rău, răspundea neamţul. Aici măcar e 
pace si linişte. 

Mosca încuviinţa. Îi plăcea neamţul, deşi nu se ostenise 
niciodată să-i rețină numele adevărat. Între ei exista o ami- 
citie, dar le era imposibil să uite relația învingător-învins. 
Chiar şi acum, Mosca își ținea automatul în mînă, ca un sim- 

bol. Pe ţeavă nu exista nici un glonţ şi, uneori, uita să mai in- 
troducă sectorul în locaş. 

Neamţul avea una din stările lui depresive şi începu, 
brusc, să rostească un şuvoi de cuvinte în limba lui, pe care 
Mosca nu o înţelegea prea bine. 

— Nu-i ciudat să staţi aici, avînd grijă ca noi să nu 
mișcăm cum vrem ? Halal misiune pentru o fiinţă umană. Și 
cum ne mai ucidem reciproc şi ne facem rău unul altuia ! Şi 
pentru ce ? Spuneţi-mi, dacă Germania reușea să pătreze 
Africa şi Franţa, aș fi cîștigat şi eu personal un ban în plus ? 
Îmi fac vreun bine eu însumi dacă ajut Germania să cuce- 
rească lumea ? Chiar dacă noi am fi cîştigat, m-aș fi ales nu- 
mai cu o uniformă pentru tot restul vieţii. Cînd eram copii 
ne emoţiona teribil să citim despre epoca de aur a ţării noas- 
tre, despre perioadele în care Franţa ori Germania sau Spa- 
nia conduceau Europa şi lumea. S-au ridicat statui unor 
oameni care au trimis la moarte milioane de semeni ai lor. 
Cum vine asta ? Ne urîm şi ne lichidăm unul pe celălalt. Aş 
fi înţeles dacă am fi cîştigat ceva. Dacă, după aceea, s-ar fi 
spus : lată, aici e o bucată de pămînt pe care am luat-o ca su- 
pliment de la francezi. Toată lumea capătă cîte o bucăţică de 
prăjitură. Și voi... noi ştim că voi sînteţi învingătorii. Dar 
credeţi că veţi cîştiga ceva ? 

În soarele fierbinte ceilalți prizonieri se întorceau cu 
burta în sus şi adormeau pe iarba răcoroasă. Mosca îl asculta 
pe cel de lîngă el, înţelegînd numai jumătate din cuvinte, 
ușor nemulțumit, dar neatins de ele. Neamţul vorbea ca un 
înfrînt, fără nici o autoritate în voce. Istorisea acum despre 
străzile parcurse cu piciorul la Paris şi la Praga, despre 
oraşele din Scandinavia, totul cu o mîndrie tonică ; un simţ 
al dreptăţii care apărea numai în spatele sîrmei ghimpate. 

Pentru prima dată, neamțul îşi puse mîna pe braţul lui 
Mosca. 

— Prietene, rosti el, oamenii se întîlnesc fată în față şi 
se ucid unul pe celălalt. Inamicii noştri sînt în spatele nostru. 


Își lăsă mîna să-i cadă. 

— Inamicii noştri se află în spate, repetă el amar, şi co- 
mit toate nelegiuirile pentru care murim noi. 

În majoritatea timpului însă neamţul era vesel. Îi arătase 
lui Mosca fotografii cu nevastă-sa şi cei doi copii, cu el alături 
de tovarășii săi, în faţa fabricii unde lucrase. Îi plăcea, de ase- 
menea, să vorbească despre femei. 

— Aaah! exclama el, cîteodată, cu un entuziasm dat de 
amintiri. Cînd eram în Italia... 

Sau: 

— Cînd am fost în Franţa, femeile erau minunate. Tre- 
buie să recunosc că îmi plac mai mult decît nemţoaicele, 
orice-ar spune Fihrerul. Femeile nu amestecă niciodată po- 
litica cu chestiuni mai importante. Asa a fost mereu de-a 
lungul secolelor. 

Ochii săi albaştri scînteiau. 

— Îmi pare rău că n-am ajuns în America. Fetele alea 
frumoase cu picioare lungi, de culoarea turtei dulci. De-a 
dreptul incredibil. Mi le amintesc din filme şi din reviste. Da, 
da, mare păcat. 

Intrînd în joc, Mosca replică : 

— Nici măcar nu s-ar fi uitat la voi, măi cap de varză. 

Neamţul dădu din cap încet, dar ferm. 

— Femeile sînt încăpăţinate, insistă el. Tu crezi că ar fi 
mai bine să flămînzească decît să-şi vîndă corpul inamicului. 
Ehe... în privința asta femeile văd mai limpede. Au o altă 
scară de valori. Oh, da, ocuparea New Yorkului ar fi fost o 
chestie splendidă. 

Cei doi îşi zîmbiră. Mosca întrerupse discursul patetic al 
celuilalt cu ordinul : 

— Hai, gata, puneţi vărzarii la treabă ! 

În ultima seară, cînd fluierul sună adunarea, prizonierii 
se iviră repede din luminișurile unde lucrau şi se îmbarcară 
în camioane în cîteva minute. Şoferii porniră de îndată mo- 
toarele. 

Mosca simţi ceva neobișnuit în atmosferă. Ochii săi îl 
căutară mecanic pe Fritz. Fără a suspecta ceva precis, făcu 

cîțiva paşi către cel mai apropiat vehicul. Văzu expresia ciu- 
dată de pe fata unora dintre prizonieri şi își dădu seama că 
se întîmplase ceva. 

Alergă în faţa convoiului şi le făcu semn şoferilor să co- 
boare de la volan. În timpul goanei băgă un glonţ pe ţeava 
armei. Apoi îşi scoase din buzunar fluierul pe care nu-l folo- 
sise niciodată şi fluieră scurt de şase ori. Aşteptă o clipă şi 
fluieră încă o dată. 


Le ordonă prizonierilor să coboare şi să se aşeze într-un 
grup compact pe iarbă. Se așeză la distanță de ei, urmărindu.-i, 
deşi ştia că nici unul nu va încerca să evadeze. 

Jeepul securităţii își tăie drum direct prin pădure. Mosca 
auzi trosnetele crengilor sub roţi, apoi văzu vehiculul 
pătrunzînd în luminis. 

În jeep se afla un sergent solid, cu o pereche de mustăţi 
în furculiță, lăsate în stil englezesc, care cînd văzu ce se 
întîmpla ieşi încet din jeep şi se îndreptă spre Mosca. Cei- 
lalti doi soldați din mașină o luară agale către capetele 
opuse ale luminișului. Şoferul îşi scoase pistolul mitralieră şi 
se postă în dreptul roții cu un picior atîrnat în afara portie- 
rei, atingînd solul. 

Sergentul se opri în faţa lui Mosca și aşteptă. Mosca îi 
comunică : 

— Îmi lipseşte unul pe care îl cunosc. Şeful meu de echi- 
pă. N-am făcut încă numărătoarea. 

Sergentul era îmbrăcat în haine de ofițer de serviciu şi 
purta un pistol şi o cartuşieră împrejurul mijlocului său lat. 
Se îndreptă spre prizonieri şi le ordonă să se alinieze în 
rînduri de cîte zece persoane. Se formară astfel cinci grupe ; 
doi indivizi rămaseră pe dinafară. Cei doi afişau un aer de vi- 
novăţie, ca şi cum lor li s-ar fi datorat lipsa celorlalti. 

— Câţi lipsesc ? îl întrebă sergentul pe Mosca. 

— Cu totul, patru inși. 

Sergentul se uită la el cu superioritate. 

— Frumoasă clapă ţi-a tras „amicul“ tău. 

Pe Mosca îl cuprinse, pentru prima dată de cînd aflase 
despre evadare, un sentiment de ruşine şi chiar de frică. Nu 
simţi însă nici un pic de mînie. 

Sergentul oftă. 

— Ei bine, ăsta a fost un cuibuşor plăcut pentru tine. O 
să iasă cu dandana mare. Rahaţii naibii or să facă pe ei de 
frică. 

Îşi înmuie vocea : 

— Ştii că de acum înainte o să-ţi muti tuhăsu-n linia 
întîi, nu ? 

Rămaseră amindoi pe gînduri. Adio vieţii uşoare, fără 
deșteptări, fără formaţii, fără inspecții, fără frică — o viaţă 
aproape civilă ! 

Sergentul îşi îndreptă ținuta, brusc furios. 

— Să vedem ce facem cu ticăloşii ăştia. Achtung ! răcni 
el. 

Începu să se plimbe nervos prin faţa rîndurilor de nemti 
aflaţi în poziţie de drepţi. Cîteva minute nu spuse nimic. 
După aceea însă porni să le vorbească cu o voce joasă în en- 
gleză. 

— Bine. Acum ştim cum stăm. Luna de miere s-a 
încheiat. Aţi fost trataţi bine cu toţii. Vi s-a dat hrană bună 
şi un loc de dormit. V-am muncit vreodată peste puterile 
voastre ? Dacă nu v-aţi simţit bine, v-am permis să rămîneţi 
în baracă. Cine are vreo pliîngere de făcut ? Să iasă în faţă, 
oricine ar fi el ! 

Făcu o pauză, ca şi cum se aştepta să-i fie urmat îndem- 
nul de vreunul dintre ei. Cînd văzu că nu se întîmplă nimic, 
continuă : 

— În regulă. Acum să vedem cum apreciaţi viata pe care 
aţi dus-o. Sînt convins că unii dintre voi ştiţi cînd au evadat 
oamenii aceia şi încotro s-au dus. Vorbiti. Fiţi siguri că o să 
ne aducem aminte de asta şi o să apreciem cum se cuvine. 

Sergentul se opri şi-i privi în fată. Aşteptă în timp ce 
nemţii șușotiră între ei, explicîndu-și unul altuia ce spusese 

americanul. După aceea însă rămăseseră cu toţii nemișcaţi ', 
nici unul nu făcu vreun pas înainte. 

Sergentul reluă, schimbînd tonul : 

— În regulă, nenorociţilor. 

Făcu stînga-mprejur spre jeep şi i se adresă şoferului : 

— Du-te pînă la barăci şi adu douăzeci de tiîrnăcoape si 
douăzeci de lopeţi. Adu şi un alt jeep cu patru oameni în el. 
Poate scăpăm de pacoste dacă n-ajunge nimic din cele 
întîmplate la urechile vreunui ofiţer. Și dacă puţoiul ăla de 
sergent cu aprovizionarea deschide clănțăul să protesteze, 
spune-i că mă duc peste el şi-i crăp capul cu lopata. 

Se răsuci pe călciie şi le făcu semn nemților să se aşeze 
pe iarbă. 

Cînd cele două jeepuri se întoarseră cu oamenii şi cu o 
remorcă plină cu unelte, sergentul alinie prizonierii în două 
rînduri față în față. Le înmînă uneltele şi-i trimise pe cei pa- 
tru oameni aduşi ulterior în partea cealaltă a luminișului, 
întinși în iarbă cu faţa la ei. 

Nimeni nu scoase nici o vorbă. Prizonierii săpară un şanţ 
lung. Cei cu tîrnăcoape izbeau solul, apoi se opreau, lăsîndu-i 
pe cei cu lopeţi să ia bucăţile de pămînt şi să le arunce. Lu- 
crau foarte încet. Paznicii din jurul luminișului se sprijineau 
de copaci, indiferenți şi calmi. 

Sergentul îi făcu cu ochiul lui Mosca şi rosti cu voce co- 
borită. 

— Întotdeauna merge o cacealma bună. Priveşte cu 
atenţie. 

Îi lăsă să mai sape o bucată scurtă de timp, apoi le strigă 
să se oprească. Le zîmbi parşiv şi-i întrebă : 

— Vrea să vorbească cineva acum ? 

Nu-i răspunse nimeni. 

— Bine. Continuati să săpaţi. 

Un neamţ îşi lăsă lopata să cadă. Era un tînăr cu obrajii 
trandafirii. 

— Vă rog, spuse el. Vreau să vă spun ceva. 

Se îndepărtă de camarazii lui şi pătrunse în spaţiul liber 
ce-l separa de gărzi. 

— Scuipă ce ştii ! îi comandă sergentul. 

Neamţul încremeni pe loc fără a scoate vreun sunet. Se 
uită stingherit spre tovarășii lui. Americanul înțelese. Îl luă 
pe tînăr de braţ şi-l duse spre jeep. Începură acolo o conver- 
satie aprinsă, urmăriţi de prizonieri şi de paznici deopotrivă. 
Sergentul asculta cu capul aplecat înainte, cu corpul masiv 
sprijinit de tabla mașinii şi cu un braţ aruncat familiar peste 
umerii tînărului. În final încuviinţă. Îl băgă pe informator în 
jeep. 

Prizonierii fură încărcaţi în cele trei camioane şi carava- 
na se puse în mişcare de-a lungul pădurii pustii la acea oră. 
Sergentul conducea jeepul de ariergardă. Mustăţile-i lungi 
fluturau în vînt. Părăsiră pădurea şi fură surprinşi să vadă 
cîmpia scăldată într-o altă lumină, aceea a soarelui roşu de 
după-amiază tîrzie. 

Sergentul îşi întoarse pentru o secundă capul şi i se 
adresă lui Mosca : 

— Amicul tău a plănuit-o demult. Dar n-are noroc. 

— Undee? 

— În oraş. Ştiu casa. 

După ce caravana pătrunse în lagăr, cele două jeepuri 
făcură brusc un arc, îndepărtindu-se de camioane, şi porniră 
în goană spre oraş. Rulară pe strada principală unul lingă al- 
tul, ca şi cum ar fi fost cuplate. Cînd ajunseră la intersecţia 
străjuită de biserică, cotiră la dreapta şi se opriră lîngă o 
căsuţă de piatră. Mosca şi sergentul se îndreptară spre uşa 
din față, în timp ce doi oameni din celălalt jeep se deplasară 
agil şi discret pînă în spatele casei. Restul soldaţilor răma- 
seră în maşini. 

Uşa se deschise înainte de a fi ciocănit cineva. În cadrul 
ei apăru Fritz. Purta o pereche de pantaloni din serj albas- 
tru, ponositi şi mototoliţi, o cămașă fără guler şi o haină 
închisă la culoare. Le zîmbi nesigur. 

— Ceilalţi sînt sus, îngăimă el. Le e frică să coboare. 

— Cheamă-i ! comandă sergentul. Du-te sus şi spune-le 
că nu vor păţi nimic. 

Fritz se duse pînă la piciorul scării şi strigă în germană : 

— Totul e în ordine. Veniti jos. Nu vă fie frică. 

Auziră deasupra lor o uşă deschizîndu-se, după care cei- 
lalţi trei prizonieri se iviră şi coborîră încet scara. Erau toți 
îmbrăcați cu haine civile uzate. Pe faţă li se citea stinghereala. 

— Duceţi-vă la jeepuri, le ordonă sergentul. 

Se întoarse către Fritz : 

— A cui e Casa asta ? 

Neamţul își înălță privirea. Îndrăzni pentru prima dată 
să-l privească pe Mosca în ochi. 

— O femeie, o cunoştinţă de-a mea. Daţi-i drumul, a 
făcut-o pentru că..., ştiţi doar, era singură. N-are nici O 
legătură cu războiul. 

— Aha. Bine. Acum ieşi tu afară, porunci sergentul. 

Părăsiră toţi casa. Sergentul fluieră după oamenii săi din 
spatele clădirii. Cînd jeepurile o luară din loc, în spatele lor 
îşi făcu apariția o femeie cu o boccea învelită în hîrtie de cu- 
loare maro. li văzu pe prizonieri, se răsuci pe călcîie şi se 
întoarse în direcţia din care venise. Sergentul zîmbi acru şi-i 
spuse lui Mosca : 

— Să le ia naiba de femei ! 

La jumătatea drumului către lagăr, pe o porţiune pustie 
de şosea, jeepul din față, condus de sergent, trase pe dreapta 
şi se opri. Celălalt jeep se opri şi el în spatele primului. Late- 
ral față de şosea se vedea o porţiune de șes pietros ce ducea 
către linia întunecată a pădurii, aflată la două sute de metri 
mai încolo. 

— Daţi-i jos pe prizonieri ! răcni sergentul. 

Coboriră toţi din jeepuri, simțind cum pluteşte ceva 
neplăcut în aer. Sergentul medită cîteva clipe, apoi îşi 
mâîngîie mustăţile şi zise : 

— Doi dintre voi să-i ducă pe vărzarii ăştia înapoi în 
lagăr. Acolo daţi jos uneltele din camion şi vă întoarceţi ur- 
gent aici. 

Îi făcu semn cu degetul lui Fritz. 

— Tu rămii aici ! 

— Eu mă duc înapoi, anunță Mosca rapid. 

Sergentul îl măsură din cap pînă în picioare, cu o privire 
încărcată de un dispreţ insolent. 

— Ascultă-mă, dobitocule. Tu rămîi aici. Dacă n-as fi 
fost eu, erai acum pe front. N-am de gînd să-i urmăresc pe 
vărzari prin toată țara de fiecare dată cînd îi mușcă o insectă 
de cur. Ai să stai aici ! 

Doi paznici îi luară în tăcere pe ceilalți trei prizonieri. 
Urcară în jeep şi dispărură curînd pe şosea. Fritz îi urmări cu 
privirea pînă ce nu se mai văzu nimic. 

Cei patru oameni în uniforme verzi rămaseră față în față 
cu neamţul şi cu porţiunea de cîmpie din spatele lui. Sergen- 
tul se trase de mustață. Faţa neamțului se făcuse pămîntie, 
iar omul stătea încordat, cu toate simțurile în alertă. 

— Fugi ! comandă sergentul, indicîndu-i zona de şes. 

Neamţul nu făcu nici o mișcare. Sergentul îi dădu un 
ghiont. 

— Aleargă ! Te ajutăm noi s-o iei din loc! 

Îl împinse pe amărit pînă pe iarbă, răsucindu-l astfel ca 
să aibă pădurea în față. Soarele dispăruse, lăsînd pămîntul să 
reflecte numai cenușşiul înserării. Pădurea se vedea în 
depărtare ca un zid lung şi întunecat. 

Neamţul se întoarse, privindu-i din nou în față. Îşi duse 
mîna la gulerul inexistent al cămășii, ca şi cum ar fi încercat 
să-şi regăsească demnitatea. Îl privi ţintă pe Mosca, apoi pe 
ceilalți. Făcu un pas către ei, ieşind din zona de iarbă ames- 
tecată cu pietre. Picioarele îi tremurau, iar corpul i se clătină 
o clipă, dar reuşi să rostească cu voce fermă : 

— Her Mosca, Ich hab’ eine Frau und Kinder.. 

Pe fața sergentului apăru o expresie de ură şi furie. 

— Fugi, ticălosule, fugi ! 


1 Domnule Mosca, am nevastă și copii (n.tr.). 

Se repezi la neamt şi-l izbi peste față. Acesta se clătină şi 
fu gata să cadă, dar americanul îl ridică şi-l împinse spre 
iarbă. 

— Fugi, vărzar împuţit ! 

Strigă cuvintele de trei sau patru ori la rînd. 

Neamţul căzu la pămînt, apoi se ridică, se întoarse din 
nou cu faţa spre el şi rosti încă o dată, cu un ton ce aducea 
mai mult a explicaţie decît a rugăminte : 

— Ich hab’ eine Frau und Kinder. 

Unul dintre gardieni făcu rapid doi paşi şi-l lovi în abdo- 
men cu patul armei, apoi, lăsîndu-şi pușca să se bălăbăne 
într-o mînă, îl izbi năprasnic în faţă cu cealaltă. 

Pe chipul neamţului apărură rîulețe de sînge în locul 
zbiîrciturilor. Omul îl mai privi o dată, după care începu să 
meargă, împleticindu-se, către pădure. În ochi i se citise 
deznădejdea şi ceva mai presus decît frica de moarte. Avea o 
expresie de groază, ca şi cum ar fi zărit ceva înfiorător, ceva 
în care nu crezuse niciodată. 

Îl urmăriră cu toţii cum păşeşte încet pe iarbă. Așteptau 
s-o ia la goană, dar el mergea greoi. Se întorcea mereu după 
ce făcea cîțiva paşi, ca să se uite la ei, de parcă ar fi fost 
vreun joc care-i inspira o neîncredere copilărească. În noap- 
tea care se lăsa, curînd nu se mai văzu decît albul cămășii lui. 

Mosca observă că, de fiecare dată după ce neamţul se 
întorcea să-i privească, mersul lui se abătea la dreapta. Ob- 
servă şi ușoara ridicătură stîncoasă ce se afla puţin mai încolo, 
spre pădure. Şmecheria era evidentă. Soldaţii îngenuncheară 
şi-şi duseră armele la ochi. Mosca și-o lăsă ușurel pe a sa să 
cadă în colbul drumului. 

Cînd neamţul o luă brusc la goană pentru a se ascunde 
după dîmb, sergentul trase. Ca la un semnal, ceilalţi își des- 
cărcară şi ei armele. Corpul prizonierului încremeni o clipă, 
apoi căzu încet peste vîrful micii ridicături. Picioarele îi 
rămaseră la vedere. 

Peste soldaţii încremeniţi în poziţia din care trăseseră se 
lăsă o tăcere deplină, în timp ce dîre uşoare de fum se ridi- 

cau din tevile puștilor. Mirosul acru de pulbere se disipă 
încet-încet în aerul nopții. 

— Plecaţi, rosti Mosca. Eu o să aştept camionul. Voi 
plecaţi. 

Nimeni nu observase că el nu trăsese. Le întoarse spatele 
şi făcu cîțiva paşi pe drum în jos. 

Auzi huruitul motorului cînd jeepul ţişni din loc. Se spri- 
jini de un copac, fixînd solul pietros, pe deasupra picioarelor 
inerte ale cadavrului, spre zidul negru, impenetrabil al pădu- 
rii. În noaptea ce se lăsa i se părea că se află foarte aproape. 
Aprinse o ţigară. Nu simtea nici o emotie, nimic altceva 
decît o uşoară senzaţie de greață şi un sentiment de confuzie 
interioară. Așteptă, sperînd ca mașina să vină înainte de a se 
face beznă. 


În întunericul acum total din cameră, Mosca se întinse 
peste corpul femeii pentru a apuca paharul cu apă de pe 
noptieră. [l bău pe nerăsuflate şi se întinse la loc. 

Dorea să meargă cu sinceritate pînă la capăt. 

— Toată istoria asta nu-mi pricinuieşte nici O re- 
mușcare, continuă el. Numai că azi am văzut ceva ase- 
mănător, o femeie alergînd după un camion. Mi-am amintit 
ce a spus el atunci — și a spus-o de două ori. „Am sotie și 
copii“. În momentul acela n-a însemnat nimic pentru mine. 
Nu pot să-ţi explic de ce. E ca atunci cînd ne cheltuim toţi 
banii pe ce putem pentru că n-are rost să-i punem deoparte. 

Asteptă ca Hella să spună ceva. Cînd văzu că ea nu 
scoate nici O vorbă, continuă : 

— Am încercat după aceea să-mi explic comportamen- 
tul meu. Mi-era frică să mă întorc pe front şi cred că sergen- 
tul mă intimidase. lar omul fusese un neamt și nemtii au 
făcut mult mai multe ticăloşii. Mai important însă a fost că 
n-am simtit nici un pic de milă, nici atunci cînd a fost lovit, 
nici cînd a implorat mila, nici cînd a fost ucis. Am fost, mai 
tîrziu, surprins şi ruşinat, dar n-am simţit milă niciodată și 
ştiu că ăsta e un lucru rău. 

Mosca întinse mîna spre faţa femeii. Îşi plimbă degetele 
de-a lungul obrajilor ei şi-i simţi lacrimile strînse în găvanele 
ochilor. Avu un moment de greață, pe care febra îl alungă. 
Vru să-i explice cum a fost. Cum a fost ca nimeni să nu mai 
ştie, cum a avut senzaţia de vis, de magie, cum a transpirat 
frică prin toți porii corpului. Vru să-i povestească cum 
zăceau cadavrele în orașele pustiite, bizare, în timp ce 
războiul continua peste mormintele lor de moloz, cum 
răsăreau flori negre de fum peste casele dezgolite de acope- 
rișuri, cum au apărut, mai tirziu, benzi albe pretutindeni, 
împrejurul carcaselor de tancuri arse ale inamicului pentru a 
arăta că nu fuseseră golite de proiectile, în fața ușilor de la 
case, ca în jocurile de copii, cînd se trăgea cu o linie peste 
care nu puteai trece, apoi extinzîndu-se în din ce în ce mai 
multe locuri, ca într-un descîntec de vrăjitoare, în jurul bise- 
ricii, încercuind cadavrele din piață, împrejmuind butoaiele 
de vin din hambarele fermelor. Vru să-i istorisească apoi 
despre cîmpurile deschise, unde exista semnul ce avea pe el 
un craniu şi două oase încrucișate care marca locurile în care 
zăceau animale moarte : vaci, cai grei de tracţiune, toate cu 
buzţile spintecate de exploziile minelor, arătîndu-şi acum 
măruntaiele soarelui. Vru să-i mărturisească cum descope- 
rise într-o dimineaţă că orașul era tăcut şi nemișcat şi cum i 
se făcuse frică, deşi bătălia se ducea la cîteva mile depărtare. 
Apoi, brusc, undeva departe începuseră să bată clopotele unei 
biserici şi văzuseră cum, dintr-o dată, piața se umple cu oa- 
meni. Îşi dăduseră seama că era duminică. În aceeași zi, o 
dată cu dispariţia fricii, acolo, într-un loc în care nu se ve- 
deau indicatoarele cu cap de mort şi oase încrucișate, unde 
niște copii uitaseră să facă semnul cu creta albă, unde printr-o 
minune datorată cine ştie cărei erori umane lipsea universa- 
la bandă albă, suferise el prima agresiune asupra cărnii şi oa- 
selor lui şi așa ajunsese să cunoască înțelesul și groaza 
anihilării. 

Nu scoase nici un sunet. O simţi pe Hella că se răsuceşte 
pe burtă şi-şi îngroapă faţa în pernă. O împinse cu brutali- 
tate și-i spuse : 

— Du-te să dormi pe canapea. 

Se întoarse cu faţa la perete. Simti cum răcoarea acestuia 
îi domoleşte febra. Se lipi de el. 


În visul lui camioanele *raversau o mulţime de ţinuturi. 
Femei nenumărate ţişneau din pămînt, se înălțau în vîrful 
picioarelor, pe străzi, scormoneau peste tot cu fețele înfome- 
tate. Bărbaţi emaciaţi dansau de bucurie, ca nişte sperietori 
de ciori, în vreme ce femeile din faţa lor începeau să plîngă și 
să-și încline fețele şi corpurile pentru a fi sărutate. Banda 
albă îi înconjura pe toţi, bărbaţi, femei, camioane şi restul 
lumii. Groaza bolnăvicioasă născută din vinovăţie era pretu- 
tindeni. Florile albe se uscau şi mureau. 

Mosca se deşteptă. Camera era înţesată de umbre, ultime 
fantome reci ale noptii. Zări, ca prin ceață, conturul dulapu- 
lui. Aerul era rece, dar febra şi frigurile îl părăsiseră. Simţea 
o ușoară oboseală plăcută. Îi era teribil de foame. Se întinse 
și simţi lîngă el corpul adormit al Hellei. Își dădu seama că 
ea nu-l părăsise nici o secundă. Își lipi obrazul de spatele ei 
fierbinte şi recăzu într-un somn adînc. 


Capitolul 9 


Gordon Middleton urmări copiii care mărşăluiau pe 
stradă, în dreptul casei lui, în rînduri ordonate de cîte doi. Işi 
balansau felinarele de hîrtie în cadență cu cîntecul ce-i ajun- 
gea la urechi lui Gordon, estompat, prin fereastra închisă. 

Apoi cele două coloane tropăiră pe loc pînă cînd se 
formă un singur grup, cu felinarele luminoase, galben-roşie- 
tice, ca un roi de licurici în asfinţitul palid şi rece de octom- 
brie. Gordon simţi un junghi dureros de dor de casă, de satul 
natal din New Hampshire pe care îl părăsise de atîta vreme, 
de frumuseţea golaşă şi rece a ținutului său, unde noaptea 
era luminată de licurici şi unde totul părea că moare la sosi- 
rea iernii. 

Fără a-şi întoarce capul, Gordon îl întrebă pe Profesor : 

— Ce cîntă copiii ăştia ? 

Profesorul stătea la masa de şah şi contempla dezastrul 
pe care i-l provocase adversarului. În geanta de piele de 
lîngă el avea cele două sandvișuri pe care trebuia să le ducă 
acasă şi cele două pachete de țigări ce constituiau plata sa 
săptămînală pentru lecţiile de germană predate lui Gordon. 
Țigările le păstra pentru fiul său, atunci cînd i se permitea 
să-l viziteze la Nürnberg. Îşi aminti că trebuia să ceară un 
nou permis de vizită. În definitiv, dacă personalităţile puteau 
primi vizite, de ce n-ar putea şi fiul lui ? 

— Cîntă o melodie pentru sărbătoarea lui octombrie, 
rosti, absent, Profesorul. Asta pentru a evidenția că nopţile 
se lungesc. 

— Şi felinarele ? 

— Zău că nu ştiu. Probabil, un obicei vechi. Ca să-şi lu- 
mineze drumul. 

Profesorul își înăbuși iritarea. Voia să-l atragă pe ameri- 
can înapoi la joc pentru a-şi desăvîrşi măcelul. Cu toate că 

americanul nu scosese niciodată vreo vorbă cu privire la sta- 
tutul lui de învingător, Profesorul nu-și uitase nici o clipă si- 
tuația lui de învins și nici propria rușine, bine ascunsă 
într-un ungher al minţii, pentru fiul său. 

Gordon Middleton deschise fereastra. Vocile melodioase 
ale copiilor năvăliră în cameră, unindu-se cu lumina felina- 
relor şi umplînd spaţiul cu sunete limpezi precum cristalul, 
clare ca aerul de octombrie. Se forţă să asculte cu atenţie, 
testindu-și recent dobînditele cunoștințe de germană şi 
mirîndu-se de simplitatea cuvintelor şi de claritatea cu care 
cîntau, făcînd înțelegerea uşoară. Ei spuneau ; 


Brenne auf mein Licht 
Brenne auf mein Licht 
Aber nur meine liebe Laterne nicht!. 


— Ai crede că părinţii lor nu au preocupări mai impor- 
tante decît să le facă felinare, rosti Gordon şi începu din nou 
să asculte : 


Da oben leuchten die Stene 
Hier unten leuchten wir? 


Urmă o notă lungă, fără nici o urmă de tristețe în ea, dar 
sunînd așa în lumina muribundă : 


Mein Licht ist aus, wir geh 'nach Haus 
Und kommen Morgen wieder”. 


Gordon Middleton îl văzu pe Mosca traversînd Kurfür- 
sten Allee şi trecînd printre felinarele copiilor, care încă mai 
cîntau. 


— Vine prietenul meu, îl anunță el pe Profesor. 


1 Arzi, lumina mea / Arzi, lumina mea / Numai felinarul meu drag să 
nu-l arzi (n. tr.). 

2 Acolo sus strălucesc stelele / Aicea jos strălucim noi (n. tr.). 

3 Lumina mea s-a stins / Noi mergem acum acasă / Și miine vom veni 
din nou (n t.). 

Se duse pînă la masa de şah și își răsturnă regele cu 
arătătorul. 

Profesorul îi zimbi şi-i zise din politeţe : 

— Şi totuşi era încă posibil să cîştigi. 

Profesorului îi era frică de toţi tinerii. Se temea de tine- 
retul german, dur şi mohorit datorită anilor lungi de război 
și înfrîngerii, dar mai mult de aceşti tineri americani, beti în 
permanenţă, care săreau la bătaie sau ucideau fără să fie 
măcar provocati, din simplă răutate de betiv şi din conştiinţa 
faptului că erau la adăpost față de orice răzbunare. Middle- 
ton însă n-avea nici un prieten periculos. Herr Middleton îl 
asigurase de asta, şi Herr Middleton era el însuși o garanţie. 
Era aproape caricatura yankeului puritan, cu silueta sa 
înaltă, stîngace şi deşirată, cu mărul lui Adam proeminent, 
cu nasul lui lung și osos şi cu gura pătrată. În plus, era și pro- 
fesor în micul lui orăşel din New England. Profesorul zimbi 
gîndindu-se cum se gudurau în trecut toţi aceşti amăriţi de 
învățători rurali pe lîngă el, Herr Profesor, pe cînd acum 
toată ştiinţa lui de carte şi titlul său nu-i mai foloseau la ni- 
mic. El era cel care făcea sluj acum. 

Se auzi soneria. Gordon se duse să deschidă. Profesorul 
se ridică în picioare şi își aranjă, nervos, haina şi cravata uza- 
tă. Își îndreptă corpul lui scund, posesor al unui abdomen 
umflat de cartofi, şi privi țintă uşa. 

Văzu un băiat înalt, oacheș, care nu avea mai mult de 
douăzeci şi patru de ani, oricum nu mai mult ca propriul său 
fiu. Băiatul ăsta însă avea ochi căprui ce exprimau seriozi- 
tate şi o față gravă, de-a dreptul taciturnă, ce mai avea foarte 
puțin pînă la a fi urîtă. Era îmbrăcat curat, într-un costum 
verde, ofițeresc, şi purta, cusut pe epoleţi şi pe mîneca stingă 
a hainei, ecusonul alb-albastru, ce-i dezvăluia statutul de 
personal civil. Se mişca cu o indiferență atletică ce ar fi putut fi 
considerată ca jignitoare dacă n-ar fi fost atît de imperso- 
nală. 

După ce Gordon făcu prezentările, Profesorul rosti : 

— Sînt foarte încîntat să vă cunosc. 

Își întinse mîna. Încercă să rămînă demn, dar își dădu 
seama că rostise cuvintele cu servilism, așa că se forță să-şi 
ascundă nervozitatea sub un suriîs. Văzu cum ochii tînărului 
capătă o nuanță de duritate şi observă rapiditatea cu care a- 
cesta îşi retrase mînă după ce o atinsese pe a sa. Începu să 
tremure, dîndu-şi seama că-l ofensase pe acest tînăr. Ca să 
scape, se aşeză şi se apucă să aranjeze piesele de şah pe 
masă. 

— Aţi vrea să jucaţi ? îl invită el pe Mosca, încercînd 
să-şi suprime un zîmbet de scuză. 

Gordon îi arătă lui Mosca masa cu un gest larg şi spuse: 

— Vezi ce poţi face tu, Walter, căci pentru mine e prea 
bun. 

Mosca se aşeză pe scaun în fața Profesorului. 

— Să nu vă aşteptaţi la prea mult. Gordon m-a învăţat 
jocul ăsta abia acum o lună. 

Profesorul încuviință şi murmură : 

— Luaţi piesele albe, vă rog. 

Mosca făcu mutarea de deschidere. 

Profesorul, captivat de joc, îşi pierdu nervozitatea. Toţi 
americanii ăştia foloseau numai deschideri simple, dar, în 
vreme ce Gordon jucase prudent, sănătos, însă neinspirat, 
individul din fața lui juca cu impetuozitatea deplină a ti- 
nereţii. Nu era complet lipsit de talent, dar, cu cîteva mutări 
experte, Profesorul stăvili forta atacului. Începu apoi să 
atace, brutal şi nemilos, turele şi nebunul rămase neprote- 
jate, măcelărindu-i pionii, pînă cînd adversarul rămase fără 
apărare. 

— Esti prea bun pentru mine, Profesore, admise puştiul. 

Neamţul luă notă cu satisfacție de faptul că în vocea 
americanului nu se simțea nici o urmă de ranchiună. 

Fară nici o legătură, Mosca rosti brusc, în germană : 

— Aş vrea să-i daţi logodnicei mele lecţii de engleză, de 
două ori pe săptămînă. Cît mă costă ? 

Profesorul roşi. Era un tîrg vulgar, umilitor, de parcă ar 
fi fost negustor. 

— Cît vreți dumneavoastră, rosti devenind rigid. Văd 
însă că vorbiti o germană frumuşică, de ce n-o învăţaţi chiar 
dumneavoastră ? 

— Am învăţat-o, dar vrea să înveţe structura, gramatica 
și toate amănuntele. Dacă vă dau un pachet de ţigări la fie- 
care două lecţii e-n regulă ? 

Profesorul încuviință. 

Mosca luă un creion de la Gordon şi notă ceva pe o 
bucăţică de hîrtie. I-o strecură Profesorului şi zise : 

— Asta-i permisiunea de acces în caz că vă ia la 
întrebări cineva din clădire. Pe el e trecută şi adresa. 

Neamţul se înclină ceremonios. 

— Mulţumesc. Vă convine mîine seară ? 

— Desigur. 

Afară, un claxon începu să sune strident. 

— Trebuie să fie Leo, spuse Mosca. Mergem împreună 
la Clubul Ofiţerilor. Ai chef să vii şi tu, Gordon ? 

— Nu. E băiatul ăla care a fost la Buchenwald ? 

Mosca dădu afirmativ din cap. Gordon continuă: 

— Cheamă-l înăuntru pentru o secundă. Mi-ar plăcea să-l 
cunosc. 

Mosca se duse la fereastră şi o deschise. Claxonul se opri. 

— Vino-ncoace, strigă Mosca. 

Afară se făcuse întuneric şi nu se mai vedea nici urmă de 
copii cu felinarele lor. 

Cînd intră în încăpere, Leo îi strînse mîna lui Gordon şi 
îl salută distant pe Profesor. 

— Angenehm. 

Profesorul făcu o plecăciune, își luă geanta şi se adresă 
lui Gordon : 

— Trebuie să plec. 

Americanul îl conduse pînă la ușă, apoi îi strînse mîna. 
După aceea se îndreptă spre bucătăria din spatele casei. 

Nevastă-sa stătea la masă cu Yergen, tocmindu-se asupra 
preţului unor bunuri procurate de pe piața neagră. Yergen 
vorbea politicos, demn şi ferm ; știau amîndoi că ea făcea un 

tîrg bun. Yergen credea în calitate. Pe un scaun de lîngă 
masă se afla o stivă înaltă de treizeci de centimetri de 
țesătură din lină, bogată, de culoare ruginie. 

— Ce zici, Gordon, nu-i o marfă nemaipomenită ? ex- 
clamă Ann Middleton cu voce satisfăcută. 

Era o femeie dolofană, cu trăsături bine proportionate şi 
forme dulci, în ciuda bărbiei proeminente şi a privirii iscodi- 
toare. 

Gordon scoase un şuierat admirativ în felul său molcom 
şi afectat şi zise : 

— Dacă ai terminat aici, mi-ar face plăcere să vii dincolo 
ca să-ţi prezint niște prieteni. 

Yergen se grăbi să-şi golească ceaşca de cafea si îşi înghe- 
sui în geanta de piele cutiile rotunde de carne și unt ce se 
lăfăiau pe masă. 

— Trebuie să plec, spuse el. 

— N-o să uiţi să-mi aduci, săptămîna viitoare, materia- 
lul pentru sacoul soțului meu, nu ? îl avertiză Ann Middle- 
ton. 

Yergen făcu un gest de protest. 

— Cum aş putea, dragă doamnă ? Voi fi aici cel mai 
tîrziu săptămîna viitoare. 

După ce încuie uşa, Ann deschise dulapul cu veselă şi 
scoase de acolo o butelie de whisky şi câteva sticle de Coca-Cola. 

— E o plăcere să faci afaceri cu Yergen. Niciodată nu-ţi 
iroseşte timpul cu fleacuri, rosti ea. 

Se îndreptară împreună spre living. 

După ce făcu prezentările, Gordon se afundă într-un fo- 
toliu şi încetă să mai asculte vorbăria nevesti-si. Resimţea 
dureros atmofera străină a acestei clădiri rechiziționate, 
unde trăia alături de lucruri fără nici o istorie pentru el, care 
nu-i spuneau nimic, neștiind cine alesese picturile de pe 
pereţi, mobila împrăștiată prin cameră sau cine cîntase la 
pianul de lîngă peretele din spate. Ştia însă că senzatiile 
acestea erau înșelătoare şi, în plus, nu tocmai inedite. Le 
simţise acut cînd se dusese acasă să-şi viziteze părinţii, 

înainte de a se înrola. Cînd ajunsese acolo şi se trezise încon- 
jurat de mobilă moştenită din moși-strămoși, cînd sărutase 
obrajii zbîrciti ai mamei şi ai tatălui său, ajunși asa din prici- 
na climei dure din nord, ştiuse că nu se va mai întoarce nici- 
odată, aşa cum n-aveau să se mai întoarcă nici alţi tineri 
plecaţi la război sau să lucreze în uzine. Simţise că acel ţinut, 
de-a dreptul glacia: datorită climei reci, va fi locuit numai de 
bătrîni cu părul alb ca zăpada veşnică de pe dealurile 
colțuroase din jur. În plus, mai era și poza aceea imensă a lui 
Marx din dormitorul lui, despre care maică-sa credea că era 
doar o pictură ca oricare alta. Cît de mindru fusese de înţe- 
lepciunea lui şi cum o dispreţuise pentru ignoranta ei. Pro- 
babil că tabloul mai atîrna încă acolo. 

Nevastă-sa prepară cîteva cocteiluri diluate, căci whiskyul 
era raționalizat şi folosit de dînsa uneori ca monedă de 
schimb pe piața neagră. Gordon îl întrebă pe Leo : 

— Nu cumva în lagărul tău au fost omoriţi cîţiva prizo- 
nieri în timpul unui raid aerian aliat ? 

— Ba da. Îmi amintesc şi acum momentul. Credeţi-mă 
însă că nu avem nici un resentiment. 

— Am citit că Thălmann, liderul comunist, a fost una 
dintre victime. L-ai cunoscut ? 

Gordon îşi pierdu pentru prima oară calmul. Vocea lui 
avea un uşor tremur. 

— Eoistorie ciudată, răspunse Leo. Thälmann a fost adus 
în lagăr la două zile după raidul în care se presupunea că a 
murit. La scurt timp după aceea, a fost luat de acolo. Am au- 
zit şi noi anunţul privitor la moartea lui ; desigur, a circulat 
şi o glumă printre noi. 

Gordon trase adînc aer în piept. 

— L-ai întîlnit ? 

— Nu. Îmi aduc aminte de asta fiindcă mulţi kapo, în a- 
celași timp şi torţionari, oameni de încredere, erau comu- 
niști. Ei au fost primii trimişi în lagăre şi au căpătat, firesc, 
slujbele bune. Oricum, am auzit că reușiseră să pună la 
adăpost cîteva delicatese şi chiar nişte băutură şi plănuiau 

să-l întîmpine pe Thälmann cu un banchet secret. Din 
păcate, aşa ceva nu s-a întîmplat. Era tinut în permanentă 
sub pază specială. 

Gordon dădea uşor din cap cu o mîndrie tristă şi so- 
lemnă în acelaşi timp. I se adresă nevesti-si cu ură mocnită : 

— Vezi cine au fost adevărații inamici ai fascismului ? 

Leo interveni iritat : 

— Conuniştii nu însemnau mare scofală. Unul dintre 
ei, un kapo, avea o plăcere sadică să-i bată pe oamenii în 
vîrstă pînă la exterminare. El făcea şi o multime de alte lu- 
cruri despre care nu pot să povestesc în fata sotiei dumnea- 
voastră. 

Gordon se înfurie într-atît încît își pierdu controlul lui 
obișnuit. Nevastă-sa se grăbi șă-l întrebe pe Mosca : 

— Ce-ar fi să veniţi odată la cină cu prietena dumnea- 
voastră ? Şi, bineînţeles, şi Leo ? 

Aranjară detaliile unei asemenea vizite, lăsîndu-i timp 
lui Gordon să-şi revină. Dintr-o dată, Gordon îl privi pe Leo 
şi spuse: 

— Nu pot să cred că individul ăla era comunist. Poate 
fusese cîndva. Era însă un impostor sau un renegat. 

Leo şi Ann izbucniră în rîs. Mosca însă își întoarse fața 
sa ascuţită şi negricioasă către Gordon şi spuse : 

— Omul a stat în lagăr vreme îndelungată. Ce naiba, 
chiar nu-ţi dai seama ce înseamnă asta ? 

Leo îl întrerupse împăciuitor : 

— Da, a fost unul dintre cei mai vechi colegi ai mei. 

Dintr-una din camerele de deasupra lor se auzi plinsetul 
unui copil. Gordon se duse pînă acolo şi se întoarse cu un 
bebeluş mare şi sănătos ce părea mai în vîrstă decît cele şase 
luni pe care le avea. Gordon îi schimbă scutecele, mîndru de 
dexteritatea cu care executa operaţiunea. 

— O face mai bine ca mine, sublinie Ann, şi-i şi place s-o 
facă, ceea ce nu se poate spune despre mine. 

— Ce-ar fi să rămîneţi astă-seară aici în loc să vă duceţi 
la club ? propuse Gordon. 

— Da, accentuă Ann, vă rog şi eu. 

— Mai putem sta un pic, răspunse Mosca, dar trebuie să 
ne întîlnim acolo cu Eddie Cassin la zece. El s-a dus la operă. 

Ann pufni ironic: 

— Las’ că ştiu eu la ce fel de operă s-a dus. 

— Pe lîngă asta, continuă Mosca netulburat, e o petre- 
cere pentru bărbaţi în noaptea asta şi spectacolul o să fie 
grozav. Leo n-a văzut niciodată așa ceva şi n-are voie să-l 
piardă acum. 

Cît timp Gordon îi conduse spre ușă, i se adresă lui Mosca : 

— Nu ne folosim tot timpul de facilitățile date de legiti- 
matii. Dacă o să ai nevoie vreodată de nişte trufandale şi vrei 
s-o foloseşti pe a mea, dă-mi de ştire. 

Gordon închise uşa după ei şi se înapoie în living. Ann 
începu să-i reproşeze : 

— A fost o adevărată ruşine. Ai fost de-a dreptul mito- 
can cu Leo. 

Diîndu-și seama că, de data aceasta, era vorba de o admo- 
nestare serioasă din partea nevestei, Gordon îi replică fără 
sfidare în voce, dar hotărît : 

— Continuu să cred că omul ăla era un impostor. 

De data aceasta nevastă-sa nu zimbi. 


Lumina difuză, roz, se stinse. Eddie Cassin se înclină şi îl 
aplaudă, alături de ceilalţi, pe bătrînul dirijor cu părul alb 
care intrase în fosa orchestrei. Omul ciocâni cu bagheta în 
pupitrul din faţa lui şi cortina se ridică. 

Muzica începu să curgă domol, dar pasionat. Eddie uită 
de localul de şcoală în care se afla, de nemţii din jurul lui, de 
cei doi ofițeri ruşi imenși care aproape că-i blocau vederea. 
Personajele familiare din scenă erau acum întreaga lui viață. 
Își prinse bărbia şi gura cu palmele pentru a-și controla emoția. 

Pe scenă, bărbatul şi femeia care îşi cîntaseră la început 
iubirea, împărtășeau acum ura lor. Bărbatul, în costumul său 
țărănesc, își striga furia cu modulaţii puternice, frumoase, 
într-o interpretare magnifică. Glasul suia şi cobora împletin- 

du-se perfect cu muzica orchestrei, care se stingea exact 
atunci cînd era nevoie să-l lase singur. Vocea de soprană a 
femeii i se alătura adeseori, unduindu-se amîndouă rezo- 
nant. Orchestra însoțea splendid duetul. La un moment dat, 
bărbatul o împinse pe femeie de lîngă el cu atîta forţă încît 
ea se răsuci şi căzu cu zgomot pe duşumeaua scenei. Instan- 
taneu se ridică şi începu să-şi strige reproşurile. Bărbatul o 
ameninţă, dar ea negă acuzaţiile lui. Deodată, bărbatul, co- 
rul şi orchestra tăcură, lăsînd vocea femeii să se înalțe sin- 
gură, recunoscîndu-şi vina, devenind sfidătoare şi căzînd 
brusc pînă la notele joase şi dulci ale unui cîntec de moarte, 
de tristeţe şi de iubire carnală, căreia i se supun toti bărbaţii 
şi toate femeile. Edide văzu cum bărbatul o apucă pe femeie 
de păr şi-i împlîntă un pumnal în piept. Cu o voce puternică 
şi cristalină, ea chemă după ajutor. Iubitul ei se stinse lîngă 
ea, valul sonor al suflătorilor şi viorilor crescu înalt. Bărba- 
tul scoase un ultim strigăt pe o notă lungă şi clară ce exprima 
răzbunare, pasiune şi durere de neconsolat. Cortina căzu pe 
această scenă. 

Ofițerii ruşi, îmbrăcaţi cu uniformele lor verzi-aurii, iz- 
bucniră într-un ropot de aplauze, dominîndu-i pe ceilalţi. 
Eddie își croi drum spre ieşire şi se trezi curînd în aerul 
proaspăt al nopţii. Se sprijini de jeepul lui, simțindu-se epui- 
zat şi totuși mulțumit. Așteptă ca lumea să părăsească sala, 
pînă cînd ieși şi femeia care murise pe scenă. Văzu că nu era 
prea atrăgătoare. Avea trăsături greoaie, tipic nemteşti, şi 
era îmbrăcată neglijent, în negru. În plus, era corpolentă ca 
o gospodină de cincizeci de ani. Așteptă pînă cînd ieşi din raza 
lui vizuală, apoi se urcă la volanul jeepului şi traversă podul 
spre Altstadt, cartierul select al Bremenului. Ca întotdeauna, 
ruinele de pe drum îi deşteptară o senzaţie de familiaritate, 
care se împleti cu amintirea spectacolului. I se păru nostimă 
asemănarea frapantă dintre universul fizic în care trăia și acea 
lume închipuită pe scenă. Eliberat de mrejele muzicii, i se 
făcu ruşine de uşurinţa cu care lăcrimase pentru o tragedie 
atît de simplă, de 'directă, pentru o poveste copilărească, în 

care ființe nevinovate şi nefericite ajung la catastrofă. Își so- 
coti propriile lacrimi ca fiind o copilărie de neînțeles. 


Clubul Ofiţerilor era găzduit de una din cele mai somp- 
tuoase vile din Bremen. Fosta pajiște din fața casei devenise 
acum parcare pentru jeepuri şi automobile de protocol. 
Grădina din spate furniza flori pentru reședințele ofițerilor 
de rang superior. 

Cînd Eddie pătrunse pe ușă, ringul de dans era pustiu. În 
jurul lui însă, așezați pe podea și sprijinindu-se de perete, erau 
trei rînduri de ofițeri. Alţii urmăreau scena de la bar, co- 
coțaţi pe scaune suficient de înalte ca să poată privi pe dea- 
supra capetelor mulțimii. 

Cineva trecu în goană pe lîngă Eddie spre ringul de dans. 
Era o fată îmbrăcată numai cu o pereche de balerini subțiri, 
argintii. Părul pubian îi fusese ras într-un asemenea mod că 
acum dezvăluia un triunghi cu baza în jos, ce părea a fi un 
scut roșu închis pe corpul ei. Își umflase părul de așa ma- 
nieră că tot pîntecul ei părea a fi acum doar un tufiș incredi- 
bil de dens şi de bogat. Dansă fără talent. Se apropia de 
ofițerii de pe podea, pînă ce triunghiul păros le atingea 
fețele. Unii dintre ei reacționau instinctiv şi-şi întorceau în 
altă parte capetele tunse soldățeşte. Cînd făceau asta, ea 
rîdea, dar se îndepărta brusc cînd vreunul mai în vîrstă încerca 
s-o apuce în glumă. Curios, această exhibare n-avea nimic 
sexual în ea, nici un element obscen. Cineva aruncă un piep- 
tene pe ring, dar fata îşi continuă dansul ca o iapă împiedi- 
cată să galopeze. Militarii începură să-i arunce poante de 
neînțeles pentru ea, dar umilinţa resimţită făcu ca dansul și 
expresia de pe faţă să-i devină încordate şi lascive. Curînd, 
toată lumea rîdea de ea, arunca piepteni pe ring, batiste, 
baionete, măslinele din băuturi şi biscuiţi. Unul dintre 
ofițeri strigă : 

— Tundeţi-o! 

Vorba făcu înconjurul localului şi deveni un refren. Res- 
ponsabilul clubului intră în scenă cu un imens foarfece, 

clănțănindu-l sugestiv. Fata ieşi în goană de pe ring, trecu pe 
lîngă Eddie şi se îndreptă spre vestiar. Eddie o luă înspre 
bar. Îi văzu pe Mosca şi pe Wolf într-un colţ şi o coti spre ei. 

— Să nu-mi spuneţi că Leo a pierdut spectacolul, rosti 
el în loc de salut. Ce naiba, Walter, ai garantat pentru el. 

— A pierdut pe dracu! mormăi Mosca. S-a îmbirligat 
deja cu o dansatoare şi acum e cu ea. 

Eddie rînji şi se întoarse spre Wolf. 

— Ai găsit mina de aur ? 

Ştia că Mosca şi Wolf ieşeau noaptea pentru a face co- 
mert pe piata neagră. 

— Afacerile sînt dure, replică Wolf mișcîndu-şi cu 
tristețe capul dintr-o parte în alta, cu faţa de un alb cadave- 
ric. 

— Nu mă păcăleşti tu pe mine.... îl luă Eddie peste pi- 
cior. Am auzit că Fräulein are cusute diamante pe pijama. 

Wolf se indignă. 

— Păi de unde mama mă-si să aibă ea pijama ? 

Izbucniră cu toții în rîs. 

Apăru chelnerul şi Eddie comandă o portie dublă de 
whisky. Wolf făcu semn cu capul către ringul de dans şi zise : 
— Ne aşteptam să te găsim în primul rînd astă-seară. 

— Nu... replică Eddie. Mie îmi place să mă culturalizez, 
aşa c-am fost la operă. Oricum, fufele de acolo arată mai 
bine. 

Din cealaltă încăpere începu să se reverse către bar un 
şuvoi de militari ; spectacolul luase sfîrşit. Sala deveni aglo- 
merată. Mosca se ridică de pe scaun. 

— Haideţi să facem o partidă de zaruri, le propuse. 

Masa de joc era aproape în întregime înconjurată. Nu 
era decît o construcţie primitivă, sprijinită pe patru grinzi de 
lemn nevopsit, acoperită cu o cîrpă verde aruncată pe tăblia 
de lemn. Cîteva scînduri late de cincisprezece centimetri 
înconjurau masa pentru a împiedica zarurile să cadă. 

Colonelul în persoană amesteca, cu dificultate, zarurile. 
Era un bărbat scund, rotofei, cu o mustață blondă extrem de 

bine îngrijită. Arunca cv stîngăcie, din palma făcută căus, cu- 
burile însemnate. Ceilaţi jucători erau cu toţii ofițeri, majo- 
ritatea lor aviatori. La dreapta colonelului stătea adjutantul 
său, cu ochii în patru, neimplicat în jocul în care se angajase 
superiorul lui. 

Adjutantul, un căpitan tînăr, era un bărbat cu un aer de 
nevinovăție pe faţa ce exprima amabilitate şi cu un zîmbet 
deosebit de atractiv atunci cînd nu era amenințător. I se du- 
sese buhul ca adjutant de comandant, pentru că beneficia, în 
această postură, de meschina putere de a selecţiona ofiţerii 
care să efectueze cele mai plictisitoare îndatoriri la bază, mai 
ales în timpul week-end-urilor. Colonelul se bizuia pe el. Nu 
era omul caze să uite cu uşurinţă un afront. Era însă corect şi 
răzbunarea sa se manifesta numai cînd afrontul era adus po- 
ziției sale, nu şi persoanei lui. Religia sa erau viata şi regula- 
mentele armatei şi orice încălcare a lor însemna pentru el un 
sacrilegiu şi o blasfemie. Oricine încerca să obțină ceva oco- 
lind căile obișnuite — acele căi drepte şi înguste definite clar 
de regulamentele militare — descoperea că a devenit brusc 
un om cu o groază de obligaţii care durau cel puţin cîteva luni, 
oricît de tare ar fi tras pentru a şi le îndeplini. Religia sa era 
suplimentată de fanatismul tinereţii ; adjutantul nu era mai 
în vîrstă decît Mosca. 

În colţul încăperii aştepta, în spatele barului, un chelner 
în haină albă. Cînd jucătorii cereau o băutură, el o prepara și 
o dădea celui care o comandase. Aceştia își luau paharul în 
mînă şi se întorceau la joc, așezîndu-şi băutura pe spaţiul 
rămas liber între scînduri şi marginea tăbliei de lemn. 

Wolf nu participa la joc. Se aşezase pe un scaun si-i 
urmărea pe Eddie Cassin și pe Mosca cum se înghesuiau să-și 
facă loc la masă. Cînd veni rîndul lui Eddie să arunce zaru- 
rile, Mosca parie pe el. Eddie era un jucător prudent, care îşi 
scotea cu regret bancnotele de un dolar din clema metalică 
folosită pe post de portmoneu. Zeița Fortuna îl ajută de data 
aceasta. Aruncă zarurile de cinci ori pînă îi ieşi norocoasa 

cifră şapte. Între timp, Mosca reuşise să strîngă o sumă mai 
mare decît a lui. 

Imediat fu rîndul lui Mosca să rostogolească babaroa- 
sele. Se simtea în mînă, aşa că plasă pe cîrpa verde un ordin 
valorînd douăzeci de dolari. Patru ofiţeri scoaseră de îndată 
cîte cinci dolari. Mosca aruncă zarurile. Pe masă apăru cifra 
șapte. 

— Aieşit ! exclamă Mosca. 

Căpătase încredere în el, aşa că se înveseli. Potul rămase 
necules, pe masă, ca miză pentru următoarea încercare. Cei 
patru ofițeri susținură noua miză. Eddie aruncă o bancnotă 
de zece, anunţind : 

— Pun zece pe el. 

Colonelul interveni, aruncînd și el o bancnotă. 

— Accept! 

Mosca aruncă zarurile cît putu de tare înspre marginea 
pătratului de joc. Cuburile țopăiră peste țesătura verde, se 
izbiră de scînduri şi începură să se rotească pe loc ca două 
sfirleze roşii. După cîteva secunde încremeniră, dezvăluind 
din nou cifra şapte. 

— Am înhăţat biştarii ! exclamă Mosca. 

— lar ăştia douăzeci îi pun tot pe el, anunţă Eddie, 
lăsînd banii acolo unde erau. Colonelul acceptă şi de data asta 
pariul. 

Mosca dădu drumul zarurilor cu blindeţe, ca şi cum s-ar 
fi despărţit de un animal favorit. Ele apucară doar să se lo- 
vească de scîndură că se şi imobilizară. Era un nou şapte. Unul 
dintre ofițeri exclamă cu năduf : 

— Ale naibii zaruri ! 

O spusese fără rea intenţie, ca pe o rugă superstițioasă 
îndreptată împotriva norocului lui Mosca. Acesta zîmbi 
ofițerului şi-l invită să parieze : 

— Cele o sută şaizeci de bucăţi rămîn pe masă. 

Adjutantul își ținea încă paharul în mînă şi observa cu 
atenţie zarurile şi aruncările lui Mosca. Eddie anunță, pru- 
dent : 

— Pariez zece pe el. 

Puse mîna pe ceilalți treizeci de dolari cîștigați şi îi ridică 
de pe masă. | 

Colonelul contraatacă : 

— Sustin, dar cu douăzeci. 

Eddie se supuse, ezitînd, şi puse jos încă o bancnotă de 
zece. Surprinzînd privirea lui Mosca, dădu neputincios din 
umeri. 

Mosca apucă zarurile, suflă deasupra lor şi le azvirli cu 
dosul mfinii către scîndura din cealaltă parte a mesei. Pe cele 
două suprafeţe roşii apăru un patru. 

Un ofiţer rosti : 

— Zece la cinci că nu reuşeşte. 

Mosca acceptă acest pariu, ca şi pe cele ce urmară. Lăsă 
zarurile pe masă şi își plasă, încrezător în steaua lui, cu un 
gest arogant, teancul de ordine peste bancnotele pariate, ca 
şi cum pentru el n-ar fi fost cine ştie ce mare scofală să aco- 
pere toate pariurile. Era fericit, căci se bucura de emotia jo- 
cului şi rareori i se întimplase să aibă noroc cînd juca. 

— Accept o sută la cincizeci, spuse. 

Nu-i răspunse nimeni, așa că luă zarurile în mînă. 

Cînd fu pe punctul de a arunca, colonelul îl întrerupse : 

— Pariez douăzeci că nu reuşeşti. 

Mosca azvirli o bancnotă de zece şi zise : 

— Accept! 

— Dar n-ai pus decît zece dolari, protestă colonelul. 

Mosca încetă să mai amestece zarurile şi se aplecă peste 
masă. Nu-i venea să creadă că acest colonel, un militar 
bătrîn, nu ştia ca lumea regulile de joc la zaruri. 

— Cînd e cifra patru trebuie să mergeţi pe doi contra 
unu, colonele, spuse el, încercînd să-și ascundă mînia din 
voce. 

Ofiţerul se întoarse către unul dintre militarii de lîngă el 
și întrebă : 

— Aşa e, locotenente ? 

— Aşa e, domnule, aprobă acesta, vizibil stînjenit. - 

Colonelul aruncă pe masă douăzeci de dolari. 

— În regulă. Dă-i drumul ! 

Cuburile roşii se izbiră de toate cele patru margini ale 
careului de joc, se rostogoliră uşurel peste materialul verde 
și se opriră brusc. Pe fiecare față apărură cîte două mici 
puncte albe. Mosca le privi cîteva clipe, apoi ridică întregul 
pot de pe masă şi-şi rosti gîndurile cu voce tare. 

— N-am văzut niciodată o privelişte mai frumoasă. 

Se gîndi că n-avea sens să-și împingă norocul prea de- 
parte. Mai aruncă cîteva bacnote pe masă și, după cîteva tu- 
ruri, ieşi iar șapte. Cînd ajunse colonelul la rînd, Mosca 
parie împotriva lui. Ofiţerul obținu un punct în primul tur, 
dar ieşi la al doilea. Mosca adună banii. Colonelul i se adresă 
fără ranchiună : 

— Eşti prea norocos pentru mine. 

Îi zimbi, apoi ieşi din încăpere. Îl auziră toți cum coboară 
scările de la ieşire. Mosca își dădu seama că greşise. Colone- 
lul nu încercase să trişeze folosindu-se de gradul său, ci, pur 
şi simplu, nu cunoscuse regulile jocului. 

Dintr-o dată atmosfera din jurul mesei se destinse, iar 
conversaţia militarilor deveni mai naturală. Chelnerul se tre- 
Zi suprasolicitat cu comenzi de băutură. Adjutantul se 
îndreptă spre bar, se aşeză pe un scaun şi aşteptă să-i fie um- 
plut paharul. 

— Mosca, vino aici pentru o clipă ! 

Mosca privi peste umăr. Eddie Cassin ţinea zarurile cu o 
mînă, fiind rîndul lui să le arunce. 

— După ce termin turul ăsta, răspunse el. 

Eddie avusese mînă bună, dar Mosca ieşi repede din joc 
şi porni spre căpitanul care-l aştepta răbdător. 

Adjutantul îl privi în ochi cu o expresie calmă şi 
îngheţată. Începu să-l ia la rost: 

— Unde te trezeşti ca să te apuci să-i explici colonelului 
regulile jocului ? 

Mosca fu surprins şi încurcat : 

— Ce naiba, tipul a vrut să parieze. Nimeni n-ar paria la 
paritate pe un patru. 

Cu voce mai coboriîtă, ca şi cum i s-ar fi adresat unui co- 
pil idiot, adjutantul replică : 

— Erau pe puţin zece ofițeri la masă. Nici unul nu şi-a 
permis să-i explice regulile, dar chiar dacă ar fi făcut-o vreu- 
nul, ar fi procedat de o manieră mult mai politicoasă. De ce 
crezi tu că nu i-a explicat nici unul nimic ? 

Mosca îşi simţi obrajii îmbujorîndu-se. Descoperi cu ui- 
mire că nu se mai auzea sunetul zarurilor. Toţi bărbaţii din 
jurul mesei erau atenţi la discuţia lor. Simţi o stinghereală 
familiară ce-i amintea de primele lui luni de armată. 

Dădu, neajutorat, din umeri. 

— Mi-am închipuit că nu ie ştie, aşa că i le-am explicat. 

Adjutantul se ridică în picioare. 

— Pentru că eşti civil crezi că-ţi poţi permite chestii de 
astea. Ai dat de înteles foarte clar că el a încercat să se folo- 
sească de rangul lui pentru a te păcăli cu zece dolari. Ţine 
minte un lucru : dacă vrem, te putem expedia înapoi în State, 
cu toate că ştiu că ai motive să nu-ţi doreşti asta. Aşa că su- 
praveghează-te. Cînd colonelul nu ştie ceva, ofiţerii de lîngă 
el îi pot spune. Tu i-ai insultat pe comandant şi pe ceilalţi 
ofiţeri de aici. Ai grijă să nu se mai repete ! 

Mosca își aplecase, inconştient, capul, simțind cum îl cu- 
prind rușinea și furia. Îl văzu pe Eddie Cassin urmărindu-l 
cu un rînjet vag de satisfacţie pe faţă. Prin ceața mîniei, Mos- 
ca îl auzi pe adjutant rostind cu voce disprețuitoare : 

— Dacă ar fi fost după mine, voi, civilii, n-aţi fi avut voie 
să intrați într-un club al ofițerilor. Voi nu ştiţi ce înseamnă 
armata. 

Fără a se gîndi, Mosca își ridică semet privirea. Văzu clar 
fata omului din faţa lui. Îi văzu ochii cenușii, blînzi, și expre- 
sia lui de sinceritate şi amabilitate ce căpătase acum o 
nuanță evidentă de asprime. 

— La câte bătălii ai participat, căpitane ? îl întrebă Mosca. 
Cite debarcări ai făcut ? 

Adjutantul se reaşeză pe scaun şi sorbi o gură de bău- 
tură. Îi răspunse calm : 

— Eu nu m-am referit la asta. Unii dintre ofiţerii de aici 
sînt eroi de război mai mari decît ai fost tu şi tot n-au făcut 
ceea ce ai făcut și nici n-au adoptat atitudinea ta. 

În voce i se ghicea fermitate, dar şi înțelegere. 

Mosca își temperă furia şi, adoptînd calmul rece al celui- 
lalt, spuse : 

— Bine. Am greşit faţă de colonel şi-mi cer scuze. Dar 
nu-ți permit să mă faci de rahat pentru că sînt civil. 

Adjunctul zîmbi. Insulta nu-l afectase. Era ca un preot 
căruia îi pasă numai de religia lui. 

— Nu te fac cît timp înţelegi bine ce ţi-am spus, rosti el. 

— În regulă. Am înţeles, zise Mosca. 

În ciuda voinţei sale, cuvintele sunaseră ca o supunere. 
Cînd se întoarse la masa de joc își simţi faţa arzîndu-i de 
ruşine. Îl văzu pe Eddie că-şi înăbușe rînjetul şi-i face cu ochiul 
ca să-l încurajeze. Un ofiţer care amesteca zarurile, tipul de 
individ impulsiv şi solid din Sud, rosti cu voce joasă şi 
tărăgănată, suficient de tare ca să fie auzit de adjutant : 

— Mai bine că n-ai mai cîștigat şi alți biştari. Am fi ne- 
voiți să te luăm afară și să te împuşcăm. 

Toţi ofițerii izbucniră în rîs. Mosca rămase încruntat. Îi 
auzi din spate pe adjutant discutînd lejer şi rîzînd, din cînd în 
cînd, bînd cu prietenii lui de parcă nu s-ar fi întîmplat nimic. 


Capitolul 10 


Mosca şi Gordon își încetară lucrul pentru a trage cu 
urechea ; prin ușa întredeschisă a biroului lui Eddie auzeau 
vocea unei fete. 

— Am vrut să te văd o clipă, Eddie. E o chestie extrem 
de importantă. 

Vocea îi tremura puţin. 

Eddie îi replică pe un ton glacial şi excesiv de politicos : 

— Sigur, dă-i drumul. 

Fata continuă, ezitînd : 

— Ştiu că mi-ai spus să nu te caut la birou, dar n-ai mai 
venit pe la mine. 

Gordon şi Mosca îşi zimbiră. Gordon clătină din cap. 
Dincolo, discuţia continua : 

— Am nevoie de un cartuş de ţigări, îl informă ea pe 
Eddie. 

Se lăsă un moment de tăcere, apoi Eddie întrebă, sarcas- 
tic: 

— Ce marcă ? 

Fata însă nu sesiză refuzul subînțeles. 

— Oh, ştii doar că n-are nici o importanţă. Am nevoie 
pentru doctor. Asta-i preţul cerut de el. 

Vocea lui Eddie rămase netulburată şi politicoasă : 

— Eşti bolnavă ? 

Fata rîse timidă. 

— Oh, Eddie, doar ştii prea bine. Aştept un copil. Doc- 
torul mă ajută să scap de el pentru un cartus de ţigări. 

Ca şi cum neliniștea pentru sănătatea ei l-ar fi determi- 
nat să refuze, ea continuă pe un ton încurajator : 

— Nue nici un pericol. 

Mosca şi Gordon îşi făcură reciproc semn, rîzînd înfun- 
dat de Eddie. Îşi imaginau stînjeneala lui și furia care-l cu- 

prinsese la auzul veștii că legătura cu femeia avea să-l coste 
un cartuș de ţigări. Însă vorbele lui făcură să le piară zîmbe- 
tul de pe buze. 

Vocea își păstrase răceala şi politețea, dar se putea de- 
tecta în ea o notă de satisfacţie sadică : 

— Spune-i prietenului tău neamt să te ajute. De la mine 
n-ai să obţii nici o ţigară. lar dacă mai apari în biroul ăsta îţi 
vei căuta de lucru în altă parte. Acum du-te înapoi la lucru. 

Fata începu să plîngă. Într-un tîrziu, protestă cu voce 
slabă : 

— N-am nici un prieten. E copilul tău. Sînt în luna a 
treia, Eddie. 

— Basta ! se răţoi Eddie Cassin. 

Fata își recîştigă curajul şi reuşi să-i replice, mînioasă şi 
sfidătoare : 

— N-ai trecut pe la mine de o lună. Nici n-am ştiut dacă 
ai să mai vii vreodată. Tipul ăla m-a dus doar la cîteva serate 
dansante. Jur ! Ştii bine că eşti tatăl. Ce înseamnă un cartuș 
de ţigări pentru tine ? 

Cei doi îl auziră pe Eddie că ridică receptorul telefonului 
şi cere operatorului baza de la Provost Marshal. Auziră apoi 
vocea terorizată a fetei. 

— Ajută-mă, domnule Cassin, te rog, ajută-mă ! 

Auziră uşa deschizîndu-se, apoi trîntindu-se cu zgomot şi 
pe Eddie spunînd operatorului : 

— Nu-i nimic. 

Cîteva clipe mai tirziu, el împinse uşa camerei lor. Pe 
fata sa palid-cenușşie plutea un zîmbet de plăcere. 

— V-a plăcut mica noastră scenă ? întrebă el. 

Mosca se întinse în scaun și zise disprețuitor : 

— Zăucă eşti o jigodie, Eddie ! 

Gordon interveni : 

— Îţi dau eu ţigările pentru ea, Eddie ! 

Rostise cuvintele fără disprețul afișat de Mosca, ca pe o 
simplă declaraţie, de parcă singurul motiv al refuzului lui 
Eddie ar fi fost prețul ţigărilor. 

Eddie îl privi cu un zîmbet nesigur. 

— Tiii, ce tipi simpatici ! Cum vor ei să ajute o sărmană 
nenorocită ! la ascultați, bă ! Tîrfa aia mică avea un tip lîngă 
ea în permanență. El fuma toate țigările pe care i le dăruiam 
ei, îi mînca batoanele de ciocolată şi hrana pe care i-o 
dădeam. 

Se porni pe rîs. Continuă printre hohote : 

— În afară de asta, eu am mai trecut prin chestii d-astea, 
așa că ştiu că prețul unui avort e de o jumătate de cartus. 

Usa biroului se deschise şi Wolf intră. 

— Salve, fraţilor ! salută el. 

Își puse geanta pe biroul lui şi se aşeză pe scaun cu un of- 
tat adînc. 

— Ce mai gaşcă veselă de lăbari ! exclamă el. 

Le aruncă un rînjet care-i lumină faţa albă, păstoasă. 

— Am prins doi vărzari pe cînd furau cafea. Ştiţi că 
ofițerul de la popotă le permite să ducă acasă supe în game- 
lele lor, nu ? Ei bine, amăriţii au pus un strat de cafea la fun- 
dul vasului, apoi un rînd de nisip şi au turnat supă deasupra. 
Să nu mă întrebaţi cum se descotoroseau de nisip mai încolo, 
că habar n-am. 

Povestea îl întristă pe Eddie. Rosti posomorit : 

— Wolf adulmecătorul își prinde întotdeauna vînatul. 
Dezvăluie-ne şi nouă metoda ta, Wolf. 

Wolf rînji din nou. 

— La naiba, cine şi-ar fi dat seama ? Mereu acelaşi lu- 
cru. Informatori plătiți. 

Middleton se ridică în picioare. 

— Cred că plec mai devreme acasă. E-n regulă, Eddie ? 

— Desigur. 

Wolf îl opri cu un gest al miinii. 

— O clipă, Gordon! 

Acesta se opri lîngă uşa deschisă. 

— Să nu spui că ai aflat de la mine, începu Wolf. Iar voi 
ăștialalții să vă ţineţi gura. Cam într-o săptămînă o să-ţi vină 
ordin de înapoiere în State. Ai priceput ? 

Gordon pironi podeaua cu privirea. Wolf reluă, pe un 
ton mai blînd : 

— Ce naiba, Gordon, doar te aşteptai la asta, nu ? 

Grodon își ridică capul şi zimbi încetişor. 

— Cred că da. Mulţumesc, Wolf. 

Şi ieşi pe ușă. 

Eddie îl întrebă cu voce coborită pe Wolf : 

— Avenit nota informativă din State ? 

— Mda, încuviință Wolf fără nici o tragere de inimă. 

Eddei începu să-şi facă ordine pe birou. Asfinţitul întu- 
neca ferestrele. Îşi deschise servieta diplomat şi o umplu cu 
două butelci de gin, o cutie mare cu suc de grepfrut şi cîteva 
batoane de ciocolată, scoase dintr-un sertar. 

Wolf îi propuse : 

— Ce-ar fi să-mi dai mie tigările şi băutura t° ? Te um- 
pli de bani. 

Eddie își luă geanta sub brat şi se îndreptă spre ușă. 

— Eu plec, anunţă el. Noroc, gunoierilor. Eu m-am plic- 
tisit să îmblinzesc gorile. 


În timpul cinei, Wolf îi mărturisi lui Mosca : 

— Ştii, eu ar fi trebuit să fiu primul care să-mi pun niște 
semne de întrebare în legătură cu Gordon. Într-o zi l-am dus 
cu mașina mea acasă. Pe drum mi-a spus să opresc. 

A coborit şi a luat-o înapoi. Îl văd, după cîteva clipe, că 
ridică de pe jos o bucată mare de metal cu muchii tăioase, pe 
lîngă care trecuse roata mașinii. Ce crezi ? O ia şi o aruncă 
în tufişul de pe marginea drumului, apoi îmi zice cu voce 
tare şi cu zîimbetul ăla al lui simpatic şi timid : „Am salvat p-al- 
tul de la o pană de cauciuc“. O să-mi spui acum că a făcut o 
chestie bună. Eu nu zic că Gordon nu e un tip drăguţ, dar îi 
place să se vîre în bucluc. Se evidenţiază prea mult. Așa că n-am 
fost surprins cînd şeful mi-a spus să-l mai supraveghez din 
cînd în cînd pentru că a fost membru de partid. Acum pe tipii 
ca Gordon îi mănîncă de vii. Mi-e şi milă de dobitocul ăsta ! 

Mosca îşi aprinse o ţigară şi luă o înghiţitură de cafea. 

— Dar are curaj, remarcă el. 

Wolf înghiţi, lacom, o bucată din portia lui de mîncare. 

— Nuu... Doar că el a adoptat o atitudine greşită. Ia fo- 
loseşte-ţi un pic creieraşul. De cîte ori sîntem solicitaţi cu 
cereri ale nemților de a se înrola în armata noastră ? Toţi 
vor să se bată cu ruşii. De cîte ori nu s-au auzit zvonuri cum 
că Armata Roşie ar fi invadat sectoarele britanic şi american ? 
Ştii că am acces la rapoartele secrete. Îţi spun eu că nu va 
mai dura mult. Pariez că în mai puţin de doi ani totul sare în 
aer. Aşa că tipilor ca Gordon trebuie să li se pună cutitul în 
gît. Chiar aici. Făcu cu mîna semnul tăierii beregatei. Cît 
despre mine, eu mă întorc în State. N-am de gînd să ajung 
prizonier de război în Siberia. 

Mosca îl privi meditativ. 

— Sper să pot scăpa de aici înainte de asta, spuse el. 

Wolf își şterse gura şi se sprijini de spătarul scaunului 
pentru a-i face loc chelnerului să-i toarne cafea. 

— Nu-ţi face griji, îl linişti el pe Mosca. Îţi vînd un pont. 
Curînd vor fi nevoiţi să ridice interdicţia privitoare la căsătorii, 
aşa că o să avem şansa să le transformăm pe Frăuleinele 
noastre în cucoane onorabile. Se pare că biserica face pre- 
siuni mari pentru chestia asta. Sînt prea mulți americani 
încurcați cu nemţoaice care vor să-şi pună pirostriile. 

Terminară cina şi se urcară în jeepul lui Wolf. După ce 
depășiră gardul de sîrmă al bazei aeriene, o luară pe drumul 
ce ducea spre ieşirea din oraș, trecînd pe la marginea Neu- 
stadtului. Cîteva minute după aceea, Wolf parcă mașina în 
fata unei case izolate, extraordinar de îngustă, ca şi cum n-ar 
fi fost alcătuită decît dintr-un singur rînd de camere dispuse 
una după alta, tip vagon. În apropiere se aflau alte trei jeepuri 
și cîteva Opeluri germane hodorogite. De un stilp de fier 
cimentat în piatra scărilor erau legate cu lanţuri cîteva bici- 
clete. 

Wolf sună. Cînd ușa se deschise, Mosca încremeni. În 
faţa lui se afla cel mai înalt şi cel mai spătos neamt pe care îl 
văzuse vreodată. 

— Avem fixată o întîlnire cu Frau Vlavern, rosti Wolf. 

Gigantul se dădu la o parte şi le făcu loc să intre. 

Camera în care păşiră era aproape plină. Într-o parte ṣe- 
deau, unul lîngă altul, doi soldaţi cu un sac de voiaj verde, 
plin, între ei. În încăpere mai erau trei ofițeri, fiecare dintre 
ei cu cîte o geantă din piele de porc burdușşită, şi cinci nemti 
cu genţi din piele neagră, goale. Îşi aşteptau toţi rîndul, 
răbdători, germani şi americani deopotrivă. Aici nu existau 
învingători. i 

Uriasul îi conducea, unul cîte unul, în camera alăturată şi 
avea grijă şi de uşa de la intrare, pe măsură ce soseau alţi 
ofițeri, soldați americani şi nemti. Pe unii Mosca îi recu- 
noscu, pentru că făceau parte din personalul bazei. Alţii e- 
rau şefi de echipaj. Era şi un sergent de la cantină şi ofițerul 
însărcinat cu poșta. După ce salutau scurt din cap la intrare, 
se comportau toţi de parcă nu s-ar fi cunoscut între ei. 

Deşi terestrele erau zăvorite, zgomotul motoarelor de 
jeep se auzea perfect. Nici unul dintre cei însoţiţi de uriaș 
pînă în camera alăturată nu mai revenea. Era limpede că 
exista o ușă ce servea drept ieșire la celălalt capăt al clădirii. 

Sosi şi rîndul lor. Matahala îi duse şi pe ei în încăperea 
alăturată. Acolo le spuse că au de așteptat. În afara a două 
scaune de lemn şi a unei mese cu o scrumieră pe ea, camera 
era goală. După ce rămaseră singuri, Mosca remarcă : 

— Asta da namilă ! 

— E omul ei de protecţie, îl informă Wolf. N-are însă 
prea mare importanță atunci cînd e vorba de banii ei. Tipul e 
cam idiot. Îl ţine aici ca să-i sperie pe soldaţii beţi şi pe 
vărzari. Cu adevărații mafioţi însă e neputincios. 

Îi zîmbi lui Mosca. 

După o scurtă așteptare, namila reveni. Li se adresă 
amîndurora în germană, cu o voce răguşită ce nu se potrivea 
deloc cu statura lui gigantică : 

— Vreti să vedeţi ceva ce vreau să vînd eu personal ? 

Scoase la iveală o brățară din aur în care era încrustat un 
diamant. I-o dădu lui Mosca, spunîndu-i și preţul. 

— Numai zece cartuşe. 

Mosca o pasă lui Wolf : 

— Mi se pare o achiziţie bună, aprecie Mosca. Are cel 
putin un carat. 

Wolf o întoarse şi rînji. 

— Nu valorează doi bani. N-are marcaj pe spate. Ţi-am 
spus eu că tipul ăsta e un imbecil. 

Îi aruncă brăţara înapoi huidumei. Acesta se repezi spre 
ea neîndemiînatic şi rată intercepţia, aşa că trebui să se 
îndoaie din şale pentru a o culege de pe jos. După aceea, i-o 
dădu din non lui Mosca. 

— Zece cartuşe, e un chilipir, dar nu-i spune bătrînei 
Frau, se tocmi el punîndu-șşi degetul în faţa buzelor, ca un 
copil. 

Mosca încercă să-i înapoieze obiectul, dar neamţțul re- 
fuză să-l primească. 

— Zece cartușe, luaţi-o cu zece cartuşe, insistă el. 

Mosca aşeză brățara pe masă. Trist, cu mişcări încete, 
uriașul o luă de acolo, apoi le făcu semn să-l urmeze şi des- 
chise uşa încăperii alăturate. Se dădu la o parte pentru a-i 
lăsa să treacă, mai întîi pe Mosca, apoi pe Wolf. Cînd ulti- 
mul trecu pe lîngă el, îi dădu un brînci ca să se răzbune, tri- 
miţindu-l de-a berbeleacul pînă în mijlocul odăii. Apoi 
închise uşa şi se postă lîngă ea. 

Tolănită confortabil într-un fotoliu de răchită, o femeie 
scundă, ridată, cu părul cărunt, aştepta lingă biroul ei pe 
care zăcea un registru deschis. Sprijinite de perete, în ca- 
meră se aflau stive de mărfuri. Erau acolo sute de cartuşe de 
țigări, cutii galbene cu batoane de ciocolată, baxuri de săpun 
de toaletă şi alte mărfuri necesare igienei, în ambalaje sclipi- 
toare. Un neamt îndesat le ordona pe categorii. Buzunarele 
hainei îi erau umflate de bani nemtesti. Cînd se întoarse să 
facă cunoştinţă cu nou-veniţii, cîteva teancuri scăpară pe jos. 

Femeia vorbi prima, în engleză : 

— Îmi pare extrem de rău. Foarte rar, cînd nu-i e cineva 
pe plac, Johann se comportă mizerabil. Nu pot face nimic ca 
să-l corectez. 

Gestul namilei îl surprinsese pe Wolf nepregătit. O clipă, 
rămase acolo, prostit. Imediat însă fața buhăită i se coloră în 
roşu aprins. Tonul insolent al femeii îl enervase şi mai tare. 
ÎI văzu pe Mosca zimbindu-i şi observă cum amicul lui se 
îndreaptă discret spre perete pentru a-i tine pe toţi sub 
observaţie dacă ar fi scos arma. Wolf clătină din cap, apoi se 
întoarse către bătrînă şi zări sclipirea amuzată din ochii ei 
isteţi. 

— Nu-i mare scofală, zise el calm. Știi ile ce am ve- 
nit aici. Ne poţi ajuta ? 

Femeia îl măsură din cap pînă-n picioare şi catadicsi să-i 
răspundă în engleză : 

— Dragul meu, povestea ta pute. Eu n-am auzit de mi- 
lionul ăsta de dolari strîns în ordine de emisie. Dacă aș şti, aş 
fi foarte prudentă în afacerile cu tine şi cu prietenul tău. 
Zău, e o insultă adusă inteligenţei mele. 

Wolf continua să zimbească. „Afacerile înaintea plăcerii“, 
gîndi el şi zise : 

— Dacă obţii vreo informaţie şi mi-o pasezi şi mie, ar 
putea însemna o mică avere pentru tine. Şi nu trebuie, prac- 
tic, să faci nimic. 

Femeia își supse dispreţuitor obrajii ei graşi şi buhăiţi şi 
replică sfidător : 

— Eu sînt o femeie de afaceri şi nu mă interesează ase- 
menea combinaţii ! Fii sigur că o să-mi avertizez toţi priete- 
nii în legătură cu tine. 

Scoase un hohot de rîs, ca un nechezat, şi continuă : 

— TU ai cinci mii de cartuşe la afacere, nu eu ! 

Încă zîmbitor, Wolf întrebă : 

— Ştie vreunul dintre ăștia doi engleza ? E important să 
aflu ! 

Surprinsă de neasteptata întrebare, ea răspunde : 

— Nu, nici unul! 

Zîmbetul pieri de pe fata lui Wolf, făcînd loc unei expre- 
sii dure, rău prevestitoare. 

Își puse geanta pe masă şi se aplecă pentru a privi femeia 
în ochi. 

— Eşti prea isteață și prea mîndră, rosti el cu asprime 
controlată. Crezi că ai ceva putere, că eşti în siguranță și că 
vîrsta şi gorilele tale te protejează. Mie nu-mi plac nemţii 
neobrăzaţi. Tu şi huiduma ta nu-i înţelegeţi pe americani. 

Femeia se încordase, iar ochii îi deveniseră două mărgele 
negre sclipitoare. Neamţul mai mic de statură avea un aer 
înspăimîntat. Uriașul plecă de lîngă uşă pentru a se îndrepta 
spre Wolf. Mosca îşi scoase pistolul din geantă şi trase piedi- 
ca. Se întoarseră toţi spre el. 

Ţeava pistolului era încă îndreptată spre podea. Mosca îi 
porunci uriaşului, în germană : 

—  Întoarce-te ! 

Namila o coti spre el. Mosca făcu iute un pas în faţă. 
Văzînd expresia de pe fata lui, femeia îi dădu huidumei, cu 
voce ascuţită, o comandă. Acesta se uită năucit la ea, apoi se 
retrase către peretele cel mai îndepărtat şi se întoarse cu 
spatele. 

Wolf se aplecă din nou spre femeie : 

— fti place prietenul meu ? 

Ea nu-i răpunse. Îl pironea pe Mosca cu privirea. 
Celălalt neamt i se alătură gigantului la perete, fără a fi pri- 
mit nici un ordin. Wolf continuă : 

— Prietenul meu e un tip mîndru şi uşor iritabil. Dacă 
gorila ta l-ar fi împins pe el şi nu pe mine, n-am mai avea, acum, 
discuţia asta căci aţi fi fost teribil de trişti. L-ar fi lichidat 
fără prea multe cuvinte. Și acum ascultă-mă ! Sînt un om 
înțelegător. Nu-ţi port nici o pică pentru acest incident. Dar 
dacă aflu că ai răspîndit informaţii despre mine, o să-mi des- 
coperi şi cealaltă latură a caracterului. 

Se opri şi o privi în ochi. Nu era nici o urmă de spaimă în 
ei. Se uita la el calmă, fără bunăvoință. Numai că jocul avea 
loc pe terenul lui, asta era profesia lui şi stimulase geniul pe 

care ştia că îl are. Înţelegea privirea ei ca nimeni altul. Îi spu- 
nea limpede că, pentru ea, cuvintele erau apă chioară, 
iar amenințările nu aveau nici un efect. Zîmbi, pentru că ştia 
răspunsul. Se duse la uriaș, îl înghionti și-l întoarse în loc, ca 
pe un sfredel. 

— Scoate-ţi centura, brută, şi pune-te în faţa iubitei tale ! 

Namila se execută întocmai. Wolf se dădu la o parte. Își 
scoase arma din geantă şi-i spuse femeii : 

— Ordonă-i să te lovească cu ea de trei ori peste spate ! 

Își modulă, malitios, vocea : 

— Dacă tipi, vă ucid pe toti trei! Acum! Spune-i să-ţi 
dea trei lovituri ! 

Femeia rămase impasibilă. 

— Nu înţelegi, explică ea. Dacă îi dau un astfel de ordin 
o să mă ia în serios, o să mă lovească zdravăn şi o să mă 
rănească. O să dea cu toată forţa. 

Wolf rîse bine dispus. 

— Exact asta am înţeles şi eu. 

Obrajii ei căzură. Pe buze îi apăru un zîmbet vag, ezitant : 

— Ţi-ai atins scopul, recunoscu ea. Nu e necesar să mer- 
gem mai departe. Îţi promit că n-o să scot o silabă. Iar acum, 
fii drăguţ şi pleacă. Mă aşteaptă o groază de oameni. 

Wolf nu zise nimic. Apoi, cu un zîmbet deliberat crud, fi 
porunci : 

— O lovitură ! Asta ca să pecetluiască tîrgul nostru ! 

Pentru prima oară femeia păru înfricoşată. Faţa i se des- 
compuse şi în voce îi apăru un tremur : 

— O să tip după ajutor ! ameninţă ea. 

Wolf nu-i mai acordă atenţie. Îi vorbi lui Mosca, rar, ca 
să se asigure că îl înțelege şi ea : 

— Cînd femeia o să cadă, ucide-l pe uriaş ! 

Își înfipse arma în obrazul ei. Femeia întoarse capul şi 
rosti iute în germană : 

— Johann, loveşte-mă o dată, tare, peste spate ! 

Își puse capul pe masă. Aștepta lovitura cu umerii aple- 
caţi. Namila răsuci cureaua şi izbi. Auziră toţi cum, sub 

haine, carnea şi pielea ei sînt sfişiate. Femeia își ridică capul. 
Culoarea din obraji îi dispăruse de durere, groază şi şoc. 
Wolf o privi cu ochi reci, lipsiţi de emotie. 

— Acum ai înțeles, rosti el. 

Imită vocea şi purtarea ei insolente. 

— Nu-i nimic de făcut. 

Se îndreptă spre uşă zicînd : 

— Hai, Walter. | 

leşiră pe acelaşi drum pe care intraseră. 


În jeepul său, mergînd înapoi spre oraș, Wolf izbucni în 
rîs şi îi spuse lui Mosca : 

— L-ai fi ucis pe dobitocul ăla dacă îţi spuneam ? 

Mosca aprinse o țigară. Era încă încordat. 

— Pe naiba, ştiam că joci teatru. Trebuie să-ți spun însă 
că ai montat o piesă dată dracului, Wolf. 

Acesta replică satisfăcut : 

— Experienţa, băiete. Unii ofiţeri de-ai noștri erau prea 
fricoşi ca să-i strîngă în menghină pe prizonieri, aşa că a tre- 
buit să folosim tehnica intimidării. Chiar tu te-ai arătat cam 
dur. 

— Am fost surprins, mărturisi Mosca. După ce namila 
te-a împins și cînd am văzut cît de dispreţuitoare e cucoana, 
am crezut că e o capcană şi m-am înfuriat. Isuse, ăştia n-au 
aflat că mai există încă soldaţi care i-ar măcelări pe toţi pentru 
o gafă ca asta ? 

Wolf răspunse pe un ton coborit: 

— Să-ţi explic cum sînt oamenii, Walter. Dama asta 
bătrînă crede că e inteligentă. Îl mai are şi pe uriaș lîngă ea, 
iar ofițerii şi soldaţii noștri o tratează cu respect fiindcă ea îi 
poate îmbogăţi. Ține minte ce-ţi spun însă : ea uită. A uitat 
ce e frica. Vezi tu, lovitura aia unică pe care a încasat-o a 
fost cheia. Fără ea, nu i-ar mai fi fost teamă. Așa sînt oa- 
menii. 

Traversară podul şi intrară în Bremen. Ajunseră, după 
cîteva minute, în faţa locuinţei lui Walter. 

Wolf aduse pe tapet alt subiect. 

— Cam într-o săptămînă o să stabilim cele mai impor- 
tante legături, aşa că va trebui să ieşim în oraș cam în toate 
noptile. Să fii gata în orice moment te chem. Bine ? 

| bătu amical pe Mosca pe umeri. 

Acesta cobori si trase un ultim fum. 

— Crezi că o să se scape față de prietenii ei ? 

Wolf clătină din cap. 

— Măcar la asta mă pricep şi eu. N-o să deschidă nicio- 
dată gura în fata nimănui. 

Îi zîmbi celuilalt. 

— N-o să uite niciodată dunga pe care i-am făcut-o pe 
spate. 


Capitolul 11 


Îmbrăcat în haine civile, Walter Mosca se uita prin fe- 
reastra Biroului de Personal Civil. Urmărea vînzoleala oa- 
menilor din bază, mecanici în salopete verzi şi jachete din 
piele neagră îmblănite, aviatori în hainele lor elegante, de 
un verde închis, peste care purtau pardesie violet, muncitori 
nemți în îmbrăcămintea lor ponosită. Toţi înfruntau cu stoi- 
cism vîntul aspru de noiembrie. 

Auzi în spatele lui vocea lui Eddie, chemîndu-l : 

— Walter! 

Mosca se întoarse. 

Eddie se lăsă pe spate în scaun. 

— Am o treabă pentru tine. Mi-a venit o idee, iar loco- 
tenentul zice că e foarte bună. Ştii că ne confruntăm cu o 
campanie de stocare a hranei în toată Europa. Încercăm să 
le explicăm căpcăunilor că n-ar mai trebui să bage în ei pînă 
crapă. Nici să nu flămînzească, dar nici să-şi umple cămările 
pînă sus şi să lase o groază de marfă să se strice. Acum iată 
care-i ideea. Vrem un afiş cu un soldat care ţine în miini o 
tavă cu un morman de mîncare pe ea, iar deasupra ei să fie 
scris : „Opriţi asta“. Lîngă soldat vrem să apară o poză cu 
doi puşti nemti care adună chiștoace de ţigări pe stradă şi 
inscripţia : „Şi veţi opri asta“. Cum ti se pare ? 

— O timpenie, spuse Mosca. 

Eddie rînji. 

— Bine, bine. Mie mi se pare o poveste a dracului de in- 
teligentă. O adevărată chestie de public-relations. Cartierul 
general o să înnebunească după el. Poate o să fie publicat şi 
în Stars and Stripes. Cine ştie ? S-ar putea transforma într-o 
chestie nemaipomenită. 

— Pentru numele lui Dumnezeu, Eddie ! 

— Gata, gata, se potoli Eddie, putin vexat. Tu fă-mi o 
poză cu puştii care adună ţigări. Jeepul te aşteaptă afară. 
Poti să-l iei fotograf pe caporalul de la laborator. 

— Bine. 

leşi din încăpere şi urmări avionul de Wiesbaden co- 
borînd din ceruri ca şi cum ar fi apărut, printr-o minune, din 
neant. Apoi se urcă la volanul mașinii. 


Cînd pătrunse în inima Bremenului se făcuse după-a- 
miază tîrziu. Caporalul trebuise să-şi piardă ceva timp prin 
preajma hangarelor. Mosca avusese nevoie de o oră pentru 
a-l convinge să-l însoțească. 

Străzile oraşului erau pline de nemti grăbiţi. Tramvaiele 
îşi făceau loc cu zgomot prin traficul intens, hurducăind pa- 
sagerii agăţaţi de barele platformelor. Mosca parcă jeepul în 
fața imobilului Glocke. 

Fiind o după-amiază de lucru, zona era pustie. În faţa 
Clubului Crucii Roşii nu se mai afla nici un cerşetor, nici un 
plimbăreț, nici măcar vreun copil ; activitatea începea după 
ora cinei. Două polițiste nemţoaice patrulau încet în sus şi în 
jos de-a lungul trotuarului, ca şi cum clopotele tramvaielor 
le-ar fi ametit. 

Mosca aşteptă lingă caporal să apară vreun puşti. Fumau 
amîndoi fără să schimbe vreun cuvînt. Într-un tîrziu, capora- 
lul sparse tăcerea. 

— Ce noroc blestemat ! E pentru prima oară că nu văd 
nici un pusti învîrtindu-se pe-aici. 

Mosca se dete jos din mașină. 

— Mă duc să arunc o privire. 

Era frig. Mosca îşi ridică gulerul hainei. Dădu colțul 
clădirii şi nu văzu nici un puști. Îşi continuă drumul pînă 
cînd ajunse în spatele imobilului. 

Asezati comod pe o grămadă de moloz, doi băieței pri- 
veau panorama marelui oraş ruinat, ce li se întindea la pi- 
cioare. Erau îmbrăcaţi în pardesie care le ajungeau pînă la 
călciie, iar pe cap purtau bonete care le veneau pînă peste urechi. 

Săpau cu mîinile goale prin moloz, după care îsi rășchirau 
puţin degetele ca praful să fie luat de vînt, iar bucăţile de 
cărămizi şi pietre rămase în palme le aruncau departe, peste 
deşertul de dărîmături de sub ei. Se vedea că făceau toate astea 
din plictiseală. Nici măcar nu se osteneau să se ia la între- 
cere pentru a nu-şi pierde echilibrul precar al poziţiei din 
vîrful dealului. 

— Hei! strigă Mosca în germană. Hei voi doi, vreţi să 
cîştigaţi nişte ciocolată ? 

Copiii îl măsurară serioşi și-l cîntăriră din priviri. Îl recu- 
noscură ca aparţinînd tagmei inamicului, în ciuda hainelor 
civile de pe el. Într-un tîrziu, se lăsară, netemători, să alu- 
nece spre el. Îl urmară, părăsindu-şi terenul de joacă vast, 
tăcut şi pustiu și, cînd intrară în perimetrul din faţa imobilu- 
lui Glocke, se prinseră de mînuțe. 

Caporalul îi aştepta lîngă jeep. Introduse o placă foto- 
grafică în aparat şi se apucă să regleze obiectivul. După ce 
totul fu aranjat, îi spuse lui Mosca : 

— E-n regulă. Explică-le ce au de făcut. 

Caporalul nu ştia germana. 

— Luaţi chiştoacele astea, îi instrui Mosca pe băieţi. Acum 
priviţi în sus aşa ca omul acela să vă facă o poză. 

Puștii se supuseră comenzilor, dar bonetele lăbărţate le 
ascundeau feţele. 

— Dă-le scufele pe spate, rosti caporalul. 

Mosca se execută, dînd la iveală în fata aparatului de fo- 
tografiat două chipuri zimbăreţe de drăcuşori. 

— Chiştoacele sînt prea mici, protestă caporalul. N-or 
să apară deloc. 

Mosca scoase din buzunar cîteva ţigări întregi şi le puse 
la bătaie. 

Fotograful trase cîteva clișee dar nu se arătă satisfăcut. În 
timp ce el se pregătea pentru alt set de instantanee, Mosca 
simti că îl apucă o mînă de braţ şi se răsuci pe călciie. 

faţa lui se aflau cele două polițiste. Cea care îl făcuse 
să se întoarcă era aproape la fel de înaltă ca el şi continua să-l 

strîngă de brat. El o împinse tare, aproape izbind-o, şi-i simti 
moliciunea sînului sub lîna aspră a uniformei albastre. Fe- 
meia dădu înapoi, eliberîndu-i brațul, apoi spuse pe ton de 
scuză : 

— E interzis aici. 

Se adresă băieţilor şi-i avertiză : 

— Voi doi ! Plecaţi imediat ! 

Mosca îi apucă pe copii de haine. 

— Stati aici ! 

Le privi pe cele două nemţoaice cu o căutătură piezișă, 
furioasă, ce-i întuneca și urîțea cumplit faţa. 

— Vedeţi uniforma aia ? tună el, arătînd spre caporal. 
Daţi-mi legitimaţiile voastre ! 

Femeile începură să explice că era în sarcina lor să-i țină 
pe copii departe de tentaţia cerşitului. Un neamt care trecea 
pe acolo se opri, iar puștii se îndepărtară de locul discuţiei. 
Bărbatul le aruncă cîteva vorbe cu o voce mînioasă şi dură 
ce-i înspăimîntă, aşa că o luară la goană. Mosca alergă după 
ei şi-i prinse în timp e caporalul începu să tipe amenințător. 
Neamţul o luă grăbit din loc pentru a se alătura mulţimii de 
conaţionali ai săi ce așteptau tramvaiul la colțul străzii Mosca 
alergă după el. Cînd individul auzi paşii grei din spatele lui, 
se întoarse cu o expresie de frică în privire. 

— Tu le-ai spus copiilor să plece ? fulgeră Mosca. 

— A fost o neînțelegere, se apără neamţul, spăşit. Am 
crezut că cerșeau. 

— Dă-mi actul de identitate ! 

Mosca întinse mîna. Tremurînd de emotie şi spaimă, 
celălalt îşi introduse degetele în buzunarul hainei şi scoase 
de acolo un portofel umplut de hirtii. Le răsfoi fără a se uita 
la ele, privindu-l pe american în ochi pentru a-i citi gîndu- 
rile, pînă cînd Mosca se enervă şi i le smulse cu totul din 
mîini. Căută printre ele pînă dădu peste legitimatia albastră. 

Îi înapoie portofelul. 

— Să vii mîine dimineaţă la secţia de poliţie ca să-ţi re- 
capeti permisul, încheie el şi se întoarse la jeep. 

În lumina cețoasă a înserării, văzu, de cealaltă parte a 
străzii, o masă întunecată şi tăcută de nemți urmărindu-l cu 
atenţie. Erau toţi nişte haidamaci înalţi, solizi şi negri pre- 
cum liziera unei păduri. Pentru o clipă se simţi cuprins de 
groază, imediat însă furia răbufni din nou. Se duse încet, 
calm, pînă la jeep. Cei doi băieţi erau încă acolo, dar politis- 
tele se făcuseră nevăzute. 

— Să mergem, îi ordonă caporalului. 

Se dădu jos din maşină pe Metzer Strasse, spunîndu-i ce- 
luilalt : 

— Du tu jeepul la bază în locul meu. 

Caporalul dădu din cap şi zise încetişor : 

— Cred că e suficient ce avem. 

Mosca își dădu atunci seama că uitase să facă un set nou 
de poze, şi-i lăsase pe copiii ăia în faţa clădirii, fără să le mai 
dea ciocolata promisă. 


Cînd Mosca intră în cameră, Hella încălzea pe reşou 
nişte supă luată dintr-o cutie deschisă, cu etichetă roşie, ce 
zăcea pe masă. Lîngă plită își aştepta rîndul o tigaie plină cu 
şuncă. Pe canapea, Leo citea. 

Încăperea se încălzise de la aburul şi mirosul mîncării şi 
părea confortabilă așa cum era mobilată. Într-un colţ erau 
patul şi noptiera pe care se odihneau o veioză şi un mic apa- 
rat de radio. În colțul de lîngă ușă era dulapul mare şi alb, 
pentru haine. În mijloc trona o masă rotundă și largă, încon- 
jurată de scaune din răchită. Bufetul enorm şi gol ce îmbrăca 
unul din pereţi își avea şi el rolul său în atmosfera de intimi- 
tate aerisită, lăsînd suficient spaţiu ca să te mişti degajat. 
Pentru Mosca odaia asta fusese întotdeauna a naibii de 
mare. 

Hella uită o clipă de bucătăreala ei. 

— Oh, ai venit devreme azi. 

Se duse spre el să-l sărute. Faţa i se schimba întotdeauna 
cînd îl vedea : radia de fericire. El se simtea în aceste mo- 
mente vinovat şi i se făcea frică, fiindcă ea îşi construise prea 

mult propria viață bizuindu-se pe el, ca şi cum n-ar fi fost de- 
loc conștientă de pericolele pe care el le percepea în univer- 
sul din jurul lor. 

— Am avut o treabă în oraş şi nu m-am mai întors la 
bază, îi explică Mosca. 

Leo îsi ridică privirea şi-l salută din cap, apoi continuă să 
citească. Mosca își scotoci buzunarul pentru a găsi o ţigară şi 
dădu peste permisul de identitate al neamţului. 

— Ce-ar fi să mă duci pînă la secţia de poliţie după ce 
mîncăm ? îl întrebă el pe Leo. 

Aruncă permisul pe masă. 

Leo fu de acord, dar obiectul azvirlit îi stîrni curiozitatea. 

— Ceeacolo ? 

Mosca le povesti cele întîmplate. Observă că Leo îl pri- 
vea cu un zîmbet curios, amuzat, pe faţă. Hella nu scoase nici o 
vorbă şi se mulțumi să toarne supa fierbinte în cești, după 
care puse şunca la prăjit. 

Îşi mîncară supa în linişte, înmuind din cînd în cînd 
pesmeţi în ea. După aceea, Hella luă permisul de identitate 
de pe masă. Ţinînd ceașca de supă cu o mînă, ea deschise le- 
gitimaţia cu cealaltă. 

— E căsătorit, remarcă ea. Are ochi albaștri, părul cas- 
taniu şi lucrează ca tipograf. E o meserie bună. 

Studie poza omului. 

— N-arată a fi om rău. Mă întreb dacă are copii. 

— Nu scrie acolo ? întrebă Mosca. 

— Nu. Are o cicatrice la deget. 

Lăsă permisul să cadă la loc pe masă. 

Leo îşi dădu capul pe spate şi sorbi ultimele picături de 
supă, apoi se aplecă peste masă. Pe față, ticul începuse să-l 
sîcîie din nou. 

— Spune-mi, de ce nu te-ai dus chiar atunci cu omul la 
poliție ? Doar era prin apropiere, nu ? 

Mosca zimbi. 

— N-am vrut decît să-l sperii pe individ. N-am de gînd 
să fac nimic. Cred că am vrut doar să-l sperii pe ticălos. 


140 Mario Puzo 


— O să aibă o noapte rea, comentă Hella. 

— O şi merită, spuse Mosca, supărat, ca să se apere. 
Cine l-a pus să se vîre în povestea aia ca musca-n lapte ? 

Hella îl țintui cu ochii ei cenușii. 

— L-a fost ruşine şi, în plus, cred că s-a simtit el însuși 
vinovat de faptul că acei copii cerşesc şi adună chiştoace de 
țigări de pe stradă. 

— Pe dracu! Ia lasă-l să transpire puţin. Și acum ce-ar fi 
să ne pui niște şuncă d-aia înainte de a se face scrum ? 

Hella aduse la masă şunca şi o bucată de piine neagră 
nemțească. După ce şterse untura rămasă cu pîine, Leo şi 
Mosca se sculară de la masă. Leo începu să-şi caute cheile 
maşinii pe bufet. Hella ridică încă o dată permisul de identi- 
tate şi căută adresa individului. 

— Vezi ? exclamă ea. Stă pe Rubsam Strasse. E mai 
aproape decît secţia de poliţie. 

Mosca i-o reteză : 

— Să nu mă aştepţi ! După aia mergem la club. 

Îi zîmbi şi se aplecă să-i sărute părul castaniu deschis şi 
moale, în timp ce ea îşi ridicase capul spre el pentru a fi 
mîngîiată. Treaba asta îl făcea mereu să o îndrăgească, deşi 
în sinea lui era amuzat, mai ales că el nu făcea niciodată pri- 
mul pas. 

— Vrei să-ţi aduc îngheţată ? 

Ea dădu din cap. Cînd el se îndreptă spre ușă, îi strigă : 

— Tipul stă pe drumul spre club. 

După ce urcară în jeep, Leo îl întrebă : 

—  Încotro ? 

— Bine dom'le ! Du-mă naibii acasă la ticălos ! 

Mosca clătină din cap. 

— Mi-ati sîcîit destul pînă acum, amîndoi. 

— Să ştii că mie nu-mi pasă, replică Leo. Casa este însă 
în drumul nostru. În plus, eu am habar ce înseamnă „a 
transpira“, așa cum te-ai pronunţat. E un cuvînt cu semnifi- 
caţie precisă. 

Își întoarse fața osoasă către Mosca și-i zimbi trist. 

Acesta dădu din umeri. 

— Nici măcar nu vreau să-l văd pe împutit. Ce-ai zice să 
te duci tu în casă, Leo ? 

— Nu, nu! Tu i-ai luat documentul, tu i-l dai înapoi. 

Găsiră casa fără nici o dificultate. Era o clădire tipică 
pentru vilele în care locuiau cîte două familii, dar care se 
transformase în imobil de închiriat ca să ofere mult căutatul 
adăpost cît mai multor oameni. Pe uşa de intrare era lipită o 
listă cu chiriașii, incluzînd toți membrii familiilor acestora, şi 
apartamentul pe care îl ocupau. Mosca deschise permisul şi 
compară numele. Urcă pînă la etajul doi. Ciocăni scurt în 
ușă, care se deschise aproape instantaneu. Își dădu seama că 
fusese văzut pe fereastră. Bărbatul care-i deschisese avea 
acelaşi cap țuguiat şi aceleaşi trăsături aspre, dar faţa i se 
contractase într-o mască, îndulcită numai de goliciunea tes- 
tei lui. Neamţul se dădu la o parte şi-l lăsă pe Mosca să intre. 

Le întrerupsese cina. Pe masa din acea încăpere mare 
tronau patru farfurii umplute cu sos în care pluteau fărîme 
negre de zarzavat și bucăţi mari și albe de cartofi. Într-un 
colț era un pat; mai încolo, la perete, o chiuvetă. Deasupra 
ei spînzura o pictură mare ce înfățișa ceva nedefinit, în tonuri 
de maro şi verde închis. Pe usa dinspre cealaltă cameră a 
apartamentului apăru o femeie luptindu-se cu cele două 
progenituri ale sale pentru a le aduce la masă. Cînd îl văzu 
pe Mosca, dădu drumul copiilor. Rămaseră toţi încremeniţi, 
uitîndu-se la american. 

Mosca întinse neamţului permisul. Omul îl luă şi zise ti- 
mid : 

— Da? 

— Nu e nevoie să te mai duci la secţia de poliţie. Uită. 

Cu toată senzaţia de usurare, stresul din timpul zilei, 
scrîșnetul jeepului oprind în faţa casei se adunară acum ca o 
otravă care îi pătrunse în sînge. Începu să tremure vizibil din 
tot corpul. Nevastă-sa se repezi la dînsul să-l susțină și-l ajută 
să se aşeze pe unul din cele patru scaune de lemn care încon- 
jurau masa. Alarmat, Mosca o întrebă : 

— Ce e, ce-a pătit ? 

— Nimic, răspunse ea cu voce plată, lipsită de orice 
emoție sau urmă de viață. Noi credeam că aţi venit să-l luaţi. 

Vocea îi tremura uşor. 

Unul dintre copii începu să plîngă cu o spaimă tăcută 
întipărită pe chip, ca şi cum lumea s-ar fi prăbuşit peste el. 
Pentru a-l potoli, Mosca făcu cîţiva paşi către el şi scoase la 
iveală un baton de ciocolată. Copilul era însă înfricoşat de 
moarte. Începu să tipe isteric, cu sunete atît de înalte încît cu 
greu puteau fi suportate. Mosca se opri şi o privi, neajutorat, 
pe femeie. Ea tocmai îi aducea soțului un păhărel cu şnaps. 
I-l întinse, apoi ea se duse iute spre copil şi-l plesni dur peste 
gură, după care îl luă în braţe. Cel mic se linişti. Încă teribil 
de agitat, taică-său rosti : 

— Aşteptaţi, vă rog. 

Se îndreptă în fugă spre bufet de unde scoase o sticlă cu 
snaps şi un păhărel. 

Îi turnă băutură lui Mosca şi-l forță să ia paharul. 

— N-a fost decît o greşeală, înțelegeţi, o greşeală. Am 
crezut că acei copii v-au supărat. N-am avut intenţia să mă 
amestec în ce nu mă privea. 

Mosca îşi aminti tonul furios al individului cînd îi apu- 
case pe puşti de haine. În urechi îi răsună ruşinea și vi- 
novăţia mînioasă din vocea lui, ca şi cum el însuşi ar fi fost 
cauză degradării copiilor. 

— E-n regulă, zise Mosca. 

Își lăsă paharul pe masă, dar neamţul îl apucă strîns de 
brat și-l forță să mai bea din el. 

Uitind de prezenţa nevestei şi a copiilor săi, neamțul 
continuă cu febrilitate, ca şi cum s-ar fi rugat pentru viaţa lui : 

— N-am fost niciodată nazist. Am intrat în partid doar 
pentru ca să-mi păstrez slujba. Toţi tipografii au trebuit s-o 
facă. Mi-am plătit însă toate datoriile. N-am fost niciodată 
nazist. Beti. E marfă de calitate. Beti, beti. O ţin pentru zi- 
lele cînd mă simt rău. 

Mosca dădu paharul peste cap şi se smulse de lingă indi- 
vid, dar acesta îl prinse din nou şi-i scutură zdravăn mîna. 

— Vă sînt extrem de recunoscător pentru bunătatea 
dumneavoastră. Vă spun asta din inimă. N-am s-o uit nici- 
odată. Am spus dintotdeauna că americanii sînt buni. Au 
inimă şi suflet. Noi, germanii, avem noroc cu ei. 

Strînse mîna lui Mosca încă o dată. Capul îi tremura 
spasmodic în sus şi în jos de nervozitate şi uşurare. 

În acel moment, Mosca simţi o nevoie incontrolabilă de 
a-l lovi, de a-i face sîngele să țîșnească din căpăţina aia 
cheală şi agitată de spasme. Îşi întoarse capul ca să-şi as- 
cundă dezgustul şi disprețul. 

Văzu faţa femeii care stătea în cadrul uşii celeilalte ca- 
mere. Carnea de pe ea dispăruse, lăsînd loc numai unor piei 
de un alb cadaveric lipite de oase. Capul îi era uşor aplecat 
înainte şi umerii îi erau încovoiaţi de greutatea copilului din 
braţe. Ochii ei cenusii, ajunşi de-a dreptul negri, exprimau o 
ură fără de margini. Părul ei părea închis la culoare pe lingă 
cel auriu al copiilor. Cînd privirile li se întilniră, ea nici 
măcar nu clipi. Nu i se mişcă nici un muşchi pe față. 

După ce uşa i se închise în spate, Mosca îi auzi vocea, co- 
borîtă, dar ascuţită şi tăioasă, dăscălindu-și bărbatul. Cînd 
americanul ajunse în stradă, o văzu, în lumina slabă a camerei, 
cum îl urmăreşte tinînd copilul încă în brațe. 


Capitolul 12 


Wolf își savura cina rece în manieră țărănească germană. 
Ținea în mînă cîrnatul lung şi sîngeriu şi îşi tăia cîte o halcă 
zdravănă cu briceagul. Tăia apoi o felie de pîine neagră din 
bucata pe care o avea în faţă. Abia apoi le venea rîndul Ur- 
sulei, nemţoaica cu care trăia, şi tatălui ei. Fiecare avea lîngă 
farfurie o cutie de bere americană din care își turnau în pa- 
hare 

— Cînd trebuie să pleci ? 

Era o brunetă minionă cu un temperament imprevizibil. 
Wolf simțea o plăcere deosebită să o îmbliînzească. Introdu- 
sese deja actele de căsătorie. De fapt, în urma acestei înțele- 
geri i se permisese să se mute în casa tatălui ei, pentru a trăi 
cu ea. Erau însă şi alte considerente de luat în seamă. 

— Trebuie să mă întîlnesc cu Mosca la Rathskeller cam 
peste o oră, răspunse Wolf, privindu-și ceasul luat de la un 
refugiat polonez după război. „De la polacul ăla mort“, gîndi 
Wolf. 

— Nu pot să-l sufăr pe tipul ăsta, replică Ursula. N-are 
nici un pic de maniere. Nu ştiu ce vede fata aia la el. 

Wolf își tăie altă porţie de cîrnat şi zise pe un ton glumet : 

— Acelaşi lucru pe care-l vezi tu la mine. 

Aşa cum se aştepta, Ursula luă foc. 

— Vouă, blestemaţilor de americani, vi se pare că noi 
sîntem capabile de orice pentru mărfurile voastre. Numai să 
încerci să mă tratezi aşa cum își tratează amicii tăi din ar- 
mată fetele ! Ce, crezi că ti-ar merge ? O să ieşi din casa asta 
zburînd ! 

Mestecînd cu greutate pîinea tare, taică-său interveni 
împăciuitor : 

— Ursula, Ursula... 

Vorbise însă numai din obișnuintă, căci gîndurile îi erau în 
altă parte. 

După ce îşi termină cina, Wolf se duse pînă în dormitor 
şi îşi umplu valiza din piele maro cu ţigări, ciocolată şi cîteva 
trabuce. Le scosese pe toate dintr-un dulap încuiat la care 
numai el avea cheia. Cînd era pe punctul de plecare, în ca- 
meră intră tatăl Ursulei. 

Bătrînul era întotdeauna politicos şi respectuos, căci își 
amintea mereu de faptul că iubitul fiicei lui era american. 
Wolf aprecia în chip deosebit această calitate a lui. 

Tatăl îl conduse pe Wolf spre cămara din spatele aparta- 
mentului. Deschise ușa și-l invită pe american cu voce dra- 
matică: 

— Priveşte ! 

De grinzile de lemn atîrnau oase goale cu bucăţi jalnice 
de carne înnegrită pe ele, mici căpeţele de salam și o bucată 
de brînză albă ca un pătrar subţire de lună. 

— Trebuie să facem ceva, Wolfgang. Proviziile noastre 
sînt ca şi inexistente. 

Wolf oftă. Se întrebă ce făcuse ticălosul ăsta bătrîn cu 
toată marfa adusă de el. Știau amîndoi prea bine că nu fu- 
sese toată mîncată. Nici măcar un regiment n-ar fi putut in- 
gurgita tot ce fusese acolo. Se abținu de la orice comentariu. 
Va ajunge odată şi odată împreună cu Ursula înapoi, în 
State. Avea atunci să le servească o lecţie amîndurora. 
Bătrînul va aștepta pachete de la ei. O să primească răbdări 
prăjite. Wolf dădu din cap ca şi cum s-ar fi gîndit deja la pro- 
blema ridicată de bătrîn. 

— Bine, rosti el scurt. 

Se duse înapoi în dormitor de unde aduse neamţului cinci 
cartușe de țigări. 

— Astea sînt ultimele pe care ti le pot da timp de cîteva 
luni, îl avertiză. Sînt angrenat într-o afacere de proporţii. 

— Nu-ţi face griji, zise neamţul, astea o să-mi ajungă 
pentru o bună bucată de vreme. Ştii doar că fiică-mea şi cu 
mine căutăm să ne descurcăm cît mai economicos. 

Wolf încuviinţă. Admiră tupeul individului, vechi hoto- 
man ce avea să scoată din nou profit pe socoteala lui. 

Înainte de a ieşi din cameră, Wolf îşi scoase din sertarul 
biroului pistolul Walther şi îl băgă în buzunarul hainei. Ges- 
tul avea menirea de a atrage atenţia bătrînului, de a-l face 
mai respectuos, ceea ce-l satisfăcea pe american. 

Cînd părăsiră încăperea, bărbatul mai în vîrstă își aruncă 
brațul peste umerii celuilalt cu un gest părintesc de afecţiune. 

— Săptămîna viitoare primesc o provizie zdravănă de 
gabardină maro şi gri. O să-ți fac cîteva costume frumoase, 
ca un cadou. Dacă vreunul dintre prietenii tăi doreşte să 
cumpere o să-i fac un preţ special. Asta ca o favoare pentru 
tine. 

Wolf dădu, grav, din cap. Cînd ajunse la ușă, Ursula îi 
strigă din urmă : 

— Fiiatent! 

Părăsi apartamentul de la subsol și urcă cele cîteva trepte 
ale scării pînă în stradă. Odată ajuns acolo o coti scurt spre 
Rathskeller. Localul se afla la numai cincisprezece minute 
de mers pe jos. Avea suficient timp să ajungă. Pe drum se 
minună de socru-său. Un transport de gabardină, care, de 
fapt, era al lui. În plus, mai şi trebuia s-o vîndă fără comision. O 
să aranjeze el asta. O să-şi pună şi el ceva deoparte. Va tre- 
bui însă să fie capabil să vîndă o cantitate mare, din care să-şi 
oprească o parte pentru el. Mă rog, nu însemna cine ştie ce 
mare brînză, dar fiecare sursă de cîştig era bine venită. 

Rathskeller fusese una din cele mai renumite taverne ale 
Germaniei înainte de război. Odată intrat acolo, Wolf des- 
coperi pe Mosca și pe Eddie Cassin aşezaţi faţă în faţă la o 
masă de lingă niște butoaie enorme cu vin. Aceste recipiente 
uriaşe, ce ajungeau pînă la tavan, îşi aruncau umbra peste cei 
doi bărbaţi, izolindu-i de restul ofițerilor și de cele câteva femei 
ce puteau fi zărite împrăștiate prin încăperea vastă şi caver- 
noasă. O orchestră cînta discret. Lumina era slabă şi de jur 
împrejur erau mese mici, cu feţe de masă albe, grupate ca 

niste ciorchini din care izvora albul ca o spumă. Aceeași sen- 
zaţie de virtej alb se regăsea şi în separeuri. 

— lată-l pe Wolf, „copacul cu ţigări“ în carne şi oase! 
strigă Eddie. 

Vocea lui se ridică deasupra muzicii şi pluti către tavanul 
înalt unde se pierdu. Nu-i acordă nimeni nici o atenţie. Ed- 
die se aplecă şi şopti : 

— Ce-aţi mai plănuit pentru astă-seară, trişorilor ? 

Wolf se aşeză la masă. 

— Eh, doar o mică plimbare prin oraş, ca să vedem dacă 
ne învîrtim de vreo afacere. Dacă încetezi să-ţi foloseşti ma- 
horca pentru parașutele tale, îţi fac şi ţie rost de ceva biștari. 

Deşi vorbise în glumă, Wolf era îngrijorat. Văzu că Mos- 
ca e la fel de beat ca şi Eddie şi asta îl surprinse. Nu-l mai 
văzuse înainte bînd peste măsură. Se întrebă dacă nu era ca- 
zul să contramandeze afacerea din seara asta. Din păcate, to- 
tul era perfectat. Astă-seară aveau să ajungă pentru prima 
dată la rechinii mari ai pieţei negre şi exista chiar şansa să 
obțină un indiciu asupra persoanei care deţinea potul cel 
mare. Comandă ceva de băut şi se hotări să-l supravegheze 
pe Mosca pentru a decide dacă va putea participa sau nu la 
tranzacţie. 

Mosca detectă manevra şi zimbi. 

— O să-mi revin. Cîteva minute de aer proaspăt. O să-mi 
revin. 

Încercase să pronunţe cuvintele distinct, dar ele îi ieși- 
seră pe gură ca o bolboroseală fără cap şi fără coadă. Wolf 
clătină din cap cu un dezgust pe care nu se obosi să-l mas- 
cheze. 

Văzînd gestul, Eddie îl imită în batjocură. 

— Problema ta, Wolf, e că te crezi deştept. Vrei să ajungi 
milionar. N-o să reusesti niciodată, Wolf. Nici într-un milion 
de ani. Mai întîi, tu n-ai creier, ci doar ceva viclenie. Doi, n-ai 
ceea ce se cheamă nervi. Da, îi plesneşti tu pe vărzari, dar asta e 
tot. Asta-i tot, asta-i tot. 

— Cum îl suporţi pe vînătorul ăsta de fuste? — îl 
întrebă Wolf pe Mosca cu voce intenţionat coborită şi in- 
sultătoare. Nu vezi că i s-a înmuiat creierul cu atîtea dame 
pe cap ? 

Eddie sări furios în picioare şi ţipă : 

— Măi traficant scîrbos de chiştoace... 

Mosca îl apucă de braţ şi-l forță să se reaşeze. Cîţiva indi- 
vizi de la celelalte mese se întoarseră spre ei. 

— Las-o mai moale, Eddie, nu vezi că e pus pe băşcălie ? 
rosti Mosca împăciuitor. Şi tu, Wolf. Eddie e beat şi, cînd e 
aşa, urăște pe toată lumea. Pe lîngă asta, nevastă-sa i-a scris 
că părăseşte Anglia cu copilul şi vine aici, iar el nu suportă 
gîndul de a renunţa la damele lui. 

Eddie se întoarse spre Mosca şi-i reproşă cu voce înecată 
în alcool : 

— Nu-i aşa, Walter. Am cam fost nedrept cu ea. 

Dădu trist din cap. 

Pentru a-l îmbărbăta, Mosca îi propuse : 

— la povesteşte-i lui Wolf despre gorila ta. 

Wolf îşi sorbi whiskyul dintr-o înghiţitură şi simţi cum îi 
revine o parte din buna dispoziţie. Îi rînji lui Eddie, care 
adoptă un ton solemn, de-a dreptul reverenţios : 

— Io trag unei gorile ! 

Aşteptă reacţia lui Wolf. 

— Nu mă surprinde ! declară, spontan, acesta şi izbucni 
în rîs alături de Mosca. Şi ce-i cu asta ? 

— Zăucă i-o trag unei gorile adevărate ! insistă Eddie. 

Wolf se uită întrebător la Mosca. 

— E o damă, explică acesta din urmă. El pretinde că e 
urîtă ca o gorilă. 

Eddie privi năuc masa, apoi se întoarse brusc spre Mosca. 

— Trebuie să-ți mărturisesc ceva, Walter. Mi-a fost 
rușine să admit, dar să ştii că e o gorilă adevărată. Zău că e. 
Te-am minţit. Locuieste chiar lîngă baza aeriană şi lucrează 
pentru Guvernământul Militar, ca interpretă. 

Le zîmbi tîmp amîndurora. Wolf, care-şi revenise, rîse cu 
atîta poftă încît lumea de la mesele din jur se întoarse din 
nou spre ei. 

— Ce-ar fi s-o aduci aici şi să ne laşi pe noi s-o apreciem ? 
propuse Wolf în glumă. 

Pe Eddie îl trecu un fior. 

— Doamne, nici măcar n-aş ieşi pe stradă cu ea. Mă fu- 
rișez în casa ei numai cînd e întuneric. 

— E timpul să mergem, Walter ! anunţă Wolf dintr-o 
dată. Azi e noaptea cea mare şi o să fie lungă. 

Mosca se aplecă înspre Eddie şi-l întrebă : 

— ice bine ? Poţi să ajungi teafăr acasă ? 

Eddie bolborosi o încuviințare. Cînd ceilalţi doi o por- 
niră spre uşă, îl auziră răcnind după chelner pentru o nouă 
băutură. 

Wolf îl lăsă pe Mosca să iasă primul şi-i observă mersul 
nesigur. Cît urcară scările, nu se putu abţine să nu comen- 
teze : 

— Ţi-ai ales o noapte a naibii de bună pentru a te face 
cui. 

Aerul rece de iarnă îi tăie lui Mosca respiraţia şi-i 
îngheță instantaneu gingiile şi cerul gurii, care erau deja iri- 
tate de alcool și țigări. Își aprinse o ţigară ca să-și încălzească 
gura și gitlejul şi-şi zise : „Să te ia dracu, Wolf... Dacă ticălo- 
sul ăsta face vreo porcărie îl belesc sau îl las mască“. Simţea 
cum îl pătrunde frigul pe sub haină şi mai jos de ea, 
îngheţîndu-i coapsele și genunchii. Îşi simțea pieptul icnind 
sub izbitura aerului glacial, ca şi cum pe el s-ar fi depus deja 
un strat de gheaţă. Cînd aerul îngheţat se combină cu 
whiskyul din stomac, simţi că alcoolul i se urcă la cap şi i se 
face rău. Vru să vomite, dar își încordă muschii abdomenului 
și reținu conţinutul acolo, nedorind ca Wolf să-l vadă făcînd 
așa ceva. Știa că el avea dreptate şi că nu era tocmai noaptea 
cea mai indicată pentru a te îmbăta. Dar pentru prima dată 
avusese o ceartă adevărată cu Hella, de genul celor în care 
nici unul nu-l înțelege pe celălalt. Dacă disputa l-ar fi înfu- 

riat sau l-ar fi determinat să-i poarte pică, mai treacă- 
meargă. Aşa însă nu-i rămăsese decît un imens sentiment de 
tristeţe și o stare depresivă. 

De la Rathskeller, strada pe care apucară cei doi cobora 
dealul. Trecură de zona luminoasă a Clubului Crucii Roşii, 
de unde izvora muzică ce îi însoţi o bucată de vreme ca o 
fantomă printre ruine. Depăşiră, apoi, clădirea Poliţiei, cu 
luminile ei de strajă ce împrejmuiau jeepurile cu o cascadă 
de alb orbitor, detașîndu-le net de bezna din jur. După ce co- 
borîră dealul abrupt ca un tobogan, părăsiră inima orașului 
şi se contopiră cu noaptea. Deşi mergeau de multă vreme, 
lui Mosca i se păru că nu trecuse decît o clipă, cînd îl auzi pe 
Wolf ciocănind la o ușă. Intrară imediat, scăpînd de frigul de 
afară. 

Singurul mobilier al camerei unde se aflau erau o masă 
mare cu patru scaune în jurul ei. De-a lungul pereţilor fuse- 
seră puse stive de mărfuri, acoperite în pripă cu pături ca- 
zone de culoare maro. Nu existau ferestre şi în aer plutea un 
miros pregnant de fum de țigară. 

Mosca îl auzi pe Wolf spunînd ceva, prezentîndu-l 
neamţului mic, ca un spiriduș, din faţa lui. Deşi greaţa îi re- 
venise din pricina aerului stătut, făcu un efort să asculte şi să 
se concentreze. 

— Ştii ce-l interesează, explica Wolf. Bani, numai bani. 
Ordine americane. 

Neamţul clătină din cap. 

— Am întrebat. Am întrebat peste tot. Nimeni nu dis- 
pune de suma cerută de tine. Asta-i singurul lucru pe care-l 
ştiu. Pot să fac rost de cîteva sute de dolari, dar asta e 
maximum. 

Mosca interveni, enunţind rar ceea ce fusese instruit să 
spună. 

— Mă interesează să vînd o cantitate mare dintr-o sin- 
gură tranșă. Minimum cinci mii de cartuşe. 

Neamţul îl privi cu respect şi cu teamă. Vocea i se umplu 
de lăcomie si de invidie. 

— Cinci mii de cartuse ! Oh, oh, oh ! 

Şi le imagină, visător, şi zise iute cu un aer de afacerist : 

— Oricum, îmi ţin urechile ciulite, fiți fără grijă. Beţi ceva 
înainte de a pleca ? Friedl ! 

O femeie deschise uşa dinspre interiorul casei şi se ivi în 
cadrul ei. 

— $naps, răcni neamţul ca şi cum ar fi comandat unui 
cîine. 

Femeia se făcu nevăzută, dar reapăru peste cîteva minute 
cu o sticlă albă, subțire, şi trei păhăruţe. In spatele ei veneau 
o fată şi un băiat, blonzi amîndoi şi cu fete murdare, cu pete 
roşii pe ele. 

Wolf își înfipse mîinile în șolduri : 

— Ce frumoși copii ! exclamă el. 

Scoase din geantă patru batoane de ciocolată şi întinse 
fiecăruia cîte două. 

Tatăl se interpuse între ei şi înșfăcă darul : 

— Nu! E prea tîrziu pentru ei să mănînce dulciuri. 

Se îndreptă spre un dulăpior. Cînd reveni nu mai avea 
nimic în milini. 

— Miine, copiii mei, se adresă el progeniturilor. 

Fata şi băiatul se întoarseră, ascultători. Mosca şi Wolf 
îşi ridicară paharele, iar femeia rosti cîteva vorbe tăioase 
într-un dialect necunoscut americanilor. Bărbatu-său o ame- 
nință cu privirea şi o expedie scurt : 

— Miine, am zis. Miine ! 

Americanii plecară. Cînd ajunseră în strada întunecată, 
luminată numai de o rază galbenă, singuratică, a unei ferestre, 
auziră vocile ascuţite ale celor doi soţi, pătrunse de miînie, 
frică şi ură. 

Băutura incoloră, de casă, la fel de tare şi de aspră ca și 
alcoolul pur, îl încălzise pe Mosca, dar i se lăsa acum, în bezna 
nopţii de iarnă, în picioare. Începu să meargă nesigur și să se 
poticnească des. Într-un tîrziu, Wolf se opri, îşi ridică braţul 
și întrebă îngrijorat : 

— Vrei să anulăm treaba pentru restul noptii şi să mer- 
gem acasă ? 

Mosca clătină din cap, aproape izbindu-se de faţa albă, 
buhăită, a celuilalt, ce-i apărea în beznă luminoasă şi rece 
precum moartea. Porniră din nou la drum. Wolf mergea 
înainte, cu Walter pe urme ca un căţel credincios, luptindu-se 
cu vântul rece şi cu greata. Își aminti că Hella îi spusese ace- 
leaşi vorbe în după-amiaza aceea. 

Purta una din rochiile pe care i le făcuse el cadou cu ocazia 
Crăciunului ce tocmai trecuse. Ann Middleton îi dăduse voie 
să folosească cartela ei de îmbrăcăminte la magazinul armatei. 
Hella îl urmărise cînd își scosese pistolul unguresc din dulap 
Şi şi-l strecurase în buzunarul hainei. Atunci îl întrebase 
blînd : 

— Nuvrei să te întorci acasă ? 

El ştia la ce făcea ea aluzie. Interdicţia căsătoriilor cu 
germanii fusese ridicată cu cîteva zile înainte de Crăciun şi 
pînă acum, la mai bine de o lună de atunci, el nu făcuse ni- 
mic ca să depună hîrtiile necesare aprobării căsătoriei. Ştia 
că totul se datora faptului că, odată căsătoriţi, trebuiau să 
plece din Germania şi să se întoarcă în State. El îi răspun- 
sese : 

— Nu, nu pot acum; mai am şase luni din contractul 
meu de angajare. 

Fusese ezitantă, aproape înfricoşată, şi cînd se apropie 
de el ca s-o sărute de rămas bun, aşa cum făcea întotdeauna 
cînd el pleca fie şi numai pentru cîteva ore, îi spuse : 

— De ce nu citeşti scrisorile de la familie ? De ce nu le 
trimiti şi tu ceva mai mult decît un bileţel ? 

El îi simțea, presate de corpul său, ușoara umflătură a 
pîntecului rotund şi tăria sînilor. 

— Odată şi odată va trebui să plecăm de aici, i-a mai zis ea. 

Ştia că e adevărat, dar nu-i putea explica de ce nu se pu- 
tea duce acasă acum. Nu-i putea spune că nu mai avea nici 
un sentiment, nici pentru maică-sa, nici pentru Alf. Dacă le-ar 
fi citit scrisorile ar fi fost ca şi cum le-ar fi auzit vocile țipînd 

la el. Nu-i putea descrie senzaţia de mulțumire pe care o 
trăia în acest oraș distrus și prin ce trecea văzînd rănile 
căscate lăsate în pavaj de imobilele prăbuşite sau cînd privea 
pierdut linia zdrenţuită şi frămâîntată a orizontului arătînd de 
parcă clădirile ar fi fost despicate cu un imens topor. Nu-i 
putea descrie furia şi stinghereala care îl cuprinseseră acasă 
cînd dăduse de străzile alea aliniate, solide, nesfîrșite şi si- 
gure. 

— Avem timp, o liniştise el. După ce apare şi copilul, în 
iunie, introducem actele şi ne căsătorim. 

Hella se îndepărtase de lîngă el. 

— Nu mă îngrijorează asta, protestase ea. Numai că n-ar 
trebui să-ți tratezi familia în felul ăsta. Ai putea, cel puţin, să 
le citeşti scrisorile. 

El se mîniase şi îi replicase dur : 

— Ascultă, nu mai încerca să mă determini să fac lucruri 
pe care nu vreau să le fac. 

Ea îl sărutase. 

— Să fii atent la noapte. 

A ştiut atunci că ea avea să-l aştepte, deși îi spusese să nu 
procedeze așa. 

Îl auzi pe Wolf adresîndu-i-se. 

— Am ajuns! 

Îi văzu fața palidă. Se aflau lîngă o verandă înaltă, 
învăluită în lumina unui bec aflat pe fatada casei. Lumina sa 
galbenă cu greu reușea să sfişie țesătura neagră a noptii. 
Mosca se cățără greoi pe trepte, ţinîndu-se strîns de balus- 
trada de fier. 

— Tipul de aici e un individ cu greutate, îl informă Wolf 
şi sună la sonerie. Vreau să-l cunoşti. E bijutier. Dacă vrei 
ceva pentru fata ta, el e cel mai potrivit. 

Deasupra capetelor lor se deschise o fereastră. Wolf îşi 
dădu capul pe spate şi zise : 

— Ah, Herr Furstenberg, bună seara. 

— Vărog,o clipă, Herr Wolf. 

Vocea era înmuiată de tristeţe, vîrstă şi disperare. 

Uşa li se deschise şi în faţa lor apăru un individ scund, cu 
niște ochi negri imenși. Cînd Wolf îl prezentă pe Mosca, tis 
pul își pocni călcîiele și își înclină capul. 

— Vă rog, poftiţi sus. 

Urcară scările într-un living spaţios, plin de mobilă. Erau 
acolo două canapele confortabile, trei sau patru scaune tapi- 
sate şi un pian mare. În centru trona o masă largă, iar pe 
lîngă pereţi erau răspîndite altele, mai mici. Două fete de 
vreo şaisprezece ani stăteau pe una din canapele, nu prea 
apropiate una de cealaltă. În spaţiul dintre ele luă loc Herr 
Furstenberg. 

— Vă rog, îi invită el pe americani să se aşeze pe scau- 
nele cele mai apropiate de el. Wolf şi Mosca se conformară. 

— Am vrut să-l cunoaşteţi pe omul de care v-am vorbit, 
începu Wolf. E un prieten de-al meu şi ştiu că veti avea grijă 
de el dacă vă va solicita vreodată ajutorul. 

TȚinîndu-şi brațele în jurul taliei fetelor, Herr Fursten- 
berg își înclină chelia cu curtoazie şi zise ceremonios : 

— Nu încape nici o îndoială în această privinţă. 

Își aținti ochii săi mari, negri și înfundaţi în orbite pe chi- 
pul lui Mosca şi zise : 

— Vă rog să veniti la mine oricînd dacă vă pot ajuta cu 
ceva. 

Mosca încuviință şi se scufunda la loc în jilt. Îşi simti pi- 
cioarele tremurîndu-i de epuizare. Buimac, le zări vag prin 
ceata mintii obosite pe cele două tinere. Constată că arătau 
proaspete, nu erau fardate şi aveau pe ele ciorapi de lină 
grosi care li se urcau pînă la rotulele genunchilor. Stăteau 
sobre lîngă neamt, ca nişte fiice. Una dintre ele avea părul 
împletit în cosiţe ce-i cădeau pe umeri ca două frînghii aurii, 
pînă în poala fustei de lină, unde se încolăceau în mîna 
răbdătoare a lui Furstenberg. 

— În cealaltă privință, rosti neamţul, întorcîndu-se din 
nou spre Wolf, îmi pare nespus de rău, dar nu vă pot ajuta. 
Nici unul dintre prietenii mei n-a auzit de aşa ceva, de jaful 
ăsta în valoare de un milion. Trebuie să fie o fantasmagorie. 

Le zîmbi cu bunăvoință amîndurora. 

— Nu! ripostă Wolf. Povestea e adevărată. 

Se sculă şi-i prinse mîna. 

— Scuzaţi-mă că v-am deranjat la o oră atît de tirzie. 
Dacă primiţi vreo informaţie, anunţaţi-mă și pe mine, vă rog. 

— Desigur. 

Neamţul se ridică şi el, făcu o mică plecăciune în fata lui 
Mosca, şi-i zise : 

— Vă rog să pofitiţi oricînd pe la mine. 

Fetele se sculară și ele. Herr Furstenberg le apucă de 
mijloc ca un tată drăgăstos şi-i conduseră toţi trei pe ameri- 
cani pînă în capul scărilor. De acolo fata cu părul mai scurt 
alergă jos şi le lumină drumul. După ce ajunseră afară, auziră 
ușa baricadîndu-se în urma lor. Curînd becul se stinse și ei 
rămaseră într-o beznă totală. 

Extenuat, supărat că trebuie să părăsească acea cameră 
confortabilă, Mosca se răţoi la Wolf : 

— Crezi că-i vom găsi pe nemernicii ăia ? 

—  Astă-seară caut doar o pistă. Îi las pe indivizii ăștia să 
cerceteze. Asta-i marele truc. 

Începură să întîlnească, pe străzile întunecate, forme 
umane neclare, grăbite, şi văzură jeepuri parcate în fata 
clădirilor care păreau pustii. 

— Toată lumea e la vînătoare astă-seară, remarcă Wolf. 

Așteptă o clipă şi schimbă subiectul. 

— Cum ţi s-a părut Furstenberg ? 

Rafalele de vînt încetaseră, aşa că puteau vorbi cu uşu- 
rință. 

— Mi se pare un individ cumsecade. 

— E al naibii de cumsecade, mai ales pentru un evreu. 
Nici o aluzie la amicul tău. 

Așteptă replica lui Mosca şi reluă cînd văzu că acesta nu 
spune nimic: 

— Furstenberg şi-a petrecut o bucată de viață într-un 
lagăr de concentrare. Nevasta şi copiii lui sînt în State. A 
crezut că li se va alătura şi el curînd, dar tipul are tubercu- 

loză într-un stadiu atît de avansat încît nu i se permite să intre. 
Culmea e că a luat-o din lagăr. Nostim, nu ? 

Mosca nu răspunse. Traversară o şosea bine luminată şi 
se întoarseră în inima oraşului. 

Vîntul se înteţi brusc şi Wolf trebui să urle : 

— Tipul e puţin nebun ! 

Mergeau contra rafalelor, împiedicîndu-se în moloz. 
După un colţ de clădire o cotiră lateral şi vîntul încetă să-i 
mai izbească. 

— Le-ai văzut pe cele două fete ? Le procură proaspete 
de la ţară şi le schimbă în fiecare lună. Agentul lui mi-a isto- 
risit totul. Facem afaceri împreună. Furstenberg trăieşte de 
multă vreme cu cîte două fete odată. Le dă cameră proprie. 
După ce le tratează ca pe nişte fiice o perioadă, bang !, se 
duce în camera lor într-o noapte şi le ia pe la spate. A doua 
zi le expediază înapoi cu cîteva cadouri valoroase, iar O 
săptămînă mai tirziu face rost de o pereche nouă. Astea de 
acum sînt noi, nu le-am mai văzut înainte. Cred că e o scenă 
mişto. E un sălbatic. Ca un tip care fugăreşte găinile pentru 
a le lua gâtul. 

„Altă figură“, se gîndi Mosca. Toată lumea îşi ieşise din 
minţi. Nici el nu mai era zdravăn. Aşa deci. Nu-l lăsaseră pe 
amărît să intre din pricina tuberculozei. Înțelepte. Toate le- 
gile erau înțelepte, dar mereu i-o trăgeau la cap cîte unuia. 
La dracu însă cu dobitocul ăsta de Furstenberg, pocnitorul 
ăsta din călcîie ! Avea propriile lui griji pe cap. Despre asta 
dorise să discute cu Hella după-amiază. Voise să-i spună că 
în fiecare zi încălca o lege. Şi fiindcă o ţinea cu el în cameră, 
şi pentru că-i cumpăra haine cu permisul lui Ann Middleton, 
şi pentru că se culca cu ea, ba chiar şi pentru că o iubea, pen- 
tru toate putea fi trimis la pîrnaie. Nu se plingea, aşa era 
viaţa şi n-avea de ce să fie indignat. Dar cînd ţi se mai adăuga 
la asta şi restul de rahat, ca să te facă să te simţi ruşinat, şi 
mai şi încercau să explice că asta e dreptate şi justiţie, atunci 
i se făcea scîrbă. Cînd voiau ca el să se comporte ca şi cum 
tot ceea ce i se spunea era corect, atunci le striga tuturor în 

minte : „Lua-v-ar dracu !“. Nu suporta să asculte pe maică-sa, 
pe Alf sau pe Gloria. Nu mai putea suporta să citească nici un 
ziar, îl făceau toate să verse. Azi spuneau că eşti bun, iar 
mîine te trezeai că ai devenit rău, asasin, bestie şi te făceau 
să crezi atît de mult în chestia asta că ajungeai să ajuţi şi tu, 
inconştient, la propria ta vînătoare. Dacă lichida vreun Fritz 
scăpa ieftin, dar o lua pe coajă dacă îi purta de grijă femeii 
pe care o iubea. Cu numai o săptămînă în urmă fusese martor 
la împușcarea a trei polonezi, lîngă peretele terenului de 
handbal din spatele bazei aeriene. Fuseseră trei bravi polonezi 
care masacraseră un întreg sătuc german cu bărbaţi, cu femei 
şi cu copii, cu tot. Din păcate, amăriţii făcuseră o greşeală. 
Comiseseră crima cu cîteva zile după ce începuse ocupaţia 
aliată în loc să o facă mai înainte. Ca atare, în loc să pri- 
mească cîte o medalie de la general pentru merite în lupta de 
gherilă, jumătatea de sus a corpurilor le fusese acoperită cu 
saci maronii de iută şi fuseseră legaţi de birne de lemn 
înfipte în ciment. Plutonul de execuţie se postase aproape 
deasupra lor şi îi ciuruise de la cîțiva paşi. Orice s-ar fi spus, 
oricît s-ar fi argumentat că aceste crime erau necesare, că așa 
se echilibra situaţia, el, oricum, nu mai dădea doi bani pe 
toată povestea asta. Nu-şi savurase el, oare, micul dejun 
după ce urmărise calvarul polonezilor ? 

Dar nu-i putea explica Hellei de ce îşi ura, practic, mama, 
prietena şi fratele şi de ce o iubea pe ea. Poate fiindcă şi ei îi 
era frică, aşa cum îi era şi lui, fiindcă şi ea era înspăimîntată 
de moarte ca şi el şi poate pentru că şi ea pierduse totul ca şi 
el, numai că la el pierderea era în sufletul lui, pe cînd la ea 
nu. Ura toate mamele și toţi taţii, surorile și fraţii, toate iu- 
bitele şi nevestele pe care le vedea în ziare, în buletine de ştiri, 
în reviste colorate de-ţi luau ochii, primind medalii pentru 
fiii lor morţi, pentru eroii lor dispăruţi. Afişau zîmbete 
mâîndre, durere demnă, purtau îmbrăcăminte solemnă pentru 
ocazie și împărtăşeau tuturor din tragedia lor aşa de dure- 
roasă şi de dulce, în acelaşi timp, tocmai fiindcă asta îi scăpa 
de durere. Ura toate feţele alea supte ale demnitarilor care 

acordau onoruri, îmbrăcaţi cu cămăși de un alb strălucitor şi 
cravate negre. Își imagină aceeași scenă multiplicată de zeci de 
mii de ori. Aceiaşi apropiaţi ai celor plecaţi dintre cei vii, 
învingători şi învinşi, primind aceleași medalii în numele fii- 
lor lor căzuţi, plîngînd şi zîimbind demni în schimbul discului 
de tinichea aurită aşezat cuminte într-o cutiuță îmbrăcată în 
satin. Brusc, în creierul său înfierbîntat apăru imaginea a 
sute de mii de viermi monstruos de grași ce-şi ridicau cape- 
tele lor albe şi cărnoase pentru a face plecăciuni de 
mulțumire tuturor demnitarilor, mamelor, taţilor, fraţilor şi 
iubitelor. 

Nu-i puteai însă învinovăţi, pentru că au servit o cauză 
dreaptă. Bine, bine, dar cum rămînea cu acel amărit de Fritz ? 
Eh, a fost un accident, nimic altceva decît un accident. Toată 
lumea îl va ierta. Şi propriii săi demnitari, şi maică-sa, și Alf, 
şi Gloria. Toţi vor spune că nu s-a putut opune. Viermii îl 
vor ierta. Hella plinsese, dar acceptase şi ea, pentru că nu 
mai avea pe nimeni altcineva în afară de el. Și nu-i putea 
învinovăţi cu nimic, dar nici să nu-l înveţe pe el nimeni ce e 
drept şi ce nu e, să nu-i spună că trebuia să le citească scriso- 
rile, să nu-i explice nimeni că lumea n-ar trebui să se 
sfîrşească pentru că oamenii sînt sfinţi și au suflete nemuri- 
toare. Să nu-l înveţe nimeni pe el că ar fi bine să zimbească 
şi să fie politicos cu orice dobitoc care îi face o favoare şi îl 
salută. Toate apropourile alea făcute de Hella, cum că ar fi 
trebuit să fie mai drăguţ cu Frau Mayer, şi cu Yergen, şi cu 
propriii lui prieteni, şi că ar fi fost indicat să citească şi să 
răspundă la scrisorile familiei... De-acum sînt toate o apă şi 
un pămînt. Nu e vina nimănui şi de ce i-ar învinovăţi pe ei că 
trăiesc ? 

Trebuia să se oprească. Îi era rău, capul îi vijtia şi nu-şi 
mai simţea picioarele. Wolf îl ținea de braţ. Se sprijini de 
umărul lui pînă cînd mintea i se mai limpezi cît să poată 
merge din nou. 


Umbre albe şi dire luminoase spintecau noaptea. 
Urmărindu-le, Mosca își ridică privirea şi zări luna, rece şi 

distantă ca orice astru al nopţii pe timp de iarnă. Observă că 
ajunseseră în parcul Contrescarpe şi se vînturau în preajma 
micului lac. Oglinda slab vălurită a apei reflecta, licărind, ra- 
zele de gheață luminoasă care îmbrăcau copacii întunecaţi 
din jur cu o plasă albă îngheţată. Privi cerul și văzu umbre 
mari, albastru închis, fugărindu-se. Curînd, cîteva acoperiră 
luna și-i înghițiră lumina. Mosca nu mai putu distinge nimic. 
Wolf îi spuse : 

— Arăţi groaznic, Walter. O să mai mergem cîteva mi- 
nute și apoi o să ne oprim puţin ca să te mai dreg oleacă. 

Pătrunseră dintr-o dată în oraș, într-o piaţă situată la o 
oarecare înălțime. Într-un colţ al ei se înălța o biserică cu uși 
mari de lemn, baricadate. Wolf îl trase după el pe Mosca 
pînă la intrarea laterală. Urcară o scară îngustă pînă în turlă. 
Chiar în fața ultimei trepte trona o ușă ce părea tăiată în zid. 
Wolf ciocăni. Cu toată starea lui, Mosca rămase surprins să-l 
vadă pe Yergen acolo. Se gîndi că Wolf e conştient de faptul 
că Yergen nu va crede în ruptul capului că el are ţigările, dar 
îi era prea rău ca să-i mai pese. 

Aerul închis din încăpere îl făcu să se sprijine de zid. 
Yergen îi dădu o pilulă verde şi o ceașcă de cafea fierbinte, îi 
împinse pastila în gură şi îi tinu ceașca aburindă la buze. 

Reuși să vadă limpede camera şi pe cei doi bărbaţi. 
Greaţa îl părăsi. Simţi cum îi curge printre picioare, pe 
întregul corp, o transpiraţie rece. Wolf şi Yergen îl 
urmăreau cu vagi zîimbete de cunoscători. Yergen îl bătu pe 
umăr şi-i zise cu amabilitate : 

— Acum ţi-e bine, nu ? 

Camera era friguroasă. Era mare, pătrățoasă, cu tavanul 
jos. Unul din colțuri fusese transformat într-un separeu cu a- 
jutorul unui perete din lemn, vopsit în roz şi acoperit cu ilus- 
traţii dintr-o carte cu basme. 

— Fata mea doarme acolo, explică Yergen. 

O auziră pe fetiță cum geme, apoi cum se trezește și 
începe să plingă încetişor, ca şi cum ar fi fost singură şi 
înspăimîntată de propria frică. Yergen intră în separeu şi veni 

înapoi cu fetița în braţe. Puştoaica era învelită cu o pătură 
cazonă şi se uita la ei serioasă, cu ochii umezi. Părul îi era 
negru ca tăciunele şi faţa exprima tristeţe şi maturitate. 

Yergen se aşeză pe canapeaua de lingă perete. Wolf i se 
alătură, iar Mosca folosi unicul scaun din încăpere. 

— Poţi veni cu noi astă-seară ? se interesă Wolf. Mer- 
gem la localul lui Honny. Mă bazez pe tipul ăsta. 

Yergen clătină din cap. 

— Astă-seară nu pot. 

Își frecă obrazul de cel înlăcrimat al fetiţei. 

— Fiica mea a tras mai devreme o spaimă teribilă. Cineva 
a urcat pînă aici şi a tot bătut la ușă. Ea ştia că nu sînt eu, 
fiindcă noi doi avem un cod. Din păcate, trebuie s-o las prea 
mult singură, femeia care are grijă de ea pleacă acasă la 
şapte. Cînd m-am întors era atît de înfricoșată şi într-o ase- 
menea stare de şoc, încît a trebuit să-i dau o pilulă. 

Wolf dădu dezaprobator din cap. 

— E prea mică. N-ar trebui să faci chestia asta des. Sper 
că n-ai crezut că am fost noi. Ştii doar că eu îţi respect do- 
rințele şi vin numai cînd avem întîlnire. 

Yergen o strînse pe fată mai tare la piept. 

— Ştiu, Wolfgang, ştiu că eşti demn de încredere. Și mai 
ştiu că n-ar trebui să-i dau medicamente de felul ăsta. Era 
însă într-o asemenea stare că mi s-a făcut frică. 

Mosca citi cu surprindere iubirea, tristeţea şi disperarea 
pe faţa neamţului. 

— Crezi că Honny a obţinut ceva informaţii ? 

Yergen negă. 

— Nu cred. Să mă ierţi pentru ceea ce-ţi voi spune. Știu 
că tu şi Honny sînteţi prieteni buni, dar dacă are ceva 
noutăţi, nu sînt convins că ţi le-ar spune imediat şi ţie. 

Wolf zîmbi. 

— Asta o ştiu. De aia l-am adus pe Mosca cu mine. Ca 
să-l convingă că am un tip care are cinci mii de cartuşe. 

Yergen îl privi pe Mosca în ochi. Acesta își dădu seama, 
pentru prima oară, că neamţul le era complice şi partener și 

văzu în ochii lui o expresie de frică fascinată, de parcă ar fi avut 
în fată pe cineva pe cale de a comite un act criminal. Îşi dădu 
seama, pentru prima dată, ce rol îi destinaseră cei doi parte- 
neri. Susţinu privirea neamţului pînă ce acesta îşi înclină ca- 
pul. 


Plecară. Afară, întunericul se mai subţiase, ca şi cum luna 
s-ar fi răspîndit pe tot cerul şi ar fi diluat umbrele fără a oferi 
însă lumină. Mosca se simţea împrospătat, vioi. Vîntul rece 
îi limpezea gîndurile. Mergea iute alături de Wolf. Îşi 
aprinse o ţigară şi simţi pe limbă fumul catifelat şi cald. 
Păstrară tăcerea pe tot parcursul drumului, cu excepţia unui 
singur moment, cînd Wolf zise : 

— Avem mult de mers, dar asta va fi ultima haltă şi vom 
fi trataţi bine. Combinăm afacerile cu plăcerea, nu ? 

Folosiră scurtăturile dintre dărîmături pînă cînd Mosca 
pierdu total simţul orientării. Pătrunseră brusc pe o stradă 
ce părea izolată de restul oraşului, ca un sătuc înconjurat de 
un deșert de moloz. Wolf se opri în dreptul ultimei case şi 
ciocăni, în serii scurte, la ușă. 

Aceasta se deschise imediat. Îi întîmpină un individ 
scund, blond, cu o chelie frontală pronunţată. Părul auriu îi 
acoperea creștetul şi ceafa ca o scufie. Tipul era extrem de 
elegant îmbrăcat. 

Neamţul îi strînse viguros mîna lui Wolf şi zise : 

— Ai picat la tanc, Wolfgang, pentru o gustărică la mie- 
zul nopții. 

Le deschise uşa larg şi-i pofti înăuntru. Își puse braţul în 
jurul umerilor lui Wolf şi-l îmbrăţișă. 

— Ah, ce bine-mi pare că te văd ! Intraţi. 

Pătrunseră într-un living luxos, dominat de o vitrină 
plină cu cristaluri şi porțelanuri. Podeaua era acoperită cu 
carpete mari, colorate în roşu închis. Unul din pereţi era 
plin de cărți. Prin cameră erau răspîndite fotolii moi şi 
veioze cu lumină caldă, blîndă. Într-unul din fotolii, cu pi- 
cioarele aşezate comod pe o permită galbenă, şedea o femeie 

grasă, cu buze groase şi părul roşu strălucitor. Citea o revistă 
americană de modă. Blondul i se adresă : 

— Au venit Wolfgang şi prietenul lui, despre care ne-a 
vorbit. 

Ea le întinse, molatic, mîna. Lăsă revista să-i cadă pe jos. 

Wolf îşi scoase paltonul şi-şi puse geanta pe scaunul de 
lîngă el. 

— Aşa..., i se adresă blondului. Ceva nou, Honny ? 

— Ah, interveni femeia, eu cred că vreţi să glumiţi cu 
noi. N-am reuşit să descoperim absolut nimic. 

Îi vorbise lui Wolf, dar se uitase la Mosca. Vocea ei avea 
o savoare aparte, îndulcind semnificaţia fiecărui cuvînt. 
Mosca își aprinse o ţigară, simțind cum faţa i se încordează 
de dorinţa pe care ea i-o provocase cu căutătura ei, cu since- 
ritatea brutală a ochilor şi cu amintirea mîÎinii care îi ardea 
atunci cînd i-o atinsese pe a lui. Şi totuşi. Ridicîndu-şi ochii, 
analizînd-o prin fumul de ţigară, văzu că era urâtă. În ciuda 
machiajului, ea nu-şi putuse ascunde gura vorace şi expresia 
de cruzime din ochii mici şi albaştri. 

— Dar e o poveste adevărată, explică Wolf. Ştiu că e. N-am 
nevoie decît să stabilesc o legătură cu oamenii potriviţi. Cel 
care mă va ajuta să o fac va primi o recompensă frumuşică. 

— Iar ele prietenul tău nabab, în carne şi oase ? îl între- 
rupse blondul, zimbind. 

Mosca observă că faţa îi era acoperită cu pistrui mari, ce-i 
dădeau un aer copilăresc. 

Wolf izbucni în rîs. 

— Vă aflaţi în faţa unui om care are cinci mii de cartuşe 
în posesia lui. 

Rostise cuvintele ironic, dar cu aparentă invidie. Amu- 
zat, Mosca le zîmbi celor doi nemti ca şi cum în faţa casei lor 
s-ar fi aflat deja un camion plin cu ţigări. Ei îi răspunseră tot 
prin zîmbet. „Să vedem cum o să mai zimbiţi voi mai încolo, 
vărzari împuţiţi“, gîndi el. 

Uşa glisantă care ducea în camera alăturată se deschise şi 
în încăpere intră alt neamt. Era subţire! şi purta un costum 

închis la culoare, tipic omului de afaceri. Mosca zări, în spa- 
tele individului, o masă întinsă, acoperită cu o față de masă 
albă ca zăpada şi cu șerveţele. Tacîmurile de argint licăreau 
stins, iar paharele înalte și elegante străjuiau farfuriile de 
porțelan alb. 

Blondul lansă invitaţia : 

— Vă rog să vă alăturaţi la cina noastră tîrzie. În ceea ce 
priveşte afacerea ta, Wolfgang, nu-ţi pot fi de folos. Cu sigu- 
ranţă însă că un om cu o asemenea avere în ţigări cum e 
prietenul tău poate face o mică afacere cu mine în schimbul 
altor articole decît ordinele de emisie. 

— Asta e foarte posibil, spuse Mosca cu gravitate. 

Zimbi şi ceilalţi riseră ca de o glumă bună. Se îndreptară 
cu toţii spre sufragerie. 

Servitorul veni cu un platou pe care se lăfăia o bucată 
mare, roşie-închis, de şuncă, de genul celor care se vindeau 
în magazinele armatei americane. Pe un platou de argint se 
aflau felii de pîine albă americană. Era caldă încă. Wolf îşi 
unse o felie cu unt, își înălţă sprîncenele a uimire și zise : 

— Văd că o primeşti chiar înainte de a fi livrată pentru 
aprovizionarea armatei. 

Blondul făcu un gest de încîntare şi rise. Servitorul aduse 
câteva sticle de vin. Însetat după lunga plimbare şi simțindu-se 
mai bine, Mosca își dădu paharul peste cap. Neamţul se amuză 
şi pretinse că e foarte satisfăcut : 

— Ah! exclamă el. lată un domn pe gustul meu ! Nu ca 
tine, Wolfgang, cate abia îţi înmoi buzele şi te trudeşti din 
greu să bei. Acum vezi de ce are el cinci mii de cartuşe și nu 
tu. 

Wolf zimbi şi-l tachină : 

— Asta-i psihologie ieftină, prietene, superficială. Se 
pare că uiţi cum mănînc. 

Se servi singur de pe platoul cu şuncă şi apoi din castro- 
nul în care tronau o duzină de cîrnati diferiţi. bi luă o portie 
generoasă de salată cu brînză şi se uită întrebător la bărbatul 
blond: 

— Ei bine, Honny, ce mai spui acum? Ce mai poti 
spune ? 

Cu ochii scînteind de mulțumire, Honny aproape că 
strigă : 

— Nu pot spune decît un singur lucru. Poftă bună! 

Femeia cu părul roşu izbucni în rîs. Ceilalţi o imitară. 
După asta, ea se aplecă să hrănească cîinele uriaş care stătea 
întins pe covor lîngă masă. Îi dădu o halcă enormă de şuncă, 
apoi luă de la servitor un castron de lemn în care turnă 
întreg conţinutul unei sticle cu lapte. Cît timp stătu aplecată, 
ea îşi strecură, mîngiietor, mîna de-a lungul piciorului lui 
Mosca, după care îi apăsă tare coapsa ridicîndu-se. Făcuse 
gestul intenţionat, fără nici o perdea. 

— Ţii prea mult la cîinele ăla, îi făcu observaţie Honny. 
Ai nevoie de copii. Asta ti-ar da o preocupare. 

— Dacă-i pe-aşa, dragul meu Honny, rosti ea tăios, pri- 
vindu-l drept în ochi, atunci va trebui să-ți schimbi gusturile 
amoroase. 

Dulceaţa vocii ei făcuse ca pastila servită să pară mai 
puţin amară. 

Honny murmură. 

— Ăsta-i un preţ prea mare, şi-i făcu lui Wolf cu ochiul. 
Fiecare bărbat cu gustul lui, nu-i aşa, Wolfgang ? 

Wolf îl aprobă, continuînd să mestece o portie respecta- 
bilă din sandvișul pe care şi-l preparase. 

Băură şi mîncară. Atent, Mosca trecu pe mîncare şi o 
lăsă mai moale cu băutura. Se simţea excelent. După o lungă 
tăcere, femeia tresări ca ieşită din transă şi le propuse tutu- 
ror cu 0 însufleţire şi o emotie neașteptate : 

— Honny, ce-ar fi să le arătăm comoara noastră ? Te 
rog! 

Din spatele sandvişului său, fața lui Wolf răsări alertată 
si, de aceea, comică. Honny rise şi-l linişti imediat : 

— Nu, nu, Wolfgang, asta nu-i o chestie de pe urma 
căreia să scoti un profit. În plus, e foarte tîrziu și, probabil, 
sînteți prea obosiţi. 

Făcînd eforturi ca vocea să nu-i sune lacomă, Wolf zise 
cu prudență : 

— Spune-mi despre ce e vorba. 

Neamţul zîmbi. 

— Nu-i nici un câştig la mijloc. E doar o curiozitate. Îmi 
fac o mică grădină în curtea din spate. Casa de vizavi e dis- 
trusă şi o parte din ea s-a revărsat peste proprietatea mea. 
Am început să curăţ mizeria. Exerciţiul ăsta îmi făcea 

lăcere. La un moment dat însă, am descoperit ceva ciudat. 
fn moloz am găsit o gaură şi am constatat că, dedesubt, piv- 
nita e intactă şi că restul casei s-a prăbuşit în ea. Asta e. Ori- 
cum, e interesant. Prin cine ştie ce fenomen, cîteva birne au 
căzut în așa fel încît au format o încăpere la subsol. 

Le zîmbi. Pistruii de pe faţă licăriră ca nişte pete de 
sînge. 

— Vă asigur că e unicat. V-ar plăcea să mergeţi acolo ? 

— Desigur, încuviinţă Mosca. 

Wolf dădu din cap cu indiferenţă. 

— N-o să aveţi nevoie de paltoane. E la cîţiva paşi de 
grădină şi acolo jos e cald. 

Americanii își luară însă hainele cu ei. Nu voiau să iasă 
afară fără mijloace de apărare şi nu doreau ca Honny să afle 
că purtau arme la ei. Honny înălță din umeri. 

— Aşteptaţi să-mi iau lanterna şi cîteva lumînări. Vii şi 
tu, Erda ? o întrebă el pe femeie. 

— Desigur, zise ea. 

Traversară toţi patru spaţiul numit pompos grădină. 
Blondul folosea lanterna pentru a le lumina drumul. Grădi- 
na nu era altceva decît o bucată pătrată de pămînt dur, 
mărginită de un zid de cărămidă suficient de jos ca să poată 
călca peste el cu ușurință. Urcară un deluşor de moloz și ajun- 
seră în vîrful fostei clădiri din spate. Din nefericire, un nor 
dens şi imobil acoperea luna, așa că restul oraşului le era in- 
vizibil. Coborîră într-o vale formată între doi munti de mor- 
tar şi fragmente de cărămizi şi ajunseră la un perete care 

mărginea şi suporta un alt morman de ruine. Neamtul se 
ghemui. 
— Pe aici, le indică el. 


Arătă înspre o gaură din perete, întunecată şi opacă, pre- 
cum o umbră adîncă. Intrară pe rînd, cu blondul în frunte, 
urmat de femeie, apoi de Wolf şi, în final, de Mosca. 

După cîțiva paşi, începură, pe neașteptate, să coboare. 
Honny le strigă un avertisment. Îi aşteptă pe toţi la piciorul 
scării. Femeia aprinse două lumînări şi-i dădu una lui Mos- 
ca. 


Lumina gălbuie a feştilelor le dezvălui, în față, dedesubtul 
lor, o încăpere subterană mare ce pleca de lingă platforma 
de beton pe care stăteau, așa cum pleacă apa mării de lîngă 
faleză. Lumînările lor străpungeau imensitatea subsolului 
precum străpunge un far de pe țărm bezna oceanului, tăind 
felii de lumină în umbra adîncă. Camera avea o podea nesi- 
gură, iar pe margini zăceau munți de moloz. În mijloc, o altă 
scară ducea în sus şi dispărea, blocată de ruinele ce o astupa- 
seră, ca şi cum cineva ar fi turnat un planșeu peste ea. 


— Cînd bombardierele voastre au lovit-o, aici era un 
cantonament SS, le explică Honny. A sărit în aer cu cîteva 
zile înainte de sfîrşitul războiului. Zac toţi îngropaţi aici de 
mai bine de un an. Ce sfîrșit glorios ! | 

— S-ar putea să fi rămas ceva de valoare, îl întrerupse 
Wolf. Ai căutat ? 

— Nu. 

Părăsiră planșeul de beton şi își simţiră picioarele 
înfundîndu-li-se în duşumeaua șubredă. Femeia rămase 
lîngă perete, sprijinită de o bîrnă imensă de lemn ale cărei 
capete erau unul înfipt în podea, iar celălalt prins de tavan. 
Îşi ridică luminarea din mînă cît putu de sus. Bărbaţii se 
împrăştiară în imensa încăpere. 

Se mişcau cu prudenţă. Picioarele li se tîrau prin mor- 
mane, lipsite de valoare, de sticlă, praf şi carămizi sfărimate. 
Înaintau de parcă își croiau drum printr-un curent vijelios de 

apă. Uneori dădeau de porţiuni mai putrezite şi se scufun- 
dau în moloz. Se tîrau, ca şi cum ar fi călcat pe apă. 

Mosca văzu în faţa lui o cizmă neagră şi luciosă. O ridică 
și constată că era neașteptat de grea. Îşi dădu seama că 
înăuntrul ei se mai afla încă o bucată de picior. Cizma era as- 
tupată de cărămizi şi pietre lipite între ele, de liant de sînge 
și măduvă osoasă. Dădu drumul obiectului şi se îndreptă 
către colțul cel mai îndepărtat. De cîteva ori pe drum se 
înfundă în moloz pînă la jumătatea genunchiului. Lîngă pe- 
rete se împiedică de un trunchi omenesc ce nu mai avea nici 
cap, nici gît şi nici membre. Îi apăsă cu degetele îmbrăcămin- 
tea neagră de nerecunoscut şi simţi sub ea carnea, golită de 
sînge şi grăsime de enorma presiune a clădirii prăbuşite. 
Simti oasele legate de carne şi mai simţi şi piatra tare de de- 
desubtul corpului. Cele două extremităţi ale trunchiului erau 
astupate în acelaşi mod ca şi cizma. 

Aceste rămăşiţe umane n-aveau nimic oribil în ele. Nu 
mai exista nici sînge, nici carne. Militarii fuseseră zdrobiţi 
într-un asemenea hal că hainele de pe ei luaseră locul pielii. 
Siîngele fusese absorbit de tonele de cărămizi pulverizate. 
Mosca izbi cu piciorul molozul din jur, dar se îndepărtă ra- 
pid cînd celălalt picior începu să se scufunde. Îl zări cu greu 
pe Wolf, ocupat într-alt colț, fără nici o sursă de lumină 
lingă el. 

Deodată, pe Mosca îl izbi un val de căldură. În aer se ri- 
dică un strat de praf fierbinte ce mirosea ciudat, a carne arsă, 
de parcă dedesubtul acelei podele nesigure izbucnise un foc. 

— Dă-mi o lumină, zise Wolf din colțul lui. 

Vocea lui semăna cu un horcăit. Mosca îi aruncă lumîna- 
rea lui. Flacăra gălbuie făcu un arc uriaş şi ateriză lîngă 
Wolf. Acesta o lasă acolo. 

Văzură umbra americanului luptîndu-se cu un tors uman. 
Honny comentă pe un ton banal, de conversaţie : 

— E curios că aceste cadavre n-au capete. Am găsit şase 
sau șapte. Unii au cîte un braţ sau un picior, dar nici unul n-are 
cap. Mai mult, de ce nu s-au descompus oare pînă acum ? 

— Aici ! anunţă Wolf. Am găsit ceva. 

Ridică sus, ca să vadă toţi, un toc de piele în care se 
găsea un pistol. Cînd scoase arma afară, din ea căzură bucăţi 
ruginite pe podea. Wolf aruncă tocul cu pistol cu tot şi-şi re- 
luă cercetările, bolborosind : 


— Exact ca mumiile, ca mumiile alea vechi. Le-a fost 
presată toată carnea. Poate că au fost îngropaţi aici şi pe 
urmă clădirea s-a mișcat, dîndu-ne nouă voie să pătrundem 
în ea. Poate că din cauza asta capetele lor s-au zdrobit de po- 
dea și s-au făcut praf şi pulbere, devenind parte componentă 
a duşumelei pe care ne plimbăm noi. Am mai văzut asta 
înainte. 

Se îndepărtase de lumînare şi se adîncise în explorarea 
colțului. La un moment dat, zise : 

— Daţi-mi o lumină. 

Femeia îşi ridică lumînarea ei mai sus. Îl văzură pe Wolf 
că ridică la înălțime un obiect, astfel ca slabul fascicul de lu- 
mină să permită deslușirea lui. În acelaşi moment, blondul 
își îndreptă lanterna spre el. 

Wolf ţipă scurt, surprins. Ţipă şi femeia, isteric, după 
care începu să geamă. Cele două fascicule luminoase prin- 
deau în focar o formă cenușie, ale cărei degete, incredibil de 
alungite, erau îmbibate de praf ca şi cum ar fi fost vopsite. 
Wolf aruncă obiectul cît putu de departe. Peste încăpere se 
lăsă tăcerea. Deveniră toţi conștienți de căldură şi de apăsa- 
rea aerului încărcat de praful stîrnit de pe podeaua putredă. 
Într-un tîrziu, Mosca îl apostrofă ironic pe Wolf: 

— Nu ţi-e ruşine ? 

Blondul rîse pe înfundate, dar sunetul se auzi în tot sub- 
solul. Wolf se scuză : 

— Am crezut că era un blestemat de şobolan. 

Femeia interveni : 

— Să ieşim repede, am nevoie de aer. 

Cînd Mosca porni spre ea şi spre lumină, peste el se 
prăbuşi o porţiune de zid. 

Un val de moloz îl luă pe sus. Capul i se lovi de unul din 
trunchiuri. Buzele atinseră cadavrul fără voie şi își dădu sea- 
ma că ce luase el drept îmbrăcăminte nu era decît piele arsă 
şi bătucită. Sub acea piele, corpul era fierbinte ca şi cum ar- 
dea deja în cazanele iadului. Se împinse de lîngă el cu ajuto- 
rul mîinilor şi încercă să se ridice, dar simţi cum pe gură îi 
năvăleşte un val negru de vomă. Îi auzi pe ceilalți 
îndreptîndu-se spre el să-l ajute şi urlă: 

— Stati acolo ! Nu vă apropiaţi de mine ! 

Reusi să se ridice în genunchi, sprijinindu-se cu mîinile 
de fragmentele ascuţite de sticlă, cărămizi și oase, şi vărsă. 
Vomă toată mîncarea, tot alcoolul transformat în bilă. Își 
simțea mîinile tăiate de moloz. 

Se goli de tot. Se ridică în picioare. Femeia îl ajută să 
ajungă la platforma de beton. El îi văzu, la lumina luminării, 
expresia ciudată de excitare şi plăcere. Cît timp urcară 
scările pînă afară ea se tinu de poala scurtei lui. 

leşiră în aerul rece al nopţii şi inhalară oxigenul cu vo- 
luptate. 

— Ce bine e să trăieşti ! exclamă blondul. Acolo jos e o 
mostră de ce ne aşteaptă după moarte. 

Se căţărară pe deluşorul de moloz. Luna poleia acum 
întreg oraşul, făcîndu-l să arate ca un ținut de basm, pustiu şi 
cenușiu, în care se împleteau şuvițe de ceață şi praf, răsucin- 
du-se precum firele unei pînze de păianjen, ca un giulgiu sub 
care citadela dormea într-o moarte vie. Sus, pe panta dealu- 
lui, unde se afla Polizeihaus, văzură lumina gălbuie a unui 
tramvai care urca încet, ca o rîmă, şi auziră, cu limpezime de 
cristal, sunetul dulce şi estompat al clopotului. Mosca își 
dădu seama că trebuiau să fie în apropierea locuinţei sale 
din Metzer Strasse, căci văzuse adeseori, noaptea, acest 
tramvai suind acelaşi deal şi auzise același clopot. 

Femeia se agăță de bărbatul blond şi propuse : 

— Veniti cu noi să beţi ceva ? 

— Nu! răspunse rapid Mosca. 

Se întoarse spre Wolf şi zise : 

— Hai să mergem acasă. 

Se simţea cumplit de singur şi îi era frică. Se temea de 
oamenii cu care era acum, inclusiv de Wolf. Se temea că Hel- 
la a păţit ceva așa cum rămăsese, singură, în locuință. Acum era 
treaz. | se părea că trecuse o vesnicie de cînd se despărţise de 
Eddie Cassin, lăsîndu-l beat şi singur în Rathskeller, ca să 
pornească, alături de Wolf, în această lungă plimbare. 

Se întrebă dacă Eddie ajunsese teafăr acasă şi cît era cea- 
sul, fiindcă oricum era sigur că trecuse de mult de miezul 
nopţii. lar Hella îl aştepta, singură, citind pe canapea. Se 
gîndi, pentru prima oară cu emotie, la maică-sa, la Alf şi la 
Gloria, şi la scrisorile lor necitite. Conșştientiză pentru prima 
dată faptul că ei nu simțeau aceeaşi siguranţă pe care el şi-o 
imagina că o simt. Pur şi simplu, visau, înconjurați de pro- 
pria lor groază. Simti brusc că erau toţi în pericol, toţi cu- 
noscuţii lui, iar el nu putea face nimic. Şi-o aminti pe 
maică-sa ducîndu-se la biserică şi îşi dădu acum seama că do- 
rise, de fapt, să-i mărturisească ei unicul lui crez, care explica 
totul şi care îl făcea să accepte totul, pentru că era cumplit 
de adevărat : „Nu sîntem făcuți după chipul lui Dumnezeu !“ 

Asta era tot. Cu asta putea el să trăiască şi să încerce din 
răsputeri să fie fericit şi s-o facă şi pe Hella fericită. 

Epuizarea îl determină să renunţe la meditaţie. Privi fix 
mica vale de la poalele dealului de moloz, cu obrazul îngro- 
pat în gulerul hainei, simțind în toate oasele corpului frigul 
şi durerea. Porni alături de Wolf pe alte străzi. Lumina pa- 
lidă, invadatoare, a lunii descoperea rănile oraşului cu 
aceeași cruzime ca a soarelui, îmbrăcînd însă totul într-o 
nuanță de tristeţe şi ireal. Parcă lumina provenea de la vreun 
astru metalic lipsit de viaţă ce-şi oglindea propria imagine 
pe pămînt, cu propriile cratere aride şi cicatrice inerte. 

Soarele strălucitor al dimineţii de primăvară timpurie 
poleia în galben şi auriu orașul dărîmat, făcînd bucăţile de 
cărămidă roşie să scînteieze. Cerul albastru deschis îndulcea 
contururile clădirilor mutilate şi desfigurate. 

Fetiţa lui Yergen își împingea căruciorul de culoare 
crem. Pe feţișoara tristă i se citea acum fericirea și mîndria, 
dar și grija. Purta o rochiţă de culoarea cerului. Yergen mer- 
gea lingă ea. O urmărea şi se bucura de fericirea ei, simțind 
renașterea marelui oraş după o iarnă lungă şi teribilă. 

Tramvaiele umpleau aerul dimineţii cu hărmălaia clopo- 
telor. Yergen coti pe Metzer Strasse şi-i văzu pe Mosca şi pe 
prietenii lui meşterind ceva la un jeep. O observă apoi pe 
Hella aşteptind sub un copac. Cînd ajunse mai aproape de ei 
văzu că Eddie şi Leo îl ajutau pe Mosca să-și încarce lucru- 
rile în jeep. Erau acolo valize şi cutii pline cu haine, o ladă 
de lemn încărcată cu conserve şi o mică sobă cu cărbuni, pe 
care le-o procurase chiar el. 

Yergen atinse umărul fiicei sale. 

— Giselle, împinge căruţul chiar sub nasul lor, să-i sur- 
prinzi. 

Fetiţa zîmbi voioasă şi merse mai repede. Prima care îi 
văzu fu Hella. Yergen auzi ţipătul de bucurie pe care îl 
scoase ea înainte de a face cîțiva pași în fugă spre ei. 

— Ce zici ? întrebă mîndru Yergen. Nu-i așa că fiecare 
părticică a lui e aşa cum ţi-am promis ? 

— Oh, e minunat, Yergen, e nemaipomenit ! 

Yergen era emoţionat de expresia de mulțumire care 
apăruse pe faţa de obicei calmă a femeii. Privi căruciorul 
încă o dată şi văzu că era, într-adevăr, frumos, alungit şi jos, 
cu linii aerodinamice, de o culoare frumoasă, crem, care se 

potrivea perfect cu spațiul verde pe care stătea și cu cerul de 
deasupra. 

— Giselle, fiica mea, a vrut să-l aducă chiar ea, rosti 
Yergen. 

Sfioasă, fetita își înclină capul. Hella îngenunche stîngaci. 
Fulgarinul lung pînă la glezne se împrăștie în jurul ei. 

— Îţi mulțumesc foarte mult, zise ea şi o sărută pe fetiţă 
pe obraz. O să mă ajuţi să-l duc şi la noua mea casă ? 

Copilul încuviință din cap. 

Mosca ieşi din jeep. Era îmbrăcat într-o salopetă veche și 
mototolită, decolorată de soare. 

— Te plătesc mai tirziu, Yergen, zise el aruncînd o pri- 
vire fugară căruciorului. Ne mutăm în Kurfiirsten Allee. Ce-ar 
fi să te duci pînă acolo cu Hella şi cu căruciorul ? Ajungem 
şi noi imediat ce terminăm de încărcat. 

— Desigur, desigur, încuviință Yergen. 

Foarte bine dispus, își ridică pălăria în faţa femeii și o in- 
vită, în germană : 

— Pot să vă acompaniez, doamnă dragă ? 

Ea îi zimbi şi luă braţul oferit de el. Lăsară pușştoaica să 
meargă înaintea lor. 

O porniră însoţiţi de o briză primăvăratică încărcată de 
aroma florilor şi a ierbii. Hella își încheie fulgarinul. Yergen 
văzu cum se întinde stofa pe abdomen şi se simţi mulțumit, 
dar și trist. Îşi imagină cum ar fi fost, acum că soţia îi murise 
lăsînd-o pe fetiţă fără mamă, iar el se plimba alături de 
amanta inamicului, dacă Hella i-ar fi aparţinut lui, dacă iubi- 
rea şi gingăşia ei i-ar fi fost dăruite lui şi dacă ar fi purtat în 
ea o nouă viaţă ce le-ar fi aparţinut amîndurora. Cît de dulce 
ar fi fost atunci această dimineaţă încîntătoare, cum s-ar risipi 
tristeţea şi frica din el şi ce sentiment de siguranţă ar fi 
căpătat Giselle... În timp ce se gîndea aşa, fetița își întoarse 
capul şi le zimbi. 

— Arată mult mai bine acum, observă Hella. 

Yergen clătină din cap. 

— Chiar azi o duc la ţară. O ţin acolo o lună. Ăsta a fost 
sfatul doctorului. 

Yergen își încetini mersul atît cît fata să nu-i mai poată 
auzi. 

— Cred că e foarte bolnavă. A fost o iarnă proastă pen- 
tru ea. 

Giselle se îndepărtase de ei şi trecea cu căruciorul printr-o 
zonă scăldată de soare. Hella îşi strecură braţul mai mult pe 
sub cel al lui Yergen. Bărbatul zise : 

— Trebuie s-o duc departe de ruinele astea şi de orice i-ar 
aminti de moartea maică-si. Trebuie s-o duc departe de Ger- 
mania. | 

Ezită o clipă şi reluă preocupat, ca şi cum ar fi repetat 
ceva în care nu credea nici el : 

— Doctorul mi-a spus că ar putea să înnebunească. 

La începutul porțiunii de umbră de după peticul de lu- 
mină, Giselle îi aștepta de parcă i-ar fi fost frică să treacă 
singură peste umbrele aruncate de copaci. Hella de grăbi să 
ajungă la ea înaintea lui Yergen şi o întrebă jucăuș : 

— Vrei să te plimb cu căruciorul ? 

Giselle făcu semn că da şi Yergen o ajută să se aşeze în 
el, lăsîndu-i picioarele lungi să atîrne pe una din părți. Hella 
împinse, exclamînd voioasă : 

— Oh, ce bebeluş mare am eu! 

O gîdilă pe fetiță sub bărbie. Încercă apoi să alerge pen- 
tru a-i da senzaţia de viteză, dar îi era prea greu s-o facă. Gi- 
selle stătea acolo fără să rîdă. Zimbea doar şi scotea niște 
sunete slabe ce aduceau cu umbra palidă a unui rîs. 

Ajunseră la începutul unui şir lung de case din piatră 
albă aliniate ca mărgelele pe o aţă de-a lungul lui Kurfürsten 
Allee. Hella se opri în dreptul primei case, lingă o portiță ce 
bara aleea cimentată spre uşa de la intrare. Începu să strige : 

— Frau Saunders, Frau Saunders ! 

La fereastra deschisă se ivi o femeie. Avea o faţă severă şi 
tristă, iar părul îi era strîns într-un coc. După jumătatea de 

sus, vizibilă, a corpului ei se vedea că e îmbrăcată cu o rochie 
neagră. 

— lertați-mă că v-am strigat, se scuză Hella zîmbindu-i. 
Mă deplasez atît de greu acum... Aţi putea să-mi aruncaţi 
cheia ? Or să fie toţi aici în cîteva minute. 

Femeia dispăru. Curînd se ivi iar şi aruncă un set de chei, 
pe care Yergen le prinse cu dexteritate, apoi se făcu din nou 
nevăzută. 

— Măi, măi, se minună Yergen, s-ar putea să aveţi ceva 
necazuri în cartierul ăsta. Pare a fi o cucoană teribil de res- 
pectabilă. 

Își dădu seama ce gafă făcuse și se opri brusc, stînjenit. 
Hella însă izbucni în rîs şi-l linişti : 

— E cumsecade, o să înţeleagă. Și-a pierdut de curînd 
soţul. Cancer. De aceea are acum două camere libere. Dato- 
rită bolii lui au beneficiat de privilegii speciale. 

— Şi cum aţi avut norocul să-i găsiţi ? 

— M-am dus la agentul imobiliar şi l-am întrebat. Mai 
întîi însă i-am oferit o mică atenţie de cinci pachete de ţigări. 
Își zîmbiră unul altuia. 

Yergen zări jeepul apărînd pe alee. Leo parcă după cum 
îi era obiceiul, izbindu-se de un copac de pe trotuar. Mosca 
sări de pe locul lui din spate, iar ceilalți doi se dădură jos de 
pe scaune. Începură să care obiectele în casă, îndrumați de 
Hella. Cînd ea reapăru, avea în mînă un pachet mare, maro, 
pe care i-l dădu lui Yergen. 

— Zece cartuşe. E bine ? 

Neamţul aprobă. Hella se duse lîngă Giselle, care se spri- 
jinea de căruţ. Scoase din buzunarul fulgarinului un pumn 
de batoane de ciocolată şi i le dărui, spunîndu-i : 

— Mulţumesc că mi-ai adus un cărucior atît de frumos. 
Vii să mă vezi cînd se naşte copilul ? 

Giselle dădu scurt din cap şi îi întinse ciocolatele lui 
Yergen. El luă un baton şi-l făcu bucățele, astfel ca ea să le 
poată ţine în mînuță cît timp le mînca. Hella îi urmări apoi 
cum se îndepărtau în josul străzii : îl văzu, la un moment dat, 

pe Yergen că se opreşte, ia fetita pe umeri şi îi dă ei pachetul 
maro să-l țină în echilibru pe umărul lui. Hella intră în casă 
şi urcă scările pînă la etajul doi. 

Etajul adăpostea un apartament cu patru camere: un 
dormitor, un living, apoi alt dormitor şi o cămăruță care avea 
să fie viitoarea bucătărie. Era de la sine înțeles că Hella şi 
Mosca vor ocupa dormitorul mai mic şi bucătăria şi că li se 
va permite să folosească livingul numai în anumite ocazii. 
Frau Saunders ocupa celălalt dormitor și avea o plită în li- 
ving, pe care gătea. 

Hella îi găsi pe cei trei bărbați așteptînd-o. Pe măsuţă erau 
două sticle de Coca-Cola şi două pahare cu whisky. Dormi- 
torul era sufocat de valize şi de restul lucrurilor aduse de ei. 
Hella observă că Frau Saunders atîrnase perdele cu flori al- 
bastre la ambele ferestre. 

Mosca ridică paharul, iar Hella şi Leo sticluțele cu Coca. 
Eddie luase deja o gură din portia lui, dar îi aştepta acum și 
pe ei. 

— Pentru noua noastră casă, toastă Hella. Luară toţi 
cîte o înghiţitură. Eddie o urmări pe fată cum duce sticla la 
buze, apoi cum deschide valizele pentru a-şi pune hainele în 
dulapul mare de mahon. 

Nu apucase să-și realizeze planurile cu Hella, deși fusese 
de multe ori singur cu ea în camera lui Mosca. Se întrebă de 
ce şi îşi dădu seama că unul din motive era că ea nu-i oferise 
niciodată ocazia. Nu venise nicicînd prea aproape de el şi nici 
nu-i dăduse vreun îndemn, verbal sau fizic. N-avea nici un 
pic de cochetărie în ea. Se purta cu un firesc ce nu avea ni- 
mic provocator. Pe urmă mai era şi frica lui de Mosca. 
Încercînd s-o analizeze, bănui că se baza pe faptul că ştia cît 
de puţin îi păsa lui Mosca de alți oameni şi pe istorisirile 
isprăvilor lui, pe care le auzise, mai ales despre bătaia lui cu 
un sergent, pentru care scăpase la mustață de Curtea 
Marţială şi fusese numai transferat la Guvernămîntul Mili- 
tar. Sergentul fusese atît de rău lovit încît a fost trimis la un 
spital din State. Oricum, povestea fusese mușamalizată și acum 

circulau doar zvonuri. De vină fusese tot nepăsarea şi lipsa 
înspăimîntătoare de interes faţă de ceilalți. „Noi, prietenii 
lui, eu, Leo, Wolf, Gordon, credem cu toţii că-i sîntem amici, 
însă dacă am fi toți uciși mîine, lui nu i-ar păsa nici cît negru 
sub unghie“. 

— Căruciorul ! exclamă brusc Hella. Unde aţi pus căru- 
ciorul ? 

Izbucniră în rîs. Leo își izbi fruntea cu palmele şi zise în 
germană : 

— Doamne, am lăsat căruţul în stradă ! 

Mosca sări imediat : 

— E în camera mică, Hella, în bucătărie. 

Eddie fu surprins că nu suportă s-o vadă supărată nici 
măcar de o glumă. 

Hella se duse în cealaltă încăpere. Leo își termină de 
băut Coca. 

— Săptămîna viitoare plec la Nürnberg, anunţă el. Vor 
să depun mărturie în legătură cu paznicii şi cu oficialitățile 
de la Buchenwald. La început am spus nu, dar mi-au explicat 
că printre învinuiți se află un anumit doctor. El e cel care 
obişnuia să ne spună : „Nu sînt aici să vă vindec junghiurile 
și durerile. N-am nici măcar datoria de a vă ţine în viaţă. 
Treaba mea e să am grijă să puteţi munci în fiecare zi“. 
Împotriva ticălosului ăstuia am să depun mărturie. 

Mosca umplu din nou paharele şi-i dădu lui Leo o nouă 
sticlă de Coca. 

— Dacă aş fi în locul tău, eu mi-aş dori să-i ucid pe 
împuţiţii ăia, zise el. 

Leo dădu din umeri. 

— Nu ştiu. Îi dispreţuiesc, dar nu-i mai urăsc. Nu știu de 
ce. Cred că nu mai vreau decît să plec de aici. 

Trase un gît zdravăn de Coca. 

— O să-ți ducem dorul dincolo, Walter, rosti Eddie. 
Cum crezi că vei reuși să te adaptezi la stilul de viață al 
vărzarilor ? 

Mosca înălță din umeri. 

— E acelasi lucru. 

Îi umplu lui Eddie un nou pahar şi continuă : 

— După ăsta închid robinetul, Eddie. Nu vreau s-o faci 
să biţiie de frică pe noua mea proprietăreasă. S-a terminat 
cu băutura. 

— M-am potolit. Nevastă-mea trebuie să sosească cu co- 
pilul, din Anglia. 

Îi privi pe toţi cu mîndrie simulată : 

— Vine familia să mi se alăture. 

Mosca clătină din cap, compătimitor : 

— Biata doamnă, am crezut că a renunțat la tine cînd erai 
în armată. Și ce-o să se întîmple cu toate „păsărelele“ tale ? 

— Or să se obișnuiască. Nu-ţi face griji în privinţa lor, 
ele se obişnuiesc întotdeauna. 

Brusc, fără motiv, se înfurie : 

— Mi-ar plăcea să le trag un şut la toate ! 

Își luă haina şi plecă. 


Eddie Cassin cobori încet pe Kurfürsten Allee. O plim- 
bare pe strada umbrită de arbori era plăcută în căldura 
după-amiezii de primăvară. Se hotărî să facă un duş acasă şi 
apoi să se ducă pînă la Rathskeller să-şi ia cina. Cînd fu pe 
punctul de a o coti în Metzer Strasse, privi peste drum şi ochiul 
îi fu atras de o sclipire colorată. Văzu o tînără sub un copac 
gros şi verde. Patru copilaşi dansau în jurul ei. Îi observă, de 
vizavi, liniile delicate ale feţei, puritatea tinereţii. La un mo- 
ment dat, ea îşi înălță privirea spre soarele galben al după-a- 
miezii, se îndepărtă de copii şi se uită drept spre dînsul. 

Zări pe faţa ei acel zîmbet care, deşi inocent, emana in- 
stinctiv un puternic erotism. Acest zîmbet îl excita totdeau- 
na. Era zimbetul tinereţii răsfăţate, încă nevinovat, curios, 
uimit de propria putere şi un pic tulburat. Pentru Eddie re- 
prezenta virginitatea minţii şi a corpului, dar în primul rînd 
o naivitate sufletească pe care o mai întilnise înainte şi o co- 
rupsese mereu, căci lupta şi cucerirea i se păruseră dintot- 
deauna mai dulci decît actul propriu-zis al posesiunii. 

Uitîndu-se acum peste drum, îl încercă o dulce tristețe, 
dar şi îngrijorare, căci nu ştia cum era posibil ca această fată, 
cu bluza ei albă, să-l miște într-un asemenea mod. Ezită să 
traverseze strada. Era neras, murdar și își putea mirosi sin- 
gur propria transpiraţie. „La naiba, nu le pot călări pe 
toate“, se gîndi el. Ştia că, de unde se afla, ea nu-i putea ve- 
dea decît tăietura fină a trăsăturilor, nu şi micile riduri ale 
vîrstei, care i-ar apărea ca semn clar de bătrîneţe şi decrepi- 
tudine. 

Ea se întoarse spre copii. Mintea i se înfierbîntă privin- 
du-i mișcările tinereşti şi grațioase ale capului şi corpului, ca 
și în faţa priveliştii oferite de grupul lor aşezat pe covorul 
verde al ierbii. Brusc nu mai fu în stare să îndure acea ima- 
gine a fetei de sub copac, cu bluza ei albă, cu mînecile sufle- 
cate pînă la umeri, cu cele două umflături de sub materialul 
alb care erau sînii ei, cu părul ei auriu, aplecîndu-se spre co- 
piii aşezaţi lîngă ea. O luă la picior pe Metzer Strasse şi se 
grăbi să intre în cantonament. 

Făcu un duş şi se bărbieri. Descoperi că se grăbea. Cu 
toate astea, făcu o pauză suficient de mare cît să-şi pudreze 
corpul şi fața cu talc aromat. Îşi pieptănă părul cu grijă, pri- 
vind cu regret la smocurile cărunte de pe tîmple. Păşi înapoi 
în cameră și se îmbrăcă cu uniforma sa verde-oliv, cu emble- 
ma de civil pe ea, pentru că ştia că așa nu va mai apărea în o- 
chii ei atît de bătrîn pe cît l-ar fi arătat hainele civile. 

Se auzi un ciocănit în ușă, după care îşi făcu apariţia 
Frau Meyer. Purta un halat de baie. Ăsta era un vechi truc 
de-al ei. La ora cînd Eddie își făcea dușul, se îmbăia şi ea și 
venea după aceea în camera lui cînd el se îmbrăca, mirosind 
dulceag a parfum. De obicei, şmecheria mergea. 

— Aio țigară şi pentru mine, Eddie ? se alintă ea. 

Se așeză pe pat şi își încrucișă picioarele. Legîndu-şi şire- 
turile de la pantofi, Eddie îi făcu semn spre masă. Ea luă o 
țigară, o aprinse şi se reașeză. 

— Arăţi al naibii de bine. Te întîlneşti cu cineva ? 

Eddie se opri o clipă şi-i cercetă cu privirea corpul 
aproape perfect şi fața plăcută, cu maxilarul proeminent. O 
cunoştea prea bine. Se duse și-o ridică de pe pat, o cără pînă 
afară şi o depuse în hol. 

— Azi nu, fetiţo, zise el şi o luă la goană pe scări spre 
ieşire. 

Simţea cum exultă de bucurie şi emoție. Inima îi tresălta 
nebunește. Galopă pe Metzer Strasse și încetini ritmul cînd 
ajunse la colț. Gîfîind, pătrunse în Kurfürsten Alleee. 

Cît putea vedea cu ochii, aleea rămăsese pustie. Nici un 
copil sub copaci. Panglica de iarbă era acum o linie verde 
continuă, fără nici o altă pată de culoare care să-i strice ar- 
monia cu copacii de deasupra ei. Privirea lui detectă locul 
precis de vizavi în care stătuse fata. Imaginea îi apăru în 
minte ca şi cum ar fi fost o pictură de pe peretele camerei 
sale, familiară, admirată zi de zi, din care feţele umane cu- 
noscute se evaporaseră în mod miraculos. Traversă strada şi 
se duse pînă la cea mai apropiată casă. Ciocăni la ușă şi 
întrebă în germana lui stilcită de fata care avea grijă de patru 
copii, dar nimeni nu ştia nimic despre ea, nici acolo, nici în 
alte case. Ultima clădire pe care o cercetă era un cantona- 
ment pentru civilii americani. Bărbatul care îi deschise uşa îl 
recunoscu ca fiind unul care își ia des masa la Rathskeller. 

— Nu, îi răspunse el, ea nu stă pe strada asta. Tipii de 
aici s-au întins cu toate damele din zonă, aşa că le ştiu pe 
toate. Le-am încercat şi eu. N-ai noroc, amice. 

Îi zîmbi cu simpatie lui Eddie. 

Rămase prostit în mijlocul străzii, neștiind încotro s-o 
apuce. Peste el începură să se lase umbrele înserării, un 
vînticel răcoros alunga căldura după-amiezii. Văzu, de cea- 
laltă parte a străzii, grădinile cu verdele lor crud, aleile îngri- 
jite şi barăcile construite anapoda, din lemn şi carton, în care 
își țineau grădinarii uneltele și în care unii dintre ei chiar lo- 
cuiau. Observă cîţiva bărbați care munceau pe parcelele ace- 
lea mici, ca şi cum ar fi lucrat la ferma lor. Vîntul îi aducea 
în nări mirosul rîului din spatele dealului care străjuia toate 


1%3U mano ruzo 


acele grădini. Croindu-si drum prin moloz și pe lîngă clădi- 
rile prăbuşite, dungi de un verde închis răsăriseră cu vio- 
lentă. Își dădu seama că n-avea s-o mai vadă pe fată 
niciodată şi, chiar dacă ar mai fi întîlnit-o, n-ar mai fi recu- 
noscut-o. Brusc însă starea de exaltare îi reveni. O luă pe 
Kurfürsten Allee în jos, pînă la capătul ei, acolo unde se ter- 
mină oraşul, de unde putea vedea peisajul rural neprihănit, 
cu pantele ușoare şi tihnite ale dealurilor şi iarba verde a 
primăverii așternută peste ele ca pielea unui nou-născut. A- 
colo blestematele de ruine cenușii sau înnegrite nu mai a- 
veau cum să distrugă splendoarea acelei zile. 


În acea seară, Hella se apucă să prindă pe pereţi cîteva 
gravuri cu imagini din basme. Le cumpărase pentru copilul 
ce avea să vină, sau cel puţin așa susținuse ea, însă Mosca 
bănuia că o făcea dintr-un fel de superstiție, ca pe un des- 
cîntec pentru ca totul să iasă bine. După ce termină, zise : 

— Cred că ar trebui să mergem pînă la Frau Saunders. 

— Isuse, sînt prea obosit în seara asta, protestă Mosca. 
Am avut al naibii de mult de lucru. 

Hella se aşeză pe pat, cu mîinile încrucişate în poală, şi 
inspectă camera. Căruciorul se odihnea lîngă una din perde- 
lele înflorate, ca un tablou pus pe perete. Peste masa mică 
fusese așternută o faţă de masă albastră, iar scaunele erau ta- 
pisate în gri-deschis. Podeaua era acoperită cu o carpetă maro, 
decolorată de timp. Patul şi dulapul erau din mahon, iar pe 
fiecare perete era atîrnată cîte o mică pictură cu peisaje ru- 
rale, în tonuri de verde deschis, violet, albastru şi alb-argin- 
tiu. Hella simţi un fior de veselie prin tot corpul. Observă 
apoi faţa lui Mosca, îngîndurată și severă, şi își dădu seama 
că el nu se simtea la locul lui. Îi luă mîna și o aşeză în poala ei. 

— Acum chiar pare adevărat că vom fi împreună pentru 
totdeauna. 

— Hai să-i facem vizita aia de curtoazie proprietăresei, 
zise el. 

Toate camerele aveau uși ce dădeau spre un hol comun, 
iar holul însuși era despărţit de scări printr-o altă ușă. Ca să 
treacă dintr-o cameră într-alta trebuiau să iasă în acel hol. 
Ciocăniră în ușa livingului. Dinăuntru se auzi o voce poftin- 
du-i să intre. 

Frau Saunders stătea pe canapea şi își citea ziarul. Se 
sculă cînd Hella i-l prezentă pe Mosca şi-i strînse acestuia 
mîna. Americanul observă că femeia nu era chiar atît de 
bătrînă pe cît crezuse el la prima vedere, mai devreme, în 
cursul zilei. Părul îi era strîns în același coc sever şi faţa îi era 
ridată, dar se putea observa o curioasă tinereţe în mişcările 
trupului ei deşirat şi în felul cum îi cădeau hainele negre. 

— Vreau să vă consideraţi liberi să folosiţi livingul ori- 
cînd doriţi, le spuse ea. 

Avea o voce joasă şi plăcută, dar rostise cuvintele mai 
mult din politeţe. 

— Mulţumim, zise Hella. Am vrut să vă mulțumesc pen- 
tru perdele şi pentru obiectele suplimentare pe care ni le-aţi 
pus în camere. Dacă vă putem ajuta cu ceva, vă rog să ne 
anunţaţi. 

Frau Saunders ezită : 

— Sper numai că nu va fi nici o problemă cu auto- 
rităţile. 

Se uită la Mosca bănuitoare, ca şi cum ar fi vrut să spună 
altceva de fapt. 

Hella îi ghici intenţia : 

— Sintem oameni liniștiți. El nu e genul ăla de ameri- 
can sălbatic care dă mereu petreceri. 

Îi zîmbi lui Mosca, dar el nu-i răspunse. 

— Am intrat numai pentru cîteva minte, continuă Hella, 
am avut o zi grea, așa că... 

Se ridică şi își spuseră noapte bună jenaţi. Mosca zimbi 
politicos şi primi acelaşi zîmbet de la Frau Saunders. În acel 
moment, Mosca își dădu seama că femeia era sfioasă, în ciu- 
da vîrstei ei. Mai mult, era puţin înfricoşată la gîndul că ina- 
micul avea să locuiască în casa ei. 

Cînd se dezbrăcară, la ei în cameră, Mosca o puse pe 
Hella la curent cu veştile pe care le dăduse uitării pînă atunci. 

— A sosit în sfîrşit ordinul de a-l trimite pe Middleton 
înapoi în State. Pleacă săptămîna viitoare. 

Stirea o surprinse pe Hella. 

— Oh, ce păcat ! exclamă ea. 

— Nu-ţi face griji. O să fac eu rost de alte legitimaţii şi o 
să putem cumpăra de peste tot ca nişte nemți adevărați. 

În pat, Hella zise : 

— Deci de asta păreai aşa de preocupat astăzi. 

Mosca nu-i răspunse. Rămase treaz multă vreme după ce 
ea adormi. 

Į se părea bizar, dar simţea că acum ajunsese, în sfîrşit, să 
trăiască ca un inamic, de parcă ăsta i-ar fi fost pînă acum cel 
mai important scop. Casa era plină de nemti, la fel erau şi 
casele de pe străzile din jur. În patul lui dormea o nemţoaică 
care îi purta copilul în pîntece. Îi lipseau zgomotul petrece- 
rilor din vechea locuinţă, mugetul motoarelor jeep şi muzica 
americană emisă de radiourile care recepţionau posturile ar- 
matei. Aici totul era nemișcat. Dintr-o dată, dinspre baie se 
auzi sunetul unui mic jet de apă. Se gîndi că era Frau Saun- 
ders. Îl apucă şi pe el nevoia, dar mai aşteptă o vreme ca să-i 
dea femeii suficient timp pentru a se întoarce în camera ei. 
Se sculă şi se duse la fereastră. Îşi aprinse o ţigară, căutînd să 
distingă ceva în întunericul de afară. Încercă să-şi aducă 
aminte de clipa cînd i se dăduse prima armă, prima cască de 
oțel și primul curs de orientare în luptă, pentru a se autopro- 
teja în fața inamicului. Toate acestea i se păreau acum ireale şi 
lipsite de importanță. Realitatea o constituiau camera în 
care se afla, căruciorul şi femeia din aşternut. 

În seara dinaintea plecării familiei Middleton, Hella și 
Mosca făcură o lungă plimbare prin oraş înainte de a-i vizita. 
Cînd părăsiră casa din Kurfürsten Allee, Hella se opri în 
prag pentru a le spune bună seara celorlalte femei care lo- 
cuiau acolo. Mosca aștepta, lîngă ea, cu un zîmbet politicos. 

O porniră spre centrul orașului. 

— Hai să-i luăm lui Frau Saunders niște îngheţată de la 
Clubul Crucii Roșii, propuse Hella. 

Mosca se uită mirat la ea : 

— Măi, măi, dar bune prietene aţi mai devenit într-o 
săptămînă ! Ce învirţi tu, de fapt ? Ştiu că-i dai o parte din 
mîncare şi ceva zahăr şi cafea. Cînd va pleca Middleton însă, 
va trebui să strîngi cureaua, fetițo. Mărfurile astea sînt greu 
de obţinut. 

Ea îi zimbi, amuzată. 

— Dacă aş fi crezut că-ţi pasă, n-aş fi făcut-o. Ştiu că o 
zici pentru că vrei ca eu să am de toate. Dar eu nu pot fi aşa, 
Walter. Cînd gătesc carne, mirosul ei umple tot holul și mă 
apucă groaza gîndindu-mă că ea își prepară în living cartofii 
ei pricăjiți. În afară de asta, sînt prea grasă. Ia uită-te la 
mine. 

— Asta nu-i de la mîncat, observă Mosca. 

Ea rîse şi-i dădu un ghiont. Mosca îi zimbi şi spuse : 

— Dar eşti cam măricică. Cel puţin acum n-o să-mi mai 
poți purta cămășile. 

Ea primise de la Ann Middleton o rochie albastră de gra- 
vidă. 

Continuară să se plimbe. De fiecare dată cînd trebuiau să 
treacă peste porţiuni de stradă inundate de moloz, Mosca îi 
apuca mîna s-o ajute. Copacii erau încărcaţi cu frunze şi ra- 
zele soarelui în asfintit pătrundeau printre ele cu totul acci- 

dental, luminîndu-le fața. La un moment dat Hella zise 
gînditoare : 

— Frau Saunders e o femeie tare cumsecade. N-ai crede 
asta după aspect, dar poţi să porţi cu ea o conversaţie foarte 
distractivă şi îmi face şi aproape toată treaba, pe deasupra. 
Şi astea nu pentru că îi dau diverse lucruri, ci pentru că vrea, 
într-adevăr, să ajute. O să-i iei niște îngheţată ? 

Mosca izbucni în rîs şi capitulă. 

— Bine, bine. 

Ea trebui să rămînă afară cît timp el intră în club. Pe 
drumul de întoarcere trecură pe lîngă Polizeihaus, iar la mar- 
ginea parcului fură blocaţi de o mică mulţime ce asculta dis- 
cursul unui bărbat cocoţat pe o bancă. Individul dădea din 
mîini şi tipa. Se opriră şi ei să asculte. Mosca își mută cutia 
rece de îngheţată în mîna dreaptă, iar Hella se sprijini de 
umărul lui. 

— Vina ne apasă pe fiecare dintre noi ! răcnea tipul. E o 
epocă fără Dumnezeu şi e o ţară fără nimic sfint. Cine se mai 
gîndeşte la Hristos, la Isus ? Îi acceptăm sîngele ca fiind sal- 
varea noastră, dar nu credem în el. Vă spun eu însă, vă spun 
eu că sîngele Lui a spălat atît de multe păcate încît acum e 
prea încărcat, iar Domnul Dumnezeul nostru şi-a întors fața 
de la noi. Cîtă vreme să mai aibă răbdare ? Cîtă vreme să ne 
mai salveze sîngele lui Isus ? 

Se opri, apoi reluă cu voce joasă, rugătoare : 

— [Iubirea lui Isus nu mai ajunge, sîngele lui Isus nu mai 
ajunge. Credeţi-mă ! Mîntuiţi-vă singuri pe voi, pe mine, co- 
piii şi nevestele noastre, mamele, taţii, surorile, fraţii noştri 
și patria noastră. 

Vocea îi reveni la normal. Continuă calm, logic, ca într-o 
conversaţie, cu corpul relaxat : 

— Vedeţi, ţara asta e o ruină. Continentul întreg e o 
ruină. Hristos vede mai departe decît noi. Vede distrugerea 
sufletului universal și triumful diavolului. Îl vede pe Satan 
tronînd peste lume vesel, privind cu ochi satisfăcuţi moartea 
omului şi a tot ce a durat de la începutul începuturilor. 

Pe deasupra lor trecu un avion spre bază. Uruitul moto- 
rului îl făcu să se oprească. Era un individ scund, cu pieptul 
scobit. Anomalia era accentuată de modul în care își dădea 
capul pe spate pentru a privi mulțimea cu ochii lui străluci- 
tori şi ageri ca ai unei păsări. Imediat ce zgomotul încetă, el 
continuă : 

—  Imaginaţi-vă o lume a vieţii inocente. În regiunile po- 
lare, unde zăpada şi gheaţa au rămas peste tot aşa cum au 
fost dintotdeauna. Undeva în Africa, în junglă, unde soarele, 
din voia Domnului, creează diverse şi nenumărate forme de 
viață. Şi acolo totul a rămas aşa cum a fost. 

Vocea era acum posomorită, furioasă, iar ochii străluci- 
tori stăteau să-i iasă din orbite. 

— Carcasele sălbăticiunilor moarte zac, descompu- 
nîndu-se, în mijlocul vegetației putrezite. Pe cîmpiile Chinei, 
lîngă rîurile fertilizatoare, nici măcar crocodilii nu-și ridică 
capul pentru a-i rînji lui Satan. Și iată că în oraşele noastre, 
în inima a ceea ce se numeşte civilizație, nu există altceva în 
afară de ruine. Dealuri de piatră din care nici o viaţă nu va 
mai răsări, pămînt plin cu sticlă sfărîmată. Şi aşa va fi în vecii 
vecilor ! 

Se opri şi aşteptă un semn de aprobare, dar primi în 
schimb, strigăte dezaprobatoare din diverse puncte. 

— Cum îndrăznești? Unde ţi-e permisiunea Gu- 
vernămîntului Militar ? 

Strigătele se auzeau venind de la trei sau patru bărbaţi. 
Predicatorul era uluit. 

Hella şi Mosca se treziră că au ajuns în mijlocul mulți- 
mii, cu oameni înghesuindu-se în spatele lor. La stînga era 
un tînăr îmbrăcat într-o cămașă albastră, decolorată şi o pe- 
reche d2 pantaloni groși, de lucru. Ţinea în brațe o fetiţă 
tare drăguță, care avea două goluri mari în locul ochilor, iar 
în locul mîinii dinspre ei, avea doar o mînecă prinsă de ro- 
chia înflorată. La dreapta lor pufăia dintr-o pipă groasă un 
muncitor bătrîn. Tînărul urla alături de ceilalți. 

— Unde ţi-e permisul de la Guvernămîntul Militar ? 

Se întoarse spre Mosca și spre bătrînul muncitor şi le 
zise : 

— Toţi ne dau în cap acum că am pierdut, chiar şi un 
porc ca ăsta. 

Fiind îmbrăcat în haine civile, Mosca îi zîmbi Hellei, 
amuzat că fusese luat drept neainţ. 

Predicatorul își îndreptă, încet, brațul către cer şi rosti 
solemn : 

— Am voie de la Creatorul nostru ! 

Razele roşii ale soarelui de asfinţit îi poleiră brațul ridi- 
cat cu o strălucire sîngerie. Astrul începu, încet-încet, să se 
scufunde dincolo de orizont ca o minge uriașă făcută din su- 
lite. Ca prin minune, în faţa lor se iviră ruinele orașului. Pre- 
dicatorul își plecă fruntea în semn de mulțumire. 

Își înălță capul spre cer şi îşi deschise brațele ca într-o 
îmbrăţișare. 

— Întoarceţi-vă la Isus Hristos, strigă el. Întoarceţi-vă la 
Isus. LĂSAȚI-VĂ PĂCATELE ÎN SPATELE VOSTRU. NU MAI BEŢI. 
LĂSAȚI CURVĂSĂRIA. RENUNȚAȚI LA JOCURILE DE NOROC. 
VEŢI FI MÎNDRI PENTRU REUȘITA VOASTRĂ. CREDEŢI ÎN ISUS 
ȘI VEŢI FI SALVAȚI. CREDEŢI ÎN ISUS ȘI VEŢI FI SALVAȚI. AȚI 
FOST PEDEPSIŢI PENTRU PĂCATELE VOASTRE. PEDEAPSA SE 
AFLĂ ÎN FAŢA OCHILOR VOŞTRI. POCĂIŢI-VĂ ÎNAINTE DE A FI 
PREA TÎRZIU ! NU MAI PĂCĂTUIȚI. 

Vocea asurzitoare se opri să-şi tragă respiraţia. Mulți- 
mea era uluită, dominată de volumul sonor al omului. Indi- 
vidul adoptă din nou un ton normal : 

— Giîndiţi-vă fiecare dintre voi la viaţa pe care aţi dus-o 
înainte de război. Oare nu credeţi că suferinţa şi ruinele pe 
care le vedeţi sînt pedeapsa Domnului pentru păcatele co- 
mise atunci ? lar acum fetele tinere curvăsăresc cu soldaţii 
inamicului şi bărbaţii tineri cerşesc țigări. Puf, puf ! 

Făcu un gest cu ură, ca şi cum ar fi eliminat niște roto- 
coale de fum în aer. 

— De sărbători oamenii se duc la ţară ca să fure sau să 
se tocmească pentru hrană. Casa Domnului e pustie. 

Aproape că am ajuns să invităm noi neantul să ne cotro- 
pească. Pocăiţi-vă ! Vă spun din nou, pocăiţi-vă. Pocăiţi-vă. 
Pocăiți-vă ! 

Cuvintele începură să se rostogolească fără şir, isteric. 

— Credeţi în Domnul Isus Hristos credeţi în Domnul şi 
unicul Dumnezeu credeţi în Unicul Domn credeţi în Hristos ! 

Făcu o scurtă pauză. Apoi le urlă în față, aspru şi ame- 
nintător : 

— Sînteți păcătoşi cu toții şi cu toţii sînteți condamnaţi 
la iadul veşnic. Văd că unii dintre voi zimbiţi. Vă e milă de 
voi înșivă. De ce ne face Dumnezeu să suferim atît ? Vă 
întrebaţi asta ? ! 

Cineva îi răspunse ironic. 

— N-a fost Dumnezeu, au fost bombardierele aliate. 

Mulțimea izbucni în rîs. Omul de pe bancă aşteptă ca ea 
să se potolească, după care străpunse lumina slabă a 
înserării cu braţul, într-un gest sălbatic şi răzbunător, in- 
dicînd către o femeie îmbrăcată în negru. 

— Tu, femeie, tu îți permiti să rîzi de Dumnezeu ? Unde 
ti-e soțul, unde-ți sînt copiii ? 

Îl indică după asta pe tînărul de lîngă Mosca. 

— Priviţi ! exclamă el şi mulțimea se întoarse în direcția 
brațului acuzator. Iată altul care își bate joc, un tînăr, spe- 
ranta Germaniei. Datorită păcatelor LUI copilul e mutilat şi 
îşi mai permite să ia numele Domnului în derîdere. Așteaptă 
păcătosule, văd pe fața copilei tale o altă pedeapsă! 
Așteaptă-te. Priveşte-ţi copilul şi așteaptă-te ! 

Arătă după asta, cu răutate şi ciudă, înspre alți oameni. 

Tînărul își dădu copila jos de pe umeri şi o rugă pe Hella : 

— Vă rog, aveţi o clipă grijă de ea. 

Își făcu loc apoi, cu coatele, către bărbatul scund şi 
ajunse, în cîteva clipe, în spaţiul liber din faţa băncii. Îl izbi 
scurt şi violent pe predicator. Acesta căzu la pămînt. Tînărul 
se aruncă cu genunchii pe pieptul individului, îl apucă 
zdravăn de păr şi-l pocni cu capul de aleea de ciment, apoi se 
ridică. 

Mulțimea se risipi rapid. Tînărul îşi luă fata și intră în 
parc. Ca prin minune, în cîteva secunde majoritatea oameni- 
lor dispăru. Predicatorul rămase singur şi nemișcat în întu- 
nericul serii. 

Cîţiva bărbaţi veniră apoi lîngă el să-l ajute. Din părul 
cîrlionţat îi picura sînge, iar faţa i se transformase într-o 
masă de piîrîiaşe sîngerii ce izvorau din frunte. Hella simţi că 
i se face rău. Se întoarse. Mosca o luă de braţ şi o porniră în 
josul străzii. Văzu că n-arăta piea bine şi se gîndi că vederea 
sîngelui o tulburase. 

— Ar fi mai bine dacă ai rămîne acasă astă-seară, cu 
Frau Saunders. 

Apoi, ca şi cum i-ar fi datorat o scuză pentru că nu inter- 
venise, îi zise : 

— Nu e treaba noastră. 


Mosca, Leo şi Eddie Cassin erau aşezaţi de jur-împreju- 
rul livingului lui Middleton. Mobila aparţinea casei rechi- 
ziționate, aşa că rămăseseră destule scaune libere. Restul 
lucrurilor fuseseră împachetate în lăzi de lemn, aliniate lîngă 
perete. 

— Deci chiar pleci la Nürnberg mîine ? îl întrebă Gor- 
don pe Leo. La ce oră ? 

— Oh, seara. Prefer să șofez noaptea. 

— Dă-le-n cap ticăloşilor cînd ajungi acolo, interveni 
Ann Middleton. Minte, dacă vei fi nevoit s-o faci, dar asi- 
gură-te că vor primi ce merită. 

— N-o să trebuiască să mint. Am o memorie foarte 
bună. 

— Vreau să-mi cer scuze pentru felul cum m-am 
comportat data trecută cînd ai fost aici, zise Gordon Middle- 
ton. Mă tem că am fost cam necioplit. 

Leo dădu din mînă. 

— Nu-i nimic, te-am înţeles. Taică-meu a fost prizonier 
politic. A fost comunist. Mama era evreică. lată de ce am 
fost eu trimis în lagăr. Dar tata a fost deţinut politic. 

Bineînţeles că şi-a pierdut credinţa după ce a aflat de pactul 
Hitler-Stalin. Şi-a dat seama că nici unul dintre ei nu era mai 
bun decît celălalt. 

Stînd la masa de şah, în colţ, cu un zîmbet politicos arbo- 
rat pe fată, Profesorul fu înspăimîntat de această ultimă re- 
marcă, lipsită de tact. Stînjenit şi cuprins de panică, văzu 
cum Gordon Middleton se înfurie. N-avea chef să fie martor 
la o scenă de violenţă verbală, căci orice violenţă îi făcea rău. 

— Trebuie să plec, spuse el. Am o meditaţie. 

Le strînse mînile soților Middleton. 

— Dati-mi voie să vă urez drum bun pînă în America și 
noroc. Am fost foarte fericit să vă cunosc. 

Gordon îl însoţi pînă la ușă şi-i zise cu sinceritate : 

— Sper că n-o să uiţi să-mi scrii, Profesore. Mă bazez pe 
dumneata să-mi explici ce i se mai întîmplă Germaniei. 

Profesorul încuviinţă. 

— Desigur, desigur. 

Decisese deja să întrerupă orice corespondenţă cu Gor- 
don Middleton. Orice legătură cu un comunist, oricît de ino- 
cent ar fi fost, ar fi putut să se dovedească dăunătoare în 
viitor. 

— Aşteaptă o clipă ! exclamă Gordon şi-l duse pe Profe- 
sor înapoi în cameră. Leo, mi-am amintit că Profesorul se 
duce şi el la Nürnberg la sfîrşitul săptămînii. Poţi să-l iei şi 
pe el cu tine sau asta ar contraveni regulamentului tău ? 

— Nu, nu, zise Profesorul, agitindu-se. Nu e nevoie, vă 
rog. 

— Nici o problemă, încuviință Leo. 

— Nu! exclamă Profesorul isteric, de-a dreptul 
înspăimîntat. Mi-am luat bilete de tren. Totul e aranjat. Vă 
rog, ştiu că ar însemna un deranj prea mare pentru dumnea- 
voastră. 

— Bine, Profesore, bine, îl temperă Gordon şi-l conduse 
din nou la ușă. 

După ce se reîntoarse în cameră, Mosca îl întrebă : 

— De ce mama naibii era așa de agitat ? 

Gordon se uită înspre Leo : 

— E un tip extrem de corect. Fiul lui e arestat sub acu- 
zația de crimă de război. Nu cunosc detalii, dar ştiu că va fi 
judecat de un tribunal german şi de unul de ocupatie, așa că 
treaba nu poate fi prea gravă. Bănuiesc că a fost îngrozit ca 
nu cumva să afle Leo şi să creadă că fiu-său a avut vreo 
legătură cu lagărele de concentrare, ceea ce n-ar fi fost a- 
devărat. Nu te superi pentru asta, Leo, nu ? 

— Nu. 

— Fii atent. Mă duc eu miine la el Am destul timp. O să-i 
spun că treci să-l iei mîine-noapte. O dată ce va afla că tu ai 
fost pus la curent cu situaţia lui, va voi să meargă cu tine. E-n 
regulă ? 

— Desigur. Mi se pare drăguţ din partea ta că îţi faci 
atitea probleme în legătură cu bătrînelul. 

Ann Middleton îl privi cu asprime, dar nu observă nici o 
urmă de ironie pe faţa de șoim a lui Leo. Tipul era sincer. 
Ann zimbi şi zise : 

— Gordon are întotdeauna grijă de adepţii lui. 

— Nu l-am convertit, Ann, o contrazise bărbatu-său cu 
vocea lui înceată și molcomă. Cred numai că i-am băgat 
nişte idei în cap. Văd că a început să mă asculte. 

Făcu o pauză şi reluă calm, cu o voce în care se putea 
distinge un ușor reproş: 

— Nu cred că „adept“ e cuvîntul corect. 

Nu-i răspunse nimeni. 

— Cînd crezi că te întorci ? îl întreba Mosca pe Leo. 

Leo zimbi. 

— Nu-ţi face griji, n-o să lipsesc. 

— De la ce n-o să lipseşti ? se interesă Ann Middleton. 

— O să fiu naş, se mîndri Leo. Am pregătit deja cadoul. 

— Ce păcat că n-o să fiu aici cînd se naşte copilul, rosti 
Ann cu melancolie. Păcat că Hella n-a putut fi aici astă- 
seară. Sper că nu se simte prea rău, nu ? 

— Nu, răspunse Mosca. S-a plimbat prea mult după-a- 
miază. A vrut să vină, dar i-am spus că-i mai bine să se odih- 
nească. 

— Ei, la urma urmei, noi nici măcar nu sîntem chiar aşa 
de importanţi, Walter, spuse Ann pe ton glumeţ, dar cu o 
vagă notă de maliţiozitate. 

Din fotoliul din colt, unde se tolănise, Eddie Cassin făcu 
ochii mari. Aţipise. Urîse dintotdeauna vizitele făcute cuplu- 
rilor căsătorite. Aproape întotdeauna detesta nevestele cînd 
ele stăteau alături de soţii lor, în propriile lor case. În plus, 
nu-i plăcea deloc Ann Middleton. Era neatrăgătoare, avea 
multă voinţă și-l trata mereu cu dispreţ. 

Mosca îi zimbea Annei : 

— Ştii bine că am dreptate, continuă ea. 

— O irită teribil faptul că nu-ţi pasă de alţi oameni, ex- 
plică Gordon. Aş vrea şi eu să fiu ca tine cîteodată. 

— Poate că sînt o excepţie, Gordon, replică Mosca. Îmi 
asum însă răspunderea pentru asta. Oricum, să ştii că toată 
lumea din bază crede că ai fost trimis acasă pentru că ai car- 
net de membru al Partidului Comunist. Eu nu mă pricep de- 
loc la politică. Cînd am intrat în armată eram copil. 
Bănuiesc că am rămas așa în multe privințe. Vreau să-ţi spun 
un lucru. Am un respect deosebit pentru tine, pentru că ai 
curaj. Ştii bine că jocurile sînt făcute de alţii. Cred însă că 
greşeşti pe undeva. Eu n-aş avea încredere în cineva care mă 
poate determina să fac ce vrea el, indiferent care ar fi moti- 
vul. Includ aici armata Statelor Unite, Partidul Comunist, 
Rusia, dobitocul ăla gras de colonel. Toţi sînt de aceeași 
teapă. 

Se răsuci spre Eddie Cassin. 

— De fapt ce mama dracului vreau să spun ? 

Eddie rosti sec : 

— Că ţie îţi place de el chiar dacă n-ai lăsat-o pe Hella 
să vină. 

Izbucniră toţi în rîs. 

Gordon rămase impasibil. Fără ca fața sa lungă de yan- 
keu să trădeze nici cea mai mică emotie, spuse : 


— De vreme ce ai zis toate astea, poate că ar fi bine să-ţi 
spun şi eu ceva, Walter, ceva ce am vrut mereu să-ți spun. 

Se opri o clipă și-și frecă mîinile mari și osoase. 

— Ştiu ce crezi şi ce simţi tu despre ceea ce fac eu, şi 
poate că astea îţi vin din subconștient. Tu zici că greşesc. Eu 
însă am credinţa că pot tine lucrurile în frîu indiferent ce s-ar 
întîmpla. Cred în rasa umană şi sînt convins că viaţa pe acest 
pămînt poate fi extraordinar de frumoasă. Mai cred că asta 
se va realiza prin eforturile Partidului Comunist. Tu îţi 
construieşti universul tău bazîndu-te pe cei cîțiva oameni de 
care îţi pasă. Crede-mă cînd îţi spun că ăsta e un mod 
înşelător de viață. 

— Mda? Dece? 

Mosca își plecă privirea. Cînd şi-o înăltă la loc, pe față îi 
apăruseră puncte roşii din pricina miîniei. 

— Pentru că oamenii tăi şi chiar şi tu sînteţi controlaţi 
de forţe pe care refuzaţi să le luaţi în consideraţie. Iar a te 
bate la nivelul tău, în cercul tău strîmt, în arena ta mică, per- 
sonală, nu înseamnă a-ţi exercita liber voinţa, să ştii. În plus, 
cînd faci aşa ceva îţi pui oamenii la care ţii într-un pericol 
extraordinar. 

Mosca replică. 


— Vorbim despre forțele astea care mă controlează, 
afectîndu-mi viaţa. Isuse, tu chiar crezi că nu sînt conştient 
de chestia asta ? Numai că eu nu cred că mai există ceva care 
să poată ajuta. Nimeni n-o să mă ameţească pe mine, să mă 
facă să cred un lucru într-o zi şi apoi, brusc, bang !, apucăm 
pe altă cale. Mie nu-mi pasă dacă e corect sau greşit. În fie- 
care zi vine la mine cîte un vărzar din bază ori de acasă, sau 
care lucrează la Rathskeller şi-mi spune cît de fericit va fi el 
cînd vom mărșălui împreună contra ruşilor, după care 
aşteaptă să-l răsplătesc cu o ţigară. Bănuiesc că la fel e şi cu 
ceilalți. De fapt, ştii de ce mă bucur ? 

Se aplecă peste masă spre Gordon. Faţa îi era roşie de 
agitație şi de băutură : 

— Sînt fericit, reluă el, că există toate şansele ca totul să 
sară în aer şi să se prefacă în scrum. Fiecare își va primi 
portia. 

— Hei, hei ! aplaudă zgomotos Ann Middleton. 

Eddie Cassin zise rîzînd : 

— Isuse, ce mai discurs ! 

Leo părea şocat. Mosca izbucni în rîs şi-l admonestă pe 
Gordon : 

— Ia uite ce m-ai făcut să spun! 

Gordon zimbea şi el, gîndindu-se că uita mereu cît de 
tînăr era Mosca şi cît îl putea surprinde sinceritatea co- 
pilărească cu care voroea cînd reuşea să treacă peste obişnui- 
ta lui rezervă. Ca să-l ajute, îl întrebă : 

— Cum rămîne atunci cu Hella şi cu viitorul tău copil ? 

Mosca nu răspunse. Ann se sculă să le umple paharele. 
Leo se hotărî să zică şi el ceva : 

— Nu crede ce spune. 

Ca şi cum n-ar fi auzit remarca, Mosca îi răspunse lui 
Gordon : 

— Eu port răspunderea. 

Eddie Cassin fu singurul care resimţi vorbele ca pe un 
crez, ca pe ceva cu care Mosca trebuia să trăiască. 

Mosca le zimbi tuturor şi repetă ce zisese, de data asta pe 
un ton de glumă: 

— Eu port răspunderea. 

Clătină din cap. 

— Cine ar putea face mai mult ? 

— Cum se face că nu simţi şi tu la fel ? îl întrebă Ann pe 
Leo. 

— Nu ştiu. Am fost internat la Buchenwald de mic, mi-am 
întîlnit tatăl acolo și am stat multă vreme împreună. Oame- 
nii sînt diferiţi. Pe lîngă asta, Walter se mai schimbă şi el. 
Chiar eu l-am surprins cînd le zicea bună seara, înclinîndu-și 
politicos capul, vecinilor lui nemți. 

Ceilalţi riseră, dar Mosca replică cu nerăbdare : 

— Ştii, Leo, n-am să pricep niciodată cum poate petrece 
un individ opt ani închis într-un lagăr de concentrare şi să 
iasă de acolo aşa cum eşti tu. Dacă aş fi în locul tău şi s-ar ui- 
ta crucis la mine vreun vărzar, l-aş băga în spital. În plus, de 
fiecare dată cînd mi-ar replica insolent i-aş trage un şut în 
coaie. 

— Te rog, te rog ! exclamă Ann cu prefăcută oroare. 

— Prea dur pentru tine ? se miră Mosca zimbindu-i. 

O auzise folosind un limbaj şi mai colorat cînd îi înjura 
pe traficanţii care o păcăleau. 

Leo zise încetişor : 

— Uitaţi că sînt, în parte, german. Lucrurile pe care le-au 
făcut germanii au fost făcute aşa nu pentru că erau germani, 
ci pentru că erau ființe umane. Tata m-a învățat chestia asta. 
Şi apoi mă simt bine şi duc o viaţă nouă. Mi-aş otrăvi-o dacă 
aş fi crud cu ceilalţi oameni. 

— Ai dreptate, Leo, îl aprobă Gordon. Avem nevoie de 
o concepţie inteligentă, nu de reacţii instinctuale. Trebuie să 
judecăm și să schimbăm lumea prin acțiuni logice. În asta 
crede Partidul Comunist. 

Nimeni n-avu vreo îndoială asupra sincerităţii şi a pu- 
rității credinţei lui. 

Leo se uită lung la el: 

— Ştiu un singur lucru despre comunism. Tata a fost co- 
munist. Lagărul nu i-a putut îngenunchea niciodată credința. 
Dar curînd după ce a aflat că Hitler şi Stalin au semnat un 
pact, a murit. 

— Şi dacă pactul ăla a fost necesar pentru a salva Uniu- 
nea Sovietică ? contraatacă Gordon. Dacă pactul ăla a fost 
necesar pentru a salva lumea de nazisti ? 

Leo își plecă privirea şi-şi duse mîna la față pentru a-şi opri 
ticul nervos care începuse din nou să-l supere. 

— Nu! exclamă el. Dacă tatăl meu a trebuit să moară 
din cauza asta, atunci lumea nu merită să fie salvată. Ştiu că 

e o reacţie emoţională şi nu un „mod de abordare intelec- 
tual“, agreat de partid. 

Peste încăpere se lăsă tăcerea. Auziră toti cum plingea 
bebeluşul sus. 

— Mă duc să-l schimb, anunță Gordon. 

Nevastă-sa îi zîimbi recunoscătoare. 

După ce bărbatu-său plecă, Ann se scuză față de Leo : 

— Nu-l lua în serios. 

Rostise cuvintele fără nici o intonatie ca să nu poată fi 
suspectată de lipsă de loialitate. Se sculă şi se duse la 
bucătărie pentru a face nişte cafea. 

La sfîrşitul serii își strînseră toţi mîinile. Ann zise : 

— O să trag o fugă mîine pînă la Hella să-mi iau rămas 
bun de la ea. 

Gordon i se adresă lui Leo : 

— Să nu-l uiţi pe Profesor, Leo, da ? 

Leo încuviinţă. Gordon adăugă încet şi sincer : 

— Îţi doresc noroc. 

Gordon încuie ușa după ei şi se întoarse în living. O găsi 
pe Ann meditînd aşezată pe un scaun. 

— Vreau să-ţi vorbesc, Gordon, spuse ea. 

Gordon îi zimbi. 

— Păi sînt aici, aşa că dă-i drumul. 

Simţi un junghi de frică. Putea însă să se controleze față 
de Ann cînd discutau politică, deşi ea nu era niciodată de acord 
cu el. 

Femeia se ridică şi începu să se plimbe nervoasă prin ca- 
meră. Gordon îi admiră fața. lubea trăsăturile ei ample, ge- 
neroase, nasul ei tesit şi ochii aceia albastru deschis. I se 
părea că are o frumuseţe slavă, deşi era un specimen tipic 
saxon. Se întrebă dacă nu exista vreo legătură între cele două 
tipuri. Va trebui să se documenteze în legătură cu asta. 

Cuvintele ei îi pătrunseră brusc gîndurile : 

— Va trebui să renunţi, s-o laşi, pur şi simplu, baltă. 

— Să renunţa ce ? făcu Gordon pe inocentul. 

— Ştii bine la ce ! i-o reteză ea. 

Cînd înțelese mai bine la ce se referea, durerea că ea pu- 
tuse spune aşa ceva fu atît de mare încît nu simţi nici un fel 
de furie, ci numai un gol în stomac şi o deznădejde disperată. 
Cînd îi văzu fața, Ann veni şi îngenunche lîngă scaunul lui. 
Numai cînd erau între patru ochi renunţa ea la tăria sa şi de- 
venea tandră şi împăciuitoare. Începu să-l mîngiie : 

— Nu sînt supărată că ţi-ai pierdut slujba pentru că ai 
fost comunist. Ce-o să ne facem însă în continuare ? Trebuie 
să ne gîndim și la copilul nostru. Va trebui să muncesti şi să 
cîştigi bani, Gordon, şi pentru asta nu îţi e de nici un ajutor 
faptul că îţi pierzi toţi prietenii cînd te înfurii aşa de tare din 
cauza politicii. Nu putem trăi aşa, dragule, pur şi simplu nu 
putem. 

Gordon se sculă de pe scaun şi se îndepărtă de ea. Era 
profund cutremurat, nu atît pentru că ea era în stare să 
afirme asemenea lucruri, cît din pricină că îl cunoştea atît de 
puţin. Fiinţa cea mai apropiată de el. Era stupefiat de faptul 
că Ann se gîndea că el putea să părăsească partidul ca şi cum 
ar fi renunţat la fumat sau la vreo mîncare anume. Trebuia 
să-i răspundă. 

— Să ştii că mă preocupă copilul nostru. De asta sînt eu 
comunist. Cum ţi-ar plăcea să-l vezi crescînd şi trecînd prin 
calvarul prin care a trecut Leo ? Sau că ajunge ca Mosca, un 
tip căruia nu-i pasă nici cît negru sub unghie de ceilalți oa- 
meni ? Nu mi-a plăcut cum a vorbit în prezenţa ta, dar lui 
nu-i pasă de asta, deşi pretinde că ţine la mine. Vreau ca fiul 
nostru să crească într-o societate sănătoasă, care să nu-l tri- 
mită la război sau într-un lagăr de concentrare. Vreau să se 
formeze în mijlocul unei societăți drepte. Pentru asta lupt. 
Tu ştii cît de coruptă e societatea noastră, Ann, şi o ştii prea 
bine ! 

Ann se sculă ca să-l înfrunte. Pierise orice urmă de tan- 
drete şi de înţelegere. 

— Tu nu crezi nimic din ce s-a scris rău despre Rusia. 
Eu cred cîte ceva, suficient de mult ca să-mi formez o opinie. 
Ei nu sînt capabili să ofere fiului meu siguranță. Eu am 

încredere în tara mea, aşa cum oamenii au încredere în frații 
şi surorile lor. Întotdeauna mi-ai spus că ăsta e nationalism. 
Ei bine, nu ştiu dacă e aşa. Tu eşti pregătit să faci sacrificii 
pentru ideile în care crezi, dar eu nu sînt gata să-mi fac fiul 
să sufere pentru credinta ta. În plus, Gordon, dacă aş crede 
că te potriveşti cu ei, n-aş încerca să te opresc. Vei păţi însă 
la fel cum a păţit tatăl lui Leo. Cel puţin asta am simţit eu în 
cuvintele lui și am mai simţit că ne-a spus ceea ce ne-a spus 
pentru a te avertiza. Sau mai rău : vei deveni corupt. Trebuie 
să renunți, zău că trebuie ! 

Pe faţă i se citea încăpăţinarea şi el aflase deja că 
îndărătnicia ei era de neînvins. 

— Ia să văd dacă ne-am înţeles, zise el rar. Vrei să îmi 
iau O slujbă bună, să trăiesc ca un cetățean din clasa mijlocie 
şi să nu-mi periclitez viitorul rămînînd în partid. Just ? 

Ea nu-i răspunse, aşa că el continuă : 

— Ştiu că motivaţia ta e ireproşabilă. În esenţă, gîndim 
la fel. Vrem amîndoi să facem cum e mai bine pentru fiul 
nostru. Unde nu cădem de acord însă e metoda. Tu vrei o 
securitate temporară pentru el, aflată la mila capitaliştilor 
care conduc țara. După metoda mea, luptăm pentru o securi- 
tate permanentă, care nu poate fi zdruncinată de cîțiva membri 
ai clasei conducătoare. Pricepi ? 

— Va trebui s-o laşi baltă, insistă Ann cu îndărătnicie. 
Pur şi simplu, va trebui s-o laşi baltă. 

— Şi dacă nu pot? 

— Dacă nu-mi promiți că renunți... 

Ann se opri, se stăpîni şi spuse hotărît : 

— ...O să mă întorc cu copilul în Anglia în loc să merg 
cu tine în America. 

La auzul cuvintelor ei, se înfricoşară amîndoi. Cu voce 
coborîtă pînă la lacrimi, Ann continuă : 

— Ştiu că-ți ţii promisiunile. Vezi ? Eu am încredere în 
tine. 

Pentru prima dată de cînd erau împreună, Gordon era cu 
adevărat furios pe ea, pentru că ştia că încrederea ei era jus- 

tificată. N-o minţise niciodată și nu-şi călcase niciodată vreo 
promisiune. În relaţiile personale se făcea întotdeauna 
simțită corectitudinea specifică originarilor din New En- 
gland. lar acum ea îi folosea onestitatea pentru a-l prinde în 
capcană. 

— Ia să lămurim noi chestia asta ! exclamă Gordon, in- 
tenționat dur. Dacă nu-ți promit să abandonez partidul, tu 
iei copilul şi te duci în Anglia, da ? Adică, mă părăsești, da ? 
Iar dacă îţi promit vii în State cu mine, da ? 

Ann dădu din cap. 

— Ştii bine că nu procedezi corect, mai zise el, de data 
asta cu voce îndurerată. 

Se apropie de scaun și se aşeză la loc. Își ordonă gîndu- 
rile cu calm şi răbdare. Ştia prea bine că Ann vorbise serios. 
Mai ştia însă că n-ar fi putut renunţa niciodată la partid. 
Dacă ar fi făcut-o, ar fi ajuns să-şi urască nevasta şi simţea că 
îi era imposibil să renunţe la ea şi la fiu-său, mai ales la co- 
pil. 

— Promit! rosti el într-un tîrziu. 

O făcuse cu conştiinţa deplină a minciunii. Pe faţa ei 
începură să curgă lacrimi de uşurare. Veni lîngă el, înge- 
nunche și-și puse capul pe genunchii lui, neştiind că el o pri- 
vea cu milă, înspăimîntat de grozăvia pe care apucase s-o 
facă, fiindcă ştia prea bine ce consecinţe va avea fapta lui. 
Ştia că, odată ajunşi în America, ei îi va trebui ceva timp 
pînă să descopere înșelătoria lui, iar după aceea nu va mai avea 
banii sau voinţa necesare pentru a traversa din nou oceanul. 
Legăturile dintre ei vor fi prea puternice. Îşi dădea seama că, 
de acum, pentru amindoi, viaţa va fi amestecată cu ură, 
neîncredere şi dispreţ, iar între ei va mocni mereu o luptă 
surdă. Dar nu mai putea face nimic. Îi mîngiie părul aspru și 
des, care-l excita întotdeauna, aşa cum îl excita, de altfel, tot 
corpul ei robust, de țărancă. Îi ridică faţa ca s-o sărute prin- 
tre lacrimi. 

Se gîndi că nu mai poate îndrepta nimic şi o sărută îndu- 
rerat. 

În asfinţit, ruinele Nirnbergului căpătau o anumită 
măreție tăcută, ca şi cum cataclismul s-ar fi produs cu mult 
timp în urmă şi ar fi fost opera forţelor gigantice ale naturii : 
foc, cutremure, secole de ploaie, arsită. O parte era neagră, 
de parcă ar fi sîngerat pămîntul, revărsîndu-şi lava fierbinte 
şi formînd mormane imense. 

Leo îl străbătu cu maşina și simţi pentru prima oară 
plăcere văzînd peisajul dezolant. Conduse vehiculul pînă în 
suburbii, unde se opri în fața unei căsuțe pătrate, vopsită în 
alb, identică cu multe altele de lîngă ea. Spera ca Profesorul 
să fie gata. Era nerăbdător să plece din Nürnberg şi să uite 
de proces. Își depusese mărturia cu sinceritate și prezentase 
fapte contra tuturor paznicilor şi a acelor kapo pe care îi cu- 
noscuse. Se întîlnise cu cîțiva prieteni vechi, colegi de lagăr, 
şi împărtăşise cu ei amara satisfacţie a acestei mult aşteptate 
răzbunări. În mod ciudat însă nu-i plăcuse să fie din nou 
împreună cu foştii camarazi, de parcă n-ar fi fost cu toţii vic- 
time, ci ar fi participat la cine ştie ce acţiune ruşinoasă faţă 
de care se simțeau la fel de vinovaţi. Încercă acum să 
găsească motivul acestei senzaţii şi îşi dădu seama că nu do- 
rea să mai fie alături de oameni care îi aminteau de degra- 
dare şi care împărțiseră cu el teroarea şi mizeria 
deznădăjduită ale vieţii din acele vremuri. Era suficient să 
asocieze un chip cu traiul acela jalnic pentru ca el să reînvie 
în mintea lui. Apăsă pe claxon, spărgînd liniştea serii. 

Văzu imediat silueta mică și zveltă a Profesorului. Aces- 
ta ieși din casă şi o porni către jep. Leo îi pregătise o sur- 
priză. Făcu un efort considerabil să rămînă serios cînd 
bătrînul ajunse lîngă el. 

— A mers bine vizita pe care i-aţi făcut-o fiului dumnea- 
voastră ? întrebă el. 

— Da, da, se repezi Profesorul, a fost o vizită foarte re- 
confortantă. 

Rostise cuvintele politicos şi placid. Arăta rău. Sub ochi 
îi apăruseră cearcăne vinete, buzele îi erau lipsite de culoare, 
iar pielea fetei era cenusie. 

Leo conduse încet, ca să poată discuta. Simtea pe faţă 
adierea plăcută a vîntului. Avea să meargă mai tirziu cu 
toată viteza, numai că atunci nu vor putea vorbi din cauza 
şuieratului vîntului de noapte. Scoase un pachet de ţigări din 
buzunarul cămăşii cu mîna dreaptă, în timp ce ţinea volanul 
numai cu stînga. Îi dădu o ţigară Profesorului. Acesta 
scăpără un chibrit, cuibări flacăra în căuşul palmelor, şi se 
întinse pentru a-i aprinde ţigara lui Leo, apoi şi-o aprinse pe 
a lui. După cîteva fumuri, Leo zise : 

— Ştiu totul despre fiul dumneavoastră. Luna trecută, 
un prieten de-al meu a depus mărturie împotriva lui. 

Văzu că mîna Profesorului tremură cînd duse ţigara la 
buze, dar bătrînul nu făcu nici un comentariu. 

— Dacă aș fi ştiut despre el de la început, nu v-aș fi adus 
uiciodată aici, continuă el, întrebîndu-se ce îl făcuse totuși 
să-l ia pe bătrîn cu el înapoi, la Bremen. 

Ținîndu-se strîns de portieră, Profesorul i-o întoarse ner- 
vos şi emoţionat : 

— N-am ţinut să mă ajutaţi. Ştiam că nu-i cel mai indi- 
cat lucru. Herr Middleton mi-a spus însă că v-a explicat totul 
şi că aţi înțeles. 

— Cînd îl vor executa ? întrebă brusc Leo cu cruzime, 
simțindu-se imediat după aceea rusinat. 

— Peste cîteva săptămîni, oftă bătrînul. 

Își pierduse ţigara și mîinile i se izbeau acum spasmodic 
una de alta. 

— Asta a fost ultima mea vizită. 

Rămase aşteptinc un gest de compasiune şi sperînd ca 
Leo să nu continue cu investigația lui. 

Acesta tăcu. Se aflau acum în cîmp deschis, învăluiți de 
aroma ierbii proaspete şi a scoarței de copac neatinse de 

praf. Jeepul se mişca încet ca un melc. Leo îşi întoarse capul 
către bătrîn. Îi vorbi încet : 

— Fiul dumitale a fost condamnat de un tribunal ger- 
man pentru că a ucis un conaţional german şi nu pentru cri- 
mele sale ca paznic de lagăr. Ce ironie! N-o să puteti 
niciodată să vă spuneţi, în adîncul sufletului, că blestemaţii 
de evrei l-au omorît. Această ură nu vă va putea consola 
niciodată. Ce păcat ! 

Profesorul își aplecă capul și își privi mîinile. 

— Niciodată nu m-am gîndit la aşa ceva, murmură el. 
Zău, eu sînt un om educat. 

— Fiul dumitale merită să moară ! i-o reteză Leo. E un 
monstru ! Dacă există vreun om care să merite pedeapsa cu 
moartea, apoi această bestie o merită. Ştiţi ce grozăvii a 
făcut ? E o creatură diavolească şi lumea va fi mai bună fără 
el. O spun cu conştiinţa curată. Ştiţi ce a făcut ? 


Ura din voce şi din suflet îl făcuse să tragă maşina pe 
dreapta şi să se întoarcă spre Profesor, aşteptind răspunsul. 

Dar Profesorul nu-i dădu nici o replică. Îşi îngropase ca- 
pul în mîini parcă ar fi vrut să se ascundă. Îi tremura tot cor- 
pul. Nu scotea nici un sunet, dar întreaga sa făptură mică se 
biţiia continuu, înainte și înapoi, fără nici un rost, ca şi cum 
ar fi fost separată de creier. 

Leo aşteptă să se calmeze. În timpul ăsta, ura îi fu înlo- 
cuită de milă şi compasiune. „Nu, nu !“ își strigă lui însuși şi-şi 
aminti de fața propriului său tată, prelungă, emaciată, de ca- 
pul lui ras, de el plimbîndu-se pe aleea cu pietriș. Îşi aduse 
aminte de clipa în care îl întîlnise. Era în uniformă de deti- 
nut şi nu-l recunoscuse, dar el se oprise brusc şi-l întrebase : 

— Ce cauţi tu aici ? 

Leo fusese şocat. Îşi amintise atunci, aşa cum își aminti și 
acum, cum fusese odată, demult, prins de taică-său în grădi- 
na zoologică într-un moment în care se presupunea că tre- 
buia să fi fost la şcoală. Şi atunci el exclamase cu acelaşi ton : 


— Was machst Du hier ? 

Numai că în lagăr, pe aleea pietruită şi mărginită de pie- 
tre vopsite în alb, cu sîrmă ghimpată îngrădindu-le întreg 
orizontul, cuvintele rostite de taică-său sunaseră ca un 
plinset, așa cum stătea el încovoiat, cu bareta roşie de deti- 
nut politic prinsă de piept, în timp ce fiul lui purta e diago- 
nală verde ce-i denunța rasa. Aflat acum în jeep, înțelegînd 
abia acum cît trebuia să fi suferit taică-său în urmă cu zece 
ani, Leo nu simţi decît dispreţ pentru bătrînul din faţa lui, 
care plătea acum cu propria suferinţă durerea tatălui lui de 
atunci. Nu era decît un individ oarecare, de altfel bine edu- 
cat şi capabil să deosebească binele de rău, dar care, din 
frică, laşitate sau neputinţă, nu-i sărise în ajutor tatălui său. 
Se mulțumise să doarmă la căldurică în patul lui, să mănînce 
bine şi aflase despre toate astea dînd neputincios din umeri 
cu o prea uşoară resemnare. Leo își mută privirea de pe faţa 
Profesorului peste drum, către o vilcea verde ce începuse să 
pară neagră din pricina înserării. Simţea că nu va putea 
niciodată rămîne în Germania. Că nu va mai putea trăi nici- 
cînd alături de aceşti oameni, pe care nu-i va putea nici 
măcar urf, ei care îi ținuseră tinereţea în spatele sîrmei 
ghimpate, care îi arseseră brațul ca să-i întipărească un 
număr pe care avea să-l ducă în mormînt cu el, care-i ucise- 
seră tatăl şi-i deportaseră mama, în toiul nopţii, la mii de 
mile depărtare, şi îi distruseseră mintea pînă cînd ea trecuse 
în neființă din cauză că nu putea, efectiv, nu niai putea să 
doarmă. 

Iar acum el trăia în tara asta, cu oamenii ăștia, după ce 
îngropase securea răzbunării. Se culca cu fetele lor, le oferea 
batoane de ciocolată copiilor lor, le dădea ţigări şi-i plimba 
cu maşina. Dispreţuindu-se, Leo alungă orice urmă de milă 
pentru bătrîn. Porni din nou jeepul şi apăsă tare pe accelera- 
tor pentru a ajunge cît mai rapid în Bremen. Profesorul își 
ştersese lacrimile cu o batistă şi stătea acum pasiv, cu picioa- 
rele înfipte în podeaua maşinii, cu corpul rigid, luptîndu-se 
cu hurducăturile. 

Umbrele zorilor îi prinseră pe drum. Leo se opri la un 
snack-bar, unul din multele de acest fel construite de ameri- 
cani pe Autobahn. Îl luă pe Profesor cu el, înăuntru, şi se 
aşezară la o masă lungă de lemn. Lîngă ei dormeau cu capul 
pe braţe cîțiva soldați, şoferi de camion. 

Își savurară în liniște prima ceaşcă de cafea. Dar cînd 
Leo se întoarse cu cea de-a doua şi cu o mînă de gogoși, Pro- 
fesorul începu să vorbească, mai încet la început, apoi din ce 
în ce mai tare, în timp ce mîinile îi tremurau pe ceasca de ca- 
fea : 

— Tu nu stii încă ce simte un tată, Leo. Un tată e neaju- 
torat. Ştiu totul despre fiul meu. Mi-a mai mărturisit ceva 
nou. Cînd maică-sa era pe moarte, el se afla pe frontul de 
răsărit. Am reuşit să-i obțin o permisie. Era un erou, avea 
curaj, fusese de multe ori decorat. N-a ajuns acasă niciodată 
însă. Mi-a scris că i s-a anulat permisia. Azi mi-a explicat to- 
tul. Mi-a spus că s-a dus la Paris. Voia să se distreze. A încer- 
cat să-mi explice că nu simţea nici un fel de milă şi de iubire 
pentru maică-sa. După asta totul s-a schimbat pentru el şi a 
început să facă chestiile alea îngrozitoare. Dar... 

Se opri ca și cum nu i-ar fi venit să creadă nici acum, 
după care reluă ridicînd vocea : 

— „dar cum vine asta, ca un copil să nu verse nici o la- 
crimă la moartea maică-si ? Nu s-a purtat niciodată nefiresc. 
Era ca toţi ceilalți băieţi, poate ceva mai chipeş şi mai inteli- 
gent. L-am învăţat să fie generos, să-şi împartă lucrurile cu 
colegii lui, să creadă în Dumnezeu. Şi eu și maică-sa l-am iu- 
bit şi nu l-am răsfățat niciodată peste măsură. A fost un copil 
bun. Nici acum nu pot să cred că a făcut toate porcăriile alea, 
dar mi-a mărturisit. 

Ochii încercănaţi i se umplură de lacrimi. 

— Mi-a povestit tot ce a făcut. Azi-noapte a plins în 
braţele mele şi mi-a şoptit : Tati, mă bucur că mor, mă bucur 
că mor. Am vorbit toată săptămîna despre viaţa noastră 
împreună, şi în ultima noapte a plins ca atunci cînd era copil. 

Profesorul tăcu brusc. Leo înţelese că i se putea citi pe 
fată sentimentul complex de milă şi repulsie pe care îl 
simţea. 

După cîteva momente, bătrînul își reluă monologul. De 
această dată însă, vocea îi era calmă, liniștită, uşor smerită, 
ca şi cum pentru el a-și manifesta durerea însemna culmea 
proastei creşteri : 

— Am cercetat viaţa noastră petrecută împreună și am 
încercat să descopăr de unde a plecat totul. N-am găsit. Nu 
pricep nimic. A devenit pur şi simplu, fără explicaţie, un 
monstru. E îngrozitor să te gîndeşti la asta. Te face să nu mai 
vrei să exiști. Tu l-ai numit „monstru“ și ai avut dreptate. Și 
fiul tău ar putea ajunge un menstru. 

Îi zîmbi lui Leo pentru a-i arăta că vorbise în general, 
mai mult teoretic, numai că zîimbetul lui semăna cu un rictus 
hidos pe faţa marcată de durere. Buzele livide se contorsio- 
naseră atît de nefiresc, încît Leo trebui să-şi plece privirea în 
ceașca de cafea ca să nu-l mai vadă. 

Ca şi cum acest zîmbet i-ar fi concentrat toată tăria mo- 
rală, vocea bătrînului deveni mai puternică : 

— Îţi povestesc toate astea pentru că tu ești victima. 
Fiul meu şi cu mine, da, da, şi cu mine, ţi-am făcut rău. Ce 
pot să mai spun ? Poate doar că a fost un accident, ca şi cum 
aş fi condus neatent o mașină şi aş fi dat peste tine. Fără nici 
o rea intenţie. Fiul meu a fost cuprins de o febră îngrozi- 
toare, ca şi cum ar fi trăit într-o mlaștină, pricepi ? Acuma 
ştiu că boala l-a condamnat la moarte, dar eu cred că el e în 
continuare bun, în ciuda a tot ce s-a petrecut. Cred că ei e 
încă bun. 

Începu să plîngă şi răcni isteric : 

— Dumnezeu să-l ierte, Dumnezeu să-l ierte ! 

Un soldat îşi ridică capul de pe masă și se răţoi la el : 

— Mai tacă-ţi fleanca, pentru numele lui Dumnezeu ! 

Profesorul tăcu. 


Leo propuse: 

— Ce-ar fi să tragem un pui de somn acum şi să mergem 
mai departe după aceea ? Dar mai întîi să fumăm o țigară. 

După cîteva minute, îşi cuibăriră capetele pe braţe. Pro- 
fesorul adormi instantaneu. Leo însă rămase treaz. 

Își ridică din nou capul şi își aţinti privirea pe gogoșile 
maronii împrăștiate pe masa murdară de lemn. Restul de ca- 
fea dintr-o ceașcă reflecta uşor lumina chioară a celor cîtorva 
becuri din încăpere. Nu simţea nici o milă pentru bătrîn ; nu 
putea. Propria lui suferință îl împiedica, ca un antidot. Ştia 
însă cît suferiseră maică-sa şi taică-său pentru el. Cruntă su- 
ferință ! Mintea începu să i se încețoşeze. Începu să viseze o 
mulțime nesfîrşită de ticăloşi condamnaţi la moarte prin 
sentință dreaptă. După aceea însă moartea se împrăștie ca o 
epidemie printre mulțimile de nevinovaţi. Pe jumătate ador- 
mit, se gîndi că nu exista o altă cale. Dar înainte de a-și pune 
capul pe brațe, căută în străfundurile creierului o soluție mi- 
raculoasă ca, la fiecare executie, să li se dea celor dragi un drog 
al uitării depline. Odată aflat pe tărîmul viselor, înfipse un 
ac imens de oţel în ceaşca neagră de cafea, scoase de acolo li- 
chidul negru cu sclipiri de lumină aurie într-o seringă şi 
înfipse apoi acul în gitul fleşcăit al Profesorului, pînă cînd 
oţelul izbi osul, după care observă cum seringa se goleşte de 
conţinut. Îl văzu apoi pe Profesor cum își înalță fata către el 
cu o expresie de umilință şi recunoștință. 


Se treziră în zori şi îşi continuară drumul pînă la Bremen 
fără a mai schimba alte cuvinte în afara strictului necesar. 
Atinseră periferia oraşului cînd soarele își începuse voiajul 
de după-amiază către vest. Leo opri jeepul în fața casei unde 
locuia Profesorul. 

Cît dură datul jos din maşină al Profesorului, Leo tinu 
motorul ambalat pentru a-i reteza omului orice cuvînt de 
mulțumire. După aceea, se făcu repede nevăzut. I se făcuse 
frig, era extenuat, dar nu era încă pregătit să adoarmă. Tra- 
versă orasul, pe lingă Polizeihaus, o luă spre Schwachhausen 
şi o coti pe Kurfürsten Allee. Conduse încet de-a lungul aleii 

sinuoase străjuite de copaci, pentru că soarele şi vîntul 
călduţ de după-amiază îi dădură noi puteri. Cînd ajunse în a- 
propierea casei lui Mosca, luă piciorul de pe acceleraţie şi 
urcă pe bordura trotuarului pentru a parca. Merse așa, cu 
roţile din dreapta pe trotuar şi cu cele din stînga pe şosea, 
pînă cînd se izbi de copac. Era metoda lui proprie de a se opri, 
numai Că viteza fusese nițeluş cam mare, așa că șocul îi aruncă 
capul pe spate. Înjură, se sprijini de spătarul scaunului și-și 
aprinse o ţigară, apoi claxonă de trei ori. 

Fereastra fu imediat ridicată. În locul Hellei însă apăru 
capul lui Frau Saunders, care îl anunţă: 

— Frau Mosca nu e aici. A fost dusă dis-de-dimineaţă la 
spital. Copilul a venit mai devreme. 

De emotie, Leo se ridică în picioare în jeep. 

— Ah, nu! Se simte bine? 

— Da, da. A născut un băiat. Totul a decurs normal. 
Herr Mosca e acolo acum. 

Leo nu-i mai răspunse. Porni motorul şi făcu cale 
întoarsă spre spital. Se opri pe drum la Clubul Ofiţerilor şi-i 
dădu unui chelner neamţ un pachet de ţigări pentru un bu- 
chet imens de flori. 


Capitolul 16 


Mosca o auzi pe Inge strigîndu-l să vină la telefon în 
celălalt birou. Se duse într-acolo şi ridică receptorul. Îi 
răspunse o voce de femeie, în germană : 

— Aici e Frau Saunders, Herr Mosca. Ţi-au dus nevasta 
la spital acum o oră. Cred că o să nască. 

Mosca nu zise nimic. Se uită la Inge şi la Eddie, de parcă 
ar fi auzit şi ei vocea de la celălalt capăt al firului. Erau 
amindoi ocupați, aplecaţi deasupra birourilor lor. 

— Dar e cu două săptămîni mai devreme, protestă el 
într-un tirziu, observîndu-i cu coada ochiului pe Inge şi pe 
Eddie cum se întorc şi-l privesc întrebători. 

— Eu cred că va naşte, insistă Frau Saunders. Azi-dimi- 
neată, după ce aţi plecat, au apucat-o durerile. Am sunat la 
spital şi ei au trimis ó ambulanţă. 

— Bine. Plec şi eu imediat. 

— Mă sunati şi pe mine cînd aflaţi despre ce-i vorba ? 

— Da, da. 

Înainte de a închide, o mai auzi pe proprietăreasă zicînd : 

— Mi-a spus să vă transmit să nu vă faceti griji. 

Cînd Mosca îl puse pe Eddie la curent, acesta ridică din 
sprîncene. Luă imediat telefonul şi ceru de urgență o mașină 
de la baza tehnică. 

După ce jeepul veni, Eddie îi spuse : 

— Te văd la cină la Rathskeller, dacă o să poti veni. Dă-mi 
şi mie de știre dacă se întîmplă ceva. 

— S-ar putea să nu fie copilul, zise Mosca. Nici măcar n-are 
burta prea mare. 

— N-o să păţească nimic, îl linişti Eddie. Sînt sigur că e 
copilul. Unii vin mai devreme, alții mai tîrziu. Am trecut şi 
eu prin asta. 

Își întinse mîna pentru a o strînge pe a lui Mosca și îi ură: 

— Baftă! 

Pe drumul spre oraş, Mosca deveni neliniștit. Din senin 
se simţi inundat de un val de frică atît de puternic încît fu si- 
gur că ei îi era rău. Îl zori pe şofer : 

— Mergi mai repede. 

— Am şi eu ordinele şi regulamentele mele, protestă 
acesta. 

Mosca aruncă un pachet pe jumătate plin cu ţigări pe ge- 
nunchii neamţului. Jeepul începu să gonească. 


Spitalul orăşenesc era constituit dintr-un grup de clădiri 
roşii, din cărămidă, împrăştiate pe o porţiune mare de teren 
plin cu alei mărginite de copaci şi pajiști. Zona era înconju- 
rată cu un gard de fier pe care se căţăra iedera ascunzînd tepii 
de protecţie de pe el. Din loc în loc, gardul era întrerupt de 
uși mici de fier. Pentru vizitatori, principala cale de acces era 
o poartă imensă prin care puteau trece pietoni şi vehicule. 
Jeepul trecu prin această poartă, croindu-şi drum încet prin- 
tre grupurile de nemti. 

— Află unde e secţia maternitate ! îi ordonă Mosca şo- 
ferului. 

Jeepul se opri. Şoferul se aplecă peste portieră şi i se 
adresă unei surori care trecea pe acolo, apoi porni din nou 
maşina. Mosca se sprijini de spătarul scaunului şi încercă să 
se relaxeze. 

Fra acum într-un univers german. Aici nu erau uniforme 
şi nici vehicule militare, cu excepţia celui în care se afla el. 
Oamenii din jur erau toţi inamici. Totul era al lor : hainele, 
limba, felul în care mergeau, chiar şi atmosfera. Pe drum 
văzu, din cînd în cînd, sulițele de fier care încercuiau această 
lume. Clădirea maternității se afla undeva lîngă gard. 

Mosca intră şi descoperi un mic oficiu în care era o soră 
mai în vîrstă. Lîngă perete, stăteau în picioare doi bărbaţi 
îmbrăcaţi în uniforme ale armatei americane. Pe cap purtau 
însă aceleaşi bonete ale Wehrmachtului. Amîndoi erau şoferi 
pe ambulante. 

— O caut pe Hella Broda. A fost adusă aici de dimi- 
neatță, i se adresă el femeii de la ghişeu. 

Sora inspectă registrul de pe biroul ei. Pentru o clipă lui 
Mosca i se făcu frică că ea va spune nu, confirmîndu-i astfel 
temerile. Femeia îşi înălță privirea şi îi zîmbi : 

— Da. Aşteptaţi, o să sun să aflu ce-i cu ea. 

Cît timp vorbi la telefon, unul dintre şoferi îi zise : 

— Noi am fost cei care am adus-o aici. 

Îi zîmbiră amîndoi. Le zîmbi și el politicos şi îşi dădu sea- 
ma că sperau să primească ceva țigări drept recompensă. Își 
duse mîna la buzunar şi-şi aminti că-i dăduse şoferului ulti- 
mul pachet, aşa că înălță neputincios din umeri şi aşteptă ca 
sora să termine convorbirea telefonică. 

Femeia puse receptorul jos. 

— Aveţi un băieţel, îl anunţă ea. 

— Nevastă-mea n-a păţit nimic ? se grăbi el să întrebe. 

Rostise cuvîntul „nevastă“ fără a se gîndi. 

— Nu, e bine mersi, îl linişti sora. Dacă doriţi să aștep- 
taţi, o veţi putea vedea peste o oră. Acuma doarme. 

— O să aştept. 

leşi din clădire şi se aşeză pe o bancă de lemn de lîngă 
gard. 

Din apropiere venea aromă de flori, ca o dulceaţă fier- 
binte amestecată cu lumina arzătoare a soarelui. Prin fata 
ochilor i se perindau doctori şi surori îmbrăcate în alb, care 
traversau pajiștile verzi şi intrau în diferitele clădiri din 
cărămidă roşie înălțate ca nişte pătrate, pe pămîntul viu din 
jurul lor, fără nici o cicatrice lăsată de război pe ele. Aerul 
era plin de zumzăitul insectelor şi al păsărelelor. Stînd aşa, 
Mosca avu revelaţia unui sentiment de pace absolută, de 
odihnă tăcută, ca şi cum zidul de fier ar fi fost o barieră în 
calea zgomotelor, ruinelor şi prafului ce aparțineau orașului 
de dincolo. 

Cei doi şoferi de ambulanţă ieşiră şi ei şi se aşezară lîngă 
el. „Ticăloșii, nu renunță !“, gîndi Mosca. Murea după o ti- 
gară. Se răsuci spre unul dintre ei şi întrebă : 

— Aveţi o ţigară ? 

Fură uluiţi amîndoi. Cel mai apropiat de Mosca căscă 
gura de uimire. Mosca rînji. 

— Nu mai am nici una. Vă dau la amîndoi cîteva pa- 
chete cînd mă întorc. 

Individul care se afla mai aproape de el extrase un pachet 
de culoare închisă cu țigări autohtone și i-l întinse lui Mosca, 
spunîndu-i : 

— Dacă vreti, într-adevăr, să fumaţi d-astea... 

Mosca aprinse una şi se înecă la primul fum. Cei doi ṣo- 
feri izbucniră în rîs şi-l tachinară : 

— Ca să le fumezi trebuie să te obişnuiești cu ele. 

După primul fum, ţigara începu să i'se pară bună. Se 
sprijini de spătarul băncii, permiţind astfel soarelui de după-a- 
miază să-i inunde faţa. Se simţea obosit. 

— Cum se simţea cînd aţi adus-o ? întrebă el cu ochii 
închişi. 

— Bine, ca toate, de altfel, îi răspunse bărbatul care-i 
oferise ţigara. 

Avea o figură pe care era întipărită în permanență o ex- 
presie amuzată, ca o jumătate de zîmbet, formată de însăși 
structura oaselor feţei. 

— Am transportat sute ca ea. Nu-i nici un pericol. 

Mosca îşi deschise ochii şi se uită la el. 

— Nu-io muncă prea plăcută, nu ? Să cari femei de pre- 
tutindeni în fiecare zi şi să le asculţi plinsetele și tipetele. 

Îşi dădu seama că fi era ciudă pe indivizii ăștia pentru că 
O văzuseră pe Hella lipsită de apărare şi pentru că ea stătuse 
o bucată de vreme neajutorată în brațele lor. 

Același bărbat care-i vorbise, îi zise acum : 

— E plăcut să cari oameni care fac zgomot. În război am 
făcut parte din echipa de înmormîntări. Luam un camion cu 
noi și porneam să culegem morţii de pe coclauri. Iarna cada- 
vrele erau înțepenite. Trebuia să le rînduim cu grijă, ca pe 
cherestea, în stive. Uneori le mai puteai îndoi braţele un pic, 
așa că îi puteai stivui mai eficient punîndu-i pe unii cu 

bratele într-un sens, pe un rînd, şi pe ceilalti, cu bratele în 
celălalt sens, pe altul. 

Celălalt şofer se sculă de pe bancă şi reintră în clădire. 

— El a mai auzit poveşti de-astea înainte, explică 
neamţul rămas. Şi cînd te gîndeşti că a fost la Luftwaffe... 
Ăștia aveau coşmare o săptămînă numai dacă goleau o 
găleată de gunoi. Mă rog, să revenim la ce vă ziceam. Vara 
era groaznic. Groaznic. Înainte de război, ambalam fructe. 
Poate de asta m-au trimis cei de la armată la echipa de cada- 
vre. De obicei împachetam portocale. Uneori erau putrezite, 
căci noi le importam. Asa că trebuia să le pun deoparte. Cele 
mai rele le aranjam în cutii mici ca să le iau acasă. Exact la 
fe. procedam vara şi cu morţii. Erau cu toţii terciuiţi, așa că îi 
presam unul de altul. Camionul arăta, după aceea, ca un strat i- 
mens de gunoi umed. Asa că slujba asta de acum e excelentă. 
Cînd o practicam pe cealaltă, n-veam cu cine să schimbăm o 
vorbă şi nu se întîmpla nimic interesant, fie că era vară, fie 
iarna. 

Îi dărui lui Mosca un rînjet. 

„Ce mai e şi cu ticălosul ăsta ?“ se întrebă Mosca. Se 
simţea instantaneu atras de individ. Își dădu seama că voia să 
fie amabil. 

— Mie îmi place să port o conversaţie, continuă 
neamțul, aşa că nu prea mi-a păsat de treaba pe care o 
făceam în armată. Acum, aici, e o plăcere. Stau cu femeia şi 
cînd ţipă eu îi spun : Dă-i drumul mai departe şi urlă, nimeni 
nu te aude. Cînd plînge vreuna, cum a plins nevasta dumi- 
tale, eu îi spun : Plîngi ! Îţi va face bine. Oricine are copii 
trebuie să se obișnuiască cu lacrimile ! Asta-i micul meu joc. 
Nu spun întotdeauna aceleași lucruri. De obicei, scornesc 
cîte ceva care se întîmplă de cele mai multe ori să cores- 
pundă adevărului. Nu vorbesc prea mult, ci doar cît să nu se 
simtă singure, ca şi cum eu le-as fi sot. 

Mosca îşi închise ochii. 

— De ce a plins nevastă-mea ? 

— Omule, dar asta e o afacere dureroasă, ce naiba ? ! 

Încercă să-l privească pe american cu reproș, dar nu reuşi 
decît o grimasă, căci oasele fetei nu-l prea ajutau. 

— Durerea a făcut-o să plingă, dar asta nu înseamnă ni- 
mic, pentru că se vedea cu ochiul liber cît de fericită era. M-am 
gîndit atunci că soțul ei e un bărbat norocos. Nu i-am spus 
nimic pentru că nu-mi trecea nimic prin minte. l-am şters 
fața cu un prosop umezit, căci durerea o făcea să transpire. 
A plins multă vreme. Cînd s-a dat jos însă mi-a zîmbit. Nuu, 
era într-o stare excelentă şi n-aveam nimic de zis. 

O uşoară bătaie în geamul ferestrei din spatele lor îl făcu 
pe şofer să privească într-acolo. Sora îi făcea semn să vină 
pînă la ea. Neamţul plecă de pe bancă. Peste cîteva minute 
se întoarse, însoţit de celălalt şofer. Se duse şi-i strînse mîna 
americanului. 

— Toate cele bune şi nu uitaţi să ne aduceţi ţigări cînd 
veţi reveni ! 

Se urcară în ambulanţă și o porniră încet către poarta 
principală. 

Mosca închise din nou ochii şi se sprijini de spetează. 
Căldura soarelui de iunie îl făcu să aţipească. Cînd se trezi i 
se păru că dormise multă vreme, visînd chiar. Cineva bătea 
în fereastra din spatele lui. Îşi întoarse capul şi o văzu pe 
soră invitîndu-l cu un gest înăuntru. 

Femeia îl informă asupra etajului şi numărului salonului. 
Mosca o porni în zbor pe scări. Cînd ajunse lingă salon, văzu 
un cărucior lung pe rotile, iar pe el vreo douăzeci de bocce- 
lute din țesătură albă, din care se auzeau nişte țipete teribile 
de bebeluşi. Se opri o clipă să se uite la ei, gîndindu-se că u- 
nul dintre ei putea fi al lui. Din salon ieși o soră şi luă căru- 
ciorul de acolo. 

— Puteţi să intraţi, îl informă ea. 

Mosca împinse uşa şi pătrunse într-o cameră mare, 
pătrată, cu pereţii vopsiți în verde. Înăuntru erau șase paturi 
de spital, ocupate toate de lăuze. N-o văzu printre ele pe 
Hella. Zări, după aceea, într-un colț, un pat atît de coborit 
că ajungea aproape la nivelul podelei. 

Stătea acolo întinsă pe spate, cu ochii larg deschisi, 
urmărindu-l. Era mai frumoasă ca oricînd. Gura îi era de cu- 
loarea roşie închisă a sîngelui, iar fata îi era albă ca varul, cu 
excepţia a două pete de un roşu aprins pe obraji. Ochii îi 
străluceau plini de viață. Dacă n-ar fi existat imobilismul 
corpului, s-ar fi spus că nu arăta ca și cum ar fi născut un co- 
pil cu numai cîteva ore înainte. Conştient de prezenţa celor- 
lalte femei, se duse pînă la ea şi îngenunche pentru ao 
săruta pe obraz, dar ea își suci giîtul astfel ca gura să i-o 
întîlnească pe a lui. 

— Eşti fericit ? murmură ea. 

Vocea ei era mai mult un horcăit, de parcă se 
îmbolnăvise de o boală respiratorie. Mosca îi zîmbi şi încu- 
viinţă din cap. 

— E un copil superb şi are așa de mult păr... șopti ea. Ca 
al tău. 

El nu ştiu ce să-i răspundă, așa că rămase acolo 
întrebîndu-se cum puteau toate astea s-o facă pe ea atit de 
fericită şi să-l lase pe el atit de nesimţitor. 

O soră intră în salon şi-l anunţă: 

— Gata, vă rog, puteţi veni din nou miine, la orele 
obişnuite de vizită. 

Mosca se aplecă spre Hella şi-i zise : 

— Te văd mîine, bine ? 

Ea dădu din cap şi-şi înălță bărbia să fie sărutată încă o 
dată. 

Afară, sora îl întrebă dacă voia să-şi vadă copilul. El 
răspunse afirmativ şi o urmă de-a lungul coridorului pînă la 
peretele de sticlă care-i marca sfîrsitul. Descoperi că se aflau 
acolo şi alţi bărbați care priveau prin geam la diverşi copilaşi 
tinuti în braţe, pe rînd, de către o soră mică, cu o faţă obraz- 
nică, ce-și îndrăgea evident munca şi se distra copios pe seama 
caraghioslicurilor proaspeţilor taţi vizitatori. Ea deschise un 
mic dreptunghi în peretele de sticlă. Sora care îl adusese pe 
Mosca îi comandă : 

— Copilul Broda. 

Sora dispăru într-o cămărută si ieşi de acolo cu o bocce- 
luță mică. |n depărtă pînza de pe faţa bebelușului și fixă, 
mîndră, copilul mai bine pe brațe. 

Mosca fu şocat de urîțenia progeniturii sale. Era pentru 
prima oară că vedea un nou-născut. Feţişoara era zbircită 
toată. Ochii raici şi negri erau abia întredeschişi și cu toate 
astea se vedea că puştiul e supărat pe lumea nouă şi ostilă în 
care se afla. Deasupra capului, ca un şal murdar, un smoc imens 
de păr negru îi dădea aspectul unui animal. 

Lîngă Mosca, un neamt scund şi chel privea extaziat un 
alt bebeluş ținut de o altă soră. Mosca observă, ușurat, că 
nou-născutul era aidoma cu al lui. Neamţul nu mai contenea 
cu exclamaţiile şi cu gîngurelile : 

— Oh, ce copil dulce, ce copil fermecător ! 

Imita cu gura lui zgomotul unui supt și-și strimba faţa în 
cele mai diferite grimase pentru a obţine o reacţie de la be- 
beluş. Mosca îl urmări curios şi se uită apoi la propriul său 
copil. Încercă să simtă vreo emotie, ceva, dar degeaba. Îi făcu 
semn surorii să ia nou-născutul de acolo. Femeia îi aruncă o 
privire furioasă. Așteptase cu nerăbdare să vadă cum se va 
manifesta el. „i-am tras-o, surioară !“ îi zise Mosca în gînd. 

Cobori scările în fugă şi o porni pe jos către poarta spita- 
lului. Îl văzu pe Leo la volanul mașinii lui, strecurîndu-se 
încet printre valurile de vizitatori care plecau. Se opri în faţa 
jeepului, se cățără pe capotă şi apoi, peste parbriz, se aruncă 
pe scaunul de lîngă şofer. Observă buchetul imens de flori 
din poala lui Leo. Prospeţimea lor răcoroasă și dulce îi izbi 
nările. Brusc, se simţi eliberat de tensiune şi incredibil de fe- 
ricit. 


Cînd se întilniră, în sfirsit, cu Eddie, la Rathskeller, aces- 
ta era deja beat. 

— Măgarule, îl întimpină el, de ce n-ai telefonat? Am 
pus-o pe Inge să sune la spital şi cei de acolo mi-au vîndut 
pontul. După aia a sunat proprietăreasa voastră şi i-am pasat 
şi ei vestea. 

— Isuse, am uitat ! se scuză Mosca cu un zîmbet tîmp pe 
față. | 

Eddie îl apucă de umeri. 

— Felicitări ! Acum, să ştii că astă-seară sărbătorim ! 

După ce îşi terminară cina, se îndreptară spre una din 
mesele de la bar. 

— Ne cumpărăm fiecare băutura sau face cinste Walter ? 
întrebă Leo ca şi cum asta era o chestiune de maximă impor- 
tanță. 

Eddie le dărui amîndurora un zîmbet amuzat, patern : 

—  Astă-seară fac eu cinste. După cum îl ştiu pe Walter, 
n-ar da de la el nici măcar o ţigară. Ia priveşte ce faţă tristă 
are ! 

— Isuse, exlamă Mosca, cum dracu pot eu să mă 
comport ca un tată ? Nici măcar nu sîntem căsătoriţi. Aia de 
acolo îl tot strigau pe fiu-meu pe numele ei. Chestia asta m-a 
făcut să mă simt caraghios. Mă gîndesc serios să înaintez ac- 
tele de cununie. 

— Ia să vedem, zise Eddie. Povestea poate dura trei luni. 
La treizeci de zile după aceea însă, gata ! Înapoi în State ! Ai 
de gînd să renunţi la bunătăţile de aici ? 

Mosca reflectă o clipă. 

— Bănuiesc că pot obţine actele şi să mai amîn o vreme 
căsătoria. Mi-ar plăcea însă să am totul pregătit, pentru 
orice eventualitate. 

— Ai putea s-o faci, dar va trebui să pleci odată şi odată. 
Mai ales acum, că familia Middleton a plecat, n-o să-ţi poţi 
procura hrana adecvată pentru nevastă şi copil. 

Îi aruncă lui Mosca o privire ciudată, sfredelitoare. 

— Eşti sigur că vrei hîrtiile alea, Walter ? Eşti gata să 
pleci înapoi ? 

Mosca se răsuci brusc spre Leo şi-l întrebă : 

— Dar tu cum stai ? Te-ai hotărît ? S.U.A. sau Palestina ? 

— Mie îmi merge bine aici, răspunse Leo, gîndindu-se la 
Profesor. Curînd însă va trebui să iau şi eu o decizie. 

— Mai bine te-ai întoarce cu mine, îl sfătui Mosca. Ai 
putea locui cu Hella şi cu mine pînă găseşti un loc al tău. Asta, 
bineînţeles, dacă îmi voi găsi eu un locşor. 

Eddie interveni curios : 

— Şi ce vei face cînd te vei întoarce în State ? 

— Nu ştiu. Bănuiesc că o să mă duc la școală, poate. Nu 
ştiu prea multe, căci din liceu am plonjat direct în armată. 

Le zimbi. 

— N-o să mă credeţi, dar am fost un elev bun pe vre- 
muri. Din nefericire, m-am înrolat voluntar şi tu stii ce-am 
pierdut, Eddie, căci m-ai pistonat suficient de mult pe tema 
asta cît am fost soldaţi. Acum vreau să învăţ despre ce se mai 
petrece în lume. 

Se opri, încercînd să găsească un mod de a-și exprima 
gîndurile cît mai precis. 

— Uneori aş vrea să mă lupt din răsputeri cu tot ce mă 
înconjoară, dar nu ştiu exact cum. E ca şi cum aș fi incapabil 
să ies basma curată dintr-o capcană. Ca acum. Vreau si eu să 
înfăptuiesc ceva, dar nu mi se permite. O chestie care mă 

riveşte numai pe mine. Nu mă pot însura cu una de-a lor. 
il de ce armata procedează așa de dur. Pe mine mă 
doare-n cot de nemti, dar chestia asta mă blochează. În fine, 
s-o lăsăm baltă ! 

Mai comandă un pahar de băutură și schimbă subiectul. 

— Ştiţi, cînd eram puști credeam că toţi oamenii sînt 
minunati. Aveam ideile mele clare, pe care acum nici măcar 
nu mi le mai pot aminti. Tot în vremea aia obisșnuiam să mă 
bat pe stradă. O făceam ca un erou din filme. Mă luptam 
întotdeauna cinstit. Nu-l loveam niciodată pe adversar dacă 
aluneca sau se dezechilibra. Mai tîrziu, am aflat ce principii 
de rahat aveam. Mi se pare acum că acea viață dusă înainte 
de a intra în armată n-a existat cu adevărat niciodată. Asa 
cum nimeni nu mai credea că războiul se va sfirși. Ştiam cu 
toții că ne vom duce peste japonezi, după care se va găsi alt- 
cineva cu care să ne batem, poate cu ruşii. Dup-aia poate cu 
marţienii. Întotdeauna însă cu cineva nou, astfel ca să nu 

mai ajungem acasă în vecii vecilor. Acum cred, pentru prima 
dată, că povestea s-a încheiat şi că va trebui să mă întorc la 
viaţa aia de vis sau ce-o fi fost ea. Aşa că pot să încep prin a 
mă duce la şcoală, nu ? 

Ceilalţi doi se simteau stingheriţi. Pentru prima oară, 
Mosca le destăinuise simţămintele lui. Erau amîndoi sur- 
prinși de emoţiile copilăreşti care se ascundeau sub masca 
acelei fețe prelungi, întunecate și dure. Leo îngăimă : 

— Nu-ţi face griji, Walter, cînd o să duci o viață normală 
alături de o soţie şi de copii, totul va fi în regulă. 

— Ce ştii tu ? izbucni Eddie cu mînie de beţiv. Ai stat 
opt ani într-un lagăr de concentrare fără nici o damă. Ce mama 
dracului poţi tu să ştii ? 

Leo îi răspunse cu sfidare în voce. 

— Eu ştiu un lucru şi bine. Tu n-o să pleci niciodată de 
aici. 

Remarca îl uimi pe Eddie. 

— Ai dreptate, replică el. Să mă ia naiba dacă n-ai drep- 
tate. I-am scris din nou nevesti-mi să vină şi să aducă copilul 
cu ea, că altfel eu nu mai plec de pe continentul ăsta bleste- 
mat ! Asta-i singura mea speranţă. Ea însă se frige cu şeful ei 
şi crede că eu nu știu. Dar am descoperit toată tărășenia ! 

Leo se întoarse spre Mosca. 

— Poate o să vin cu tine. Cine ştie ce ce mai întîmplă 
pînă atunci ? N-o să rămîn aici pe vecie. Poate încropim o 
afacere împreună, fără profitul pieţei negre, însă. Iar tu te-ai 
putea duce şi la şcoală. Cum ţi se pare ? 

— Just! interveni Eddie. Intră în afaceri cu Leo şi n-ai 
să pierzi, Walter. 

Le zîmbi şi văzu că nici unul dintre ei nu înțelesese sau 
nici măcar nu auzise ce spusese. Băutura îi stilcea vorbele 
ieşite din gura lui spartă. Poate că tocmai de asta aveau 
încredere în el. Se simţi rusinat. 

— Amicilor, sînteţi cu capul în nori ! le-o trînti. 

Își dădu seama că era furios pentru că ei făceau planuri 
împreună și-l lăsau pe el la o parte, fără nici o intenţie, ci nu- 

mai pentru că presupuneau că el nu va pleca niciodată de acolo. 
Brusc, se simţi îngrijorat pentru ei. Pentru Leo, datorită nai- 
vităţii cu care intrase în viața adevărată, iar pentru Mosca 
din pricina a ceea ce i se părea a fi o permanentă luptă cu el 
însuși, care clocotea îndărătul acelei fețe mîndre, întunecate 
şi aparent nepăsătoare. Era o luptă disperată pentru a se 
menţine legat de lume cu ajutorul unei singure ațe îngrozitor 
de subţiri. Mai simţea, în plus, o copleșitoare amărăciune, 
înecată în alcool, pentru el însuși. Spre stupoarea lui Leo şi 
a lui Mosca, își puse capul pe masă şi începu să plingă. Apoi 
căzu într-un somn adînc. 

Wolf îşi strecură cu greu corpul burduhănos pe treptele 
subsolului şi oftă din rărunchi, bucuros să fie la adăpost de 
soarele fierbinte al verii. Era teribil de obosit căci trebuise să 
ajungă cu munca lui de la serviciu la zi după o lună de va- 
cană. Își dusese nevasta să-și viziteze o soră în Bavaria. Fu- 
sese ultima vizită înainte de plecarea lor în State. 

Se îndreptă direct spre bucătărie, unde Ursula pregătea 
cina. 

— Au un băieţel, anunţă el. 

Ursula se întoarse şi exclamă bucuroasă : 

— Nu-i minunat ? Exact ce-şi dorea ea. S-a întors de la 
spital ? Trebuie să mă duc s-o văd. 

— S-a întîmplat la o zi după ce am plecat noi. Bebeluşul 
a venit pe lume mai devreme. S-au împlinit trei săptămîni de 
cînd e acasă. 

Wolf nu se putu abţine să nu se mire de voioşia Ursulei, 
deşi cele două femei abia se cunoşteau. Dacă reflecta mai 
bine, nu putea să nu recunoască că şi pe el îl gidila ceva la 
coarda sensibilă cînd auzea de nou-născuți. Își dorea şi el co- 
pii, după ce va avea o situaţie ca lumea. Asta era o chestie pe 
care te puteai baza şi, pornind de la ea, îşi putea educa vii- 
toarele odrasle să aibă singure grijă de ele. Era sigur că va avea 
cei mai deştepţi puşti din împrejurimi, căci vor şti întotdeau- 
na pe ce lume se află. 

— Ai primit vreo veste în legătură cu actele noastre de 
căsătorie ? se interesă Ursula. 

— N-au sosit încă de la Frankfurt. 

Era o minciună. Documentele se odihneau acum sub 
cheie în biroul lui de la baza aeriană. Dar dacă Ursula ar fi aflat 
despre ele, ar fi insistat să se căsătorească imediat şi atunci el 
ar fi trebuit să părăsească Germania în termen de treizeci de 

zile de la ceremonie. Voia să mai stea acolo cîteva luni ca să 
încheie cîteva tranzacţii. 

Din spatele lor se auzi vocea tatălui ei. 

— Ah, Wolfgang, ai ajuns în sfîrşit acasă ! 

Wolf se răsuci iute pe călciie. 

— Ai primit un mesaj telefonic, îl anunţă bătrînul. Tre- 
buie să iei legătura de urgență cu un bărbat care se numeşte 
Honny. 

Tatăl ei tocmai venise din magazie cu o şuncă mare pe 
care o puse pe masă. Scoase un cuţit de măcelărie şi îşi täie 
cu grijă citeva felii nu prea groase, pentru a le prăji alături 
de cartofi. 

Wolf recunoscu în sinea lui că individul avea calitatea de 
a şti să se facă folositor pe lingă casă. 

— A mai spus ceva tipul ? întrebă el. 

— Nu, dar mi-a tot repetat că e vorba de ceva foarte im- 
portant. 

Wolf se duse în dormitor și formă numărul neamțului. 
Recunoscu vocea lui Honny imediat ce acesta ridică recepto- 
rul. 

— Wolfgang la telefon, zise el. 

Cu vocea emoţionată, feminizată de pe urma tonului 
înalt cu care vorbea, Honny exclamă : 

— Wolfgang, ce bine că ai sunat atît de repede ! Mai ţii 
minte că iarna trecută căutai un om de legătură ? Ei bine, l-am 
găsit. 

— Esti sigur ? 

Vocea neamţului coborî cu cîteva tonuri şi deveni mai 
voalată. 

— Am destule dovezi să cred că da. 

Accentuase cuvîntul „dovezi“. 

— Aşa deci... Foarte bine. O să ajung la tine cam într-o 
oră. Îl poţi aduce acolo pînă atunci ? 

— În două ore. 

— S-a făcut, zise Wolf și închise. 

O anunţă pe Ursula că nu va rămîne la cină şi se grăbi să 
plece. Înainte de a închide ușa auzi exclamaţia ei de surpriză 
şi dezamăgire. Apucă grăbit în josul străzii şi ajunse la tanc 
pentru a prinde un tramvai din mers. 

Era emoţionat. Își pierduse toate speranţele legate de 
afacerea aceea şi de cîteva luni încetase să se mai preocupe 
de ea. O singură dată problema îi revenise în memorie, cînd 
Mosca îl tachinase pe tema asta. lar acum treaba pica la fix. 
Actele de căsătorie erau gata, oricînd putea obţine biletele 
de avion, la dracu cu transportul pe cheltuiala guvernului ! 
În plus, ar fi o ieșire perfectă din încurcătura cu bătrînul. Ur- 
sula şi taică-său îi scoseseră peri albi pisîndu-l să-l ia şi pe 
bătrîn în State, iar el aproape că le rîsese în nas. Femeile 
însă trebuiau permanent minţite. Îi promisese Ursulei că va 
face tot ce-i va sta în puteri. De fapt, nu l-ar fi deranjat deloc 
să vină şi el cu ei, dacă bătrînul ar fi fost isteţ. Dar individul 
încasase o păruială zdravănă cînd încercase să tragă pe 
sfoară cîțiva traficanţi. Stătuse o săptămînă în spital, la rea- 
nimare. De atunci îşi petrecuse zilele în pivnița apartamen- 
tului, ca o cîrtiţă. În mai puţin de o săptămînă halise o şuncă 
de douăzeci de livre în întregime, hăpăise trei sau patru rațe 
dintr-o dată şi aproape o giscă întreagă într-o duminică. 
Probabil că luase în greutate mai mult de patruzeci de livre 
în ultimele două luni. Zbiîrciturile pielii i se neteziseră de pe 
urma straturilor succesive de grăsime depuse, iar costumele 
lui de dinainte de război nu-i mai puteau cuprinde burdiha- 
nul imens. 

Wolf se gîndi că bătrînul era actualmente, poate, unicul 
vărzar gras din Bremen, singurul care putea poza pentru 
afisele şi pentru ghidurile de călătorie ce prezentau un 
neamt imens şi voios, exponent tipic al bunului trai din tara 
lui. Remarcă în sinea lui, nu fără ironie, că avea în pivnita 
casei pe cel mai gras neamt din Germania. Un canibal bles- 
temat. O şuncă de douăzeci de livre în trei zile... Isuse ! 

Wolf sări din tramvai cînd acesta depăşi Kurfürsten Al- 
lee, traversă Metzer Strasse şi intră pe strada pe care locuia 

Mosca. Aerul era încă fierbinte, deși soarele cobora încet la 
orizont, așa că Wolf fu nevoit să meargă sub umbra copaci- 
lor. Spera ca Mosca să fie acasă, dar nu era nici o tragedie 
dacă nu-l găsea, căci avea suficient timp ca să-l culeagă de la 
club sau din Rathskeller. 

Împinse poarta ce despărțea trotuarul de aleea care du- 
cea la ușa casei, o străbătu, urcă scările şi ciocăni. Îi deschise 
chiar Mosca. Era îmbrăcat în pantaloni scurţi şi tricou şi avea 
picioarele desculțe. Ținea în mînă o cutie de bere. 

— Intră, Wolf, îl pofti Mosca. 

Trecură prin hol şi intrară în living. Frau Saunders şedea 
pe un colţ al canapelei şi citea o revistă, iar Hella legăna 
căruciorul ce servea acum şi de balansoar. Bebeluşul plingea. 

Wolf le salută pe femei. Cu toate că era nerăbdător, ad- 
miră copilașul şi complimentă pe Hella în legătură cu fru- 
museţea lui, după care se întoarse spre Mosca şi-i zise : 

— Putem vorbi o clipă între patru ochi, Walter ? 

— Desigur. 

Ţinînd în continuare cutia cu bere în mînă, Mosca îl 
conduse spre dormitor. 

— Ascultă, Walter, a ieşit în fine la iveală chestia aia cu 
legătura de care aveam nevoie pentru afacerea cu ordinele 
de emisie. Trebuie să mă întîlnesc imediat cu tipul şi să aran- 
jez detaliile. Vreau să vii cu mine pentru eventualitatea că 
totul se perfectează rapid. E-n regulă ? 

Mosca luă o înghiţitură de bere. Auzea cum își vorbeau 
una celeilalte, în camera alăturată, Hella și Frau Saunders. 
Din cînd în cînd, bebelușul plingea nemulțumit. Mosca fu- 
sese luat prin surprindere şi acest şoc era neplăcut. Pentru 
el, afacerea fusese clasată şi, în plus, descoperi acum că nu 
mai avea nici un chef s-o ia de la capăt. 

— Pe mine povestea asta nu mă mai interesează, Wolf. 
Va trebui să-ți găseşti alt partener. 

Wolf o pornise deja spre uşa dormitorului. Uluit de cu- 
vintele lui Mosca, se întoarse spre el. I se citeau clar pe față 
furia şi imposibilitatea de a-şi crede urechilor. 

— Ce porcărie mai e şi asta, Walter ? Ne-am tocit pin- 
gelele toată iarna, iar acum, cînd totul e aranjat, tu dai îna- 
poi ? Nu faci bine, Walter. Chestia asta nu se înghite. 

Mosca fu amuzat de emotia şi de mînia lui Wolf. Era un 
pretext pentru a nu fi rușinat de faptul că îl lăsa pe celălalt 
singur. Era conştient că procedeul lui era murdar, dar era 
bucuros că așa ticălosul ăsta buhăit încasase de la el o palmă 
zdravănă peste bot. 

— Ce dracu, Wolf, zise el, noi nu sîntem gangsteri. A 
fost o idee. Poate că aș fi urmat-o pînă la capăt acum şase luni. 
Acum însă am femeie şi copil. Dacă scîrțiie ceva, ce se va 
întîmpla cu ei ? În plus, actele de căsătorie îmi vor ieși peste 
cîteva luni. N-am nevoie de tot bănetul ăla. 

Wolf încercă să-și recîştige controlul de sine. 

— Ascultă, Walter, începu el cu voce prietenoasă si 
calmă, tu te întorci în State peste trei sau patru luni. E posi- 
bil să fi pus deoparte vreo mie de dolari cît ai stat aici, după 
cum e posibil să mai fi obținut şi altă mie de pe piaţa neagră, 
pe care, oricum, eu te-am ajutat să-i strîngi. Odată ajuns în 
State va trebui să-ţi faci o casă, să cauţi o slujbă şi o groază 
de alte rahaturi. O să ai nevoie de biştari. 

Schimbă diapazonul, arătîndu-se rănit de atitudinea ce- 
luilalt : 

— Pe lingă asta, nu joci corect, Walter. Dacă mă 
părăseşti, o să trebuiască s-o las şi eu baltă, căci n-am timp 
să caut un alt partener. Am nevoie de un tip în care să am 
încredere. Haide, Walter, o să fie floare la ureche. Nu tre- 
buie să-ți faci griji din cauza copoilor, căci n-au cum să ne 
agaţe. În plus, de cînd te temi tu de niște vărzari împuțiţi ? 

— Nu merg, se încăpăţină Mosca și mai luă un gît de 
bere. 

Cu mîna liberă își flutură tricoul, exclamînd : 

— Tii, da’ cald maie! 

Wolf izbi cu pumnul în ușă. 

— Isuse! Ce naiba, dom'le, faptul că te-ai înhăitat cu ji- 
danul ăla gălbejit şi cu fustangiul de Eddie te-a făcut să-ţi 

piară tot curajul ? Aveam o impresie mai bună despre tine, 
Walter. 

Mosca îşi puse cutia de bere pe dulap. 

— Uite ce e, Wolf, lasă-i pe prietenii mei deoparte. N-am 
chef să te mai aud vorbind despre ei. Acum în legătură cu 
afacerea asta a ta. Măi găozar parşiv ce eşti, ce crezi că nu 
Ştiu că ţi-ai obţinut deja actele de căsătorie ? Ai putea acum 
să dai dracului toată chestia şi să te cărăbăneşti în State. 
Între timp, eu trebuie să rămîn aici trei sau patru luni. Nu 
mi-e frică de nemţălăi, dar nu mai pup eu plecare din Bre- 
men după o cacealma ca asta. Dacă e s-o facem, atunci fie ne 
ușchim din Bremen imediat după, fie le dăm la cap tipilor 
cînd săltăm banii. În acest moment, nici una din variante nu-mi 
convine. Şi, oricum, nici nu mă gîndesc să fiu nevoit să mă 
uit mereu în spate pînă la sfârşitul verii, nici pentru un mi- 
lion. 

Făcu o pauză şi reluă cu sinceritate : 

— Nu mă bag în rahat, Wolf. Îmi pare rău. 

Wolf îşi plecă privirea, dînd din cap în sus şi jos ca şi cum 
s-ar fi mirat de ceva deja cunoscut. Îşi aminti de scena de la 
Clubul Ofiţerilor, cînd adjutantul îi luase lui Mosca piuitul, 
şi-l ameninţă : 

— Ştii, Walter, aş putea să dau totul în vileag despre 
tine şi Hella. N-am de făcut nimic altceva decît să trimit un 
denunţț la bază şi la Poliţia Militară. Stînd într-o locuinţă 
germană, încalci o lege a Guvernămîntului Militar. Mai 
există şi alte chestii de care m-aș putea lega. 

Spre uimirea lui, Mosca izbucni în ris şi zise : 

— Pentru numele lui Dumnezeu, Wolf, ia şi tu o bere 
sau ieşi naibii afară ! Nu mă deranjează să mă joc de-a ban- 
diții cu tine, dar nu întrece măsura ! Eu nu sînt vreunul din 
prizonierii ăia jegoşi ai tăi care făceau pe ei de frică în faţa ta. 

Wolf încercă să-l privească ţintă pe Mosca, dar omul din 
fata lui radia asemenea forță şi încredere în sine, încît nu fu 
capabil decît să ofteze şi să zîmbească vag. 

— Ah, ticălosule, murmură Wolf resemnat, hai dă-mi o 
bere. 

Adăugă trist dînd din cap: 

— Dar vezi să fie una de cinci stele. 

În timp ce-și savura băutura se gîndi la un mod de a i-o 
plăti lui Mosca. Văzu că nu era nimic de făcut. Dacă l-ar fi 
turnat celor de la Poliţia Militară şi ar fi fugit în State, asta 
nu l-ar fi ajutat să rezolve afacerea, aşa că n-ar fi cîştigat ni- 
mic, ba mai exista şi posibilitatea ca Mosca să se răzbune. 
Nu, era clar că afacerea căzuse. Făcuse o mică avere cu dia- 
mantele şi mai avea şi ceva bani gheaţă. De ce să caute ghi- 
nionul cu lumînarea ? 

Ofită şi trase un git de bere. Îi era tare greu să lase o ase- 
menea ocazie din mînă. Își dădu seama că nu va avea nicio- 
dată curajul să meargă pînă la capăt de unul singur. Nu-i 
rămînea altceva de făcut decît să-şi pună la un loc toate re- 
zervele de țigări şi să mai facă ceva negoţ prin preajma bazei, 
cumpărînd ieftin şi vînzînd scump. Ar mai putea strînge ast- 
fel vreo mie de dolari. 

Îi întinse palma lui Mosca. 

— Fără resentimente, da ? îi propuse. 

Era un pic îngrijorat acum de faptul că Mosca ar fi putut 
să-i ia în serios ameninţarea de adineauri şi n-avea nici un 
chef să fie nevoit să se păzească în timpul ultimelor sale 
săptămîni din Germania. 

— Regret că am încercat să fac pe durul cu tine, dar să 
pierzi toti biştarii ăia... Uită ce ţi-am spus. 

Își strînseră mîinile. 

— E-n regulă, îl linişti Mosca. 

Îi conduse pe Wolf pînă la uşă şi-i zise în loc de la reve- 
dere : 

— Poate o să-ţi iasă ceva pe cont propriu. 


Cînd Mosca intră în living, amîndouă femeile îl priviră 
întrebător. Auziseră supărarea din vocea lui Wolf. Bebeluşul 
adormise în căruciorul lui. 

— Prietenul tău a plecat aşa de repede... începu Frau 
Saunders. 

— A vrut să discute ceva cu mine. 

Mosca se întoarse spre Hella, care tricota şi citea în ace- 
laşi timp. 

— Wolf se însoară în curînd. Are toate hîrtiile, o in- 
formă el. 

Hella ridică privirea din carte şi rosti cu indiferenţă. 

— Zău? 

Își plecă din nou faţa ei subțire şi palidă asupra cărții, 
murmurînd : 

— Sper să vină curînd şi ale noastre. 

Mosca se duse în dormitor să-şi mai ia o bere şi o cutie 
cu alune, pe care le oferi femeilor. Ele își umplură palma. 

— Sigur nu vreţi şi o bere ? 

Amiîndouă clătinară din cap şi continuară să citească. 

În timp ce toţi trei ronțăiau alune, Mosca le privi. Hella 
își tunsese părul pentru perioada de vară, dezvăluind vederii 
oasele fragile ale feței ce abia erau acoperite de un strat 
subțire de came și piele. Unul din obraji îi era străbătut pînă 
la buze de o venă subţire şi albastră. Camera era cufundată 
în liniştea odihnitoare şi caldă a serii de vară. Din cînd în 
cînd, un vînticel răcoros își făcea simțită prezenţa înfoind 
draperia înflorată. 

Bărbatul le studie pe amîndouă. Una îi putea fi mamă, 
iar cealaltă era mama propriului său copil, care picotea a- 
cum în cărucior. Rămase la concluziile astea simple, căci be- 
rea îl făcuse somnoros şi totul începuse să se învîrtească în 
mintea lui. 

Într-o zi, demult, își pusese pe cap casca de oţel, luase arma 
în mînă şi traversase Africa de Nord, Anglia, Franţa, Belgia 
și Olanda cu vaporul, în camioane şi pe tancuri pentru a 
căuta inamicul şi a-l secera. Chiar şi acum ceea ce făcuse nu i 
se părea o greşeală, o prostie sau o ironie a soartei. I se 
părea doar o trăsnaie, o treabă neplăcută. Fu uimit că se 
gîndise la așa ceva. Își mai luă cîteva alune şi fu cît p-aci să 
greşească ținta. Cîteva boabe alunecară pe podea. Se simţea 
îngrozitor de somnoros, așa că se ridică şi se duse la fe- 

reastră ca să simtă vîntul pătrunzindu-i prin găurelele tri- 
coului şi răcorindu-i pielea încinsă. După un timp se 
îndreptă, nesigur pe picioare, spre cărucior, se uită la copilas 
şi zise solemn și tare : 

— Grozavă treabă ! 

Femeile zîimbiră. 

— Cred că va trebui să te bag în pat, spuse Hella. 

Se răsuci spre Frau Saunders şi-i explică : 

— E pentru prima dată că s-a uitat, într-adevăr, la copi- 
laş. Nu-ţi vine să crezi, Walter, că ești tată ? 

— O să se comporte mai bine la al doilea, zise Frau 
Saunders. 

Mosca continuă să-şi privească fiul. Nu i se mai părea 
urît. Zbirciturile de pe faţă îi dispăruseră, locul lor fiind luat 
de un ten neted şi alb. Femeile se întoarseră la citit. Mosca 
se duse înapoi spre fereastră. 

— Nu mai fi aşa agitat ! îl admonestă Hella cu ochii în 
carte. 

— Nu sînt agitat, protestă Mosca. 

Era adevărat. Se simţea de parcă ar fi inspectat camera 
pentru prima oară. Se duse încă o dată la cărucior şi mîngiie 
cu privirea copilul adormit. Se gîndi că puştiul arăta deja a 
om. I se adresă apoi nevesti-si : 

— Ce-ar fi să mergem miine la clubul de la țară. O să 
stăm cu căruciorul pe pajiște şi eu o să-ţi aduc hot dog și 
înghețată de la snack-bar. O să fie şi o orchestră acolo. 

Hella încuviință cu capul cufundat în carte. El se 
întoarse spre Frau Saunders. 

— Ţi-ar plăcea să vii cu noi ? 

Proprietăreasa îşi ridică privirea. 

— Oh, nu. Aştept nişte musafiri, se eschivă ea. 

Hella îi zimbi. 

— Să ştii că ţi-a zis-o serios, altfel nu te-ar fi întrebat. O 
să mănînci la îngheţată pînă ţi se apleacă. 

— Nu pot, zău. 

Frau Saunders reveni la lectura ei. Mosca își dădu seama 
că ea nu acceptă din pricina timiditătii ei şi a gîndului că fu- 
sese invitată din politete. 

— N-am glumit, să ştii, insistă el. 

Femeia îi zîmbi. 

— Să-mi aduci nişte îngheţată de acolo, da ? 

Mosca îşi luă o altă bere din dormitor. Își zise că totul e 
în regulă. 

— De vreme ce eşti aşa de prietenos, interveni Hella, 
am şi eu o rugăminte. Frau Saunders are un unchi în Ame- 
rica și vrea să-i trimiti O scrisoare de a ei prin poşta militară. 

— Nici o problemă, încuviință Mosca. 

Clasica poveste. Toţi nemţii le scriau rudelor din State 
făcînd aluzie să le fie trimise pachete. 

— Mulţumesc, zise Frau Saunders cu un zîmbet strimb. 
În zilele noastre ne preocupă pe toţi soarta unchilor noștri 
dragi din America. 

Hella şi Mosca izbucniră în rîs. Mosca fu chiar pe punc- 
tul de a se îneca cu berea pe care era gata s-o înghită. 

Femeile îşi reluară lectura, aşa că el aruncă o privire 
exemplarului din Stars and Stripes ce zăcea pe masă, după 
care zise : 

— Poate miine o să se întoarcă şi Leo din Hamburg şi 
vine şi el cu noi. 

Hella îl privi. 

— E plecat de multă vreme. Sper că n-a păţit nimic, se 
arată ea îngrijorată. 

Mosca aduse o bere proaspătă. 

— Siînteţi sigure că nu vreţi nişte bere ? le invită el. 

Ele refuzară încă o dată. Bărbatul se duse lingă fereastră. 

— Bănuiesc că Leo şi-a aranjat să rămînă acolo în week- 
end ca să vadă ce se mai întîmplă. Altfel ar fi trebuit să se 
întoarcă de ieri. 

Hella așeză cartea pe masă și o anunță pe Frau Saunders : 

— Am terminat-o. A fost excelentă. 

— Am şi altele în dormitor pe care nu le-ai citit. Du-te 
şi alege-ți una. 

— Nu în seara asta. 

IĮ se alătură lui Mosca la fereastră şi-şi strecură brațul pe 
după mijlocul lui pe sub tricou. Priviră amîndoi întunericul 
de afară, scăldaţi în răcoarea adierii venite dinspre copaci. 
Simţeau mirosul legumelor plantate în grădini şi al rîului ce 
curgea în spatele lor. Aerul nopţii de vară nu purta cu el decit 
O vagă mireasmă dinspre ruine. Luna plină era mascată de nori, 
iar de jur împrejurul lor se auzeau din locuinţe voci nemtesti 
şi rîsete. Un radio pus pe postul local emitea muzică. Mosca 
simți brusc dorința aprigă de a se duce la Rathskeller sau la 
club, de a juca zaruri sau de a bea un păhărel cu Eddie şi cu 
Wolf. 

— Of, bei atît de multă bere ! zise dintr-o dată Hella cu 
năduf. Sper că mai eşti în stare să ajungi în pat. 

Mosca o mîngiie pe păr. 

— Nu-ţi face griji pentru mine. Mă simt bine. 

Ea se sprijini de el. 

— Mă simt bine în seara asta. Ştii ce-aș vrea ? 

Îi şopti dorinţa la ureche ca să nu fie auzită de Frau 
Saunders. 

— Ce ? ? exclamă Mosca uluit. 

Ea zimbi şi se înălță pe virful picioarelor pentru a-l săruta. 

— Eşti sigură că facem bine ? o întrebă el precaut, cu 
voce joasă. N-a trecut decît o lună. 

Eddie Cassin îl sfătuise să aştepte cel puţin două luni. 

— Mă simt bine acum, repetă ea. Nu-ţi face griji. Astă- 
seară am un sentiment minunat, ca şi cum am fi împreună de 
mulți ani. 

Mai rămaseră acolo cîteva clipe, ascultînd murmurul 
oraşului și al nopţii. Apoi Mosca se întoarse spre Frau Saun- 
ders. 

— Noapte bună, îi ură femeii. 

Ţinu ușa livingului deschisă pînă cînd Hella trecu cu 
căruciorul în dormitor, după care verifică ușa apartamentu- 
lui ca să se asigure că era încuiată. 

Mosca se aşezase la umbra casei enorme, vopsită în alb, 
căreia i se dăduse destinaţia de club de ţară. În faţa lui se 
întindea poligonul de tras cu arcul, cu ţintele lui din cercuri 
roşii şi albastre. Lîngă el, Hella se odihnea pe un scaun jos, 
confortabil. Peste toată pajiștea erau împrăștiați soldați, 
alături de nevestele şi de copiii lor. 

Deasupra tuturor trona pacea după-amiezii de duminică. 
Înserarea începea să se lase mai repede decît pînă atunci, 
ceea ce însemna că toamna venea mai devreme în acel an. 
Iarba pajiştei era întreruptă din loc în loc de petice maronii 
de pămînt. Frunzele ulmilor care străjuiau terenul de golf 
căpătaseră deja o nuanţă roșiatică. 

Mosca îl văzu pe Eddie Cassin îndreptîndu-se spre ei, 
înconjurînd lanţul de trăgători cu arcul. Se aşeză pe iarbă, o 
bătu uşurel pe Hella pe picior şi o salută. 

— Bună, fetiţo. 

Hella zimbi şi îşi reluă lectura din Stars and Stripes mur- 
murînd uşor cuvintele citite. 

— Am primit o scrisoare de la nevastă-mea. Nu vine. 

Tăcu pentru cîteva momente. 

— Mi-a transmis şi o hotăriîre de-a ei, reluă el, zîmbind 
amar, cu gura strimbată. O să se mărite cu şeful ei. Ţi-am 
spus eu că îi plăcea să se giugiulească cu el, Walter. Atunci 
nu știam nimic precis. Era simplă intuiţie. Chiar : ce zici de 
această blestemată de intuiţie a mea, Walter ? 

Mosca observă că Eddie era pe punctul de a se îmbăta 
criţă. 

— Ce dracu, Eddie, tu nu eşti genul de familist. 

— Dar aș fi putut fi, comentă Eddie. Aş fi putut încerca. 

Indică cu mîna căruciorul care se odihnea cuminte pe patul 
verde de iarbă, cu un colţ de pătură albastră ieşind afară. 

— Nici tu nu eşti familist, dar cel puţin încerci. 

Mosca rîse. 

— Mai bine zis, învăţ. 

Tăcură o bucată de vreme. 

— Ce-ar fi să treci pe la Rathskeller diseară ? propuse 
Eddie. 

— Nu. Am ceva bun acasă. De ce n-ai trece tu pe la noi ? 

— Simt nevoia să mă misc, replică Eddie şi se ridică. Nu 
pot să stau la tine toată noaptea. 

Se îndepărtă, clătinîndu-se ușor, printre arcași şi țintele 
lor. 

Mosca se întinse pe spate peste picioarele femeii lui şi îşi 
înălță fața spre razele slabe ale soarelui muribund. Uitase să-l 
întrebe pe Eddie de stadiul actelor de căsătorie. Trebuiau să 
fie gata de acum. 

Își imagină drumul spre State şi momentul cînd va intra 
în casa maică-si, cu o nevastă şi un copil. Gloria se măritase 
între timp (îşi zîmbi sieşi la gîndul ăsta), aşa că nu trebuia 
să-şi facă griji din cauza ei. Cu toate astea, avea un sentiment 
bizar la gîndul de a se întoarce acasă pentru totdeauna, deşi 
îi era mai uşor acum să-l accepte decît îi fusese înainte. 

În timp ce urmărea arcașii cum îşi manevrează arcurile 
cu stîngăcie şi zborul săgeţilor eliberate, îşi aduse aminte de 
un bătrîn soldat de la o fermă aflată în spatele liniilor, fermă 
care fusese destinată unui spectacol pentru trupele de re- 
zervă. În loc de scaune se puseseră baloturi de iască. Pe unul 
din ele se aşezase această bătrînă cătană, care trebuia să fi 
avut în jur de patruzeci de ani, şi începuse să pieptene cu 
grijă părul ciufulit al unui puşti francez de vreo şase ani, pe 
care îl ținea între genunchii lui. Îi făcea cu meticulozitate o 
cărare pe margine, chinuindu-se, în acelaşi timp, să îi înfoaie 
părul în față sub forma unei ondulaţii. Se apucase, după 
aceea, să pieptene şi să aranjeze părul altor doi copii, o fetiță 
şi un alt băiat. Mişcările îi erau delicate şi dibace. Nu fusese 
mulțumit de rezultat pînă cînd nu-i întorsese pe cei trei copii 
pe toate părţile, retuşîndu-și ici-colo opera. După asta le 

dăruise tuturor cîte un baton de ciocolată, îşi luase pușca de 
lîngă peretele de care o sprijinise şi şi-o puse între genunchi. 

Gîndurile lui Mosca săriră la o altă imagine ce-i 
rămăsese întipărită în memorie. Îşi aminti de soldatul de cu- 
loare care aruncase la întîmplare cutii cu suc de ananas din 
camionul său, în timp ce trecea pe lingă trupele care 
mărșăluiau obosite dinspre plajă către zgomotele de arme 
grele din depărtare, ca şi cum le-ar fi reamintit tuturor să se 
pregătească pentru infernul din faţa lor, exact așa cum 
dangătul clopotelor în zilele de duminică era menit să anunţe 
sufletele credincioşilor să fie gata pentru regăsire. Așa cum 
sunetul clopotelor creşte şi creşte pe măsură ce toți credin- 
cioşii se apropie de biserică, la fel şi bubuitul armamentului 
greu devenea tot mai dens, însoţit fiind de păcăniturile ar- 
melor uşoare ca de nişte acorduri suplimentare. Se apro- 
piau, se apropiau, erau pregătiţi pentru Marea Intrare. Actul 
suprem în care mintea şi corpul rezonau automat după un 
ritual, ca şi cum ar fi pătruns în biserică... Aici însă imaginea 
se opri şi reveni la răcoarea dulce şi vaporoasă a sucului de 
ananas, la momentul de odihnă de pe şosea cînd cutia cu suc 
trecea de la gură la gură. Imaginea se mută pe un drum 
scăldat în lumina lunii, apoi într-un sat francez cu case mici 
de piatră, camuflate, lîngă care se vedea clar cum erau par- 
cate camioane, jeepuri şi monstruoase transportoare de tun. 
Revăzu în minte tancul din capătul străzii, acoperit de haine 
proaspăt spălate şi împrăștiate la uscat în lumina lunii. 

Zbirniitul unei corzi de arc şi plesnitura seacă a săgeţii 
creară senzaţia unei adieri răcoroase. Hella îşi ridică privirea 
din carte. Mosca se sculă. 

— Vrei ceva înainte de a pleca ? o întrebă. 

— Nu... Mă simt așa de plină. În plus, cred că o să mă ia 
din nou durerea de dinți. 

Mosca văzu o uşoară umflătură vineţie sub bărbia ei. 

— O să-l rog pe Eddie să te ducă la dentistul de la baza 
aeriană. 

Își adunară lucrurile de pe scaun şi de prin iarbă şi le aşe- 
zară cu grijă în cărucior. Copilul dormea încă. O luară pe pa- 
jişte pînă la staţia de autobuz. Cînd sosi maşina, Mosca îşi 
întinse braţele sale lungi şi ridică micul cărucior pe platfor- 
ma din spate. 

Bebelusul se puse pe plins. Hella îl luă în braţe. Conduc- 
torul aştepta să încaseze preţul transportului. Mosca i se 
adresă în germană : 

— Sîntem americani. 

Conductorul îl măsură pe Mosca din cap pînă în pi- 
cioare, dar nu scoase nici un sunet de protest. 

Citeva staţii mai încolo, pe platformă se urcară două ti- 
nere W.A.C. Una dintre ele observă bebeluşul din brațele 
nemțoaicei şi îi spuse celeilalte : 

— Nu-i aşa că e un copilaş german haios ? 

Cealaltă se aplecă să vadă mai bine şi exclamă, de cîteva 
Ori, cu voce tare : 

— Oh, e un copil minunat! 

Uitîndu-se la Hella şi observind-o ca să vadă dacă pri- 
cepe ce-i spune, americanca o felicită : 

— Schön, schön n 

Rella zîmbi şi-l privi pe Mosca, însă el nu reacţionă nici- 
cum. Una dintre ele scoase un baton de ciocolată din geantă 
şi i-l puse copilului pe păturică în momentul în care cele 
două se dădură jos, înainte ca Hella să poată spune ceva. 

La început Mosca se amuzase, însă acum era furios. Luă 
ciocolata şi o aruncă departe, pe stradă. 

După ce coboriră din maşină Hella zise : 

— Nu fi atît de necăjit că ne-au luat drept germani. 

Însă era mai mult decît atît. Fusese înspăimîntat, de 
parcă ar fi fost nemți adevăraţi şi trebuiseră să accepte mila 
şi umilinţa ca făcînd parte dintre învinși. 


1 Frumos, minunat (n.tr.). 

— O să plecăm curînd de aici, rosti el apăsat. Miine o să 
discut cu Eddie să urgenteze ieşirea actelor. 

Pentru prima dată avea senzaţia că trebuie să se 
grăbească. 


Eddie Cassin părăsi clubul de ţară fără nici cea mai vagă 
idee încotro s-o ia. I se lăsase ceața durerii peste ochi cînd îl 
văzuse pe Mosca cum sedea în iarbă, cu capul sprijinit pe ge- 
nunchii Hellei și cu o mînă pe roata căruciorului. Prinse un 
tramvai şi își zise: „Hai să mă duc pe la gorilă“. Ideea îl 
învioră suficient de mult ca să înceapă să se uite după fetele 
care se plimbau pe marginea drumului spre centru. La 
celălalt capăt al oraşului o porni pe jos spre rîu, traversă po- 
dul de peste Weser şi se urcă din mers în alt tramvai, spre 
Neustadt. Cobori din el la ultima staţie dinaintea bazei ae- 
riene. 

Clădirile de aici erau intacte. Intră într-una din ele, urcă 
trei etaje şi ciocăni într-o uşă. Auzi imediat vocea Elfreidei 
strigînd : 

— Oclipă! 

La cîteva secunde după aceea, uşa se deschise. 

Eddie Cassin era şocat de fiecare dată cînd o vedea. Avea 
linii moi, pline, mai pline chiar decît arătau, glezne şi şolduri 
elegante, dar şi o monstruozitate de cap cu ochi mici, violeţi, 
ce dădeau înspre margini în roşu, ca la iepuri. 

Eddie intră şi se aşeză pe canapeaua de lingă perete. 

— Dă-mi să beau, fetiţo, comandă el. 

Își păstra în permanenţă aici o rezervă de băutură. Se 
simțea mai în siguranță astfel. Ştia că Elfreida nu se atingea 
de ea decît în prezenţa lui. Cît timp prepară băuturile, el îi 
urmări fascinat mișcările capului. 

Era prea mare față de corp, iar părul îi stătea ca o claie 
de ţepi sîrmoși. Pielea era îmbătrînită şi avea aspect de piele 
de găină, cu un luciu mat, gălbui şi cu pori imenşi. Nasul era 
turtit de parcă ar fi încasat o mulțime de lovituri, iar buzele 
ei, dacă nu şi le aranja așa cum făcea întotdeauna cînd venea 

Eddie, nu erau decît două bucăţi de carne umflată, palide 
precum carnea de vițel. Bărbia şi obrajii îi atîrnau. Vocea 
însă era dulce şi melodioasă, regăsindu-se în ea ceva din fio- 
rul adolescentei. Vorbea bine engleza, era talentată la limbi 
străine și îşi cîştiga existenta ca traducător şi interpret. Une- 
ori îi preda lui Eddie lecţii de germană. 

El se simţea confortabil şi în siguranţă aici. Ea lumina 
întotdeauna încăperea cu lumînări, ceea ce îl determina pe 
Eddie să chicotească la gîndul că ele aveau probabil şi alte 
întrebuințări. Lîngă peretele de vizavi se afla un pat, iar în 
apropierea lui, lingă peretele din faţa ferestrei, trona un bi- 
rou pe care se odihnea o poză a soţului ei, un individ arătos 
ai cărui dinţi lăbărțaţi erau dezveliţi într-un zîmbet vesel. 

— Nu te aşteptam în seara asta, rosti Elfreida. 

Îi dădu băutura și se aşeză pe canapea, la depărtare de el. 
Învăţase pînă atunci că orice gest de afecţiune sau de dorință 
al ei îl făcea să plece, dar dacă aştepta pînă ce se afuma sufi- 
cient de bine, el singur stingea lumînările şi o trăgea violent 
spre pat, așa că trebuia să pretindă acum că n-are prea mult 
chef de el. 

Eddie se întinse pe canapea, bînd şi privind fix poza. 
Soţul ei căzuse înaintea Stalingradului. Elfreida îi povestise 
de multe ori cum, alături de compatrioatele ei, se îmbrăcase 
în negru în acea zi specială în care se decretase doliu naţio- 
nal pentru bărbaţii germani care muriseră acolo. Fuseseră 
atît de mulți încît şi acum numele Stalingrad avea un ecou 
îngrozitor în inimile lor. 

— Cred că era un timpit, comentă Eddie. Cum de s-a 
însurat cu tine ? 

Văzu că intrebarea o descurajează şi o face să se agite. 
Asa proceda mereu cu ea cînd era în toane rele. 

— Spune-mi, a făcut vreodată dragoste cu tine ? o inte- 
rogă el. 

— Da, răspunse sec femeia, cu voce coborită. 

— Cit de des ? 

Ea nu răspunse. 

— O dată pe săptămînă ? 

— Mai des. 

— Ei, atunci poate că nu era complet tîmpit, afirmă sen- 
tențios Eddie. Îţi spun eu însă că nu-ti era credincios. 

— Nuu, se rugă ea. 

Eddie văzu satisfăcut că ea începuse deja să plîngă. 

Se ridică în picioare. 

— Dacă te porti aşa şi nici măcar nu-mi răspunzi, atunci 
ar fi mai bine să plec. 

Juca teatru. Ea ştia asta, dar mai ştia și ce atitudine tre- 
buia să adopte. Căzu în genunchi şi-i prinse picioarele cu 
braţele. 

— Te rog, Eddie, nu pleca. Te rog, nu pleca. 

— Spune-mi că soţul tău a fost un tîmpit, spune-mi ade- 
vărul ! 

— Nu! exclamă ea ridicîndu-se furioasă de jos. Să nu 
mai pronunțţi cuvîntul ăsta. El era un poet. 

Eddie își turnă un alt pahar şi rosti solemn : 

— Vezi tu, am ştiut asta dintotdeauna. Toţi poeţii sînt 
nişte tîmpiţi. Pricepi ? Pe lingă asta, se vede clar că așa era 
după dinţii lui. 

Îi zîmbi parşiv. 

Ea plingea acum cu convulsii din cauza durerii şi furiei 
din suflet. 

— Poţi să pleci ! urlă ea. Du-te dracului, bestie ce eşti ! 
Nu eşti decît o jigodie ticăloasă ! 

Își dădu seama că picase în capcană cînd el o învirti pe 
loc şi o plesni peste faţă, după care o tîrî şi îi făcu vînt pe pat. 
Deliberat o mîniase, ca să se excite. Încercă să nu-i răspundă 
cînd corpul lui năvăli peste al ei, dar ea sucombă în faţa fre- 
neziei lui şi, ca de obicei, o cuprinse şi pe ea pasiunea rutu- 
lui. În seara asta însă fu mai rău decît fusese pînă atunci. Se 
abandonară amîndoi din ce în ce mai mult orgiei sexuale din 
pat. El o forţă să bea cu înghiţituri lungi direct din sticla cu 
whisky şi o umili prin toate mijloacele posibile. O făcu să se 
tîrască pe coate şi pe genunchi pînă ce-l imploră să înceteze. 

O făcu să mărșăluiască prin cameră în întuneric, schimbînd 
pasul la comanda lui. Într-un tîrziu, i se făcu milă de ea şi o 
opri cu un : „Whoa !“ scurt, după care o lăsă să vină în pat, 
în braţele lui. 

— Acum spune-mi că soțul tău a fost un tîmpit ! 

Era gata s-o dea afară din pat încă o dată. 

Cu o voce de copil ametit, ea repetă după el. 

— Sotul meu a fost un tîmpit. 


După asta ea tăcu şi rămase întinsă, pasivă, pe pat. El o 
forță să se ridice în capul oaselor ca să-i vadă sînii lungi și 
conici. Erau ca două mingi de rugbi, exact ca două mingi de 
rugbi. Eddie se minună. Îmbrăcată, părea vulgară. Îl trecuse 
un adevărat fior de plăcere cînd dăduse prima oară peste 
această comoară. 

— Mi-e rău, Eddie, îngăimă ea. Trebuie să mă duc la 
baie. 

O ajută să se îndrepte într-acolo şi o aşeză, goală, pe 
WC, după care îşi prepară o nouă băutură şi se întinse la loc 
în pat. 

— Săraca Elfreida, îşi zise el încetişor, săraca Elfreida. 
Ar face orice pentru un mădular solid ! 


Cînd o zărise prima oară, în tramvai, privirea ei fugară 
fusese suficientă pentru ca el să afle totul despre ea. Așa 
cum zăcea acum în pat, satisfăcut, golit de orice urmă de pa- 
siune şi de ură, se miră de cruzimea lui faţă de ea. Se miră şi 
de insistența cu care dorise să-i ruineze amintirea soţului. Ce 
fel de individ fusese el de se însurase cu o femeie ce poseda 
un asemenea cap ? Din cele mărturisite de Elfreida la în- 
ceput, se părea că tipul fusese înnebunit după ea. Nu putea 
să nu recunoască însă că un corp ca al ei te putea face să uiti 
o mulțime de alte chestii. „Nu însă şi capul“, îşi zise Eddie. 

Își turnă alt pahar şi se întoarse la pat. Deci ea avusese 
norocul să găsească unicul bărbat din lume care s-ar fi 
căsătorit cu ea, singura persoană care avusese ochi să vadă 
sufletul ascuns în spatele măștii date de natură. Din ce îi po- 

vestise ea şi din ceea ce dezvăluia poza, fusese un tip pe 
cinste, iar el distrugea acum acea amintire. 

O auzea pe Elfreida vomînd în baie. Îi părea rău pentru 
ea, mai ales că ştia prea bine că o terorizase pentru a-şi po- 
toli propria spaimă, deoarece simţea că de acum era ca o 
frunză luată de val, cu toate legăturile ce-l ţineau ancorat de 
viață rupte irevocabil. Nu putea da vina pe nevastă-sa. Nu 
fusese niciodată capabil să-şi ascundă dezgustul cînd ei îi era 
rău. Cît timp a fost însărcinată era groaznic de urîtă şi își 
vărsa mereu matele afară, așa cum făcea Elfreida acum. În 
acele momente nu putea nici măcar s-o atingă. 

Eddie îşi turnă un nou pahar. Mintea începu să i se 
încețoşeze, dar continua să se gîndească la nevastă-sa de 
parcă ea s-ar fi aflat acum lîngă el, cu picioarele larg des- 
făcute. Îi apăru în faţa ochilor imaginea vechiului răcitor al 
maică-si. Își aminti cum cobora el în fiecare zi în pivniţa cu 
cărbune şi scotea de acolo cîte un bloc de gheaţă într-o do- 
niță grea de lemn, după care golea donita în bazinul mare 
scobit sub răcitor, bazin ce reţinea apa pe riusură ce se topea 
gheaţa. Îşi mai aminti şi de momentele în care golea acel ba- 
zin, în fiecare dimineaţă, cînd vedea cum plutesc în apa aceea 
neagră bucăţi de mîncare stricată, hirtii de ziar, murdării 
umede făcute teanc şi zeci de gîndaci morţi, cu antenele lor 
subțiri şi amenințătoare înmuiate în apă, ca nişte dîre de 
sînge. În minte îi apăru nevastă-sa cu picioarele desfăcute şi 
cu o tavă cenuşie, emailată, între glezne. Din corpul ei picu- 
rau încet gogoloaie de hrană stricată, rotocoale de rahat şi 
carapace maronii de gîndaci morţi, într-un şir fără de sfîrşit. 

Se sculă brusc şi strigă : 

— Elfreidaaa ! 

Nu primi nici un răspuns. Se duse pînă la baie şi o găsi 
întinsă pe jos, cu sînii ei grei striviţi de pardoseală. O luă în 
braţe şi o aduse înapoi în pat. Văzu că plînge încet. I se păru 
dintr-o dată că se află undeva sus şi se uita la ea şi la Eddie 
Cassin. Îşi văzu propria faţă reflectată de luminări în bezna 

nopţii de vară și simţi cum în corp i se răsucește o suliță 
imensă a teroarei. Un urlet asurzitor îi umplu mintea : 

— Doamne, Doamne, ajută-mă ! Te rog, ajută-mă ! 

Îi săruta fața, gura ei mare, nasul și obrajii gălbejiți. 

— Nu mai plînge, o imploră el cu voce tare, te rog să nu 
mai plingi. Soţul tău a fost un bărbat minunat. N-a fost un 
timpit. Am vrut să te necăjesc. 

În minte i se derulă imaginea lui de copil ascultînd cuvin- 
tele cuiva care citea cu voce tare basme pe care cu greu si le 
amintea acum. Cuvintele ce fuseseră atît de minunate atunci, 
basmele şi tot ce exprimase inocenţa pe vremuri erau 
murdărite acum. Vocea glăsuia „Pierdută, pierdută, pierdută 
în pădure. Compătimiţi-o pe prinţesa rătăcită“. În minte îi 
apăru acum, așa cum îi apăruse atunci, o fecioară cu o co- 
roană pe cap, cu un văl din dantelă albă, cu trăsături delicate 
ca ale unui înger, cu corpul diafan, de fată nematurizată, pe 
care nu se formase nici o rotunjime a soldului sau a sînului şi 
care nu era tulburat de nici o urmă a pubertăţii care să-i 
strice puritatea formei. Știa că atunci — i se întimplase la 
școală sau în domitorul de acasă ? — se uita pe fereastră, cu 
privirea rătăcindu-i în tăcere, neajutorat, în timp ce vocea 
din spatele lui repeta încetişor : „Compătimiţi-o pe frumoa- 
sa rătăcită“. 


În noaptea aceea, Hella și Mosca lăsară copilul în grija 
lui Frau Saunders şi porniră să se plimbe pe jos către Metzer 
Strasse, unde Mosca locuia încă oficial. Americanul căra cu 
el sacul albastru de sport în care se găseau prosoape si 
schimburi curate. 

Erau amâîndoi încălziți şi murdari şi abia aşteptau să facă 
o baie pe cinste. În casa lui Frau Saunders nu exista boiler. 

În faţa imobilului o găsiră pe Frau Meyer. Purta niște 
pantaloni albi largi şi o bluză albă, cadouri de la Eddie Cas- 
sin. Fuma o ţigară americană şi părea mulțumită. 

— Hello, îi salută ea. N-aţi mai venit de mult. 

— Să nu-mi spui că eşti singură, o tachină Mosca. 

Frau Meyer rise, dezvelindu-și dinţii proeminenţi. 

— Nu, eu nu sînt niciodată singură. În nici un caz într-o 
casă ca asta, plină de bărbați. 

— Frau Meyer, ştii cumva dacă s-a întors Leo de la 
Hamburg ? o întrebă Hella. 

Femeia îi privi surprinsă. 

— Păi, s-a întors de vineri. N-a trecut pe la voi încă ? 

— Nu, răspunse Mosca, şi nu l-am văzut nici la Raths- 
keller sau la club. 

Pe fața administratoarei apăru o expresie şireată. 

— E în camera lui cu un ochi învineţit. L-am cam 
necăjit pe tema asta, dar am văzut că era supărat şi l-am lăsat 
în pace. 

— Sper că nu e bolnav, se îngrijoră Hella. 

Urcară scările şi ciocăniră în uşa camerei lui Leo. Nu pri- 
miră nici un răspuns, așa că Mosca ciocăni mai tare. Nimic. 
Încercă ușa. Era încuiată. 

— L-a scăpat, în sfîrşit, ceva din vedere bătrînei Meyer, 
zise Mosca. Probabil c-a ieşit pe afară. 

Intrară în camera lui Mosca. Americanul se dezbrăcă şi 
se îndreptă spre baia de la capătul holului. Cît timp se 
înmuie fumă o ţigară, apoi se spălă rapid. Cînd se întoarse, 
Hella zăcea pe pat, cu mîinile la falcă. 

— Ce-ai păţit ? o întrebă Mosca. 

— Mă dor dinţii de la dulciurile şi îngheţata de azi. 

— Te duc miine la dentist. 

— Nu, nu, o să-mi treacă. Am mai păţit așa şi înainte. 

Se dezbrăcă şi ea, își puse halatul de baie și o porni în 
lungul coridorului. 

În timp ce-şi lega şireturile la pantofi, Mosca auzi o 
mişcare în camera lui Leo. O clipă crezu că e vreun servitor 
neamt pus pe jaf, aşa că strigă tare : 

— Leo? 

Așteptă o clipă şi auzi vocea lui Leo, prin perete : 

— Eu sînt. 

Mosca ieşi din cameră. Leo descuiase între timp ușa. 
Cînd Mosca întră în încăpere, celălalt se ducea deja spre pat. 

— De ce n-ai venit pe la noi ? 

Leo se urcă în pat. Cînd se întoarse pentru a sta pe spate, 
Mosca îi văzu faţa. Sub un ochi se întindea o pată albastru- 
închis, iar pe frunte îi crescuse un cucui. Chipul era umflat şi 
avea un aspect păstos. 

Mosca se holbă la el o clipă, apoi se aşeză pe un scaun 
lîngă masă. Îşi aprinse o ţigară. Îşi făcuse o imagine corectă a 
celor întimplate după titlurile de o şchioapă din Stars and 
Stripes din seara trecută, deşi nu înregistrase faptul ca lumea, 
din pricina berii ingurgitate pînă atunci. 

Văzuse o poză cu un vapor ce pătrundea în portul Ham- 
burg, înnegrit de oamenii pe care-i avea la bord. Sub poză 
era relatarea încercării acestui vas de a-şi croi drum spre Pa- 
lestina, încărcat fiind cu foşti deţinuţi din lagărele de 
concentrare. Britanicii interceptaseră vasul şi-l întorseseră, 
sub escortă, la Hamburg. Oamenii de pe el refuzaseră să de- 
barce, dar fuseseră fortati s-o facă de către trupe înarmate. 

— Te-ai dus să vezi evenimentul din Hamburg, nu-i aşa ? îl 
întrebă Mosca pe Leo. 

Acesta încuviinţă. Mosca medită o vreme. Fumînd, făcu 
legătura între faptul că Leo nu venise să-l vadă şi că nu 
răspunsese la bătaia lor în uşă. 

— Vrei s-o şterg ? 

Leo negă din cap. 

— Nu. Mai stai puţin. 

— Cine te-a lovit ? Limfaticii ăia de englezi, nu ? 

Leo încuviință. 

— Am încercat să-i opresc cînd băteau un bărbat pe care 
îl coborîseră de pe vas. Uite ce am primit în schimbul inter- 
venţiei mele. 

Făcu semn cu degetul înspre faţă. Mosca observă că ticul 
lui nu dădea nici un semn de viaţă, ca şi cum muşchii i-ar fi 
paralizat în urma şocului. 

— Cum a fost ? 

— N-ai citit ziarul ? răspunse evaziv Leo. 

Mosca lăsă să-i scape un gest de nerăbdare. 

— Ce s-a întîmplat ? 

Leo rămase nemișcat pe pat, fără a scoate o vorbă. Dintr-o 
dată, lacrimile îi inundară faţa. Ticul îi apăru din nou, așa că 
își duse mîna la obraz pentru a-l opri. Brusc, izbucni cu voce 
tare : 

— Tata a greşit, tata a greşit ! 

Mosca nu zise nimic. După cîteva clipe, Leo îşi luă mîna 
de pe obraz. Ticul încetase. Tînărul începu să povestească : 

— I-am văzut cînd îl băteau pe bărbatul acela, tîrîndu-l 
pe pasarela ce lega vasul de țărm. Le-am strigat : „Nu faceti 
asta !“. Eram neplăcut surprins şi l-am împins pe unul dintre 
ei. Celălalt mi-a aruncat : „Bine, măi japiţă ovreiască, ia şi tu 
o portie“. 

Leo imita la perfectie accentul cockney. 

— Cînd am aterizat pe pămînt, i-am văzut pe docherii 
germani rîzînd de mine, de noi toți. M-am gîndit atunci la tata. 
Nu mi-am zis că s-a înşelat, ci m-am gîndit doar la el, ce-ar fi 
zis dacă şi-ar fi văzut fiul în ce hal ajunsese ? Ce ar fi crezut 
el atunci ? 

Mosca îl întrerupse cu blindeţe : 

— Ti-am repetat că locul ăsta e putred. Ascultă, eu mă 
întorc în State cînd o să capăt actele de căsătorie. A ieşit 
Zvonul că baza aeriană se va închide, aşa că eu o să rămîn 
oricum fără slujbă. Ce-ar fi să vii şi tu cu noi acolo ? 

Leo îşi prinse capul în palme. Propunerea nu-i stîrnea 
nici emoție, nici dorință de a accepta, nici afecţiune pentru 
Mosca, nici măcar o dorinţă de asociere. 

— În America evreii beneficiază de siguranţă absolută ? 
întrebă el cu amărăciune. 

— Cred că da. 

— Doar crezi ? 

— Nimic nu e sigur pe lume. 

Leo nu replică. Își aminti de soldaţii englezi în unifor- 
mele lor aspre din postav, aceiaşi care plinseseră cînd îl eli- 

beraseră, pe el şi pe ceilalti detinuti, care îşi dăduseră jos 
hainele de pe ei pentru a li le oferi lor, care îşi goliseră ca- 
mioanele de hrană. Atunci îl crezuse pe taică-său. Oamenii 
sînt buni, omul e mai înclinat spre compătimire și iubire 
decît spre ură. 

— Nu, replică el lui Mosca. Nu pot să merg cu tine. Mi-am 
aranjat să plec în Palestina peste cîteva săptămîni. 

Dîndu-şi seama că-i datorează o explicaţie lui Mosca, el 
zise : 

— Nu mă mai simt în siguranţă decît cu cei din neamul 
meu. 

În timp ce spunea asta, își dădu seama că el de fapt îi 
aducea un reproş lui Mosca. li reproşa că afecțiunea ameri- 
canului pentru el era ceva personal, că era foarte posibil ca 
să-l apere pe el, pe Leo, într-un moment de primejdie, dar 
nu s-ar fi deranjat nici o clipă să apere un evreu pe care nu l-ar 
fi cunoscut sau de care nu i-ar fi păsat. Acum această afec- 
țiune nu-i mai era suficientă, nu-i mai putea oferi o sigu- 
ranţă reală. Nu s-ar simţi în siguranță nici măcar în America, 
indiferent cît de mult succes material ar fi avut. Undeva, 
într-un colțişor al minţii lui va exista în permanență teama 
că siguranţa îi poate fi distrusă pe o cale împotriva căreia n-ar 
fi capabil să lupte şi nici măcar s-o controleze, frica de posi- 
bilitatea ca nici măcar prieteni ca Mosca să nu poată lupta 
împotriva forței distructive. Feţele eliberatorilor i se conto- 
piră în minte cu cele ale torţionarilor într-o unică imagine 
amestecată. Prietenul şi inamicul ajunseseră amîndoi să-i fie 
inamici. Își aduse aminte de o fată cu care trăise la puţin 
timp după ce ieşise de la Buchenwald. Era o nemţoaică 
subţirică şi veselă, pe buze cu un zîmbet voios pînă la ma- 
liţiozitate. Odată el plecase pe la ferme şi se întorsese cu o 
giscă şi cu doi pui. Cînd îi povestise ce sumă mică plătise în 
schimbul lor, ea îl privise şi-i zisese cu un zîmbet şi o into- 
natie tulburătoare : 

— Asa, deci eşti un bun afacerist... 

Deşi abia acum îşi dădu seama ce voise ea să spună de 
fapt, nu simti decît o vagă amărăciune față de ea, în compa- 
ratie cu ceilalți. Cel putin ea fusese blîndă și iubitoare, 
ținuse la el, îl tratase cu respect şi corectitudine, cu excepţia 
acelui unic moment. Şi totuşi, ea şi mulţi alţii ca ea îl făcu- 
seră să simtă cum îl arde numărul gravat pe braț, pe care a- 
vea să-l poarte și în mormînt. Unde putea să scape de toti 
oamenii ăştia ? In nici un caz în America şi cu siguranță nu 
în Germania. Unde putea să se ducă ? 

„Tată-tată, ţipă el cu glasul minţii, nu mi-ai explicat nici- 
odată că fiecare făptură omenească își duce cu sine propriul 
său gard de sîrmă ghimpată, propriile salc cuptoare de inci- 
nerare, propriile mijloace de tortură, oriunde s-ar duce. Nu 
m-ai învățat niciodată să urăsc, să distrug, iar acum, cînd sînt 
umilit, cînd toţi își bat joc de mine, nu simt decît ruşine, nici 
măcar mînie, de parcă aș fi meritat fiecare lovitură, fiecare 
insultă. Așa că unde să mă duc? Cu siguranţă că am să 
găsesc și în Palestina aceeași sîrmă ghimpată pe care tu ai 
găsit-o în rai sau în iad.“ 

Își dădu seama acum că undeva, într-un loc secret din 
inimă, îl socotea, de multă vreme, inamic şi pe tatăl său. 

Nu mai avea la ce să mediteze. Îl observă pe Mosca care 
fuma în tăcere. 

— O să plec în Palestina, poate peste vreo două 
săptămîni, dar din Bremen plec peste cîteva zile. 

— Cred că procedezi corect, încuviință Mosca încetișor. 
Treci pe la noi înainte să pleci. 

— Nu! Să nu crezi că am ceva cu tine. Pur şi simplu nu 
vreau să văd pe nimeni. 

Mosca înțelese. Se ridică şi îi întinse mîna lui Leo. 

— Bine, Leo, îti urez mult noroc. 

Își strânseră mîinile. O auziră pe Hella deschizînd uşa ce- 
leilalte camere. 

— Nu vreau s-o văd, zise Leo. 

— În regulă, rosti Mosca şi ieşi din încăpere. 

Hella începuse să se îmbrace. 

— Unde ai fost ? îl întrebă ea pe Mosca. 

— La Leo. S-a întors. 

— Aha, bine. Cheamă-l aici. 

Mosca cumpăni invitaţia în minte. 

— Acum nu vrea să vadă pe nimeni. A avut un mic acci- 
dent şi-l doare faţa. Cred că n-are chef să-l vezi aşa. 

— Dare o prostie ! protestă Hella. 

După ce se îmbrăcă, ea se duse şi ciocăni în uşa lui Leo. 
Mosca rămase în cameră, întins pe pat. ÎL auzi pe Leo des- 
Chizînd uşa şi ascultă conversaţia lor ce ajungea la el 
confuză, neclară. Nu voia să intervină, căci nu putea schimba 
situaţia cu nimic. 

Mosca atipi. Cînd se deşteptă, avu sentimentul că e 
tîrziu. În cameră se lăsase întunericul. Îi auzi pe Leo şi pe 
Hella discutînd încă în cealaltă cameră. Aşteptă cîteva mi- 
nute, apoi strigă tare : 

— Hei, ce-ar fi să mîncăm ceva înainte de a se închide la 
Crucea Roşie ? 

Vocile se opriră brusc, apoi o luară de la capăt. La scurt 
timp, auzi deschizîndu-se uşa lui Leo, apoi Hella veni înăun- 
tru şi aprinse lumina. 

— Eu sînt gata, anunţă ea. Să mergem ! 

O văzu că îşi mușca buzele ca să nu plîngă. 

Mosca apucă sacul de sport în care înghesuise prosoapele 
ude şi schimburile murdare. Coborîră scările și ieşiră afară. 
Frau Meyer se afla încă pe trepte. 

— L-aţi văzut pe amicul nostru ? se interesă ea. 

I se putea simţi în voce o uşoară nuanţă de amuzament și 
de condescendenţă. 

— Da, răspunse Hella sec. 

Pe Kurfürsten Allee, Mosca o întrebă pe Hella : 

— Ţi-a povestit totul ? 

— Da. 

— Şi ce mama dracului aţi tot şuşotit acolo ? 

Ea nu zise nimic un timp. Apoi: 

— Ne-am amintit de vremea copilăriei noastre. El a 
crescut la oraş, eu la tară, dar am trăit amîndoi la fel o 
multime de evenimente. Cînd eram copii, Germania era o 
tară minunată. 

— Toată lumea pleacă, observă Mosca. Mai întîi Mid- 
dleton, acum Leo, iar în curînd Wolf. Mai rămînem noi şi 
Eddie. O să trebuiască să nu vă scap din vedere pe tine şi pe 
Eddie. 

Hella îl privi fără a-i zîmbi. Avea o fată obosită, cu ochii 
încercănați. Umflătura albastră de sub bărbie i se transfor- 
mase într-o vînătaie lungă. 

— Vreau să plec acum, cît mai curînd, rosti ea cu 
îndîrjire. Nu-mi place Eddie şi nu-mi place să te văd cu el. 
Ştiu că e un bun prieten şi ne face diverse servicii, dar mă 
tem de el. Nu pentru mine, ci pentru tine. 

— Nu-ţi face griji. O să ne sosească curînd actele de 
căsătorie. Cred că în octombrie părăsim Germania. 

Cînd ajunseră lingă casă, Hella zise cu voce epuizată : 

— Walter, tu crezi că lumea va deveni mai bună pentru 
cei neajutoraţi ? 

— Nu ştiu, dar nu te îngrijora. Noi nu sîntem neajuto- 
rati. 

Pentru a-i ridica moralul, el îi zise : 

— l-am scris maică-mi în legătură cu toată tărăşenia. E 
fericită, mai ales că mă întorc acasă. Speră doar să-mi fi ales 
o fată potrivită. 

Își zîmbiră unul altuia. 

— Eu cred că-s potrivită, rosti Hella melancolică. Mă 
întreb ce-ar fi crezut maică-mea sau taică-meu despre mine 
dacă ar fi trăit. Probabil că n-ar fi fost prea fericiţi. Mă tem 
că n-ar fi crezut despre mine că sînt o fată potrivită pentru 
tine. 

— Ei, încercăm fetiţo, încercăm din răsputeri şi o să 
meargă ! o linişti el. Lumea s-a schimbat. 

O cotiră pe alee spre casă, ghidaţi pînă la uşă de o rază 
de lumină. Se auzea prin pereţii casei cum plinge copilul. Nu 

era un plînset disperat, ci mai mult un protest superficial. 
Hella îi zimbi lui Mosca. 

— Ce răutăcios mic ! exclamă ea în glumă. 

Alergă însă pe scări înaintea lui. 


Capitolul 19 


Hella venea pentru prima dată la baza aeriană. Mosca 
ieşi în faţa gardului de sîrmă pentru a o întîmpina şi a o 
trece de paznici. Arăta foarte subţire şi foarte şic în costu- 
mul ei roz. Materialul fusese cumpărat de el cu permisul An- 
nei Middleton. La acest costum, Hella purta o bluză albă de 
mătase, o pălărie albă şi o eşarfă aşijderea. Esarfa reuşea să-i 
mascheze obrazul umflat. Îl apucă pe Mosca de braţ şi in- 
trară pe poarta bazei aeriene. 

Odată ajunşi în Oficiul de Personal Civil, Inge se ridică 
de la biroul ei pentru a o saluta pe Hella. Cele două femei își 
strînseră mîinile şi se recomandară cu voce scăzută. În oficiu 
intră funcţionarul-şef, Herr Topp, cu un teanc de hirtii de 
semnat pentru Eddie Cassin. Tipul era numai zimbet şi soli- 
citudine. 

— Avem un dentist grozav la baza aeriană. Dentiştii 
americani sînt cei mai buni, o asigură Herr Topp pe Hella. 

— Ai aranjat chiar cu căpitanul Adlock ? îl întrebă 
Mosca pe Eddie. 

El dădu din cap şi i se adresă Hellei cu blindeţe : 

— Cum te simţi ? 

— Mă doare un pic. 

Acum vedea cu propriii ochi puterea pe care Eddie şi 
Walter o aveau asupra oamenilor de aici. Observase cît de 
respectuoşi erau Herr Topp şi Inge şi întelesese că aici rolu- 
rile cuceritorului şi cuceritului erau precis trasate şi nealte- 
rate de sex sau servicii personale. Toată atmosfera asta o 
făcu să fie sfioasă față de Eddie şi chiar şi de Mosca, așa că se 
simţi obligată să adauge, pentru a se apăra : 

— Dentiştii germani nu m-au putut ajuta. 

— Noi avem medicamente pe care ei nu le pot obţine, 
rosti Eddie încurajator. Căpitanul Adlock te va aranja de mi- 
nune. 

Se întoarse spre Mosca şi-l informă : 

— De fapt, poţi s-o duci acolo acum. 

Hella şi Mosca părăsiră oficiul. În anticameră, funcționa- 
rii germani se opriră din lucru, interesaţi şi surprinşi să vadă 
că acest american urît, cu manierele sale dure şi cu faţa sa 
aspră, alesese o fată ce părea a fi sfioasă şi dulce, zveltă şi 
înaltă, exact opusul a ceea ce bănuiau ei c-ar alege el. 

Se afundară în interiorul bazei, traversînd numeroasele 
drumuri ce duceau spre hangare, cîmpuri de zbor, clădirea 
administraţiei, pînă ajunseră, în sfîrşit, la baraca lungă şi 
joasă ce adăpostea dispensarul medical şi spitalul bazei. 

Scaunul dentar din piele neagră era gol, ca şi restul ca- 
merei cu pereți albi. La scurt timp după ce intrară acolo, veni 
un doctor neamt îmbrăcat în salopetă albă. 

— Căpitanul Adlock m-a rugat să vă preiau eu, zise el. 
Momentan, el e ocupat. Vă rog. 

O conduse pe Hella spre scaun. 

Ea își scoase pălăria şi eşarfa şi i le dădu lui Mosca. Îşi 
duse mîna la obraz ca şi cum ar fi vrut să şi-l ascundă, apoi se 
aşeză. Mosca se așeză lîngă ea şi îi apucă mîna. Neamţul își 
îngustă ochii cînd îi văzu obrazul umflat. O ajută să-şi des- 
chidă gura larg, fortînd maxilarele cu blîndeţe, dar ferm. In- 
spectă cavitatea bucală, apoi se răsuci către Mosca : 

— Nu putem face nimic pînă nu se retrage infecția. A 
penetrat toată zona pînă la os. Doamna are nevoie de penici- 
lină şi comprese fierbinţi. După ce umflătura asta se va re- 
trage, o să-i extrag rădăcina. 

— Puteţi să-i faceti injectiile ? întrebă Mosca. 

Neamul înălță din umeri: 

— Nu pot. Penicilina e ţinută sub cheie şi numai doctorii 
americani sînt autorizaţi s-o folosească. Să-l chem pe căpita- 
nul Adlock ? 

Mosca încuviință, așa că neamţul părăsi camera. 

Hella își înălță capul şi-i zimbi lui Mosca, de parcă şi-ar 
fi cerut scuze pentru deranjul pe care îl pricinuia. I se mișcă 
numai O parte a feţei. Mosca îi întoarse zimbetul zicînd : 

— E-n regulă. 

Puse eşarfa şi pălăria pe un scaun. 

Aşteptară o bună bucată de vreme. Într-un tîrziu, își făcu 
apariţia şi căpitanul Adlock. Era un bărbat îndesat, tînăr, cu 
un aspect blînd şi îşi purta uniforma cu o neglijență de re- 
crut. Cravata avea nodul lărgit şi scos de sub guler, iar 
cămașa — nasturii de la gît desfăcuți. 

— Ei, ia să vedem noi, rosti el încurajator. 

Își înfipse degetele cu indiferenţă în gura femeii pentru 
a-i despărți dinţii. 

— Da, da, mă tem că băiatul meu a avut dreptate. 

Indică cu un gest al capului pe dentistul german, mai în 
vîrstă decit el, care reintrase în cabinet. 

— Trebuie să i se administreze injecții cu penicilină şi 
comprese. După ce umflătura se retrage o rezolvăm fără nici 
o problemă. 

Deşi ştia răspunsul, Mosca trebuia să întrebe : 

— Puteţi să-i administraţi penicilina ? 

Își dădu seama că vocea îi sunase furioasă, ursuză și că 
formulase greşit întrebarea. Simţi mîna Hellei apucîndu-l 
strîns de braţ. 

— Regret, dar nu pot, veni răspunsul. Ştiţi şi dumnea- 
voastră cum e. Nu-mi pasă că încalc regulile, dar dacă aş pro- 
ceda aşa pentru dumneavoastră, fiecare soldat şi-ar aduce 
iubita aici. Din nefericire, penicilina trebuie ținută sub 
strictă supraveghere. 

— Mi-am depus actele de căsătorie, insistă Mosca. 
Schimbă asta situaţia ? 

— Îmi pare rău, repetă căpitanul. 

Mosca văzu că doctorul regreta sincer. Căpitanul medită 
cîteva clipe şi zise : 

— Ascultati, imediat ce vă sosesc aprobările din Frank- 
furt, anunţțaţi-mă şi o să-i facem un tratament complet. N-a- 

vem nevoie să așteptăm pînă cînd veti fi oficial căsătoriţi. N-as 
vrea să astept şi să mă joc cu o infecţie ca asta. 

Hella își puse pălăria şi eşarfa. Murmură cîteva multu- 
miri la adresa căpitanului, care o bătu uşurel pe umăr şi zise : 

— Pentru moment, continuaţi să-i puneţi comprese pe 
obraz. E posibil ca umflătura să se retragă chiar şi aşa. Dacă 
i se înrăutățește starea, duceţi-o la spitalul german. 

Pe drum spre uşă, Mosca observă un licăr de îndoială în 
privirea dentistului german, ca şi cum totul fusese luat prea 
în joacă. 


Ajunşi înapoi la oficiu, Mosca îi povesti lui Eddie cele 
întîmplate. Hella se aşezase pe scaunul de la biroul lui Mos- 
ca şi părea calmă, netulburată. 

Eddie țoțăi compătimitor din buze. Îi propuse lui Mosca : 

— De ce nu te duci pînă la biroul adjutantului să vezi 
dacă nu poate el să grăbească aprobarea actelor ălora. 

Mosca se întoarse spre Hella. 

— Poţi să aştepţi aici un pic sau vrei să te duci acasă 
acum ? 

— O'să aştept, dar scurteaz-o pe cît se poate. 

Îi mîngiie mîna cu palma ei udă de transpiraţie. 

— Sigur te simţi bine ? 

Ea dădu din cap. Mosca plecă. 

Adjutantul vorbea la telefon cu voce politicoasă. Deşi în 
fata unui instrument lipsit de viață, avea o expresie de ama- 
bilitate şi nevinovăție, dovedind o atenţie curtenitoare. Tipul 
îşi ridică sprînceana pentru a-i indica lui Mosca că va termi- 
na convorbirea în cîteva clipe. După ce puse jos receptorul, 
întrebă direct : 

— Ce pot face pentru tine ? 

Mosca fu surprins de atacul lui direct şi trecu, peste 
măsură de înspăimîntat, în apărare. 

— Am vrut să ştiu dacă nu s-a aflat nimic despre actele 
mele de căsătorie. 

— Nu, încă nimic, rosti adjutantul politicos şi începu să 
răsfoiască un regulament militar. 

Mosca ezită din nou înainte de a întreba : 

— Există vreo cale de a le grăbi mersul ? 

Celălalt nici măcar nu-şi ridică privirea. 

— Nu! 

Mosca rezistă impulsului de a se ridica să plece. 

— Credeţi că ar fi de folos dacă m-aş duce pînă la Frank- 
furt ? Poate mă ajutaţi şi-mi spuneţi cui să mă adresez ? 

Adjutantul închise cartea grea şi-l privi pe Mosca în ochi. 
Rosti cu voce indiferentă, dar categorică : 

— Ascultă, Mosca, trăieşti cu fata asta de un an. Abia la 
şase luni de la ridicarea interdicţiei de căsătorie ai catadicsit 
şi tu să completezi cererea. Acum, dintr-o dată, te-a apucat 
zorul. Eu nu te pot împiedica să te duci la Frankfurt, dar îţi 
pot garanta că nu-ţi va fi dat nici un ajutor. Ştii bine ce cred 
eu despre lucrurile rezolvate pe căi lăturalnice. 

Mosca nu simţi nici un pic de furie. Era doar stînjenit şi 
oarecum ruşinat. Adjutantul continuă pe un ton mai blind : 

— Imediat ce o să vină, te înştiinţez. Bine ? 

Cu această concediere, Mosca părăsi biroul. 

Pe drumul spre oficiu încercă să nu se simtă descurajat 
sau neliniștit, pentru că era conştient că Hella îl citea ca pe o 
carte deschisă. Ajuns în birou, observă că Hella şi Inge beau 
cafea împreună şi discutau. Hella îşi dăduse jos pălăria şi 
eşarfa şi sorbea din licoare cu înghiţituri mici. După ochii ei 
strălucitori, Mosca înțelese că îi povestea celeilalte totul 
despre copil. Eddie se sprijinise de spătarul scaunului şi as- 
culta zîimbind vorbele ei. Cînd îl observă pe Mosca îl întrebă : 

— Cum a mers? 

— Bine, o să facă tot ce-i stă în puteri. 

Îi zîmbi nevesti-si. Avea să-i spună adevărul lui Eddie 
mai tîrziu. 

Hella îşi puse pălăria şi eşarfa, dădu mîna cu Inge şi cu 
Eddie şi îl luă pe Mosca de braț. După ce ieşiră din oficiu şi 
trecură prin poarta bazei aeriene, Mosca fi zise : 

— Îmi pare rău, fetiţo. 

Ea își întoarse faţa către el şi-l mîngiie pe braţ. Mosca își 
îndreptă ochii în altă parte, ca şi cum n-ar fi putut suporta 
privirea ei fără a tresări. 


Mosca se deşteptă cu cîteva ore înaintea zorilor şi o auzi 
pe Hella plingînd încet şi suspinînd cu faţa în pernă. O trase 
la pieptul lui şi-i îngropă capul în umărul său gol. 

— E chiar aşa de rău ? şoptiel. 

Ea îi mărturisi : 

— Walter, mă simt atît de rău, atît de rău... 

Cuvintele părură că o sperie. Începu să plîngă nereţinut, 
ca un copil îngrozit. 

În întuneric durerea o copleşea, îi luase în stăpînire 
sîngele şi tot corpul. Amintirea neputinței lui Mosca de a o 
ajuta o teroriza, o făcea incapabilă de a-şi mai stăpîni lacri- 
mile. 

— Mă simt atît de rău, repetă ea. 

Mosca abia descifra cuvintele. Glasul ei era ciudat de dis- 
torsionat. 

— Mă duc să-ţi mai prepar nişte comprese, rosti el şi 
aprinse veioza de lingă pat. 

Cînd o văzu, rămase șocat. În slaba lumină gălbuie, obrazul 
apărea complet umflat, iar ochiul era aproape închis. Oasele 
feței căpătaseră un contur bizar, dîndu-i un aspect mongo- 
loid. Ea își duse mîna la falcă și el dispăru în bucătărie ca să 
ia niște apă pentru comprese. 


Fetiţa lui Yergen privea uluită ruinele orașului, reflec- 
tate de razele soarelui. Stătea pe o piatră mare, cu degetele 
înfipte într-o cutie cu prune confiate. Din pămînt începea să 
se înalțe mirosul de ruine. Fetiţa pescuia senină fructele 
gălbui, ca de ceară, şi se lingea apoi pe degete de siropul gros 
rămas pe ele. Yergen era şi el aşezat pe o piatră lîngă ea. O 
luase în această vale izolată, plină cu dărîmături, ca ea să se 

bucure de delicatese fără a mai fi nevoită să le împartă cu fe- 
meia care o îngrijea în timpul zilei. 

Yergen își privi fiica cu dragoste şi tristețe. Ochii ei de- 
monstrau clar degradarea înceată a creierului său de copil. 
Doctorul îl informase că nu exista decît o singură speranţă : 
s-o scoată din Germania şi s-o trateze peste ocean. Yergen 
clătinase din cap. Toţi banii cîştigaţi pe piaţa neagră îi inves- 
tise în construirea unui zid între fata lui şi suferinţa și mize- 
ria din jurul ei. Din nefericire, doctorul îi dăduse de înţeles 
că asta nu era suficient. Lumea avea să pătrundă cumva, în 
cele din urmă, pînă la ea. 

Brusc se decise. Va cumpăra acte false şi se va stabili în 
Elveţia. Pregătirile îi vor lua luni de zile şi vor necesita bani 
mulți, dar cel putin va fi tratată acolo şi va creşte, şi va trăi 
fericită. 

Ea scoase un fruct sclipitor, gălbui în haina lui siropoasă, 
şi îl tinu în mînuță. Ca să-i facă plăcere, el îşi căscă gura pen- 
tru a-l primi. Ea îi zimbi și acel zîmbet îl făcu să-şi ducă mîna 
la faţa ei, într-un gest de dragoste şi protecţie. Aici, în valea 
cu dărîmături, fetița lui părea o plantă în creştere. Nu mai avea 
nimic uman în ea. Ochii îi erau sterpi, iar zîimbetul doar un 
spasm muscular. 

Aerul de dimineaţă era răcoros. Toamna slăbise forţa 
soarelui şi schimbase culoarea pămîntului, dînd un aspect 
cenușiu ruinelor acoperite pe alocuri de iarbă ajunsă acum 
maronie. 

Yergen îi zise fetei cu blîndeţe : 

— Hai, Giselle, să te duc acasă pentru că trebuie să plec 
la lucru. 

Copila lăsă să-i alunece cutia din mînă. Siropul gros se 
scurse afară mînjind fragmentele de piatră şi cărămidă. Fata 
începu să plîngă. 

Yergen o ridică de pe piatra pe care stătea şi o luă în 
braţe, sprijinindu-i capul pe umărul lui. 

— Nu te necăji, o să mă întorc devreme şi o să-ţi aduc și 
un cadou. Ceva de îmbrăcat. 

Ştia însă că ea va continua să plîngă pînă cînd se va vedea 
ajunsă pe scările bisericii către apartamentul lor din clopot- 
niță. 

Yergen văzu un bărbat care venea spre ei, desenîndu-se 
pe linia palidă a orizontului. Omul urcă un deluşor de 
dărîmături, dispăru şi apăru apoi pe coama altui deal, către 
ei, ieșind din lumina soarelui. Puse fata jos. Ea i se atirnă de 
picioare. Silueta masculină ajunse la ultimul deal dinaintea 
lor. Yergen fu surprins să-l recunoască pe Mosca. 

Americanul purta uniforma lui militară verde cu ecuso- 
nul alb de funcţionar civil. În lumina dimineții, pielea lui 
închisă avea o nuanţă cenusie. Faţa îi era marcată de linii de 
oboseală ce separau părţile chipului între ele, făcînd-o pe 
fiecare distinctă. 

— Te-am căutat peste tot, zise Mosca. 

Yergen mîngfie creștetul fiicei lui. Nici unul dintre ei nu-l 
privi pe Mosca în ochi. Lui Yergen i se păru curios că putu- 
seră fi găsiţi aşa uşor. Mosca păru să sesizeze. 

— Administratoarea, rosti el sec. Ea mi-a spus că vii pe 
aici dimineaţa. 

Între timp, se luminase de-a binelea şi se puteau auzi clo- 
potele tramvaielor. Yergen întrebă încet, cu prudență : 

— De ce mă cauţi ? 

Se porni o mică avalanșă de moloz pe una din pantele 
mormanelor din jur, cu o uşoară alunecare de teren ce tri- 
mise un nor de praf către cer. Mosca îşi schimbă poziția. Își 
simțea picioarele scufundîndu-se în solul nesigur. 

— Am nevoie de nişte morfină sau codeină şi de nişte 
penicilină pentru Hella, răspunse. Ştii de problema ei cu 
dintele. S-a agravat rău de tot. 

Se opri, simțindu-se penibil, dar imediat reluă : 

— Am nevoie azi de morfină. Are dureri mari. Plătesc 
oricît. 

Yergen îşi ridică fata în brațe şi o porni peste ruine. 
Mosca se tinu lîngă el. 

— Va fi greu de obţinut, replică neamţul. 

În minte însă îi venise o idee. Dintr-o singură lovitură se 
va apropia cu trei luni de Elveţia. 

— Preţul va fi foarte piperat. 

Mosca se opri. Cu toate că nu era cald, Yergen văzu su- 
doarea care îi şiroia pe faţă şi îi observă expresia intensă de 
ușurare. 

— Isuse, şuieră Mosca, mi-era frică să nu zici nu. Nu-mi 
pasă cât plătesc, poţi să mă lași în pielea goală. Doar să-mi aduci 
marfa diseară. 

Se aflau acum pe ultimul deal. În faţa lor se întindea acea 
parte a oraşului, incomplet distrusă, unde era biserica în 
care locuia Yergen. 

— Vino la miezul nopţii, zise neamţul. Să nu vii seara, 
căci fata mea va fi singură şi, fiind foarte bolnavă, nu trebuie 
speriată. 

Așteptă ca Mosca să-şi exprime compasiunea şi simţi O 
amărăciune furioasă cînd acesta nu se manifestă. Dacă era 
atît de îngrijorat de soarta amantei lui, de ce n-o ducea ame- 
ricanul ăsta în America, în siguranţă ? Faptul că Mosca pu- 
tea face, pentru o persoană la care ţinea, lucruri pe care el 
nu le putea face pentru fiica lui îi spori amărăciunea. Zise 
de-a dreptul înciudat : 

— Dacă vii înainte de miezul noptii, nu te ajut. 

Mosca rămase pe coama dealului şi-l urmări pe Yergen 
cum coboară panta cu copila cuibărită în braţe. Îi strigă din 
urmă: 

— Nu uita, plătesc oricît ca să am marfa ! 

Yergen se întoarse şi dădu din cap. Copila din braţele lui 
se uita drept în sus la cerul de toamnă. 


Capitolul 20 


Eddie şi Mosca părăsiră clădirea personalului civil, o 
luară prin asfinţitul cenușiu de toamnă către hangare şi, mai 
departe, către pista de decolare. 

— Un alt individ care părăseşte vechea bandă, rosti me- 
ditativ Eddie. A fost mai întîi Middleton, apoi Leo şi acum 
Wolf. Cred că tu vei urma, Walter. 

Mosca nu-i răspunse. Își croiau drum împotriva şuvoiu- 
lui de muncitori care părăseau baza. Brusc, solul începu să se 
cutremure. Auziră muget de motoare puternice. Dădură 
colțul pe după imobilul administraţiei şi ajunseră în faţa ma- 
relui avion argintiu. 

Soarele după-amiezii cobora la orizont. Mosca şi Eddie 
își aprinseră cîte o ţigară și se puseră pe aşteptat. Văzură, 
într-un tîrziu, jeepul trecînd de hangare şi pătrunzind pe te- 
renul de decolare. O porniră în josul pistei către avion şi îşi 
atinseră ținta în clipa în care jeepul ocoli aeroplanul şi se opri 

Din jeep coboriră Wolf, Ursula şi tatăl ei, care începu 
imediat să descarce geamantanele grele. Wolf le dărui prie- 
tenilor un zîmbet larg şi vesel. 

— E al naibii de frumos că aţi venit! exclamă el şi le 
strînse mîinile, după care îi prezentă tatălui Ursulei. Pe ea o 
cunoşteau deja. 

Elicele tăiau aerul provocînd rafale ce îi izbeau în față şi 
le îngreuiau conversaţia. Bătrînul se apropie de avion, își 
plimbă mîinile pe carena lui argintie, după care începu să se 
învîrtă în jurul lui ca un animal flămînd care-și adulmecă 
prada. 

Eddie îi zise glumet lui Wolf : 

— Vrea să se ascundă în el ? 

Wolf rise şi-i răspunse : 

— Nu s-ar putea ascunde nici pe Queen Elisabeth. 

Ursula nu înțelesese despre ce era vorba. Supraveghea cu 
ochii ei vioi cum e încărcat bagajul la bord, apoi îl apucă pe 
Wolf de braţ. 

El le întinse mîna încă o dată prietenilor şi le spuse : 

— Ei bine, adio, tipilor. Cînd o să ajungeţi şi voi în 
State, căutaţi-mă. Eddie, ai adresa mea, nu ? 

— Da, da, răspunse acesta cu răceală. 

Wolf îl privi pe Mosca în ochi şi-i adresă o urare. 

— Noroc, Walter. Regret că n-a ieşit afacerea aia, dar acum 
cred că ai avut dreptate. 

Mosca zimbi. 

— Noroc, Wolf. 

Acesta ezită o clipă, apoi zise : 

— Un ultim sfat. Nu aştepta prea mult ca să evadezi de 
aici, Walter. Întoarce-te în State cît de curînd reuşești. Mai 
multe nu-ţi pot spune. 

Mosca zimbi din nou. 

— Mulţumesc, Wolf, așa o să fac. 

Tatăl Ursulei apăru clătinîndu-se pe lingă botul aerona- 
vei. Se apropie de Wolf cu braţele întinse, strigînd emoționat : 

— Wolfgang, Wolfgang, n-o să mă uiţi pe aici, nu ? 

Era pe punctul de a izbucni în lacrimi. Wolf îl bătu pe umeri 
Și bătrînul gras îl îmbrăţișă. 

— Micești ca un fiu. O să-mi fie dor de tine. 

Mosca observă că Wolf era plictisit, deranjat şi 
nerăbdător să plece. Bătrînul o strînse pe Ursula în braţe. 
Suspina. 

— Ursula, fata mea, eşti singura mea fiică. N-o să-l uiţi 
pe bătrînul tău tată, n-o să-l laşi singur în ţara asta groaz- 
nică, nu ? Micuța mea Ursula n-ar fi capabilă de aşa ceva, nu ? 

Fie-sa îl sărută şi murmură spre a-l liniști : 

— Papa, nu fi aşa de supărat, o să vii şi tu acolo imediat 
ce-ţi pot întocmi actele. Te rog, nu mai pune la inimă totul 
în halul ăsta. 


ANENA SUMDNA LII 


Wolf zimbea viclean în colţul buzelor. O atinse pe Ursu- 
la pe umăr şi-i zise în germană : 

— E timpul să mergem. 

Bătrînul începu să se vaite : 

— Ursula, Ursula ! 

Însă fata se smulse acum de lîngă el şi urcă în fugă scara 
avionului, plină de furie vinovată pentru această durere ne- 
cuviincioasă în faţa norocului ei. 

Wolf apucă mîna bătrînului. 

— Ai supărat-o. Acum îţi pot promite. O să pleci de aici. 
O să-ţi petreci restul zilelor în America, alături de fata ta şi 
de nepotii tăi. Ai ca garanţie pentru asta mîna mea. 

Bătrînul dădu din cap. 

— Eşti un om bun, Wolfgang, eşti o fiinţă foarte bună. 

Wolf îi salută stingherit pe ceilalți doi, apoi urcă şi el 
scara avionului. 

Chipul Ursulei apăru la una din ferestre cu un semn de 
rămas bun adresat tatălui ei, abia vizibil printre direle de 
praf de pe geam. Bătrînul izbucni din nou în lacrimi şi-i făcu 
semne de rămas bun cu batista lui albă. Motoarele începură 
din nou să duduie. Mecanicii de sol îndepărtară piedicile din 
calea roţilor. Imensa pasăre argintie porni să ruleze încet. Se 
răsuci uşor, ca şi cum ar fi fost luată de vînt, apoi începu să 
ruleze din ce în ce mai rapid pînă cînd, ezitind de parcă s-ar 
fi luptat cu vreo forță malefică, se despărţi de sol şi se 
îndepărtă în zbor către cerul întunecat de toamnă. 

Mosca urmări avionul pînă cînd dispăru. Îl auzi pe Eddie 
spunînd : 

— Misiune îndeplinită, un om plin de succes părăseşte 
Europa ! 

În voce i se detecta o vagă urmă de amărăciune. 

Cei trei bărbaţi rămăseră să privească cerul în tăcere. 
Umbrele lor se amestecară într-o singură umbră mare cînd 
soarele se ivi de după nori, înainte de a dispărea dincolo de 
orizont. Mosca îl privi pe bătrînul gras care n-avea să-şi mai 
vadă fiica niciodată, căci n-avea să părăsească niciodată acest 


2600 Mano Puzo 


continent. Îi văzu fata mare și cărnoasă îndreptată prosteşte 
spre cerul pustiu, de parcă ar fi căutat vreo speranţă sau vreo 
promisiune. Apoi ochii lui mici se fixară asupra lui Mosca şi 
vocea lui, îngroșată de ură şi disperare, se făcu auzită : 

— Ah, prieteni, s-a dus de lîngă noi! 


Mosca înmuie cîrpa în vasul cu apă fierbinte, o scoase şi 
o aplică aşa aburindă pe faţa Hellei. Femeia era întinsă pe 
canapea cu lacrimi în ochi. Carnea umflată ajunsese să mas- 
cheze nasul şi-i deformase jumătate de față, dînd un aspect 
grotesc ochiului stîng. În fotoliul de la piciorul canapelei, 
Frau Saunders ţinea copilul în braţe, înclinînd biberonul 
pentru ca bebelușul să sugă mai lejer. 

În timp ce-i schimba compresele, Mosca îi vorbea Hellei 
cu blîndeţe, mîngfind-o : 

— O s-o ţinem așa vreo două zile şi totul o să fie bine. 
Acum însă stai nemișcată. 

Își petrecuseră astfel toată după-amiaza şi umflătura ce- 
dase puţin. Copilul începu să orăcăie. Hella se ridică în ca- 
pul oaselor şi se întinse după el. Îşi dădu compresa la o parte 
și-i zise lui Mosca : 

— Nu mai pot. 

Luă copilul de la Frau Saunders. Îşi puse partea 
sănătoasă a feţei pe creștetul lui și murmură încetișor : 

— Sărman copilaș, mama ta nu poate avea grijă de tine. 

Cu mîini febrile, începu să-i schimbe bebeluşului scute- 
cele ude, ajutată de proprietăreasă. 

Mosca le urmări. Observă că permanenta durere şi lipsa 
de somn din ultima săptămînă o goliseră de puteri. Doctorii 
de la spitalul german îi spuseseră că acest caz al ei nu era su- 
ficient de serios pentru a necesita penicilină. Singura lui spe- 
ranţă era ca Yergen să-i furnizeze doctoriile la miezul nopţii. 
În ultimele două nopţi, neamţul îl dusese cu vorba. 

Hella termină de îmbrăcat copilul. Mosca îl luă de lingă 
ea. Cuibări bebelușul în brațele lui şi o urmări pe Hella, 
încercînd să-i zimbească cînd se întinse la loc pe canapea. 

Văzu cum îi ţişnesc lacrimi de durere. Ea îşi întoarse capul. 
El îi auzea însă scîncetele uşoare, incontrolabile. 

Mosca suportă cît putu de mult, apoi puse copilul la loc 
în cărucior. 

— Plec să văd dacă Yergen a făcut rost de medicamente, 
anunţă el. 

Mai era ceva timp pînă la miezul nopţii, dar la dracu cu 
asta ! Poate îl va prinde pe Yergen acasă. Era aproape de ora 
opt, ora cinci pentru germani. Se aplecă s-o sărute pe Hella. 
Ea își întinse mîna pentru a-l mîngiia pe faţă. 

— Mă întorc cît pot de repede. 

Kurfirsten Allee era străbătută de prima adiere a vîntu- 
lui rece de iarnă. În întuneric putea auzi fişiitul uşor al frun- 
zelor care alunecau spre sol pentru a se pierde printre 
dărîmăturile oraşului. Prinse un tramvai care se îndrepta 
spre locuinţa lui Yergen. Intrarea principală era deschisă. 
Alergă pe scări pînă în clopotniță. Postindu-se cu o treaptă 
mai jos de uşa tăiată direct în zid, ciocăni în ea cît putu de 
tare. ie dn dar de dincolo de ușă nu veni nici un sunet de 
răspuns. Incercă o varietate de ciocănituri, sperînd că prin 
miracol va da peste codul lui Yergen, iar copila îi va 
deschide şi el îi va putea pune întrebări. Din cine ştie ce 
motiv, uită să strige. Așteptă din nou cîteva clipe, după care 
auzi un sunet ciudat, animalic, monoton, pe un ton ascuţit. 
Își dădu seama că fetița din spatele ușii plîngea de groază şi 
n-avea să deschidă niciodată. Cobori scările şi se postă să-l 
aştepte pe Yergen lingă biserică. 

Stătu aşa multă vreme. Vîntul se răci şi mai mult, iar 
noaptea se înnegri tot mai tare. Vijtitul copacilor şi foşnetul 
frunzelor se accentuară şi deveniră tot mai şuierătoare. 
Treptat, în sufletul lui își făcu loc un sentiment de dezastru 
iminent, cumplit şi sigur. Încercă să rămînă nemișcat, dar se 
trezi brusc că se îndepărtase de biserică şi o apucase pe 
Kurfiirsten Allee. 

La cîteva minute după aceea frica îl părăsi. Se opri, la 
gîndul ca va trebui din nou să asiste la lacrimile şi durerea ei. 

Brusc totul îl copleşi. Tensiunea şi încordarea, umilințele şi 
refuzurile din ultima săptămînă. Își aminti de faptul că doc- 
torul Aldock îl părăsise, de admonestările adjutantului, de 
refuzul doctorilor de la spitalul german. Era înnebunit că nu 
fusese capabil să le răspundă în nici un fel. Fu surprins cît de 
tare îşi dorea să bea acum ceva. Nu simţise niciodată nevoia 
de băutură. Fără a ezita prea mult, se răsuci pe călciie ṣi o 
luă de-a lungul şoselei ce ducea la Clubul Ofiţerilor. Se simţi 
o clipă rusinat că nu se întorcea acasă. 

La club era o seară liniştită. Cîţiva ofiţeri stăteau la bar. 
Nu se auzea însă nici o muzică şi nimeni nu dansa. De altfel, 
nu erau decît cîteva femei înăuntru. Mosca dădu rapid peste 
cap trei porţii de whisky. Băutura făcu minuni. Simti cum îi 
dispar tensiunea şi frica din corp şi începu să vadă totul la 
dimensiuni corecte. Îşi dădu seama că Hella n-avea decît o 
infecţie la un dinte și înţelese că oamenii care i se păruseră a 
fi nişte inamici implacabili nu făceau decît să se supună legi- 
lor impuse de alţii. 

Unul dintre ofiţerii de la bar i se adresă : 

— Prietenul tău, Eddie, e sus şi-şi încearcă şansele. 

Mosca făcu semn cu capul că a înţeles. Un alt ofițer îi 
zise cu un rînjet pe faţă : 

— Tot acolo e şi celălalt amic al tău, adjutantul. 
Sărbătoreşte avansarea la gradul de maior. 

— Aha. Ei, trebuie să beau pentru asta, nu ? exclamă 
Mosca şi ceilalţi rîseră. 

Își descheie haina, aprinse o ţigară şi mai bău câteva pa- 
hare cu whisky. Se încălzise şi vedea acum lucrurile în roz. 
Ce naiba, era numai o durere de dinţi şi ştia că Hella era su- 
persensibilă la durere. 

Era o ironie. Ea trata totul cu mult curaj, dar ceda ime- 
diat în faţa durerii fizice, comportîndu-se ca o laşă. De fapt, 
nu era Chiar lașă. Mosca se înfurie brusc pe sine pentru că se 
gîndise la un asemenea cuvînt în legătură cu ea. Ce să-i facă 
însă dacă plîngea atît de uşor ? Dintr-o dată, o parte din 
căldura simțită îl părăsi. Căutînd cu degetele în buzunarul 

din interior al hainei, dădu peste un petic de hirtie şi îşi 
aminti că acum cîteva zile Hella scrisese prima ei scrisoare 
către mama lui, iar el uitase s-o pună la poştă. Maică-sa le 
scrisese cerînd informaţii şi poze ale copilului. Mosca plecă 
de la bar şi introduse plicul în cutia poştală din hol. Ezită o 
clipă. Undeva, în creier, un clopoțel îl avertiza să nu urce, 
dar băutura îi adormi simțurile. Porni să urce scările spre ca- 
mera de joc. 

Eddie era la un colţ al mesei cu un teanc de ordine de e- 
misie în mînă. Adjutantul se afla vizavi de el. Era ceva ciudat 
cu individul ăsta. Faţa lui, care exprima de obicei nevi- 
novăţie, era acum roşie şi strimbată într-o expresie de vicle- 
nie. Mosca fu şocat. Isuse, tipul era pus rău pe scandal! O 
clipă se gîndi că e mai bine să facă stînga-mprejur şi să plece. 
Dar curiozitatea îl împinse să se îndrepte către masa de za- 
ruri. „a să vedem dacă ticălosul se umanizează la un pahar“, 
își zise el. 

Eddie îl întrebă : 

— Ce face fata ta ? 

— Bine, răspunse Mosca. 

Pe scări urcă un chelner care aduse în încăpere o tavă cu 
băuturi. 

Jocul mergea încet. Era mai mult o relaxare. Nu se paria 
cu adevărat. În seara aceea, lui Mosca îi plăcea aṣa ceva. 
Începu să parieze pe sume mici, schimbînd din cînd în cînd o 
vorbă cu Eddie. 

Adjutantul era singurul care juca cu entuziasm. Încercă 
totul pentru a-i îndemna pe jucători să rişte mai mult. Cînd 
veni rîndul lui la aruncat, lăsă jos treizeci de dolari. Numai 
zece din ei fură acoperiți. Oferi cele mai diverse modalități 
de pariu, dar jucătorii, neinteresați, refuzară să-i răspundă şi 
continuară să parieze pe sume de unu sau cinci dolari. 

Mosca se simți puţin vinovat. Se gîndi că ar fi fost mai 
bine dacă ar fi plecat acasă să vadă cum se simte Hella şi s-ar 
fi dus apoi la Yergen. După numai o oră însă, clubul avea să se 
închidă. Se decise să rămînă. 


4o04 IVar ruzo 


Căutînd acum fiorul emoţiei pe oricare cale şi renuntînd 
la speranţa de a-l găsi în joc, adjutantul i se adresă lui Mosca : 

— Am auzit că ţi-ai adus domnișoara la bază pentru tra- 
tament medical gratuit. Ar fi trebuit să poţi mai mult decît 
atît, Walter. 

Era pentru prima dată cînd el utiliza numele de botez al 
lui Mosca. 

Unul dintre ofiţeri exclamă indignat : 

— Pentru numele lui Dumnezeu, încetaţi. Nu vorbiti de 
afacerile voastre la club. 

În acea clipă, Mosca își dădu seama de ce rămăsese acolo, 
de fapt de ce venise la club. Încercă să plece acum, încercă 
să-şi forțeze corpul să plece de lingă masă, să-şi ia mîinile de 
pe țesătura verde. Fu inundat însă de o satisfacţie crudă, care 
îi depăşi capacitatea de judecată. Umilinţele şi înfrîngerile 
din ultima săptămînă îi otrăviseră sîngele şi creierul. Își zise : 
„Bine, împuţitule, bine, bine“. Însă cu voce tare zise cu indi- 
ferenţă : 

— Am crezut că doctorul mă poate ajuta. 

Reuși să facă propoziţia să sune ca o scuză. Înghiţise ra- 
hat toată săptămîna. Incă o porţie mică n-avea să-i dăuneze. 

— Chestii d-astea nu se întîmplă acolo unde conduc eu, 
se împăună adjutantul. Și dacă se întîmplă şi aflu, cineva o 
încasează. Iar de obicei aflu. Eu nu înfig cuțitul pe la spate, 
continuă el pe ton serios. Cred în fair play. Dar dacă ti-ar fi 
tratat domnisoara, toți soldaţii ar fi început să-şi aducă fe- 
titele lor infectate cu gonoree la bază pentru injecții. Nu-mi 
pot permite asta. 

Pe faţa lui se ivi un zîmbet copilăresc şi vesel. Îşi ridică 
paharul şi luă o înghiţitură zdravănă. 

Mosca se holbă la zaruri şi la țesătura verde de pe masă. 
Eddie bolborosea ceva, dar cuvintele ajungeau neclare la 
urechile lui. Făcu un efort, privi în sus şi zise cu greutate : 

— O să înhaţ miza asta. 

Adjutantul îşi puse paharul pe pervazul ferestrei de lîngă 
el şi aruncă pe masă un ordin în valoare de zece dolari. 

— S-a făcut. 

Mosca ridică hîrtia şi i-o aruncă înapoi adjutantului. 

— Nu mă păcăleşti tu pe mine, zise el cu voce rece, 
tăioasă. 

Un alt ofiţer aruncă nişte bani pe masă. Mosca amestecă 
zarurile. 

— Ei, dar te-a afectat tare chestia cu domnişoara aia, 
spuse adjutantul cu ironie. 

Era vesel şi nu observă tensiunea din jurul lui. 

— Poate crezi că domnișoarele alea au o dragoste pură 
și dezinteresată pentru voi, tonţilor, nu ? Dacă ar fi după 
mine, n-aş lăsa nici un imbecil ca voi să se însoare aici. 

Mosca lăsă zarurile să-i cadă din mînă. Cu voce indife- 
rentă întrebă : 

— De-aia mi-ai reţinut actele, porcule ? 

Adjutantul zîmbi încîntat de sine : 

— O să trebuiască să dezmint chestia asta şi să întreb de 
unde ai obținut informaţia. 

Spuse aceste cuvinte formal, pe un ton de comandă, cu 
rea-voinţă. 

Mosca apucă din nou zarurile. Încetase să-i mai pese sau 
să se mai gîndească. Aștepta, pur şi simplu, ca adjutantul să-i 
dea voie să arunce. 

— De unde ai primit informaţia aia ? insistă adjutantul. 

Faţa lui amabilă era serioasă şi exprima asprime. 

— De unde ai primit informaţia aia ? repetă el. 

Mosca amestecă zarurile şi le aruncă neglijent. Îl luă pe 
adjutant peste picior : 

— Băi, animal cretin, mai bine ţi-ai exersa sperietoarea 
pe nişte vărzari. 

Eddie Cassin interveni : 

— Eu i-am povestit, iar dacă o să vrea şi colonelul să 
știe, o să-i comunic şi lui istoria. O să-i explic cum ai lăsat 
hîrtiile să zacă în biroul tău două săptămîni înainte de a le 
trimite la Frankfurt. 

Se întoarse spre Mosca : 

— Hai, Walter. Să ieşim de aici. 

Adjutantul se postase pe partea mesei mărginită de zid şi 
de fereastră. Mosca dorea ca individul să iasă de acolo, să se 
strecoare pe lîngă colț. Se gîndi o clipă, apoi zise : 

— Şi tu crezi că idiotul ăsta o să scape aşa de uşor în 
seara asta ? 

Dură o fracțiune de secundă ca adjutantul să priceapă a- 
meninţarea, după care strigă furios : 


— Să vedem ce ai să faci ! 


Porni să înconjoare masa. Mosca aşteptă pînă ce colțul ei 
îl obligă să se ajute de braţe, apoi direcţionă o lovitură cît 
putu de tare spre faţa individului. Pălitura îl izbi pe adjutant 
peste obraz şi peste cap. Nu reuși să-l rănească serios, dar îl 
făcu să cadă. Mosca izbi cu piciorul pe sub masă. Simţi cum 
călcîiul i se loveşte de un os. Imediat după asta, un ofițer şi 
Eddie îl traseră de acolo. De-acum atins zdravăn, adjutantul 
fu ridicat în picioare. Supus, Mosca îi lăsă pe cei doi să-l 
împingă către uşa. Brusc, se răsuci pe călciie şi traversă în 
fugă camera. Adjutantul ajunsese să stea drept. Din alergare, 
Mosca îi trase tipului un pumn în coaste cît putu de tare. 
Căzură amindoi pe podea. Adjutantul ţipă de durere. Expre- 
sia de pe faţa lui Mosca şi atacul lui surprinzător îl îngroziră 
atît de tare pe celălalt, încît rămaseră amindoi nemișcaţi o 
clipă. Apoi trei ofiţeri se aruncară asupra lui Mosca, în timp 
ce acesta își înfipsese degetele în urechea adversarului și 
încerca să-i sfişie obrazul. Unul dintre ofițeri îi trase o 
ghioagă în timplă lui Mosca, după care îl luară toți trei pe 
sus şi-l aruncară afară din club. Nu o făcură ca represalii. Eddie 
îi ajuta. Aerul rece al nopţii îi limpezi lui Mosca gîndurile. 


Fra singur cu Eddie. 

— Ultima lovitură a distrus totul, rosti Eddie. De ce 
naiba nu te-ai mulțumit cu ceea ce obținuseşi ? 

— Pentru că am vrut să-l ucid pe ticălos ! 

Însă corpul îi reacționa deja. Îşi aprinse o ţigară cu 
mîinile tremurînde. Simţea o sudoare rece de-a lungul şirei 

spinării. Încercă să-şi potolească tremurul. „Isuse, ce bătaie 
mizerabilă““, îşi zize el. 

Stăteau împreună pe strada întunecată. 

— O să încerc să repar totul, zise Eddie. Să ştii însă că ai 
încurcat-o cu armata. Ai înțeles ? Nu pierde nici o clipă. 
Zboară pînă la Frankfurt mîine şi caută să obţii hiîrtiile alea. 
O să te acopăr eu aici. Să nu te mai preocupe nimic altceva 
în afară de hirtii. 

Mosca reflectă o secundă : 

— Mă rog, cred că asta e. Mersi, Eddie. 

Îi strînse mîna, deși nu ştia în ce mod va proceda Eddie 
ca să-l ajute. 

— Te duci acasă acum ? întrebă Eddie. 

— Nu. Trebuie să-l văd pe Yergen. 

Se răsuci pe călciie şi se îndepărtă de Eddie, dar îi strigă 
peste umăr : 

— Te sun din Frankfurt. 


Drumul spre biserică era luminat de o lună rece de 
toamnă. 

Alergă pe scări. Yergen îi deschise uşa înainte de a 
ciocăni în ea. 

— Să nu faci nici un zgomot, îl avertiză neamţul, fata 
mea abia a adormit după ce s-a chinuit. 

Intrară în cameră. De după despărţitura de lemn ajungea 
la ei respiraţia grea a copilei. Mosca distinse o ușoară 
șuierătură ciudată. Văzu că Yergen era furios şi pus pe 
război : 

— Tu ai fost mai devreme aici ? şuieră el. 

— Nu, minţi Mosca. 

Ezitase însă o fracțiune de secundă, suficient ca Yergen 
să priceapă. 

— Ţi-am făcut rost de doctorii, îl informă el. 

Era bucuros că Mosca îi înfricoşase fata, dîndu-i astfel 
curajul disperat de a proceda aşa cum intenţiona s-o facă. 

— Am flacoanele de penicilină şi tabletele de codeină, 
dar o să te coste scump de tot. 

Scoase din buzunar o mică cutiuţă de carton şi o desfăcu 
pentru a-i arăta lui Mosca cele patru fiole maro închis şi cu- 
tia pătrată cu pilule mari, roşii, de codeină. Chiar şi acum 
subconştientul îl îndemnă să-i explice lui Mosca faptul că 
penicilina costase numai o fracțiune din preţul obişnuit al 
pieței negre şi putea fi, de aceea, expirată. Așa că l-ar fi taxat 
cu un preţ rezonabil. Dar în acel moment de cumpănă, fata 
emise un șuierat ca un junghi și tăcu. Î văzu pe Mosca uitîndu-se 
la paravanul de lemn, dar înainte ca vreunul dintre ei să facă 
vreo mișcare, respiraţia porni din nou, regulată, în ritmul 
greu al somnului. Yergen răsuflă ușurat. 

— Te costă cincizeci de cartușe de țigări. 

Văzu luminiţele negre din ochii lui Mosca aţintindu-l și 
reflectînd căderea bruscă dinăuntrul sufletului lui. 

— Bine, încuviință Mosca. Nu-mi pasă cît plătesc. Eşti 
sigur că e marfă de calitate ? 

Deşi ezită numai o secundă, lui Yergen îi trecu prin 
minte o avalanșă de gînduri. 

Avea nevoie de cît mai multe ţigări, ca să dea lovitura 
plănuită şi să plece din Germania într-o lună. Probabil că 
Hella n-avea nevoie reală de penicilină. Cînd doctorii din 
Bremen aflau că o fată are un prieten american cereau întot- 
deauna penicilină ca să-şi păstreze cîte ceva şi pentru ei. Se 
gîndi din nou la fiica lui. Ea trecea înaintea tuturor. 

— Poţi fi sigur. Garantez pentru ea, răspunse el. Sursa 
de la care le-am obţinut nu m-a înşelat niciodată. 

Își duse mîna la inimă. 

— Îmi asum toată responsabilitatea. 

— Atunci e-n regulă, zise Mosca. Şi acum ascultă. Am 
douăzeci de cartușe şi poate o să mai fac rost. Dacă n-o să 
pot o să-ţi plătesc la rata de cinci dolari per cartuș în ordine 
de plată sau cecuri American Express. E-n regulă ? 

Stia că el juca cinstit, iar Yergen îl jefuia, dar îl afecta 

piept şi se simţea izolat și lipsit de speranţă. În mintea lui, i 
se aruncă neamţului la picioare implorîndu-l să aibă milă şi 
îndurare. Sesizînd, Yergen deveni arogant. 

— Trebuie să plătesc în țigări. Cred că va trebui să-mi 
dai ţigări. 

Fata gemu în somn. Mosca îşi aminti de scîncetele Hel- 
lei. Îl aştepta de multă vreme acasă. 

Făcu o ultimă încercare. 

— Am nevoie de ele în noaptea asta. 

Yergen replică : 

— Şi mie îmi trebuie ţigările în noaptea asta. 

De data asta, vocea lui avu o notă răutăcioasă de triumf. 
Nici măcar nu-şi dăduse seama de ea şi de faptul că îl urîse 
dintotdeauna pe acest american. 

Mosca se forţă să nu simtă nimic şi să nu reacționeze. Îi 
era ruşine şi se temea de consecințele bătăii de la club. Tre- 
buia să fie atent să nu mai greşească. Grav, fără mînie sau 
ironie, culese cutiuţa şi şi-o strecură în haină. Rosti pe un 
ton politicos : 

— Vino acasă cu mine şi o să-ţi dau cele douăzeci de 
cartuşe şi bani. O să încerc să-ţi fac rost de restul ţigărilor în 
cîteva zile şi tu o să-mi dai banii înapoi. 

Yergen pricepu că nimic nu-l va opri pe Mosca să plece 
cu doctoriile. Avu o clipă de frică şi slăbiciune. Nu era un 
laş, dar îi era întotdeauna teamă s-o lase pe fetiţă singură 
printre dărîmături. Se duse dincolo de paravan să aranjeze 
păturile peste corpul micuţei adormite, apoi ieşi prin altă 
parte, pentru a-şi lua pălăria şi haina. Tot drumul pînă la casa 
lui Mosca nu schimbară o vorbă. 

Mosca îl lăsă pe Yergen să-şi aştepte plata pînă ce-i dădu 
Hellei o pastilă de codeină. Era trează. Conturul albicios al 
fălcii tumefiate se vedea pe întuneric. 

— Cum e? întrebă el încetişor, în şoaptă, pentru a nu 
trezi copilaşul. 

— Doare foarte tare. 

— Uite ceva pentru durere. 

Îi dădu o pastilă roșie. O văzu cum împinge pilula pe gît 
cu degetul şi cum bea apoi apa din paharul pe care el i-l duse 
la buze. 

— Mă întorc imediat, murmură el. 

Făcu un pachet voluminos şi neglijent din cartuşele de 
țigări. Îl luă cu el la ușă și i-l dădu lui Yergen, apoi scoase 
cecurile American Express din portofel, semnă unul şi intro- 
duse hîrtia subţire şi albastră în buzunarul neamţului. Oare- 
cum cuprins de remușcări, întrebă mai mult din politeţe : 

— O să ai probleme din pricina interdicţiei pe timpul 
nopţii ? Să te duc înapoi ? 

— Nu. Am permis de trecere, răspunse neamţul, după 
care, rîzînd, cu voluminosul pachet de ţigări sub brat 
înviorîndu-l, bolborosi : 

— .. esenţial pentru un afacerist. 

Mosca îl lăsă să plece, încuie uşa după el şi se întoarse în 
dormitor. Hella nu reuşise să adoarmă. Se întinse lîngă ea, 
îmbrăcat. Îi povesti ce se întîmplase la club şi îi explică de ce 
trebuia să plece la Frankfurt a doua zi. 

— O să iau actele alea şi într-o lună o să fim în avion, 
spre State. 

Îi istorisi diverse păţanii de-ale maică-si şi de-ale lui Alf 
şi ti spuse cît de bucuroşi vor fi amîndoi s-o vadă. Încercă să 
facă să sune totul de parcă ar fi fost o chestie uşoară şi defi- 
nitivă. O simţea cum se încălzește şi devine somnoroasă. 
Brusc ea întrebă : 

— Poţi să-mi dai altă tabletă ? 

El se sculă, îi aduse încă una şi-i ţinu încă o dată paharul 
cu apă la buze. Apoi, înainte ca ea să adoarmă, îi povesti 
despre penicilină şi-i spuse să se ducă a doua zi la doctor 
pentru injecții. 

— O să te sun în fiecare seară din Frankfurt. N-o să fiu 
plecat nici măcar trei zile. 

După ce ea căzu într-un somn adînc, el se sculă şi fumă 
cîteva țigări într-un fotoliu lingă fereastră. Se uită la orașul 
dărimat, ale cărui ruine păreau proaspete şi clare în lumina 

nopţii de toamnă. După o vreme, se duse la bucătărie, 
aprinse lumina şi-şi puse cele cîteva lucruri strict necesare 
pentru călătorie în sacul de sport. Îşi prepară un ceai și-și 
fierse cîteva ouă, sperînd că hrana îl va ajuta să adoarmă, 
după care se întinse lîngă Hella şi aşteptă să se ivească zo- 
rile. 


Capitolul 21 


Hella auzi orăcăielile scurte, furioase, de foame printr-o 
cortină grea de toropeală datorată codeinei. Se trezi cu o 
senzaţie de neliniște plăcută. Ştia cît de uşor putea să poto- 
Jească bebelușul. Îl ascultă puţin, apoi părăsi patul ca să pre- 
pare biberonul. 

Continua să fie slăbită, deşi dormise bine în ultimele 
nopţi. Folosirea constantă a codeinei își arăta roadele şi du- 
rerea de cap și de dinţi se diminuase serios. Întinse mîna şi 
fu şocată cînd degetele sale întîlniră extrem de rapid obrazul. 
Faţa i se umflase şi mai mult în timpul noptii, dar nu simţise 
nici o durere. În timp ce aștepta să se încălzească laptele co- 
pilului, luă altă tabletă de codeină. Şi-o împinse pe gît cu de- 
getul, apoi îi duse bebeluşului biberonul într-o tăcere 
absolută. 

Era extrem de obosită. Se întinse din nou pe pat. O au- 
zea pe Frau Saunders făcînd curățenie prin camerele ei şi 
prin livingul pe care îl împărțea cu ei. Avuseseră noroc cu 
această femeie. Chiar şi Walter o plăcea. Spera ca el să vină 
odată cu actele de căsătorie, căci își dorea enorm să plece 
din Germania. În actualele condiţii, îi era permanent teamă, 
în special pentru copil. Îi era frică să nu se îmbolnăvească și 
el, căci ştia că nu vor putea obține medicamente americane. 
În privinţa puştiului, nu-şi putea permite să-şi încerce noro- 
cul pe piaţa neagră. 

Curînd se simți mai fortificată. Se ridică şi îşi făcu 
curăţenie în camerele ei, apoi trecu în living. Frau Saunders 
şedea lingă sobă şi îşi bea cafeaua. O altă ceaşcă plină o 
aştepta pe Hella. 

— Cînd ti se întoarce bărbatul ? întrebă proprietăreasa. 
Nu trebuia să fi ajuns în dimineaţa asta ? 

— E nevoie să mai stea cîteva zile. O să-mi spună la te- 
lefon diseară ce s-a rezolvat. Știi şi dumneata cum e cu actele 
astea. 

— L-ai spus de penicilină ? 

Hella negă. 

— Am crezut că Yergen ăsta vă era cu adevărat prieten, 
continuă Frau Saunders. Cum a putut face aşa ceva ? 

— Nu cred că a fost vina lui, îi luă Hella apărarea. Doc- 
torul mi-a explicat că erau imposibil de folosit pentru că au 
fost manipulate neglijent. Era penicilină adevărată în ele. 
Yergen n-avea de unde să ştie. 

— Trebuia să fi ştiut, se încăpăţină proprietăreasa. O să 
descopere el ce afacere proastă a făcut cînd o să-l viziteze 
Herr Mosca. 

Copilul începu să plingă dincolo. Hella se sculă să-l ia în 
braţe. Frau Saunders o opri : 

— Lasă-mă pe mine să mă ocup de el. 

Hella o ascultă si se duse să aducă schimburi curate. 

Cînd veni cu ele în cameră, Frau Saunders zise : 

— Dă-mi voie să-l schimb eu. 

Era un ritual pe care îl practicau în fiecare dimineață. 
Hella luă găleata de tablă, goală, de lîngă sobă. 

— Mă duc jos după niște cărbuni, anunţă ea. 

— Nu eşti destul de înzdrăvenită, o avertiză Frau Saun- 
ders. 

Spuse cuvintele automat, căci era ocupată cu legănatul 
bebeluşului. 

Aerul de dimineaţă era îngheţat. Lumina toamnei 
îmbrăca frunzele căzute pe jos şi copacii într-o aură maro- 
nie, înspicată cu dîre roşcate, ca de foc. De undeva ajungea 
la nările Hellei aroma profund acrişoară a merelor căzute. 
Din spatele dealurilor pline de grădini, putea adulmeca mi- 
rosul înviorător al rîului Weser proaspăt spălat de ploi. 
Văzu, de cealaltă parte a străzii, o fată tînără şi drăguță ce se 
juca pe sub copaci, împreună cu patru copilaşi, lovind cu pi- 

ciorul covorul de frunze moarte de pe jos şi ridicîndu-le în 
aer ca pe niște fulgi de zăpadă. I se făcu frig şi reintră în casă. 

Cobori scările spre pivniță şi descuie uşa din plasă de 
sîrmă ce delimita porţiunea ei de subsol. Umplu găleata cu 
bucăţi alungite de cărbune. Încercă s-o ridice, dar descoperi, 
spre surprinderea ei, că era incapabilă s-o facă. Se încordă 
mai tare. Simti cum i se scurge toată energia din corp. I se 
făcu rău. O clipă fu înspăimîntată. Se agăță de plasa de sîrmă 
şi starea de leşin dispăru treptat-treptat. Luă trei cărbuni şi-i 
puse în poala şorțului, ținîndu-l de margini, ca pe un coș. Cu 
mîna liberă trase zăvorul şi o porni pe scări în sus. 

La jumătatea ultimei porţiuni, picioarele ei refuzară să 
se mai miște. Rămase o clipă nemișcată, surprinsă. Corpul îi 
fu inundat de o senzaţie cumplită de frig. I se sparse un vas 
mare de sînge şi durerea îi înjungbhia creierul ca şi cum i s-ar 
fi înfipt o ţepuşă în cap, așa că nu auzi cum îi alunecă 
bucăţile de cărbune din şorţ şi cum se zdrobesc de cimentul 
scărilor. Ca într-un film de groază, începu să cadă şi văzu ca 
prin ceaţă faţa proprietăresei, care ae) copilul în braţe, 
aplecîndu-se peste balustrada scării. li văzu pe amîndoi ne- 
clar, dar avu senzaţia că erau foarte aproape de ea. Își înălță 
brațele spre ei şi se porni să urle, apoi începu să se 
îndepărteze de chipul îngrozit al femeii şi de copilul înfăşat 
în alb şi, încă urlînd, se distanţă de propriile ei urlete şi nu le 
mai auzi niciodată. 


Capitolul 22 


Eddie Cassin se plimba furios prin birou. Inge îi explica 
cu răbdare unei femei de la celălalt capăt al firului că trebuia 
să aibă informaţia pînă acum. După asta, ea răspunse la un 
alt apel şi o luă de la capăt cu aceeaşi explicaţie. 

Îi făcu semn lui Eddie să vină la telefon. 

— Da, zise el la telefon. 

Dincolo, o voce de bărbat, vorbind o engleză aproape 
impecabilă, încărcată de autoritate, rosti : 

— Îmi pare rău că nu vă putem oferi informaţia la tele- 
fon. 

Eddie ştia că n-are nici o şansă să se certe cu vocea. Re- 
cunoscu tonul. Era glasul unui om care se comporta strict 
după legile şi regulile care guvernau micul, dar închisul lui 
univers. În consecinţă, zise : 

— Dati-mi voie să întreb un singur lucru. În legătură cu 
femeia din spitalul dumneavoastră. Soțul ei, sau amantul, 
cum vreți să-l numiţi, e la Frankfurt. Și acum iată care e 
întrebarea mea. E situaţia atît de gravă încît să-i comunic să 
se întoarcă de urgenţă ? 

Vocea îi răspunse : 

— Așa v-aş sfătui să procedați. 

— E plecat cu treburi importante, insistă Eddie. Nu 
cred că ar putea să se întoarcă acum dacă nu e absolut nece- 
sar. 

Se lăsă o scurtă tăcere, apoi, cu surprinzătoare gentilețe, 
vocea rosti : 

— Cred că e cazul să-i comunicaţi că trebuie să se 
întoarcă. 

Eddie închise telefonul. Văzu că Inge îl urmărea cu ochii 
larg deschişi. 

— Dă-mi un pahar curat, îi spuse el. 

După ce ea ieşi, Eddie ridică receptorul şi-i ceru opera- 
toarei o linie liberă pentru Frankfurt. Aştepta încă legătura 
cînd Inge reveni cu paharul. O lăsă pe ea la telefon şi-şi pre- 
pară o băutură tare din gin şi suc de ananas, după ce preluă 
din nou receptorul. 

Cînd reuși să prindă Frankfurtul, ceru sectorul adjunctu- 
lui de la comandament. Vorbi cu trei ofițeri pînă cînd află că 
Mosca fusese acolo cu o zi în urmă şi se afla acum, probabil, 
la secţia juridică. Cînd prinse secţia juridică, i se comunică 
faptul ca Mosca plecase cu o oră înainte. N-aveau nici o idee 
unde s-ar putea afla acum. Eddie puse receptorul jos şi-şi 
dădu paharul peste cap. Îşi prepară altul şi luă din nou re- 
ceptorul. Se gîndi o clipă, apoi, după ce prinse Frankfurtul, 
ceru centrul de comunicații din clădirea uzinei I.G.Farben. Îi 
răspunse un sergent, căruia îi explică pe scurt de ce trebuia 
să-l localizeze pe Mosca şi-l rugă să emită la difuzor un me- 
saj pentru el, să-l anunţe să vină la telefon. Sergentul îi 
spuse să aștepte, apoi reveni cu informaţia că dăduse drumul 
la anunţ și îl rugă să menţină linia deschisă. 

Eddie aşteptă o bucată bună de vreme. Termină şi cel de-al 
doilea pahar. Brusc, în aparat se auzi vocea lui Mosca, 
întrebînd : 

— Hello, cine este acolo ? 

În glas nu era decît surpriză, nu şi neliniște. 

O clipă, Eddie fu incapabil să spună ceva. Apoi spuse : 

— Walter, aici Eddie. Cum te descurci ? 

— Nu ştiu încă. Mă tot trimit de la un birou la altul. S-a 
întîmplat ceva ? 

Eddie își drese vocea, apoi rosti cu prudenţă: 

— Cred că o să trebuiască să laşi treaba de acolo, Wal- 
ter. Proprietăreasa ta a trimis un curier la Meyer cu mesajul 
că Hella a fost dusă la spital. Meyer a trimis curierul la baza 
noastră, iar eu am sunat la spital. N-au vrut să-mi dea nici O 
informaţie la telefon, dar mi-au spus că e o chestie serioasă. 

Se lăsă o clipă de tăcere, după care glasul lui Mosca sosi 
pe fir cu întreruperi, de parcă şi-ar fi căutat cuvintele. 

— Chiar nu ai aflat nimic altceva ? 

— Jur pe ce vrei tu. Ar fi mai bine să te întorci. 

Altă pauză mai lungă. Apoi: 

— O să iau trenul de ora şase. Aşteaptă-mă la gară, Ed- 
die. Cred că o să ajung la patru dimineaţa. 

— Bineînţeles. Mă duc la spital imediat ce termin 
convorbirea cu tine. Bine ? 

— Bine. Mulţumesc, Eddie. 

Se auzi un declic la celălalt capăt al firului. Eddie închise 
şi el. 

Își prepară rapid o nouă băutură şi-i zise lui Inge : 

— N-o să mă întorc astăzi. 

Puse sticla de gin şi cutia cu suc în geantă și părăsi baza 
aeriană. 


Cînd Mosca se dădu jos la Bremen, oraşul era încă scu- 
fundat în beznă. Era aproape patru dimineaţa. Abia vizibil, 
în scuarul din faţa gării aştepta un autobuz verde-oliv al ar- 
matei. Piaţa era luminată de cîteva felinare slabe ce aruncau 
fișii palide de lumină în colțurile ei şi pe străzile din jur. 

Mosca inspectă sala de așteptare, dar nu văzu nici urmă 
de Eddie Cassin. Se uită în sus şi-n jos de-a lungul străzii, 
dar nu observă nici un jeep care să-l aștepte. 

Ezită cîteva clipe, apoi se luă după şinele tramvaiului 
către Schwachhauser Strasse şi coti ceva mai încolo pe 
Kurfürsten Allee. Nu simțea sacul de sport de pe umăr. hi 
croia drum cu prudenţă printre ruinele oraşului fantomatic. 
N-avea să-şi dea seama niciodată după aceea de ce nu se 
dusese direct la spital. 

Cînd se apropie de casă văzu o lumină care străpungea 
bezna şi își dădu seama că ea ardea în apartamentul lui. Apucă 
pe mica alee pietruită. Urcă în fugă scările şi auzi copilul 
plîngînd. 

Deschise uşa livingului şi o văzu pe Frau Saunders ase- 
zată pe canapea, cu ochii îndreptaţi spre el, supraveghind 
ușa, împingînd cu o mînă căruciorul înainte şi înapoi peste 

covor. Plinsetul copilului era deznădăjduit, ca şi cum nimic 
nu l-ar fi putut ușura sau potoli. Mosca observă faţa albă a 
femeii, desfigurată de epuizare. Părul ei, strîns de obicei 
într-un coc sever, era lăsat acum liber şi-i cădea în cascade în 
jurul capului. 

Rămase în cadrul ușii şi O aşteptă să vorbească, dar ob- 
servă că era prea înspăimântată s-o mai facă, așa că începu el : 

— Cum se simte ? 

— Ela spital. 

— Ştiu asta. Cum se simte ? 

Frau Saunders nu-i răspunse. Se opri din legănatul căru- 
ciorului şi-şi puse mîinile pe faţă. Orăcăielile bebelușului se 
întețiră. Corpul femeii porni să tremure spasmodic. 

— Oh, ce-a mai ţipat, ce-a mai tipat... se văită ea. A 
căzut pe scări şi a tipat. 

Își luă mîinile de pe față, de parcă nu şi-ar mai fi putut 
ascunde durerea. Începu să legene din nou căruciorul. Copi- 
lul tăcu. Frau Saunders îl privi pe Mosca ; aştepta cu răbdare 
în cadrul ușii. 

— E moartă, îl informă ea. A murit în timpul serii. Eu 
te-am aşteptat pe tine. 

Văzu că Mosca continua să stea acolo nemișcat, de parcă 
ea n-ar fi scos nici o vorbă şi ar fi aşteptat-o să spună ceva. 

Simţea doar o amorţeală, ca o carapace subţire şi fragilă 
în calea durerii şi a înţelegerii. O auzi pe proprietăreasă re- 
petînd : 

— A murit în cursul serii. 

O crezu, dar nu putea accepta că ăsta e adevărul. Se re- 
pezi afară din casă şi o porni năuc pe străzile întunecate. 
Cînd ajunse în zona spitalului, merse de-a lungul gardului 
metalic pînă la poarta principală. 

Intră în oficiul administraţiei. La biroul gărzii de noapte 
stătea o călugăriță, purtind pe cap cornetul alb şi mare al or- 
dinului ei religios. După asta îl zări pe Eddie Cassin care şe- 
dea pe o bancă lîngă perete. 

Eddie se ridică stîngaci în picioare. Îi făcu semn 
călugăriţei, care îl invită pe Mosca să meargă cu ea. 

Americanul urmă cornetul alb de-a lungul coridoarelor 
tăcute. În nemișcarea nopţii se auzeau respiraţiile istovite 
ale bolnavilor adormiti. La capătul unuia din coridoare fură 
nevoiţi să se strecoare printre cîteva femei de serviciu 
îmbrăcate în negru, care frecau de zor, îngenuncheate, po- 
deaua albă. 

Cotiră pe alt coridor. Călugărița deschise ușa unei 
cămăruţe. Mosca paşi înăuntru după ea. Femeia se dădu la o 
parte şi închise ușa. 

Mosca înaintă şi văzu fața Hellei, într-un colț al încăpe- 
rii, încadrată de perna albă. Corpul îi era acoperit cu un 
cearşaf alb pînă la gît. Pentru că nu distingea toate amănun- 
tele, Mosca mai făcu un pas. 

Ochii erau închiși. Obrazul nu-i mai era tumefiat, ca şi 
cum otrava îi părăsise corpul împreună cu firul vieţii. Buzele 
erau palide, albe chiar. Nu mai exista nici o pată de roz. Ri- 
durile dispăruseră şi arăta mai tînără decît o văzuse el vreo- 
dată. Faţa însă era ca o mască. Găvanele ochilor ei închişi o 
făceau să pară oarbă. 

Mosca se apropie şi mai mult. Se postă lîngă pat şi nu 
văzu pe pervazul ferestrei o vază mare plină cu flori albe. Se 
uită la Hella, simțindu-se perplex. Ştia că va trebui să ac- 
cepte pînă la urmă realitatea morții ei, dar habar n-avea ce 
trebuia să facă. Era incapabil de vreun raţionament sau de 
vreun sentiment. În forma ei violentă, moartea nu-i era ne- 
cunoscută, dar acum era bulversat de felul perfid în care ve- 
nise. Vedea pentru prima dată o fiinţă pe care o sărutase şi 
cu care făcuse dragoste în imposibilitate de a mai fi în 
contact cu el. Se revoltă împotriva acelui trup lipsit de viată, 
căci ştia ce avea să se întîmple cu el. Întinse mîna şi-i atinse 
ochii închiși, apoi faţa rece şi, în final, cearşaful alb care-i 
acoperea trupul. Auzi un zgomot ciudat şi dădu cearşaful 
mai jos. 

Corpul ei era înfășurat într-un lințoliu din hîrtie maro de 
ambalaj. Observă că Hella nu avea nici o haină pe ea. În spa- 
tele lui, călugărița şopti : 

— Sînt mulţi cei care au nevoie de îmbrăcăminte. 

Trăsese de cearşaf cu o arogantă siguranţă, cu încredere 
în platoşa pe care şi-o pusese împotriva durerii, bazîndu-se 
cu disperare pe amintirile lui din anii fioroşi de dinainte. Se 
gîndi acum că ar fi putut măcar să-i aducă nişte haine în care 
să fie îngropată cum se cuvine. Dintr-o dată, mii de inamici 
îi invadară sîngele. Își simţi fierea în gît şi o mînă uriașă îi o- 
pri bătaia inimii şi stinse toate luminile. Fără a şti cum, se 
trezi afară, sprijinindu-se de peretele coridorului. 


Călugărița îl aşteptă cu răbdare. Mosca își adună gîndu- 
rile şi zise femeii : 

— O să aduc nişte haine potrivite. Vreţi s-o îmbrăcaţi, 
pentru mine ? 

Femeia dădu afirmativ din cap. 

Părăsi spitalul şi începu să umble. Urmări perimetrul 
gardului. Deşi nu se luminase încă de ziuă, înregistră zgomo- 
tul tramvaiului şi al oamenilor care treceau pe lîngă el. In- 
terdicţia de circulaţie pe timpul nopţii încetase. Continuă să 
o ia pe străzi pustii, dar, cînd intra pe ele, i se părea că oame- 
nii ţișneau din pavajul acoperit cu moloz şi din apartamen- 
tele îngropate. Curînd se ivi şi soarele, ca un astru rece de 
iarnă, împrăştiind o lumină palidă asupra pămîntului. Des- 
coperi că se afla la marginea orașului, îndreptindu-se spre 
satele din jur. Aerul era îngheţat. Mosca se forță să se 
oprească. 

Acceptă totul acum şi nu fu deloc surprins de faptul că 
totul luase o întorsătură atît de tragică. Simțea numai o lipsă 
epuizantă de speranţă şi, undeva în adîncul ființei lui, o vină 
ruşinoasă. i 

Medită la ce avea de făcut. Trebuia să ducă o rochie de 
culoare închisă la spital, ca Hella să aibă cu se să fie îngro- 

pată, şi să comande cele necesare pentru funeralii. Eddie îl 
putea ajuta şi se putea ocupa de tot. Se răsuci pe călciie și își 
dădu seama că avea ceva în mînă. Se uită şi văzu că ducea 
încă sacul de sport cu el. Pentru că se simţea extrem de obo- 
sit şi fiindcă avea mult de mers pe jos, lăsă obiectul să cadă 
în iarba udă şi mare. Își înălță privirea spre soarele îngheţat 
al dimineţii şi porni înapoi către oraş. 


Capitolul 23 


Prin marea poartă centrală din fier negru trecu un mic 
cortegiu, care părăsi domeniul spitalului şi pătrunse în teri- 
toriul urban din jur. Lumina cenusie a zorilor învăluia rui- 
nele în fuioare fantomatice de abur. 

În frunte deschidea drumul ambulanta cu sicriul în care 
se odihnea pe veci Hella. În spatele ei, mergea încetişor jee- 
pul, cu Eddie şi Mosca stînd încovrigaţi pe scaune pentru a 
se putea apăra cît de cît de frig. Pe canapeaua din spate, 
Frau Saunders era înfășurată într-o pătură cazonă ce-i as- 
cundea bocetul de ochii lumii. După jeep venea o mică limu- 
zină Opel, ce aparţinea eparhiei din care făcea parte biserica 
frecventată de Frau Saunders. 

Caravana își croi drum împotriva valului de oameni care 
se îndreptau spre centrul orașului, a tramvaielor zgomotoase 
încărcate cu muncitori şi a autobuzelor verde-oliv ale arma- 
tei. Toată lumea asta era compusă din indivizi al căror ritm 
de viaţa era întrerupt numai de odihnă, somn şi vise. Sfirşitul 
toamnei își arăta prin surprindere, de timpuriu, colții 
îngheţaţi, cu un frig mai amarnic decît în toiul iernii, de- 
punînd un strat fin, alb, pe metalul jeepului şi paralizind 
corpurile şi minţile. Mosca se aplecă spre Eddie. 

— Ştii unde e cimitirul ? 

După ce acesta dădu afirmativ din cap, Mosca continuă 
cu indiferenţă : 

— Haidem acolo. 

Eddie răsuci volanul spre stînga. Jeepul se trezi la viaţă şi 
o luă la goană înainte. Parcurse în viteză şoseaua largă care 
străbătea orașul într-o lungă curbă dulce şi ducea pînă la pe- 
riferie. Spre capătul ei, jeepul coti pe o străduţă lăturalnică, 
intră pe sub o arcadă de lemn şi rulă uşor pînă ce se opri pe 
o mică pajişte în faţa rîndurilor lungi de morminte. Răma- 

seră în jeep aşteptind. Frau Saunders își dădu pătura la o 
parte. Era îmbrăcată cu o haină neagră, pe cap avea o pălărie 
cu voal negru şi purta ciorapi negri. Faţa îi era cenușie ca şi 
lumina filtrată de plafonul jos de nori. Eddie şi Mosca pur- 
tau uniformele lor verde-închis. 

Ambulanţa veni încet, tirîndu-se de-a lungul drumului 
prost, presărat cu brazde de pămînt. Ajunse lîngă ei şi se opri. 
Şoferul şi ajutorul lui coborîră. Eddie şi Mosca se duseră să-i 
ajute. Mosca observă că cei doi erau aceiași oameni care o 
aduseseră pe Hella la spital cînd născuse. Ei deschiseră uşile 
din spate ale ambulanței și împinseră afară cutia neagră. 
Mosca şi Eddie apucară de mînerele de la capătul dinspre ei 
al sicriului. 

Cutia era făcută din lemn de esenţă tare şi era vopsită în 
negru cu ape. Miînerele erau confecţionate din fier brut, mo- 
horît, de culoarea cerului plumburiu. Cei doi nemti își încru- 
cişară privirile cu Mosca deasupra sicriului, dar se prefăcură 
a nu-l cunoaşte. Întoarseră sicriul ca să treacă ei în faţă. Era 
ușor. Aleseseră o cărare printre pietrele funerare marcate şi 
sparte de explozii şi o luară de-a lungul ei pînă cînd ajun- 
seră, într-un tîrziu, lîngă o groapă deschisă. Doi nemți mici 
de statură, cu umeri laţi, purtînd haine de culoare închisă şi 
șepci, se odihneau sprijiniți de lopeţile lor negre, în formă de 
inimă. Cei doi urmăriră cum e așezat sicriul lîngă groapa 
săpată de ei. În spatele lor se înălța un deluşor de pămînt 
reavăn, maroniu. 

Limuzina Opel pătrunse şi ea pe poarta cimitirului. 
Păcăniturile şi fumul ce-i ieşeau pe ţeava de eşapament 
semănau cu un bocet adus ofrandă cerului. După ce se opri, 
din ea cobori un preot. Înalt, zvelt, cu o fată severă și colțu- 
roasă. Porni încet pe jos, mergînd uşor aplecat şi tirîndu-şi 
după el, peste pămîntul umed, faldurile rasei lungi şi negre. 
Îi adresă cîteva cuvinte lui Frau Saunders, apoi lui Mosca. 
Americanul își tinu ochii plecaţi. Nu înțelegea nici o iotă din 
accentul aspru, bavarez, cu care vorbea omul bisericii. 

Liniştea fu spartă de rugăciunea monotonă şi guturală a 
preotului. Mosca auzi cuvintele iubire şi rugăciune şi i se 
păru că, în germană, cuvîntul rugăciune suna exact la fel ca 
implorare în engleză. Auzi aceeași voce spunînd iertare, ier- 
tare şi primeşte, primeşte, apoi ceva despre înțelepciune, 
milă şi iubire de Dumnezeu. Cineva îi dădu o mînă de 
pămînt și el îl aruncă în faţa lui. Îi ajunse la urechi un scurt 
ropot pe lemn, apoi descifră alte ropote mai mici. Puțin 
după aceea auzi cum lemnul e izbit continuu de bucăţi mari 
de pămînt, ca o imensă şi rară bătaie a inimii, din ce în ce 
mai slab pînă cînd nu rămase decît uşorul oftat al pămîntului 
lovindu-se de pămînt. Auzi atunci, peste bubuitul dureros al 
sîngelui din tîmple, vaietul lui Frau Saunders. 

Într-un tîrziu, totul se linişti. Îi auzi pe toţi cum pleacă. 
Ajunse la el uruitul unui motor, apoi al altuia şi, în final, al 
jeepului. 

Mosca își ridică capul. Ceaţa uşoară ce sălășluise în 
oraşul lăsat în urmă se furişa acum printre morminte şi pie- 
tre funerare. Îşi înălță privirea spre cerul opac și lipsit de 
soare aşa cum ridică oamenii ochii pentru a se ruga. Strigă în 
adîncul inimii cu o mînie neputincioasă : „Cred, cred“ ! Își 
mărturisea astfel printr-un urlet interior credința în adevăra- 
tul Dumnezeu. Recunoştea cu umilință limpezimea reve- 
laţiei adevăratului Tată, tiranic, nemilos, neîndurător, 
scăldat în sînge, cufundat în teroare, durere şi vinovăţie, de- 
vorat şi consumat de propria Sa ură nebună faţă de omenire. 
În inimă și în minte i se căscă o prăpastie pentru a-l primi pe 
acest Dumnezeu revelat, dar tocmai atunci apăru din spatele 
norilor un soare palid, auriu, care-l sili să-şi coboare privirea. 

Văzu în depărtare, traversînd cîmpia spre oraş, ambu- 
lanta goală şi Opelul, înălțîndu-se şi coborînd după cum le 
dictau sinuozităţile drumului. Cei doi gropari dispăruseră. 
Frau Saunders şi Eddie îl aşteptau în jeep. Proprietăreasa se 
învelise cu pătura, căci era foarte frig. Le făcu semn că sînt 
liberi să plece şi urmări cu privirea jeepul verzui 
îndreptîndu-se încet spre poartă. Frau Saunders se întoarse 

să-l mai vadă o dată, dar Mosca nu-i distinse faţa. Voalul ei 
negru, acoperit cu picături fine de ceață, i-o ascundea. 

Rămas, în fine, singur, Mosca fu în stare să-și aţintească 
privirea la mormîntul iubitei lui, deasupra movilei de pămînt 
și praf maroniu ce-i adăpostea trupul. Nu simţea nici o 
amărăciune, ci doar o uluitoare senzaţie de pierdere, de 
parcă nu-şi mai putea dori nimic şi nu mai avea nici unde să 
se ducă. Se uită spre orașul sub ale cărui ruine erau îngro- 
pate mult mai multe oase decît în aceste gropi săpate şi 
sfinţite. Mosca încercă să-și revadă propria viaţă şi tot ce 
simţise şi cunoscuse, în timp ce palidele raze împrăștiate cu 
zpîrcenie de astrul zilei erau din nou umbrite de nori. Căută, 
dincolo de mormintele din sufletul lui, perioada jocurilor 
copilăriei, străzile pe care se plimbase în adolescenţă, iubi- 
rea dăruită de maică-sa și faţa tatălui de mult plecat dintre 
cei vii, prima despărțire. Își aminti că maică-sa îi spunea me- 
reu: „Tu nu ai tată, dar Dumnezeu este tatăl tău“ şi: „Tre- 
buie să fii mai mult decît bun pentru că n-ai tată şi pentru că 
Dumnezeu ţi-e acum tată“. Încercă să ajungă din nou pînă la 
acele clipe şi să regăsească iubirea pe care o simţise atunci, 
valurile de milă și recunoștință ce-i săpau canale pentru şiroaie 
de lacrimi. 

În căutarea durerii, se gîndi la Hella, la faţa ei delicată şi 
fragilă ce-şi expunea, lipsită de apărare, venele albastre, fără 
a se bucura de o perdea de carne protectoare în faţa mortii şi 
a oamenilor. Se gîndi la iubirea ei inconștientă ce susura ca 
un izvor magic din inima sa şi cît de fatală îi fusese o slăbi- 
ciune care se transformase în acel univers într-o boală îngro- 
zitoare şi mortală, ca o leucemie. 


O luă de-a lungul aleii înguste şi trecu, pe rînd, de toate 
pietrele funerare, ciobite, rănite, dislocate de război. leşi din 
cimitir. Pe drumul către oraş, mintea i se umplu cu imagini 
ale Hellei. Își aminti cum arăta ea cînd se întorsese el, îşi 
aminti de iubirea pe care i-o dăruise lui şi care îi fusese atît 
de necesară pentru a rămîne în viață, îi reveni în minte fan- 
tastica senzaţie de uşurare pe care o avusese cînd o regăsise 

așa cum şi-o dorea. Acum însă i se păru că ştia, încă de pe 
atunci, că o va omori și o va aduce în mormîntul ăsta. 

Clătină din cap. Ghinion, nu fusese decît un ghinion. Îi 
veniră în minte acele multe seri în care el se întorcea acasă 
pentru cină şi o găsea dormind pe canapea. O lua atunci şi o 
punea în pat. Pleca şi cînd se reîntorcea o regăsea cufundată 
în somn, în acel somn profund în care ea își găsea ascunziş 
pînă dimineaţa. „Ghinion“, îşi zise din nou pentru a-şi salva 
sufletul, dar fără nici o speranță, căci îşi aduse aminte de 
cruzimea cu care fusese răpită din lumea asta cînd era 
complet singură, fără nici un avertisment, fără a i se acorda 
măcar permisiunea de a vedea sau atinge pe acei cîţiva oa- 
meni pe care îi iubea. 

În clipa în care fu pe punctul de a reintra în oraș, încercă 
să ajungă la celălalt Dumnezeu. Îl convocă din cealaltă lume, 
din lumea în care trăia maică-sa, din lumea căminelor în 
care sălăşluia moralitatea, a copiilor bine hrăniţi, a femeilor 
virtuoase legate de viaţă prin bărbaţi grijulii şi verighete de 
aur. Încercă să ajungă cu gîndul în lumea bogată în medica- 
mente alinătoare de suferinţe atroce. Să convoace în faţa lui 
acele umbre imense și adînci ale amintirilor nedureroase ce-l 
puteau mîntui acum. 

Mosca cobori dealul de unde începeau străzile pavate. Acum 
orice imagine a Hellei devenise confuză. O singură dată, în 
mijlocul străzii acoperite de ceaţă, fu capabil să gîndească 
clar : „S-a sfîrşit“. Înainte de a pricepe însă rostul cuvintelor, 
ele îi pieriră din minte. 

L-ar fi putut chema pe acel Dumnezeu mascat, care-şi as- 
cundea faţa lui adevărată şi cunoscută în spatele unei gene- 
rozități prea îndelung aşteptate, dacă măcar ar fi zărit orașul 
din spatele lui neatins, cu pielea de piatră nescorojită şi cu 
carnaţia de cărămidă tare, sau dacă soarele ar fi strălucit, 
inundînd cerul metalic cu lumină, sau dacă ar fi simţit un pic 
de iubire pentru oamenii ce umblau bezmetici printre rui- 
nele acoperite de iarnă. 

Îi dădu proprietăresei bani ca să aibă grijă de copil şi se 
mută înapoi în Metzer Strasse. În nopţile ce urmară se duse 
la culcare mai devreme, la ora la care abia începeau petrece- 
rile, cu muzică şi rîsete, în camerele din jurul şi de dedesub- 
tul lui. Putea să doarmă cu toată hărmălaia. Noaptea însă, 
cînd distracţia se termina şi casa rămînea tăcută și întune- 
cată, se deştepta. Se uita la ceasul de pe noptieră, care îi 
arăta mereu ora unu sau două a nopţii. Rămînea apoi întins 
și nemișcat, fiindu-i frică să aprindă veioza din pricina lumi- 
nii ei slabe şi deprimante. Adormea din nou cu puţin înain- 
tea zorilor şi nu auzea zarva oamenilor care se pregăteau să 
plece la muncă. În fiecare noapte era la fel. Cînd se trezea, 
ridica ceasul şi îşi apropia cerculețul subţire şi galben de 
faţă, sperînd ca acesta să arate că nu mai era decit o oră pînă 
la ceasurile dimineţii și ale luminii. Trebuia totdeauna să fu- 
meze o ţigară sprijinit de tăblia patului şi să se pregătească 
pentru lungile ore întunecate în care trebuia să fie treaz. As- 
culta gîlgîitul ţevilor şi respiraţiile sacadate ale cuplului din 
camera alăturată, gemetele și gifiielile lor înăbuşite ca nişte 
horcăieli, tipetele înfundate ale pasiunii lor şi apoi scurgerea 
apei la baie. Urmau mici pocnete şi zgirieturi ale podelei şi 
peretelui, de parcă se pregăteau şi ei să se odihnească. Une- 
Ori, se auzea murmurul unui radio îndepărtat sau cineva vor- 
bind cu voce tare, ori zgomote de pasi pe hol, iar pe strada 
de sub fereastră riîsul înfundat al femeilor care părăseau 
clădirea. Cînd apăreau zorile, Mosca recădea în somn. Se 
trezea la amiază, în tăcerea casei pustii, cu pereţii camerei 
lui poleiţi de lumina soarelui. 

tr-una din aceste după-amieze, la două săptămîni după 
înmormântare, Mosca fu surprins să audă paşi pe hol urmati 
de o ciocănitură în uşa lui. Se dădu jos din pat şi-şi trase 
pantalonii pe el. Se duse la ușă, o descuie şi o deschise larg. 

În faţa lui era un chip pe care-l văzuse o singură dată 
înainte, dar pe care nu-l putea uita. Era Honny, cu părul lui 

blond ca o caschetă, cu nasul cărnos şi cu pistruii săi mari Indi- 
vidul îi zimbi şi zise : 

— Potsă intru ? 

Mosca se dădu la o parte, apoi închise ușa. Honny își de- 
puse geanta pe masă şi aruncă o privire prin încăpere, după 
care i se adresă politicos lui Mosca : 

— Regret dacă v-am trezit. 

— Tocmai mă sculasem. 

— Mi-a părut foarte rău, foarte rău, să aud de tragedia 
soţiei dumneavoastră. 

Zimbi nesigur. 

Mosca se întoarse şi se îndreptă spre pat. 

— Nu eram căsătoriţi, replică el. 

— Asa deci... 

Neamţul își trecu nervos palma peste fruntea cheală, 
pînă cînd simţi mătasea liniştitoare a părului. 

— Am venit să vă comunic ceva foarte important. 

Mosca îl întrerupse cu brutalitate : 

— N-am ţigări! 

Honny continuă netulburat : 

— Ştiu că n-aveţi ţigări şi că nu sînteţi director cu apro- 
vizionarea de cînd a plecat Wolf în America. 

Mosca zîmbi. 

— Şi ce dacă? 

— Nu, mă înţelegeţi greşit, se corectă rapid Honny. Eu 
am venit să vă spun despre Yergen. Penicilina pe care v-a 
dat-o a procurat-o prin mine. Eu am fost intermediarul. 

Făcu o scurtă pauză, după care reluă : 

— Yergen a ştiut că era expirată, fiindcă a plătit pe ea 
mai puţin decît, de obicei, omului de legătură pe care i l-am 
dat. Inţelegeţi ? 

Mosca simţi nevoia să se aşeze pe pat. Îşi apăsă cicatricea 
de pe stomacul care începuse să-l doară. Dintr-o dată, îl apucă 
o durere năucitoare de cap. „Yergen, Yergen“, strigă el în 
gînd, „Yergen care făcuse atît de multe pentru ei, care o 
făcuse pe Hella fericită şi pe a cărui fată Hella o iubea“. 
Simti o umilință paralizantă. Cum putuse Yergen să-l 
păcălească într-un asemenea mod şi să-i pricinuiască o ase- 
menea durere ? Își îngropă capul în palme. 

Honny îi vorbi din nou cu blindeţe : 

— Am aflat că aţi refuzat să continuaţi cu afacerea lui 
Wolf. Să ştiţi că eu nu sînt un idiot. Asta a însemnat că mi-aţi 
cruțat viața. Credeţi-mă că, dacă aș fi ştiut că Yergen vrea 
marfa pentru dumneavoastră, l-aș fi oprit. Am aflat prea 
tîrziu. Yergen a fost dispus să mă sacrifice şi a intenţionat s-o 
sacrifice pe femeia dumneavoastră. 

Văzu că Mosca îşi ținea încă mîinile la faţă, aşa că își 
îndulci vocea şi mai mult : 

— Am nişte ştiri bune. Yergen s-a întors în Bremen şi 
stă unde a locuit şi înainte. Administratoarea dumnea- 
voastră, Frau Meyer, i-a trimis vorbă că totul e în ordine şi 
nu trebuie să-i fie frică de nimic. 

Mosca se ridică în picioare. 

— Nu minți ? şuieră el. 

— Nu, nu mint. 

Faţa neamţului se albise şi pistruii îi ieşiseră în evidenţă 
ca niște pete unsuroase. 

— Dacă o să priviţi înapoi în timp, o să vă daţi seama că 
nu mint. 

Mosca se duse la dulap şi-l descuie. Simţea nevoia de a se 
mișca rapid şi, deşi îl durea capul, era aproape fericit. Luă 
din dulap un carnet cu cecuri American Express şi semnă 
cinci dintre ele. Fiecare avea înscrisă suma de o sută de do- 
lari. I le arătă lui Honny şi-i zise : 

— Fă-l pe Yergen să vină diseară aici şi astea sînt ale 
tale. 

Honny dădu înapoi. 

— Nu, nu, nu pot face asta. Ce v-a făcut să credeţi c-aș fi 
capabil de aşa ceva ? 

Mosca ţinu cecurile la vedere şi făcu un pas spre el. Hon- 
ny se dădu înapoi murmurînd : 

— Nu, nu pot s-o fac. 

Mosca văzu că omul era sincer. Înșfăcă geanta blondului 
de pe masă şi i-o puse în braţe. 

— Mulţumesc că mi-ai spus, oricum, zise el. 

Rămase singur în mijlocul camerei. Capul îi pulsa de 
parcă ar fi fost o imensă venă care se umplea și se golea de 
sînge în ritmul bătăii inimii. Simţea o vagă senzaţie de leşin, 

ca şi cum plămînii nu mai suportau aerul închis al încăperii. 
Se îmbrăcă si ieşi din imobil. 

Afară îl surprinse căldura radiată de soare. Se părea că 
iarna timpurie, ce se manifestase înainte, se îndepărtase. 
Pătrunse pe Kurfürsten Allee către ceea ce fusese căminul 
lui, evitînd umbrele palide aruncate de copacii desfrunziţi. 
În afara durerii persistente de cap, se simţea mult mai bine 
faţă de cum se simţise înainte. Se gîndi că va reuși, în sfîrşit, 
să doarmă ca lumea la noapte. 


Se strecură tăcut în apartament şi se postă în faţa uşii de 
la living. Auzi scîrțiitul unui cărucior de copil şi, cînd intră, o 
văzu pe Frau Saunders mişcîndu-l înainte şi înapoi. Stătea 
pe canapea, cu o carte în mîna stîngă şi cu dreapta pe lemnul 
căruciorului. Avea o ţinută dreaptă şi era calmă. Pe faţa ri- 
dată i se putea citi gravitatea tristeţii. Bebeluşul dormea. Pe 
fruntea roz i se vedeau cîteva vene albăstrii. Alte vene, mai 
subțiri, transformau una din pleoape într-o delicată mem- 
brană, ca o frunză. 

— Se simte bine ? întrebă Mosca. 

Frau Saunders încuviinţă. 

— Totul e bine. 

Dădu drumul cărții şi căruciorului şi-şi încrucişă dege- 
tele. 

— Ai primit pachetul trimis de mine ? se interesă Mosca. 

Îi trimisese cu o săptămînă în urmă un pachet mare cu 
alimente. 

Ea dădu încă o dată din cap. Părea îmbătrînită. Mosca 
recunoscu ceva familiar doar după modul în care stătea şi în 
care-i răspundea. 

Nu îndrăzni s-o privească cînd o întrebă : 

— Poţi să mai ţii copilul aici o bucată de vreme ? O să te 
plătesc bine, poţi să-mi ceri oricât. 

Își simțea capul cît o baniţă din pricina durerii. Se 
întrebă dacă ea avea vreo aspirină. 

Frau Saunders își luă cartea în miîini şi o tinu așa, 
închisă. Faţa severă îi era lipsită de acea strimbătură comică 
de care își amintea el. 

— Herr Mosca, spuse ea pe un ton extrem de protoco- 
lar, dacă vă daţi consimțămîntul o să încerc să adopt copilul. 
Asta va rezolva toată problema. 

Spusese cuvintele cu o voce de gheaţă, dar brusc lacri- 
mile îi țîşniră din ochi. Lăsă cartea să cadă şi-şi folosi mîinile 
pentru a-şi masca şi opri plinsul. Mosca recunoscu această 
scenă. Femeia se comporta exact ca maică-sa, cînd o necăjea 
el. 

Pentru că nu era maică-sa şi izbucnirea nu-l atingea prea 
tare, se duse lingă ea şi-şi puse mîna o clipă peste a ei. 

— Ce e, ce am făcut ? 

Vocea îi era calmă. 

Ea își şterse lacrimile. Zise încetişor : 

— Ție nu-ţi pasă de copil. N-ai venit nici măcar o dată 
toată perioada asta. Ţi-ar plăcea ca ea să fi ştiut că eşti așa ? 
Ea v-a iubit pe amîndoi mult, enorm de mult. Spunea întot- 
deauna că eşti un om bun și cînd a căzut pe scări şi-a întins 
mîinile spre copil. O durea rău de tot şi ţipa, şi totuși s-a 
gîndit la copil. Iar ţie nici nu-ţi pasă acum de fiinţa pe care a 
iubit-o atît de mult. l 

Se opri să respire, apoi continuă isterică : 

— Oh, eşti un om îngrozitor ! Ţi-ai bătut joc de ea şi n-ai 
nimic bun în tine ! 

Se smulse de lîngă el şi apucă de cărucior cu ambele 

Mosca se dădu înapoi din faţa ei. Pentru a o ajuta, îi zise : 

— Şi ce crezi c-ar trebui să fac ? 

— Eu ştiu ce şi-ar fi dorit ea. Să iei copilul în America şi 
să-i oferi o viață fericită şi sigură, ca să crească mare. 

Mosca replică cu simplitate : 

— Noi n-am fost căsătoriţi şi, de aceea, copilul e ger- 
man. Mi-ar lua enorm de mult timp s-o fac. 

— Şi ce dacă ? se răţoi ea. Pot să am eu grijă de el pînă 
atunci. O faci ? 

— Nu cred c-am să pot. 

Dintr-o dată fu nerăbdător să plece. Avea un nou puseu 
de durere. 

Frau Saunders îşi reluă tonul ei glacial : 

— Vreţi să-l adopt ? 

Își privi copilul adormit și nu simți nimic. Scoase din bu- 
zunar cecurile semnate mai devreme şi le lăsă pe masă. 

— N-am nici cea mai vagă idee despre ceea ce se va 
întîmpla. 

Se îndreptă spre ușă. 

— Cînd o să vii din nou să-ţi vezi fiul ? îi strigă din urmă 
Frau Saunders furioasă. 

Mosca se întoarse spre ea. Faţa femeii exprima dispreţ. 

Simţea durerea ca pe o bătaie imensă. Ar fi vrut să plece, 
dar privirea ei era mai mult decît putea el suporta. 

— De ce nu spui adevărul, de ce nu-mi mărturiseşti ce 
se petrece în mintea ta ? 

Nu-şi dădu seama că ridicase tonul. Continuă : 

— Crezi că e vina mea. Crezi c-a murit fiindcă n-am 
făcut suficient ca s-o salvez. Mărturiseşte. Asta-i motivul 
pentru care eşti atît de furioasă şi te uiţi la mine de parcă aş 
fi un animal, nu ? Îţi zici: „Americanul ăsta... uite că a mai 
omorît un german“. Să nu pretinzi că ești furioasă pentru 
copil. Să nu ai pretenţia asta şi să nu spui o asemenea min- 
ciună. Știu prea bine ce crezi tu. 

Pentru prima dată Frau Saunders îl privi cu atenţie, 
drept în ochi. Arăta îngrozitor de bolnav. Pielea îi era 
gălbuie şi ochii îi ardeau. La colţurile gurii îi apăruseră pete 
roşii de furie. 

— Nu, nu, dădu ea înapoi, n-am crezut niciodată așa ceva. 

Cînd îşi auzi propriile cuvinte își dădu seama că vorbele 
lui conţineau un sîmbure de adevăr. 

El îşi reveni cu uşurinţă. Zise încet: 

— O să-ţi demonstrez că nu e adevărat. 

Se întoarse şi plecă. Femeia îl auzi cum coboară scările 
în fugă. 

Ajuns în stradă, Mosca îşi aprinse o țigară şi privi cerul 
plin de nori, după care se uită în lungul străzii. Rămase piro- 
nit locului pînă cînd îşi fumă ţigara, apoi o luă pe jos spre 
camera lui din Metzer Strasse. De la cap, durerea i se mutase 
la ochi și la venele gâtului. Îşi privi ceasul. Era numai trei 
după-amiază. Mai avea de așteptat încă o bună bucată de 
timp pînă să rezolve ceva cu Yergen. 

Camera i se umpluse cu umbrele amurgului. Luă cîteva 
aspirine şi se întinse pe pat. Era surprins cît de obosit se 
simţea. Închise ochii ca să-şi liniştească durerea şi se trezi în 
întuneric, auzind un ciocănit în ușă. Aprinse veioza şi-şi privi 
ceasul. Era ora şase. Se auzi o nouă ciocănitură, după care 
ușa se deschise și în cameră intră Eddie Cassin. Era îmbrăcat 
elegant, proaspăt ras şi mirosea a colonie. 

— Isuse, ar trebui să încui uşa cînd te culci, zise Eddie. 
Cum te simţi ? Eu te-am trezit ? 

Mosca își frecă faţa. 

— E-n regulă. 

Durerea de cap îi dispăruse, dar simţea că fața fi luse foc 
şi că buzele îi sînt uscate. 

Eddie aruncă cîteva scrisori pe masă. 

— Ţi-am luat corespondenţa. Ai ceva de băut ? 

Mosca se duse la dulap şi scoase o sticlă de gin şi două 
pahare. 

— E bal mare diseară, îl anunță Eddie. Vino şi tu. 

Mosca clătină din cap şi-i dădu celuilalt un pahar. Băură 
amîndoi, apoi Eddie zise : 

— Îţi vine ordinul de plecare peste o săptămînă. Adju- 
tantul a încercat să blocheze hirtiile spunînd că a fost vina 
lui. Colonelul însă nici n-a vrut să-l asculte. 

Se aplecă spre Mosca. 

— Zi-mi un singur cuvînt şi o să fac pierdute cîteva 
hirtii ca să-ţi mai dau răgaz cîteva săptămîni. 

— Nu mai contează, răspunse Mosca. 

Se sculă din pat şi se îndreptă spre fereastră. Pe străzi 
mai plutea ceva din lumina asfințitului. Văzu un grup de copii 
care Ie ded să se lase întunericul cu lanterne stinse în 
mîini. Işi aminti că le auzise cîntecul în nopţile precedente, 


dar dulceaţa lui nu reuşise să-l scoată din transa somnului, ci 

îi pătrunsese numai, cumva, prin ecranul protector construit 
în jurul creierului. 

În spatele lui, Eddie îl întrebă : 

— Ce se aude cu copilul ? 

— E la Frau Saunders. Îl va păstra ea. 

— Am să mă duc s-o văd şi eu. Nu-ţi face griji. E greu, 
Walter. Tipii ca mine şi ca tine aduc numai ghinion. la-o mai 
usor, da ? 

Copiii de pe stradă se despărţiră în două rînduri şi o por- 
niră în marş pe Metzer Strasse, cu lămpile încă stinse. 

— Scrisorile alea sînt de la maică-ta, zise Eddie. l-am te- 
legrafiat eu. Mi-am imaginat că tu n-ai chef de scris. 

Mosca se întoarse spre el. 

— Mi-ai fost un bun prieten. Mi-ai putea acorda o ul- 
timă favoare ? 

— Desigur. 

— Nu mi-ai spus că Yergen s-a întors în oraş. Vreau să-l 
văd. Îl poţi aduce aici ? 

Eddie își turnă din nou în pahar şi-l urmări pe Mosca 
dînd ocol camerei. Ceva nu era în regulă. Mosca își ținea vo- 
cea sub control, dar ochii erau ca o oglindă neagră a sufletu- 
lui şi faţa i se contracta des într-un spasm de furie şi ură. 

Răspunse rar : 

— Sper că n-ai de gînd să faci o prostie, Walter. Tipul a 
făcut o greşeală, dar n-a fost vina lui. Ce naiba, ştii că Yer- 
gen călca tot timpul pe alături pentru Hella. 

Mosca zîmbi. 

— Stai, dom'le, că nu vreau decît să-mi recuperez 
țigările şi banii plătiți pentru marfa aia. De ce să plătesc 
pentru ea ? 

Eddie fu atît de surprins şi de ușurat că lăsă să-i scape o 
exclamaţie de bucurie. 

— Isuse! Băiete, te-ai întors la normal. În fond de ce 
mama dracului să plăteşti tu pentru ea ? 

Îl izbi gîndul că era tipic pentru Mosca să nu vrea să fie 
înșelat, chiar şi într-o asemenea stare. Se bucura copilăreşte 
să-l vadă pe Mosca că revenise, în sfîrşit, la normal. 

Îi veni o idee. ÎI apucă pe Mosca de braţ : 

— Ia ascultă-mă puţin. Plec la munte, lîngă Marburg, cu 
Frau Meyer pentru o săptămînă. Ce-ar fi să vii şi tu ? Îţi fac 
rost şi de o fată dulce. O să ne distrăm pe cinste, o să 
mîncăm produse de la fermă și o să bem. Hai, zi da, fă-o pen- 
tru un amic. 

Mosca zimbi. 

— Desigur. S-a făcut. 

Eddie scoase un hohot de ris. 

— Asta e, Walter. E bine. Bine! 

Îl bătu pe Mosca pe umăr. 

— Plecăm miine seară. Stai să vezi munţii ăia... Superbi, 
o splendoare. 

Se opri o clipă şi reluă cu un ton de prietenie sinceră, de-a 
dreptul părintesc : 

— Poate o să găsim o cale să-ţi poţi lua copilul cu tine 
cînd te întorci în State. Ştii bine, Walter, că asta își dorea ea, 
mai mult decît orice altceva. 

Zîmbi un pic stînjenit şi continuă : 

— Hai jos. Numai pentru un pahar cu mine. 

— Îl aduci pe Yergen aici ? 

Eddie îl privi gînditor. Mosca insistă : 

— Adevărul e că sînt lefter, Eddie. Trebuie să-i las bani 
lui Frau Saunders pentru copil. În plus, am nevoie de biştari 
ca să merg cu tine la Marburg... 

Izbucni în rîs. 

— .. asta dacă nu cumva faci cinste toată săptămîna. 

Vocea îi deveni sinceră : 

— Mai am nevoie de bani şi pentru călătoria în State. 
lată motivele. I-am dat individului o mică avere pe maria aia. 

Eddie se convinsese. 

— Bine, ţi-l aduc. Plec chiar acum. După aceea însă, co- 
bori la petrecere, bine ? 

— Evident. 

După ce Eddie dispăru, Mosca aruncă o privire în came- 
ra goală. Văzu scrisorile de pe pat. Luă una din ele şi se 
așeză pe pat s-o citească. Cînd termină își dădu seama că nu 
pricepuse nici o propoziţie. O luă de la capăt. Încercă să 
pună cap la cap cuvintele ca să aibă un înțeles. Slovele i se 

unduiau în mintea distrată şi erau filtrate de zgomotele din 
casă. 

„Vino, te rog“ — îi scria maică-sa. „Nu te mai gîndi la ni- 
mic şi vino, te rog, acasă. O să am eu grijă de copil. O să te 
întorci la şcoală. In fond, n-ai decît douăzeci şi trei de ani. 
Uit mereu cît de tînăr eşti şi că eşti plecat de şase ani. Dacă 
te simţi amărît, roagă-te Domnului. Ăsta e singurul lucru 
care te poate ajuta. Viaţa ta începe...“ 

Aruncă scrisoarea pe duşumea şi se întinse pe pat. Sub el 
începeau petrecerile, cu muzică discretă şi rîsete. Simţea 
cum îl apucă din nou durerea de cap. Stinse lumina. Limbile 
gălbui ale ceasului îi arătau ora şase şi jumătate. Avea sufi- 
cient timp la dispoziţie. Închise ochii. 

Își imagina cum va fi întoarcerea acasă. Să-și vadă mama 
și copilul în fiecare zi, să găsească o altă fată și să se aşeze la 
casa lui. Va purta adînc îngropată în el cealaltă viaţă şi ura 
lui pentru toate lucrurile în care credeau ei. Viaţa îi va fi ca 
o piatră peste mormîntul a tot ce văzuse, simţise și făcuse 
înainte. i aminti cu surprindere de cuvintele pe care i le 
strigase în față proprietăresei. Îi ieşiseră, pur şi simplu, pe 
gură. Nici măcar nu se gîndise la o asemenea reacţie. Văzu acum 
toate greșelile făcute de el şi se sili să se gândească la altceva. 

În mintea lui somnoroasă îi apăru Hella, pășind cu copi- 
lul în braţe pe țărm după ce părăsise vaporul, şi întîlnindu-se 
cu mama lui. Se văzu, apoi, alături de ele două în living şi apoi 
întîlnindu-se în fiecare dimineaţă și în fiecare seară. Adormi. 

Visă, sau își imagină cu o parte a creierului rămasă 
trează, că era pe drumul spre casă, că inscripţia de pe uşă îi 
ura : „Bine ai venit acasă, Walter“, că o lăsase pe Hella în 
Gemania, vie, şi că era pe acest drum cu un an în urmă. Nu 
se întorsese la Hella, ea nu ţinuse pîinea aceea cenușie în 
mîinile ei, lăsînd-o să cadă cînd îl văzuse, el deschisese cea- 
laltă uşă, în spatele căreia îl aşteptau maică-sa, Gloria și Alf, 
şi se dusese spre ei ca ieșit dintr-un coșmar, pentru că ei erau 
învăluiți de o mare de lumină. Numai că maică-sa avea un 
teanc de fotografii în mînă, în colțul camerei era un cărucior 
în care se vedea spatele curbat al unui bebeluș, iar lui îi era 
frică. Apoi erau cu toţii aşezaţi pe scaune şi-şi treceau foto- 

grafii unul altuia, iar maică-sa exclama : „O, ce-i asta ?“. El 
se uita şi observa haina lui militară, pătura făcută fustă și pe 
el zimbind peste un mormînt înălțat, şi atunci explica : „Asta-i 
cea de-a treia victimă a mea“ şi riîdea, şi ridea, dar Alf era 
supărat şi stătea pe un picior mare şi lung şi striga : „Asta-i 
prea de tot, Walter, ai mers prea'departe“. Se ridicau toţi. 
Maică-sa își frîngea mîinile. Se vedea pe el zicînd : „La reve- 
dere, la revedere“, după care totul se întuneca. Mai tirziu 
apărea însă Wolf cu o lumînare şi el era în pivniţă cu Wolf şi 
Wolf își ținea luminarea sus și rostea: „Nu-i aici, Walter, 
nu-i aici“, iar el simțea podeaua nesigură și acoperită cu mo- 
loz trăgîndu-l în jos, mult sub lumină şi începea să urle. 

Era treaz şi conştient că nu scosese nici un sunet. Came- 
ra era scufundată în beznă și ferestrele păreau vopsite în ne- 
gru din pricina nopţii. Se auzeau din toată clădirea rîsete 
vesele. La urechi îi soseau valuri după valuri de sunete, mu- 
zică, voci masculine puternice, paşi urcînd şi coborînd scările 
în fugă. În camera alăturată, un cuplu făcea dragoste. Peste 
cîteva clipe o auzi pe fată : 

— Hai să coborîm la petrecere acum. Vreau să dansez. 
Barbatul mormăi furios. Apoi vocea rugătoare a fetei : 

— Te rog, te rog, vreau să dansez. 

Patul oftă cînd se ridicară, apoi fata rîse în hol, şi Mosca 
rămase în tăcere și în întuneric. 


Eddie nu se putu abtine să nu treacă pe la petrecere 
înainte de a se duce la Yergen. Era uşor afumat cînd le zări 

cele două tinere. N-aveau mai mult de şaisprezece ani. 
ja sare identic, cu mici pălării albastre, cu taioare scurte, 
albastre şi bluze albe de mătase, îi încîntară ochiul. Pielea și 
părul lor evidenţiau culoarea hainelor prin nuanţe de roz de- 
licat şi alb. Pe frunte le cădeau zulufi ca nişte monede aurii. 
Dansau din cînd în cînd cu bărbaţii care le invitau, dar refu- 
zau orice băutură oferită şi se așezau la loc, mereu 
împreună, cînd înceta muzica, de parcă fiecare își avea 
puterea în cealaltă. 

Eddie le urmări o vreme zîmbind în sinea lui şi plănuind 
atacul, apoi se îndreptă spre cea care i se păruse a fi mai 
drăguță şi o invită la dans. Unul dintre bărbaţi protestă : 

— Hei, Eddie, eu am adus-o aici. 

— Nu-ţi face griji, reglez cu chestia asta, îi replică Eddie. 

În timp ce dansau, o întrebă: 

— Cealaltă e sora ta ? 

Fata încuviință. Avea o față mică şi obraznică, pe care se 
citea o expresie de aroganță, bine cunoscută lui. 

— Şi vine peste tot cu tine ? își continuă Eddie investi- 
gatia. 

În vocea lui insinuantă se detecta clar un compliment și 
invitatia de a se descotorosi de soră-sa într-un mod amabil. 

Fata îi zîmbi cu o îngîmfare inocentă pe care el o găsi 
șarmantă, și îi răspunse : 

— Oh, sora mea e un pic prea sfioasă. 

Melodia se termină. Atunci el lansă invitaţia : 

— V-ar place ţie şi surorii tale să luăm o mică gustare în 
camera mea ? 

Ea se sperie şi negă din cap. Eddie îi dărui zimbetul lui 
patern şi dulce. Faţa lui delicată avea un aer de tată înţe- 
legător. 

— Oh, ştiu la ce te gîndeşti. 

O conduse spre locul în care Frau Meyer se intreţinea la 
un pahar cu doi bărbaţi. 

— Meyer, rosti el, fetița asta e înspăimîntată de mine. 
Mi-a refuzat invitaţia de a gusta cîte ceva. Cred că va zice da 
însă, dacă vii şi tu ca asigurare. 

Frau Meyer o luă pe fată pe după mijloc: 

— Oh, nu-ţi face nici o grijă cu el. E singurul băiat bun 
din casa asta. O să vin cu tine. În plus, are cea mai bună 
mîncare, pe care voi, fetelor, n-aţi gustat-o de cînd erati în 
scutece. 

Fata roșşi şi se duse să-şi cheme sora. 

Eddie se îndreptă spre tipul care venise cu fata. 

— S-a aranjat, îi comunică el. Du-te cu Meyer în camera 
mea. Spune-le că vin şi eu mai tîrziu. 

O porni spre ușă. 

— Opriţi-mi şi mie cîte ceva, strigă el rîzînd peste umăr. 
O să mă întorc într-o oră. 


Mosca privea oraşul de la fereastră. Văzu, dincolo de rui- 
nele din inima orașului, o dîră lungă de lumină galbenă și 
verde, ca o săgeată indicînd cu vîrful Metzer Strasse. Ştia că 
vin copiii cu lanternele lor. Vocile însă nu li se auzeau, din 
pricina hohotelor de ris, a muzicii date tare, a paşilor 
dansînd inegal şi a chicotelilor femeilor bete. 

Lăsă fereastra deschisă, îşi luă trusa de ras şi prosopul şi 
se duse în baie. Fixă uşa în poziţie deschis ca să audă dacă ar 
fi intrat cineva în cameră. 

Se spălă de mai multe ori cu apă rece pe faţa 
înfierbîntată, după care se bărbieri. Îşi studie în oglindă 
trăsăturile netede, nasul lung şi subțire, gura mare cu buze 
lipsite de culoare, ochii negri înfundaţi în orbite şi pielea 
bronzată, cenuşie acum din pricina oboselii şi pătată de 
febră. 

Își şterse săpunul de pe faţă şi continuă să şi-o studieze. 
Era surprins de cît de bizară i se părea acum, de parcă n-ar fi 
observat-o niciodată ca lumea. și răsuci capul ca să se pri- 
vească din profil şi văzu că găvanele ochilor aruncau umbre 
peste gură. Observă cruzimea şi răul în lucirea întunecată din 
ochi și-n fermitatea şi asprimea bărbiei. Se dădu înapoi, cu 
mîna întinsă înainte pentru a ascunde faţa aceea din oglindă, 
dar fu singur surprins cînd își lăsă mîna să cadă înainte de a 
atinge sticla. Pentru o fracțiune de secundă zîmbi. 

În cameră era frig. Aerul era plin de un biziit ciudat. Se 
duse la fereastră şi o închise. Bizîitul încetă. Luminile gal- 
bene și verzi care traversau dărîmăturile se apropiaseră. Își 
privi ceasul. Era aproape opt. Brusc, se simţi slăbit și cuprins 
de frisoane. Greaţa îl obligă să se aşeze pe pat. Durerea, sto- 
pată de aspirină, îi reveni brutal cu bătaia ei monotonă. Dis- 
perat, ca şi cum şi-ar fi pierdut ultima Asa de salvare, avu 
presentimentul că Yergen nu va veni. li era extrem de frig, 
așa că se duse la dulap şi-şi puse pe el jacheta verde militară. 
Luă dintr-un cartuș gol de ţigări pistolul lui unguresc şi şi-l 
strecură în buzunar. Băgă toate țigările pe care le mai avea 

într-o geantă mică, apoi puse şi trusa de ras şi o sticlă 
aproape plină cu gin. După asta se aşeză pe pat şi începu să 
aştepte. 


Eddie Cassin își parcă jeepul în faţa bisericii. Intră pe 
ușa laterală şi urcă scările pînă în clopotniță. Ciocăni la ușă, 
dar nu primi nici un răspuns. Aşteptă, apoi ciocăni din nou. 
De cealaltă parte a ușii se auzi vocea lui Yergen, neașteptat 
de clară. 

— Cine-i acolo ? 

— Domnul Cassin. 

— Şi cevreţi ? 

— M-a trimis Frau Meyer cu un mesaj. 

Zăvorul alunecă în locaşul lui şi uşa se deschise. În ca- 
drul ei apăru Yergen, care-l pofti să intre. 

Camera era întunecoasă, cu excepţia unei veioze în colţ. 
Sub veioză, pe o canapea mică, fata lui Yergen ţinea în braţe 
o carte de poveşti. Stătea sprijinită de nişte perne mari prop- 
tite direct pe zid. 

— Da, despre ce-i vorba ? întrebă Yergen nerăbdător. 

Părea mult mai bătrîn. Silueta lui zveltă se subţiase şi 
mai mult, însă fața exprima încă siguranţă de sine şi mîndrie. 

Eddie îi întinse mîna şi Yergen i-o strînse. Americanul 
zîmbi : 

— Ei hai, ne ştim de multă vreme şi am băut adesea 
împreună. Așa te comporti cu mine ? 

Yergen zimbi strimb : 

— Ah, Mr. Cassin, eram alt om cînd lucram în Metzer 
Strasse. Acum... 

Eddie îl linisti : 

— Mă cunoşti, ştii că nu te-aș trage pe sfoară. Am venit 
aici în folosul tău. Prietenul meu, Mosca, îşi vrea banii şi 
ţigările înapoi. Vrea înapoi plata pentru doctoriile expirate. 

Yergen îl observa cu atenţie. 

— Bineînţeles că o să le înapoiez, replică el. Spune-i 
însă că nu acum. Nu pot. | 

— Vrea să te întilneşti cu el în seara asta, insistă Eddie. 

— Oh, nu! Oh, nu ! exclamă Yergen. N-o să mă duc la el. 

Eddie se uită la copila de pe canapea. Fata îşi deschisese 
larg ochii și se holba la ei năucă. Îl făcea să nu se simtă în 
largul său. 

— Ascultă, Yergen. Eu și Mosca plecăm miine la Mar- 
burg. Cînd o să ne întoarcem el o să plece în State. Dacă nu 
vii la el diseară, o să vină el aici. Iar dacă se înfurie, biata fată 
o să se sperie de moarte. 

După cum se aştepta, ultimul argument își făcu efectul. 
Yergen înălță din umeri şi se duse să-şi ia haina, apoi se 
aşeză lîngă fie-sa. 

Eddie se uită la ei. Îl privi pe neamt cum îngenunchează, 
umil şi trist, pentru a-i spune ceva în șoaptă fie-si la ureche. 
Yergen era îmbrăcat cu un palton greu, cu guler de blană, 
era îngrijit pieptănat şi avea întotdeauna un aer de demni- 
tate tăcută şi de seriozitate. Eddie ştia că-i transmitea codul 
după care fata îi va deschide ușa, cînd el se va întoarce şi va 
ciocăni. Văzu ochişorii lipsiţi de viaţă ai fetitei urmărindu-l 
de după umărul tatălui ei şi nu se putu abţine să nu se 
întrebe ce s-ar întîmpla dacă ar uita semnalul și n-ar mai 
răspunde niciodată la uşă. 

Yergen se ridică, își luă servieta şi se îndreptă spre ieşire. 
Eddie îl urmă. Neamţul se opri afară şi aşteptă pînă cînd se 
auzi, de cealaltă parte a uşii, sunetul fierului alunecînd pe 
lemn, asigurîndu-se că fata lui era izolată de lume. 

Urcară în jeepul lui Eddie. Pe drum, Yergen îl întrebă pe 
american : 

— Stai cu mine cînd ne vom întîlni ? 

— Evident. Nu-ţi face griji. 

Eddie avea însă o vagă senzaţie de neliniște. Ajunseră în 
Metzer Strasse, parcară jeepul în faţa casei, la lumină, şi se 
dădură jos. Eddie privi în sus. În camera lui Mosca nu se ve- 
dea nici o lumină. 

— Poate e la petrecere, sugeră Eddie. 

Intrară în clădire. Cînd ajunseră la primul etaj, america- 
nul zise : 

— Așteaptă aici. 

Își băgă capul pe ușa încăperii unde avea loc petrecerea, 
dar nu-l văzu nicăieri pe Mosca. Se întoarse în hol. Yergen îl 

aştepta. Văzu că neamţul era palid. Brusc, un al şaselea simţ 
îl avertiză asupra unui pericol iminent. Prin minte i se deru- 
lară cuvintele lui Mosca şi își dădu seama că fuseseră toate 
false. Îl luă pe Yergen de braţ. 

— Haidem. Te duc acasă. Mosca nu e aici. Să mergem. 

Yergen se opuse. 

— Nu. Hai să terminăm afacerea asta. Nu mi-e frică. Nu 
îmi mai e... 

Dar Eddie începuse să-l împingă pe neamt pe scări în 
jos. Era sigur, aproape copleşit de o senzaţie de groază. 
Dintr-o dată, deasupra lor se auzi vocea lui Mosca, rece şi 
dominată de furie controlată : 

— Băga-te-aş în mă-ta, Eddie, dă-te la o parte ! 

Cei doi priviră în sus. 

Se afla la etajul de deasupra lor. În lumina slabă a holu- 
lui, faţa lui era de un galben bolnăvicios. La colțurile gurii i 
se formaseră două pete mari, roşii, din pricina febrei. Stătea 
periculos de nemișcat. Haina militară îl făcea mai masiv 
decît era în realitate. 

— Vino sus, Yergen ! ordonă el. 

Una din mfini o avea ascunsă la spate. 

— Nu, răspunse neamţul cu o voce nesigură. Tocmai 
plecam cu Mr. Cassin. 

— Eddie, dă-te la o parte ! porunci din nou Mosca. Vino 
aici. 

Yergen strînse braţul lui Eddie. 

— Nu mă părăsi, îl imploră. Stai aici. 

Eddie își ridică mîna spre Mosca şi zise : 

— Pentru numele lui Dumnezeu, Walter, n-o face ! 

Mosca cobori două trepte. Eddie încercă să se smulgă de 
lîngă neamt, dar acesta se agăță de braţul lui şi începu să urle : 

— Nu mă lăsa singur... nu, nul... 

Mosca mai făcu un pas. Ochii lui erau negri, opaci, iar 
petele roşii păreau două flăcări în lumina holului. Dintr-o 
dată, în mînă îi apăru pistolul. Eddie se smuci de lîngă Yer- 
gen. Rămas singur, cu un strigăt disperat, neamţul încercă să 
se întoarcă şi s-o ia la goană pe scări. Mosca trase. Yergen 
căzu în genunchi. Își înalță capul, privind în sus cu ochii lui 

albaștri. Mosca apăsă din nou pe trăgaci. Eddie porni în 
goană pe scări, trecu de Mosca, şi o tinu aşa pînă la man- 
sardă. 

Mosca îşi puse arma la loc în buzunar. Cadavrul 
rămăsese întins pe palier, cu capul bălăbănindu-se în gol. 

Din camerele de dedesubt veni un val de hohote de riîs. 
La fonograf se puse un vals şi se porni o cavalcadă de pasi şi 
strigăte vioaie. Mosca urcă scările spre camera lui. Prin 
geam pătrundeau umbre întunecate. Așteptă şi ascultă, apoi 
se duse la fereastră. 

Nu se auzea nici o alarmă. Peste grămezile mari de moloz 
ale ruinelor din oraş se vedea o formă strălucitoare tirîndu-se, 
ca o omidă. Erau nenumărate lanterne ce se clătinau, lu- 
minînd noaptea de iarnă cu raze lungi de foc verde. Faţa şi 
corpul îi erau scăldate în sudoare. Începu să tremure şi capul 
se porni să-i vîjîie, dîndu-i o senzaţie de amețeală. Deschise 
fereastra şi aşteptă. 

Auzea acum, pe stradă, corul de copii cîntînd. Nu mai ve- 
dea lanternele, dar ele pilpîiau încă în minte şi în inimă. 
Cînd ultimele acorduri se stinseră, se simţi eliberat de frică 
și de tensiune. Aerul rece îl izbi, izgonindu-i ameteala şi 
răul. 

Apucă geanta pregătită dinainte şi o porni în fugă pe 
scări în jos, peste cadavrul lui Yergen, dincolo de zgomotele 
petrecerii. Nu se schimbase deloc. Ajuns afară, porni către 
dărîmături, apoi se întoarse pentru o ultimă privire. 

Patru mari zone luminoase aruncau un ecran incandes- 
cent peste bezna oraşului şi a nopţii. Din fiecare zonă venea 
un val continuu de muzică și riîsete. Mosca stătu acolo o 
vreme, în afara acelui ecran de lumină, fără nici o remuşcare, 
gîndindu-se numai că n-avea să-și mai vadă niciodată copi- 
lul, nici pe Eddie Cassin, nici țara, nici măcar familia. Nu va 
privi niciodată munţii de lingă Marburg. 

Acum acolo el era inamicul. 

Dincolo de ruine, trudindu-se din greu să urce parcă spre 
cerul negru şi încărcat de iarnă, grupul de copii cu lanterne 
verzi şi roşii își continua drumul. Îi văzu, dar nu le mai auzi 
cîntecul. Se răsuci pe călcîie şi o luă pe jos către tramvaiul 

care avea să-l ducă la gară. Totul îi era cunoscut. Avea să-și 
ia adio de la timp, loc, şi amintiri. Nu simţea nici 
amărăciune, nici dezolare pentru că, în ultimă instanţă, ni- 
meni, nici o ființă omenească nu-l putea grăbi să-și urmeze 
destinul. Singura călăuză era vîntul care sufla printre ruinele 
acestui continent pe care Mosca nu-l mai putea părăsi. Văzu 
în fata lui cercul strălucitor de pe fruntea tramvaiului şi auzi 
sunetul de cristal al clopotului. Din obișnuință, începu să 
alerge pentru a-l prinde, cu geanta izbindu-se de picior, dar 
se opri după cîțiva pași. 

Ştia că nu mai avea nici o importanță dacă-l prindea pe 
acesta sau pe următorul. 


SFÎRŞIT 


DD DI e O CI O e S Aaaa 


ARENA SUMBRĂ 


Întunecat, trist și amar, realismul acestui roman 
de mare forță epică, primul al lui Mario Puzo, 
captează și fascinează deopotrivă cititorul, anun- 


țînd cealaltă zguduitoare creație romanescă, best- 
seller- ul NAȘUL. 


ta ERER aa ae tea te 
mata eare eta era a etate a e ea a a ere e e etalat etera era p ara ata a ora erae 


Germania postbelică. Fărîm și tară pustiită de 
ororile războiului. Flash-urile dezastrului sînt sin- 
gura rază de lumină în acest coșmar. Tigările 
americane pot fi chiar preţul unei vieţi... de om. 


În acest infern, între Walter Mosca și Hella, un 
american şi o nemţoaică, se naşte o incredibilă ŞI, 
în același timp, sălbatică, disperată — precum în 
infern — dragoste. O inefabilă iubire... 


„O poveste dură, profundă şi extrem de realistă, 
care merita să fie scrisă.“ 


(BOOKS AND BOOKMEN) 


RAO International Publishing Company 


ISBN 973-9164-10-2 


